
Fransjohan  Pretorius 

Op  soek  na  Generaal  Mannetjies  Mentz  histories 
beoordeei1 

1.  Die  skrywer  en  sy  roman 

Christoffel  Coetzee  se  bekroonde  roman,  Op  soekna  generaal  Mannetjies 
Mentz,  het  ’n  besondere  impak  op  die  Afrikaanse  lesende  publiek  gemaak. 
Dit  word  druk  bespreek  op  Anglo-Boereoorlog-  en  Afrikaanse  letterkunde- 
kongresse,  selfs  deur  buitelanders,  bewierook  in  boekresensies,  en  gryp 
die  verbeelding  aan  soos  min  romans  die  afgelope  aantal  jare.  André  Brink 
noem  dit  “a  milestone  and  a must-read  in  our  post-apartheid  literature” 
(Brink  2.8.1998:  19). 

Dit  is  opvallend  hoevéél  belangstelling  daar  oor  die  historisiteit  van 
Mannetjies  Mentz  is.  Die  vrae  is  veral  of  daar  werklik  iemand  soos  generaal 
Mannetjies  Mentz  in  die  geskiedenis  bestaan  het,  en  of  dit  dan  alles  wáár 
is  wat  ons  van  Mentz  en  sy  mense  lees.  Wás  daar  so  ’n  korps  soos  dié 
van  Mentz  en  wás  die  Boere  sulke  vreeslike  wreedaards  met  afvalliges? 
Hoe  rym  dit  dan  met  die  tradisionele  opvatting  van  die  Boerehelde  en  hul 
moraliteit?  Waar  is  die  skeidslyn  tussen  waarheid  en  verdigsel,  indien 
enige? 

Met  hierdie  artikel  word  dus  ’n  poging  aangewend  om  die  leser  in  te  lig  a) 
oor  wat  in  breë  trekke  histories  verantwoordbaar  is;  b)  oor  wat  feitelik 
verdraaid  is  om  by  die  verhaal  in  te  pas;  c)  of  daar  werklik  so  ’n  korps  of 
kommando  soos  dié  van  Mannetjies  Mentz  bestaan  het  of  kon  bestaan 
het  wat  Boerekrygsgevangenes/wapenneerlêers  onderskep  het,  hulle  die 
keuse  gegee  het  of  hulle  na  die  kommando’s  wou  terugkeer  of  nie,  en 
indien  hulle  nie  wou  nie,  hulle  dan  op  ’n  wrede  wyse  om  die  lewe  gebring 
het:  en  d)  wat  moontlik  maar  hoogs  uitsonderlik  was  en  bloot  ’n 
verbeeldingsvlug  van  die  skrywer  was  om  ’n  goeie  storie  te  skryf.  En  om 
aan  hierdie  voornemens  te  voldoen,  is  nie  maklik  nie,  omdat  Coetzee  baie 
slim  met  die  verwerking  van  feit  tot  fiksie  omgaan. 

In  Stephanie  Nieuwoudt  se  onderhoud  met  hom  het  Coetzee  self  verklaar: 
“Ek  het  grootgeword  met  een  waarheid  oor  die  Anglo-Boereoorlog.  Ek 
probeer  nie  om  die  geskiedenis  te  herskryf  nie,  maar  om  ’n  alternatiewe 
waarheid  te  skets,  want  elke  oorlog  het  sy  skadukant”  (Nieuwoudt 
20.5.1998).  Die  vraag  is  nou:  hoe  waar  is  hierdie  alternatiewe  waarheid 
wat  Coetzee  bied? 

By  die  beoordeling  van  dokumente  maak  die  historikus  van  eksterne  en 
interne  kritiek  gebruik.  By  eksterne  kritiek  word  vrae  gevra  soos:  Wie  is 
die  skrywer  van  die  dokument?  Is  die  dokument  eg?  Interne  kritiek  gaan 
oor  die  beweringe  in  ’n  dokument  wat  vir  hulle  betroubaarheid  of 
waarheidsgehalte  getoets  moet  word. 

Interne  kritiek  op  Mannetjies  Mentz  lewer  ’n  antwoord  op  een  van  die  kernvrae, 

nl.  of  daar  werklik  iemand  soos  generaal  Mannetjies  Mentz  was. 
Nieteenstaande  Coetzee  se  kwasi-ernstige  ondersoek  in  sy  inleidende 
redakteursnota  oor  die  bestaan  al  dan  nie  van  Mentz,  kan  dit  vanuit  historiese 
perspektief  onomwonde  gestel  word  dat  daar  nie  ’n  generaal  met  dié  naam  in 
die  Anglo-Boereoorlog  was  nie.  Coetzee  is  dus  nie  korrek  nie  waar  hy  in  sy 
inleiding  sê:  “Ons  weet  Mentz  het  sy  rang  van  veggeneraal  ontvang  van 
generaal  De  Wet,  gedurende  die  sogenaamde  heropbou  van  die  Vrystaatse 
magte  ná  generaal  Martiens  Prinsloo  se  oorgawe  in  die  Brandwaterkom” 
(Coetzee  1 998:4).  De  Wet  se  reorganisasie  van  die  Vrystaatse  magte  in  Sep- 
tember  1 900  en  weer  in  Maart  1 901  is  net  eenvoudig  te  goed  gedokumenteer 
dat  Coetzee  kan  beweer  (Coetzee  1998:200)  dat  De  Wet  vir  Mentz  ’n 
veggeneraal  gemaak  het.  ’n  Veggeneraal  (assistent-hoofkommandant)  het 
in  die  guerillafase  van  die  oorlog  - en  sedert  Maart  1900  was  daar  guerilla- 
oorlog  in  die  Vrystaat  - beheer  gehad  oor  ’n  spesifieke  streek,  soos 
byvoorbeeld  Bethlehem  en  Ficksburg,  of  Vrede  en  Harrismith,  met  vyf  of  ses 
kommandante  onder  hom,  elk  in  sy  eie  distrik.  Elke  offisier  se  rol  was  in  beginsel 
uitgestippel.  Vir  Bethlehem-Ficksburg  was  die  veggeneraal  Michael  Prinsloo 
en  vir  Vrede-Harrismith  Wessel  Wessels  (De  Wet  1902:  291-292). 

Coetzee  het  self  in  ’n  onderhoud  met  Elmarie  Rautenbach  by  1998  se 
KKNK  op  Oudtshoorn  erken  dat  Mentz  ’n  verdigsel  is  (Rautenbach 

1 .7.1 998) .  Maar  let  op  wat  hy  teenoor  Stephanie  Nieuwoudt  opmerk:  “Dis 
’n  fiktiewe  karakter,  maar  dalk  is  hy  ’n  saamgestelde  figuur”  (Nieuwoudt 

20.5.1998) .  Indien  Coetzee  hierdie  samestelling  uit  bestaande  Boere- 
offisiere  gemaak  het,  kom  ’n  paar  name  by  die  historikus  op.  Wat  betref  sy 
weiering  om  saam  met  Prinsloo  oorte  gee  en  dus  met  ’n  aantal  burgers  te 
ontsnap,  word  trekke  van  generaals  Piet  Fourie  en  moontlik  C.C.  Froneman 
gevind.  Dit  is  interessant  dat  Fourie  se  haaslip  toegeken  word  aan  Mentz 
se  adjudant,  Niemann.  Vir  Mentz  en  sy  kommando  se  gewelddadige 
optredes  kom  karaktertrekke  voor  van  generaal  Manie  Maritz  by 
Leliefontein  in  Namakwaland  in  Januarie  1902,  toe  hy  met  sy  kommando 
’n  aantal  Basters  om  die  lewe  gebring  het,  en  veral  kommandant  J.P.  Neser 
wat  in  die  Noordwes-Kaap  ’n  verskrikking  was  in  sy  optrede  teenoor 
gewapende  en  waarskynlik  ongewapende  swartes  en  bruines.  Selfs 
generaal  J.P.  Snyman  se  optrede  teenoor  swartes  buite  Mafeking  kon 
Coetzee  geïnspireer  het  (Pretorius  1991:  289-290  en  295-297).  Vir  Mentz 
se  uitwyking  na  Kenia  ná  die  oorlog,  is  Coetzee  waarskynlik  geïnspireer 
deur  generaal  Wynand  Malan  se  trek  daarheen  - Malan  wie  se  optrede 
gedurende  die  oorlog  egter  nie  met  dié  van  Mentz  vergelyk  kan  word  nie. 
Geeneen  van  hierdie  of  ander  Boereoffisiere  het  sulke  wreedhede  teenoor 
spesifiek  Boere-wapenneerlêers  gepleeg  nie,  sodat  Coetzee  se 
samestelling  vir  my  vaag  bly.  Ons  kan  dus  nie  van  Mannetjies  Mentz  praat 
as  ’n  livre  á clef  nie,  wat  deur  J.A.  Cuddon  gedefinieer  word  as:  “Usually  a 
work  of  fiction  in  which  actual  persons  are  presented  under  fictitious  names” 
(Cuddon  1979:  368). 


2 


Dit  is  opvallend  dat  bogenoemde  offisiere  se  vergrype  teen  swartes  was, 
en  dat  die  vergrype  in  Coetzee  se  roman  nie  teen  swartes  was  nie  - in  die 
huidige  tydsgewrig  van  politieke  korrektheid  sou  dit  ’n  geweldige  impak 
gemaak  het.  Waarskynlik  het  Coetzee  egter  die  hendsopper-tema  benut, 
omdat  hy  in  die  Brandwaterkomwêreld  grootgeword  het,  en  generaal 
Marthinus  Prinsloo  se  oorgawe  met  4 400  Vrystaters  en  die  gerugte  dat 
die  wapenneerlêers  elkeen  vir  nege  pennies  omgekoop  is,  hulle  vir  twee- 
drie  geslagte  in  die  Afrikaner  vooroordeel  kom  tuismaak  het. 

Eksterne  en  interne  kritiek  oor  die  opstellers  van  die  dokumente  raak 
oorbodig  by  Coetzee  se  erkenning  teenoor  Elmari  Rautenbach:  “Die 
inleiding  is  twak.  Daar  is  g’n  sulke  nagelate  dokumente  nie”  (Rautenbach 
1.7.1998).  Die  historikus  merk  bowendien  op  dat  Ounooi  Roos  en  Frans 
Naudé  se  herinneringe  en  generaal  Coen  Brits  se  militêre  verslag  aan 
generaal  Jan  Smuts  alles  die  werk  van  één  stilis  is.  Ons  gaan  ons  dus 
eerder  beywer  om  antwoorde  op  bogenoemde  vier  vrae  oor  die  waarheid 
van  die  dokumente  te  vind. 

2.  Die  histories  korrekte 

Wat  is  in  breë  trekke  feitelik  korrek  in  hierdie  roman?  In  die  eerste  plek 
strook  die  fisiese  milieu  soos  gemeld  op  die  kaart  in  die  boek  en  plekname 
in  die  teks,  met  die  werklikheid.  ’n  Foutiewe  pleknaam  is  Schaapkranznek 
(Coetzee  1998:  167)  wat  Slaapkranznek  moet  wees.  Ook  is  Naudé  ’n 
bekende  van  in  die  omgewing  van  Bethlehem. 

Die  oorgawe  van  generaal  Marthinus  Prinsloo  met  4 400  Vrystaters  het 
werklik  plaasgevind.  Ná  die  Britse  besetting  van  Bloemfontein  op  13  Maart 
1900  het  die  Vrystaatse  regering  en  magte  noordwaarts  en  teen  Mei 
ooswaarts  voor  die  Britse  magte  uitgewyk.  Op  7 Julie  het  Bethlehem  in 
Britse  hande  geval  en  het  die  Vrystaters  suidwaarts  via  Retiefsnek  tot 
binne  in  die  Brandwaterkom  in  die  omgewing  van  Fouriesburg  teruggeval 
- terloops  nie  in  die  eerste  week  van  Julie,  soos  Coetzee  beweer  nie 
(Coetzee  1998:  46  en  48).  Hiervandaan  het  Christiaan  de  Wet  met  2 000 
man,  vergesel  van  die  Vrystaatse  regering,  op  15  Julie  via  Slabbertsnek 
in  ’n  noordwestelike  rigting  ontsnap  - nie  oor  Retiefsnek  óók,  soos  Coetzee 
beweer  nie  (Coetzee  1 998:  1 55).  Voordat  die  res  van  die  Vrystaatse  magte 
in  verskillende  rigtings  uit  die  Brandwaterkom  kon  wegkom,  het  twis  oor 
die  leierskap  ontstaan.  Terwyl  die  Britse  magte  onder  luitenant-generaal 
sir  Archibald  Hunter  ’n  stewige  kordon  rondom  die  Vrystaters  gevorm  het, 
het  die  61  -jarige  Marthinus  Prinsloo,  wat  in  Junie  1 900  as  generaal  bedank 
het,  die  leierskap  van  die  Vrystaters  bemagtig  en  op  29  Julie  1900  met 
3 000  man  aan  Hunter  oorgegee.  Binne  twee  weke  het  die  aantai 
wapenneerlêers  wat  daar  byeengebring  is,  tot  4 400  aangegroei  - 400 
meer  as  die  getal  Boere  wat  op  27  Februarie  1900  saam  met  generaal 
Piet  Cronjé  by  Paardeberg  oorgegee  het.  Intussen  het  generaal  C.C. 
Froneman  en  ander  offisiere  met  ’n  aantal  burgers  geweier  om  die  wapen 

neer  te  lê  en  deur  Golden  Gate  uit  die  Brandwaterkom  padgegee  om  by 
generaal  Piet  Fourie,  wat  reeds  buite  die  kom  was,  aan  te  sluit.  Hulle  was 
nou  sowat  1 500  man  (Amery  1906:  341). 

Korrek  ook  is  die  belangrike  verskynsel  dat  Boerevroue  en  hul  kinders  in 
groepe  in  die  talle  skuiltes  wat  die  Witte-  en  Roodebergen  gebied  het,  vir 
die  res  van  die  oorlog  weggekruip  het  om  nie  deur  die  Britse  magte  na 
konsentrasiekampe  weggevoer  te  word  nie.  In  Mannetjies  Mentz  rym  Ma 
en  haar  kinders  se  skuilganery  dus  heeltemal  met  die  verskynsel  van  die 
tydperk  1900-1902. 

Coetzee  se  beskrywing  (Coetzee  1998:  45-46)  van  die  versorging  van 
die  skaaptrop,  met  inbegrip  van  lamtyd,  en  die  verbouing  van  mielies, 
koring  en  graansorghum  vir  drie  plant-  en  oesseisoene  - Ma-hulle  se 
oorlewingstryd  ten  opsigte  van  voedsel  - is  besonder  geloofwaardig.  Daar 
is  talle  voorbeelde  van  vrouelaers  wat  vir  hul  eie  voedsel  in  die  guerrillafase 
gesorg  het  (Pretorius  1991:  59-60).  Die  aangrypendste  beskrywing  kry 
ons  van  die  later  bekende  digter,  Jan  F.E.  Celliers,  in  Wes-Transvaal,  ’n 
paar  dae  voor  die  vredesluiting,  wat  opmerk  hoe  treurig  dit  is  om  meisies 
en  vroue  in  landerye  te  sien  werk  en  water  lei.  Dit,  verklaar  hy,  is  die  gees 
wat  die  vyand  drie  jaar  lank  die  hoof  gebied  het,  en  wat  hy  nog  nie  kon 
knak  nie  (Pretorius  1991:  331). 

Dit  is  so  dat  die  meeste  swart  mense  op  ’n  Britse  oorwinning  gehoop  het 
omdat  hulle  gereken  het  dat  hulle  politieke  en  sosiale  posisie  daardeur 
bevoordeel  sou  word.  Tog  strook  die  beskerming  en  hulp  wat  Jan  Witsie 
en  sy  mense  aan  Ma-hulle  gebied  het,  ook  met  die  werklikheid.  Sommige 
swart  mense  het  om  verskeie  redes  hulp  aan  Boerefamilies  verleen. 
Onderdanigheid  of  skyn-onderdanigheid  van  getroue  plaasarbeiders  was 
een  rede.  Dit  is  moontlik  dat  daar  wel  voldoende  wedersydse  lojaliteit  tussen 
Ma-hulle  en  Jan  Witsie  en  sy  mense  was  om  sy  hulp  te  regverdig.  Maar 
swart  groepe  het  meestal  die  kant  gekies  van  die  mag  wat  hulle  gedink 
het  as  die  wenners  uit  sy  stryd  sou  tree;  of  juis  die  teenoorgestelde  kant 
gekies  as  hulle  naaste  swart  vyand  (Warwick  1 983:  65-68).  Dit  is  onseker 
watter  van  hierdie  redes  by  Jan  Witsie  gegeld  het,  maar  die  punt  is  dat  sy 
steun  aan  Ma-hulle  nie  ongeloofbaar  is  nie. 

Ofskoon  die  samewerking  tussen  Aunt  Soph  en  Jan  Witsie-hulle  om  Mentz 
se  kommando  uit  die  berge  te  verwilder  (Coetzee  1998:  115)  vreemd  en 
onwaarskynlik  is,  was  dit  wel  ’n  algemene  verskynsel  dat  swart  groepe 
Boerekommando’s  uit  sekere  gebiede  verdryf  en/of  afgeweer  het.  Dit  was 
veral  so  in  die  digbewoonde  swart  gordel  wat  gestrek  het  vanaf  Wes- 
Transvaal  oor  noordwes-  en  Noord-Transvaal,  deur  na  Oos-  en  suidoos- 
Transvaal,-  en  hoofsaaklik  die  Tswana,  die  Pedi  en  die  Zoeloe  ingesluit 
het.  Nie  alleen  het  hierdie  swart  groepe  hul  gebiede  vir  die  kommando’s 
ontoeganklik  gemaak  nie,  maar  ook  blanke  bewoonde  gebied  vir  hulself 
toegeëien  en  sodoende  die  bewegingsvryheid  van  die  kommando’s  - wat 
reeds  uiters  beperk  was  vanweë  lord  Kitchener  se  dryfjagte  tussen  die 


4 


blokhuislinies  - verder  ingekort  (Pretorius  1991:  365).  In  die  Oos-Vrystaat 
teenaan  die  Basoetolandse  grens  waar  Ma-hulle  geskuil  het,  was  daar 
soortgelyke  verwikkelinge  (Eloff  1984:  229). 

Generaal  Koos  de  la  Rey  se  siening  van  die  oorlog  word  korrek  weerspieël 
(Coetzee  1998:  258).  Volgens  Coetzee  het  De  la  Rey  teenoor  Mentz  se 
kommando  opgemerk  dat  hy  die  oorlog  met  vele  gewetenswroegings 
tegemoetgegaan  het;  dat  daar  beskuldigings  van  president  Paul  Kruger 
was  dat  De  la  Rey  sy  mense  met  sy  houding  verraai  het;  en  dat  De  la  Rey, 
toe  hy  eers  betrek  is,  nie  aan  die  geregtigheid  van  die  Boeresaak  getwyfel 
het  nie.  De  la  Rey  vra:  “En  waar  is  die  ou  president  nou?” 

Dit  is  inderdaad  so  dat  die  moontlikheid  van  oorlog  vir  De  la  Rey, 
Volksraadslid  vir  Lichtenburg,  gekwel  het.  Ons  bron  is  Percy  Fitzpatrick, 
wat  die  verhaal  ná  die  oorlog  uit  verskeie  monde  gehoor  het.  In  ’n  geheime 
sitting  van  die  ZAR-Volksraad  om  oor  oorlog  te  besluit,  het  De  la  Rey 
daarvolgens  voorgestel  dat  die  Republiek  liewer  sy  kanse  moet  afwag  om 
die  grootste  moontlike  voordeel  te  trek  vir  ’n  klein  staatjie  teen  die  mag  van 
Brittanje.  Toe  president  Kruger  in  reaksie  alle  weifelaars  veroordeel,  het  De 
la  Rey  teruggekap  dat  hy  sy  plig  sal  doen  soos  die  Volksraad  verlang,  en 
dat  Kruger  hom  (De  la  Rey)  nog  in  die  veld  sal  aantref,  vegtende  vir  hulle 
onafhanklikheid  en  hulle  land,  lank  nadat  Kruger  hulle  verlaat  het  (Fitzpatrick 
1 932:  200-201 ).  Ironiese  woorde  was  dit  inderdaad,  aangesien  Kruger  die 
ZAR  in  September  1900  verlaat  het  om  die  Boeresaak  in  Europa  te  gaan 
bevorder,  en  omdat  die  Uitvoerende  Rade  van  die  ZAR  en  die  OVS  nie  wou 
hê  hy  moet  in  Britse  hande  op  die  Suid-Afrikaanse  veld  val  nie.  Daarteenoor 
het  De  la  Rey  die  oorlog  as  bittereinder  in  Wes-Transvaal  afgesluit. 

Dit  is  korrek  dat  Coen  Brits  ’n  Boeregeneraal  was  wat  ook  as  offisier  onder 
generaal  Smuts  in  Duits-Oos-Afrika  tydens  die  Eerste  Wêreldoorlog  geveg 
het.  Coetzee  kom  egter  met  ’n  klompie  feitefoute  oor  hom  vorendag.  Hy 
was  nie,  soos  Coetzee  se  voetnoot  op  p.  283  aandui,  adjunk-kommandant- 
generaal  in  die  Anglo-Boereoorlog,  luitenant-generaal  in  die  Duitswes- 
Afrika  veldtog  en  bevelvoerder  in  Duits-Oos-Afrika  van  die  Derde  Suid- 
Afrikaanse  Divisie  nie.  Nóg  Brits  nóg  sy  Standertonkommando  was 
betrokke  by  die  slag  van  Platrand  (6  Januarie  1900).  ’n  Belangrike 
vergissing  is  egter  Brits  se  opmerking  in  sy  verslag  dat  hy  aan  die  begin 
van  1902  by  ’n  krygsraadsvergadering  in  Lichtenburg  teenwoordig  was 
waar  Mentz  beweer  hy  self  teenwoordig  was  (Coetzee  1998:  293).  Daar 
was  eerstens  nie  so  ’n  vergadering  nie,  en  tweedens  het  Brits  eers 
assistent-kommandant-generaal  in  noordoos-Transvaal  geword  nadat 
generaal  Ben  Viljoen  op  25  Januarie  1902  krygsgevangene  geneem  is. 
Muller  sou  nie  as  gewone  veggeneraal  in  Oos-Transvaal  so  ’n  belangrike 
vergadering  in  Wes-Transvaal  bywoon  nie. 

3.  Die  histories  verdraaide 

Mannetjies  Mentz  bevat,  histories  wetenskaplik  beskou,  ’n  hele  aantal 

feitefoute  van  kleiner  en  groter  omvang.  Ofskoon  ’n  lys  daarvan  die  leser 
sal  laat  besef  dat  Coetzee  se  navorsing  tog  nie  so  deeglik  was  as  wat  dit 
kon  of  moet  gewees  het  nie,  dien  dit  myns  insiens  geen  doel  om  die  leser 
daarmee  te  vermoei  nie,  aangesien  dit  bloot  die  aandag  van  die 
belangrikste  vrae  sal  aftrek. 

Enkele  belangrike  feitefoute  moet  egter  aangedui  word,  omdat  dit  die 
geloofwaardigheid  van  die  historiese  gegewe  in  die  verhaal  en  sy  konteks 
in  die  gedrang  bring. 

In  die  eerste  plek  vervroeg  Coetzee  die  afbrandings  van  plase  in  die  Oos- 
Vrystaat  met  ’n  hele  paar  maande  om  by  sy  verhaal  in  te  pas.  Ons  lei  af 
dat  dit  teen  Mei  1 900  moet  wees  (Coetzee  1 998:  31  en  35)  dat  Ma-hulle 
“in  die  vroeë  winterlug”  op  die  plaas  die  rook  van  die  eerste  afgebrande 
huise  sien  kom,  en  dat  Ma  dan  vroegtydig,  voordat  die  Britte  haar  huis 
afbrand,  self  (met  behulp  van  Jan  Witsie)  die  Britte  voorspring.  Hierdie 
Britse  afbrandings  was  nie  moontlik  nie.  Ná  die  Britse  besetting  van 
Bloemfontein  op  13  Maart  1900  het  lord  Roberts  die  volgende  gemagtig: 
verwoesting  van  plaashuise  waaruit  Boereskerpskutters  op  Britse  troepe 
gevuur  het  terwyl  ’n  wit  vlag  aan  die  huis  gewapper  het.  Toe  Roberts  eers 
afbrandings  onder  hierdie  omstandighede  gelas  het,  is  dit  wel  deur  offisiere 
in  die  veld  op  ’n  minder  oordeelkundige  wyse  toegepas.  In  hierdie  sta- 
dium  het  die  Britse  magte  van  luitenant-generaal  Hunter  egter  nog  nie  in 
die  Brandwaterkom,  waardie  Naudés  gewoon  het,  inbeweeg  nie.  Roberts 
se  proklamasie  van  16  Junie  1900,  waarvolgens  plaashuise  in  die 
onmiddellike  omgewing  van  aanvalle  op  die  Britse  spoor-  en  telegraaf- 
verbindings  afgebrand  is,  het  in  hierdie  stadium  dus  ook  nog  nie  die 
inwoners  van  die  Brandwaterkom  geraak  nie.  Eers  met  die  Britse  betreding 
van  die  Brandwaterkom  teen  einde  Julie  1900  was  die  eerste  afbranding 
van  plaashuise  moontlik,  en  het  dit  waarskynlik  eers  met  Roberts  se 
opvolgproklamasie  van  September  1900  momentum  gekry  (Pretorius 
1998:  54). 

Benewens  dié  afbrandings,  plaas  Coetzee  ook  die  “refugee”-laers  in  die 
Oos-Vrystaat  te  vroeg,  nl.  Julie  1900  (Coetzee  1998:  50).  Wel  was  daar 
teen  Julie  1 900  ’n  kamp  vir  daklose  Boerevroue  en  -kinders  by  Mafeking, 
maar  in  hierdie  stadium  was  dit  nog  nie  amptelike  beleid  sodat  Jan  Witsie 
daarvan  sou  kon  weet  nie.  Voor  die  einde  van  1900  was  daar  ook  “refu- 
gee”-kampe  by  Heilbron  en  Kroonstad,  maar  teen  Julie  1900  het  hulle 
nog  nie  bestaan  nie.  Terloops,  die  kampe  is  aanvanklik  deur  die  Britte 
‘refugee  camps’  genoem,  omdat  dit  volgens  hulle  opgerig  is  vir 
wapenneerlêers  en  hul  gesinne  om  die  mans  te  beskerm  teen 
heropkommandering  deur  die  Boeremagte.  Vanuit  die  staanspoor  het  die 
Britte  egter  ook  Boerevroue  en  hul  kinders,  wie  se  wonings  afgebrand 
was,  in  die  kampe  hier  gekonsentreer.  Hulle  het  spoedig  die  “refugees”  in 
getalle  oortref,  sodat  die  korrekte  benaming  konsentrasiekampe  is  (Spies 
1977:  150-151;  Pretorius  1998:  56). 

Nog  ’n  romangegewe  wat  nie  strook  met  die  historiese  gegewe  nie,  is 
Frans  Naudé  se  beskrywing  (Coetzee  1 998:  1 86-1 87)  van  hoe  hulle  Britse 
krygsgevangenes  teen  Julie-Augustus  1900  uitgeskud  het,  d.w.s.  die 
proses  waarvolgens  die  burgers  Britse  krygsgevangenes  van  die  klere 
aan  hulle  lyf  beroof  het  en  dikwels  hul  eie  vodde  in  ruil  daarvoor  aangebied 
het.  Terwyl  hierdie  beleid  wel  al  teen  Julie  1900  in  die  Wes-Transvaal  in 
geïsoleerde  gevalle  voorgekom  het,  het  dit  aan  die  begin  van  1901  in  die 
ZAR  momentum  gekry  en  is  dié  gebruik  eers  teen  Mei  1901  deur  die 
Vrystaters  oorgeneem  (Pretorius  1991:  95). 

Coetzee  se  verhaal  verskil  van  die  historiese  feite  met  die  verwysing  na 
generaal  De  la  Rey  wat  volgens  die  roman  middel-Mei  1902  in  die  veld 
(en  nogal  in  Oos-Transvaal  teenaan  die  grens  met  Portugees-Oos-Afrika) 
is  om  aan  sy  burgers  van  die  vredesamesprekings  verslag  te  doen,  en 
dan  Mentz-hulle  se  uitwyk  na  Portugees-Oos-Afrika  fasiliteer  (Coetzee 
1998:  256  e.v.).  Ten  eerste  het  die  samesprekings  by  Vereeniging  eers 
op  15  Mei  1902  begin;  ten  tweede  het  die  Boere-afgevaardigdes  eers  ná 
die  vredesluiting  van  31  Mei  aan  hul  kommando’s  verslag  gedoen;  en  ten 
derde  was  De  la  Rey  nie  naby  Oos-Transvaal  nie.  Die  laaste  keer  wat  hy 
hom  daar  bevind  het,  was  in  Junie  1 901  in  die  Standertonse  distrik  toe  die 
Boereleiers  van  die  twee  Republieke  saam  oor  die  toekoms  besluit  het. 
Hy  het  aan  die  begin  van  Junie  1902  aan  sy  burgers  in  die  Wes-Transvaal 
die  nuus  van  die  verlies  van  hulle  onafhanklikheid  oorgedra  (Pretorius 
1991:  367-368). 

Dit  is  ook  onwaarskynlik  dat  die  Portugese  owerheid  in  Portugees-Oos- 
Afrika  in  hul  gedienstigheid  aan  Brittanje  ’n  Boerekommando  op  hulle  grond 
sou  toegelaat  het.  Die  oppik  van  Boere  onder  generaal  F. J.  Pienaar  wat  in 
September  1 900  die  grens  oorgesteek  het  en  vervolgens  as  geïnterneerdes 
na  Portugal  weggevoer  is  (O.J.O.  Ferreira  1994:  20-26),  dien  as  bewys 
hiervan. 

Dit  is  ook  nie  histories  korrek  dat  die  Britte  die  uitlewering  van  generaal 
Mentz  en  sy  kommando  gevra  het  voor  hulle  bereid  sou  wees  om  verder 
oor  vrede  te  praat  (Coetzee  1998:  258)  en  dat  die  amnestievoorstelle 
hulle  op  die  ou  end  uítgesluit  het  nie  (Coetzee  1 998:  1 71 ).  Daar  was  slegs 
drie  Boere  wat  nie  amnestie  ontvang  het  nie,  en  ’n  Mentz  tel  nie  onder 
hulle  nie  (Kestell  & Van  Velden  1909:  145-147). 

4.  Alternatiewe  waarhede? 

Ons  het  reeds  vasgestel  dat  daar  nie  so  ’n  persoon  soos  Mannetjies  Mentz 
bestaan  het  nie.  Die  belangrike  vraag  moet  egter  nou  beantwoord  word, 
nl.  of  daar  werklik  so  ’n  korps  of  kommando  soos  dié  van  Mentz  bestaan 
het  of  kon  bestaan  het  wat  Boerekrygsgevangenes/wapenneerlêers 
onderskep  het,  hulle  die  keuse  gegee  het  of  hulle  na  die  kommando’s  wou 
terugkeer  of  nie,  en  indien  hulle  nie  wou  nie,  hulle  dan  op  die  wreedste 
maniere  denkbaar  om  die  lewe  gebring  het.  Hiermee  betree  ons  die  wêreld 


7 


van  wat  Coetzee  noem  die  alternatiewe  waarheid. 

Coetzee  het  die  skepping  van  Mannetjies  Mentz  se  kommando  te  danke 
(Coetzee  1998:  4-5)  aan  die  ervaring  van  die  jong  Deneys  Reitz  wat  in 
die  winter  van  1901  op  verskeie  klein  vrybuiterkorpse  - “small  private 
bands”  - in  die  suidwes-Vrystaat  afgekom  het,  “remnants  of  larger  forces 
that  had  dwindled  away  under  the  misfortunes  of  war”.  Hulle  was 
verflenterde  groepies  wat  die  bietjie  ammunisie  tot  hul  beskikking  op  wild 
uitgeskiet  het  en  gelukkig  was  solank  hulle  uit  die  hande  van  die  Britte  kon 
bly.  Aan  die  Sandrivier  het  ene  veldkornet  Botha  oor  twee  korporaals  en 
ses  manskappe  bevel  gevoer.  ’n  Groepie  in  Fauresmith  is  deur  een  van 
die  vroulike  inwoners  van  die  dorp  beskryf  as  “riff-raff  ejected  from  the 
fighting  commandos,  existing  on  what  they  could  rob  and  loot”  (Reitz 
1929:  181-184  en  195;  Pretorius  1991:  231). 

Vervolgens  skep  Coetzee  uit  hierdie  gegewe  en  kamstige  oorvertellinge 
uit  die  Oos-Vrystaat  die  mite  van  Mannetjies  Mentz  se  vrybuiterkorps  (hy 
noem  hierdie  groepe  vrykorpse)  wat  dan  in  die  laaste  fase  (byna  twee 
jaar)  van  die  oorlog  in  die  Brandwaterkom  geopereer  het,  Britse  kolonnes 
voorgelê  het  wat  Boerekrygsgevangenes/wapenneerlêers  weggevoer  het, 
die  spul  oorrompel  het,  en  dan  die  Boere  die  keuse  gegee  het  om  na  die 
kommando’s  terug  te  keer.  Diegene  wat  geweier  het,  is  op  wrede  wyse 
om  die  lewe  gebring. 

Maar  hoe  verteenwoordigend  wás  hierdie  vrybuiterkorpse  van  die  Boere 
op  kommando?  Vir  ’n  antwoord  op  hierdie  vraag  moet  ons  die  stand  van 
dissipline  op  kommando  breedvoerig  onder  die  loep  neem  (Pretorius 
1991:  228-234). 

Ten  einde  die  guerilla-oorlog  te  voer,  is  elke  kommando  waar  moontlik  na 
sy  tuisdistrik  gestuur,  omdat  die  burgers  met  hul  eie  omgewing  vertroud 
was  en  hulle  dit  so  verkies  het.  Daar  was  uitsonderings,  soos  die 
Pretoriadorp-  en  Johannesburgkommando’s  wat  in  Oos-Transvaal  diens 
gedoen  het,  en  die  gedeeltes  van  Transvaalse  en  Vrystaatse  kommando’s 
wat  in  die  Kaapkolonie  geopereer  het.  Die  bedoeling  was  dat  die 
korporaalskappe  en  veldkornetskappe  van  ’n  kommando  in  sy  operasionele 
gebied  sover  moontlik  byeen  bly  en  die  vyand  in  sy  gebied  bestry.  Wanneer 
’n  seksie  die  geleentheid  gehad  het  om  die  vyand  skade  te  berokken,  is 
dit  gedoen,  en  as  die  vyand  te  sterk  was,  het  hulle  eenvoudig  opsy  gegaan 
sodat  die  vyand  verby  kon  kom.  Soos  Ben  Viljoen  dit  uitgedruk  het,  was 
die  taktiek  om  “te  vechten  waar  het  mogelijk  was,  en  te  vluchten  waar  wij 
het  niet  konden  houden”.  Uiteraard  het  die  akti witeite  ook  van  die 
bekwaamheid  van  die  offisiere  afgehang  en  was  sommige  seksies 
bedrywiger  as  ander. 

Vanweë  die  defensiewe  aard  van  die  Boere-vegmetodes  was  dit  so  dat 
indien  die  Britse  kolonnes  nie  teen  die  Boere  uitgetrek  het  nie,  die  Boere 
niks  aan  hulle  kon  doen  nie.  Sodra  ’n  generaal  ’n  goeie  geleentheid  gesien 
het  om  die  Britte  toe  te  takel,  het  hy  sy  verspreide  kommando’s  snel 

byeengeroep  vir  die  aanslag  en  hulle  ná  afloop  daarvan  weer  uiteen  laat 
gaan.  Dit  was  byvoorbeeld  die  oogmerk  van  ’n  bekwame  generaal  soos 
De  la  Rey  om  sy  kommando’s  deur  gereelde  skermutselinge  met  die  vyand 
op  te  skerp  en  hulle  te  omvorm  tot  wat  generaal  Smuts  noem  “that  splen- 
did  body  of  men  to  whom  in  the  later  stages  of  the  war  it  was  almost 
impossible  to  set  too  hard  a task  either  of  physical  endurance  or  heroic 
attack”  (Hancock  & Van  der  Poel  1966:  605-606). 

Die  omvorming  van  die  kommando’s  in  gedugte  gevegseenhede  was  ’n 
aanduiding  van  ’n  belangrike  ontwikkeling  in  die  kollektiewe  mentaliteit 
van  die  burgers.  Dit  was  naamik  dat  eiebelang  en  die  gebrek  aan 
offervaardigheid  wat  aan  die  begin  so  swaar  geweeg  het,  toenemend  in 
die  guerillafase  verdwyn  het  en  sodoende  tot  ’n  drastiese  verbetering  van 
militêre  dissipline  gelei  het.  Smuts  het  die  situasie  ná  middel  1 900  treffend 
beskryf  (Hancock  & Van  der  Poel  1966:  565): 

The  mills  of  God  and  the  enemy  were  slowly  grinding  these  hard  selfish  hearts  to  pow- 
der  - to  be  reshaped  and  remoulded  by  the  deeper  and  finer  genius  of  the  Boer  people. 
By  the  automatic  process  of  the  British  advance,  farms,  cattle,  families  were  being  lost 
or  given  up  for  lost.  The  private  and  individual  ties  - so  dear  to  the  Boers’  hearts  - were 
loosened  in  order  that  they  might  cling  with  all  the  more  disinterested  devotion  to  their 
national  ideal.  And  as  the  suave  promises  of  Lord  Roberts's  proclamations  more  and 
more  gave  way  to  the  severity  of  his  actions,  as  the  smoke  of  Boer  homesteads  began 
to  rise  to  heaven,  and  the  tramp  of  delicate  women  and  the  cry  of  little  children  rose  and 
fell  on  the  startled  veld,  a new  spirit  entered  the  Boer  armies  and  made  of  the  undisci- 
plined  levies  of  the  veld  the  heroes  of  one  of  the  world’s  greatest  tragedies. 

Die  drastiese  verbetering  van  dissipline  oor  die  hele  oorlogsterrein  ten 
spyt,  het  dit  nooit  werklik  sodanig  ontwikkel  dat  alle  offisiere  te  alle  tye  op 
al  die  bittereinders  kon  staatmaak  nie.  Volgens  De  Wet,  sekerlik  die  voorste 
eksponent  van  militêre  dissipline  op  kommando,  het  daar  wel  in  die  loop 
van  die  oorlog  ’n  verbetering  gekom,  “maar  nooit  zoolang  de  strijd  duurde, 
werd  zij  eigenlijk  recht  gehandhaafd”.  Die  burgers  was  nie  onwillig  of 
onregeerbaar  nie,  sê  hy,  maar  hulle  was  só  ongewoond  om  onder  bevele 
te  staan  dat  dit  vir  hom  as  generaal  nagenoeg  ’n  reuse-taak  was  om  alles 
na  wense  te  reël  (De  Wet  1 902:  7). 

Roland  Schikkerling  het  middel  November  1900  in  Oos-Transvaal  ’n 
belangrike  waarneming  oor  dissipline  in  sy  dagboek  gemaak.  Nadat  daar 
op  guerrilla-taktiek  besluit  is,  is  gesê  dat  hulle  in  behoorlike  eenhede 
onderverdeel  sou  word.  Maar,  skryf  Schikkerling,  dissipline  is  nie  weldadig 
in  die  Boer  se  neusgate  nie  en  hulle  het  min  of  meer  soos  voorheen 
voortgegaan.  In  plaas  van  die  strenge  indeling  in  kommando’s, 
veldkornetskappe  en  korporaalskappe  en  die  bepaling  van  die  groottes 
daarvan  volgens  Wet  No.  5 van  1900  in  September  1900,  het  dit  nou 
begin  lyk  of  die  offisiere  in  die  meerderheid  was.  Party  verkies  om  die 
rang  van  kommandant  te  behou,  al  is  dit  met  net  twintig  man  onder  hul 
bevel,  eerder  as  om  ’n  gewone  burger  te  word  (Schikkerling  1964:  83). 

Ofskoon  die  bedoeling  met  die  reorganisasie  van  die  kommando’s  in  die 
guerrillafase  was  dat  die  seksies  op  só  ’n  wyse  versprei  word  dat  hulle  in 
die  woorde  van  Louis  Botha  “op  den  kortste  mogelyke  tyd  byeen  kunnen 
zyn”  (aangehaal  deur  Pretorius  1991:  230-234),  het  dit  in  die  praktyk 
dikwels  beteken  dat  dissipline  ondermyn  is.  Oor  die  algemeen  was  dit  vir 
die  offisiere  uiters  moeilik  om  beheer  oor  die  verspreide  kommando’s  uit 
te  oefen.  Benewens  die  onvermoë  van  sommige  offisiere  om  dissipline  te 
handhaaf,  het  die  oorlogsterrein  waarskynlik  heelwat  daartoe  bygedra. 
Diegene  wat  al  die  berge  rondom  die  Brandwaterkom  gesien  het,  sal  besef 
hoe  moeilik  dit  moet  gewees  het  om  die  verspreide  kommando’s  te  beheer. 
Die  guerrillafase  met  sy  verspreiding  van  die  kommando’s  oor  ’n  wye  terrein 
het  hom  trouens  geleen  tot  die  soort  oorlogvoering  soos  verkies  deur  ’n 
burger  wat  op  sy  eie  voorwaardes  aan  die  oorlog  deelgeneem  het.  So 
byvoorbeeld  het  Schikkerling  in  Mei  en  Junie  1901  vertel  van  verskeie 
groepies  leeglêers  op  die  Oos-Transvaalse  Hoëveld  wat  bra  skrikkerig 
was  en  merkwaardige  vernuf  aan  die  dag  gelê  het  om  hulle  uit  gevegte  uit 
te  draai  (Schikkerling  1964:  189,  210  en  215).  Ons  het  reeds  verneem 
dat  Christoffel  Coetzee  sy  argument  vir  die  bestaan  van  Mentz  se 
kommando  opgebou  het  uit  Deneys  Reitz  se  ervaring  met  ’n  aantal  “pri- 
vate  bands”  in  die  Suidwes-Vrystaat. 

Soos  elders  het  die  gebrek  aan  dissipline  ook  in  die  Vrystaat  verspreid 
voorgekom.  In  Mei  1901  was  De  Wet  hewig  ontsteld  dat  die  Vrystaatse 
kommando’s,  met  uitsondering  van  die  Bethlehemmers  onder  Michael 
Prinsloo,  hul  plig  ernstig  versuim  en  nie  die  geleenthede  benut  om  die 
Britse  kolonnes  behoorlik  te  beveg  nie.  De  Wet  was  besig  om  aan  die 
saak  te  werk,  maar  soos  tevore  aangehaal,  het  hy  self  erken  dat  dissipline 
nooit  werklik  ten  volle  gehandhaaf  is  nie. 

’n  Verdere  probleem  wat  die  gebrek  aan  dissipline  vererger  het,  was  die 
groot  getal  offisiere  van  sommige  distrikte  - veral  in  die  guerrillafase  - wat 
buite  verhouding  met  die  aantal  burgers  op  kommando  was.  Reeds  vroeg 
in  Januarie  1 900  het  Joubert  gepoog  om  ’n  einde  te  maak  aan  die  gebruik 
van  kommandante,  veldkornette  en  assistent-veldkornette  deur  ander 
persone  tydelik  in  hul  plek  aan  te  stel,  aangesien  die  waarnemendes  soms 
weer  ander  persone  waarnemend  in  hul  plek  aangestel  het.  Hierdie  neiging 
het  verwarring  en  ontevredenheid  onder  die  burgers  veroorsaak  (Pretorius 
1991:  232-233). 

Van  Britse  kant  was  daar  indertyd  beskuldigings,  soos  dié  van  die  Official 
History,  dat  die  Boerkommando’s  bloot  “a  band  of  fugitives”  was.  J.R.  van 
Stuwe,  assistent-militêre  sekretaris  van  Louis  Botha,  het  ferm  op  die 
beskuldiging  gereageer:  “We  were  not  a band  of  fugitives,  we  retreated  or 
we  advanced  according  to  plan,  teasing,  enticing,  tiring  out  the  enemy. 
They  were  kept  on  the  go  day  after  day,  week  after  week.  The  General, 
his  staff  and  his  scouting  corps  knew  full  well  what  the  movements  of  the 
enemy  portended  and  always  kept  nicely  in  touch  with  them,  albeit  never 

too  close.”  Ofskoon  hierdie  siening  in  ’n  groot  mate  geldig  was,  skets  dit  ’n 
onvolledige  prentjie,  soos  vroeër  aangedui  (Pretorius  1 991 : 228). 

Die  feit  dat  daar  nie  altyd  en  in  alle  opsigte  dissipline  op  kommando  was 
nie  en  dat  daar  wel  enkele  vrybuiterskorpse  - soos  deur  Reitz  beskryf  - 
bestaan  het,  gee  vir  Coetzee  die  geleentheid  om  met  sy  alternatiewe 
waarhede  vorendag  te  kom  - om  te  kan  sê  (soos  aan  Stephanie 
Nieuwoudt):  “Ek  wil  hê  die  leser  moet  verbande  deurtrek  van  dié  oorlog 
na  die  huidige  gelieg  en  gebieg.  Die  WVK  het  die  nuwe  leuens  en  waarhede 
na  vore  laat  kom.”  Met  ander  woorde,  Coetzee  stel  die  alternatiewe 
waarhede  van  die  Anglo-Boereoorlog  gelyk  aan  die  wreedhede  en 
bedenklike  optredes  van  die  Dirk  Coetzees  en  die  Eugêne  de  Kocks  by 
Vlakplaas  en  elders  in  die  tagtigerjare  van  die  twintigste  eeu.  Dit  is  myns 
insiens  ’n  onregverdige  vergelyking.  Die  burgers,  groepies  en  kommando’s 
wat  ’n  gebrek  aan  dissipline  openbaar  het,  het  die  omstandighede  benut 
om  eerder  weg  te  kruip  as  om  chauvinisties  - offensief  en  wreed  - soos 
Mannetjies  Mentz  se  kommando  - op  te  tree. 

Die  leser  van  Mannetjies  Mentz  moet  dus  baie  noukeurig  onderskei  tussen 
die  sogenaamde  alternatiewe  waarhede  in  die  Anglo-Boereoorlog  - 
gebeure  wat  wel  waar  maar  hoogs  uitsonderlik  was  - en  beskrywings  wat 
deur  die  outeur  gefiksionaliseer  is  en  eerder  aansluit  by  die  gelieg  en  gebieg 
oor  Vlakplaas  en  elders  voor  die  WVK. 

’n  Groot  fout  wat  ons  kan  maak  is  om  bloot  die  stelling  te  aanvaar  dat 
oorlog  universeel  is,  dat  Stephanie  Nieuwoudt  reg  is  in  haar  opmerking 
dat  Mannetjies  Mentz  nie  net  ’n  boek  oor  die  Anglo-Boereoorlog  is  nie: 
“Dis  ’n  boek  wat  op  enige  oorlog  van  toepassing  gemaak  kan  word”.  Dit 
wás  universeel,  sal  skrywer  onmiddellik  toegee,  maar  nie  in  alle  opsigte 
nie.  Die  Boer  van  1900  was  nog  in  besonder  hoë  mate  ’n  produk  van  die 
pre-industriële  samelewing  en  van  sy  sterkste  kenmerke  was  dalk  sy 
naïwiteit  en  sy  godvresendheid.  Van  hom  kan  jy  nie  verwag  om  ’n 
Mannetjies  Mentz,  Voss  of  Niemann  te  wees  nie.  Skrywer  se  navorsing 
oor  die  lewe  op  kommando  tydens  die  Anglo-Boereoorlog  het  hom  laat 
besef:  Mannetjies  Mentz  en  sy  bende  sou  randfigure  gewees  het  wat  nie 
die  kern  van  die  Boere-waardes  en  -moraliteit  van  1900  uitgemaak  het 
nie.  Hulle  sou  nie  deur  De  Wet  toegelaat  gewees  het  om  lank  met  hulle 
metodes  voort  te  gaan  nie.  Coetzee  se  roman  vat  nie  die  kern  van  die 
Boerewaardes  van  1900  raak  nie. 

Mentz  en  sy  kommando  het  die  Vrystaters  wat  die  wapen  in  die 
Brandwaterkom  neergelê  het  en  as  krygsgevangenes  deur  die  Britte 
weggevoer  is,  die  keuse  gegee  om  weer  by  die  Boeremagte  aan  te  sluit. 
Indien  hulle  geweier  het,  is  hulle  op  allerlei  wrede  maniere  om  die  lewe 
gebring.  Maar  wat  wás  die  werklike  houding  van  die  Vrystaatse  leërleiding 
teenoor  hierdie  wapenneerlêers?  Is  hulle  voor  die  keuse  gestel  (of  basies 
gedwing)  om  weer  op  kommando  te  gaan?  En  indien  hulle  geweier  het, 
hoe  is  hulle  deur  die  Regering  en  die  vegtende  burgers  behandel? 

A.M.  Grundlingh  (1 979:  34-39)  verskaf  nuttige  riglyne.  Hy  wys  daarop  dat 
wapenneerlêers  wat  uit  eie  beweging  weer  by  die  kommando’s  aangesluit 
het,  feitlik  deurgaans  met  ope  arms  ontvang  is,  mits  hulle  bereid  was  om 
voortaan  getrou  te  bly.  Oor  die  vraag  of  die  wapenneerlêers  gedwing  is 
om  weer  op  kommando  te  gaan,  bestaan  daar  uiteenlopende  getuienis. 
Generaals  De  Wet  en  C.C.J.  Badenhorst  het  beweer  dat  die  onwillige 
wapenneerlêers  nie  tot  heraansluiting  gedwing  is  nie.  Ander  getuienis  dui 
egter  daarop  dat  die  Boere  soms  wel  onwillige  wapenneerlêers  kommando 
toe  gedwing  het.  Grundlingh  wys  daarop  dat  die  Vrystaatse  regering  die 
volste  reg  gehad  het  om  krygsdiens  van  wapenneerlêers  te  eis. 

Ofskoon  daar  enkele  gevalle  was  waar  die  Boere  sommige  van  die 
wapenneerlêers  se  huise  afgebrand  het  indien  hulle  geweier  het  om  weer 
op  kommando  te  gaan,  was  dit  nie  amptelike  beleid  nie. 

President  Steyn  het  op  19  Julie  1900  in  ’n  proklamasie  die  doodstraf  vir 
wapenneerlêers  in  die  vooruitsig  gestel.  Sover  Grundlingh  kon  vasstel,  is 
daar  egter  geen  bona  fide  wapenneerlêers  (wat  neutraal  gebly  het  en  dus 
nie  by  die  kommando’s  aangesluit  het  of  inligting  aan  die  Britte  verskaf 
het)  tereggestel  nie.  Wapenneerlêers  wat  inligting  aan  die  Britte  verskaf 
het,  is  ná  ’n  behoorlike  militêre  verhoor  gefusilleer.  Grundlingh  kon  slegs 
een  geval  opspoor  waar  ’n  wapenneerlêer  inligting  aan  die  Britte  verskaf 
het  en  daarop  deur  die  Boere  sonder  ’n  geregtelike  verhoor  geskiet  is.  Die 
oortredings  van  wapenneerlêers  wat  hier  ter  sprake  is,  is  egter  veel  erger 
as  die  weiering  van  Mentz-hulle  se  slagoffers  om  weer  op  kommando  te 
gaan. 

Volgens  Coetzee  was  een  martelmetode  vir  wapenneerlêers  wat  verkies 
het  om  nie  verder  te  veg  nie,  om  hulle  aan  hul  enkels  of  gewrigte  vas  te 
maak  en  myle  ver  agter  perde  aan  te  sleep  (Coetzee  1998:  77).  Hierdie 
metode  sou  Coetzee  kon  ontleen  aan  die  lot  van  Abraham  Esau,  wat  ’n 
bruin  versetbeweging  teen  die  Boere-teenwoordigheid  in  Calvinia  van 
stapel  gestuur  het.  Met  die  Boere-besetting  van  Calvinia  in  Januarie  1 901 
onder  kommandant  C.F.  Nieuwoudt,  het  Nieuwoudt  ’n  Boer  as  landdros 
aangestel.  Esau  is  gearresteer  en  tot  25  houe  met  die  kats  veroordeel  “for 
having  spoken  against  the  Boers  and  for  having  attempted  to  arm  the 
natives”.  Tydens  dié  geseling  het  hy  sy  bewussyn  verloor.  In  die 
daaropvolgende  weke  is  hy  verskeie  kere  deur  die  Boere  in  die  openbaar 
aangerand.  Vroeg  in  Februarie  1 901 , toe  die  besetters  aanstaltes  gemaak 
het  om  Calvinia  voor  ’n  oprukkende  Britse  ontsettingsmag  te  ontruim,  is 
Esau  met  voetboeie  geketting  tussen  twee  perde  vasgemaak,  na  ’n  plek 
buite  die  munisipale  grens  van  die  dorp  gesleep  en  doodgeskiet  (Pretorius 
1 991 : 295).  Indien  hierdie  voorval  Coetzee  se  romangegewe  geïnspireer 
het,  verwys  sy  gefiksionaliseerde  werklikheid  in  hierdie  geval  wel  na  ’n 
historiese  feitelikheid  wat  nie  die  tradisionele  heldevererende  boeke  oor 
die  Anglo-Boereoorlog  gehaal  het  nie. 

Die  dood  van  Charlie  White  (Coetzee  1998:  109-110),  die  doodskiet  van 

’n  Britse  krygsgevangene  (Coetzee  1 998:  1 82)  en  die  doelbewuste  moord 
op  die  vasgekeerde  vyand  deur  die  gras  aan  die  brand  te  steek  (Coetzee 
1 998:  1 97-199),  was  nie  Boerebeleid  nie  en  daar  bestaan  nie  dokumentêre 
bewys  daarvoor  nie.  Gevalle  mag  voorgekom  het,  maar  dan  was  dit  deel 
van  Coetzee  se  alternatiewe  waarhede  waarmee  hy  met  bewyse  vorendag 
sal  moet  kom.  Daar  was  wel  die  geval  by  die  slag  van  Biddulphsberg  op 
29  Mei  1900,  toe  die  gras  per  ongeluk  (volgens  die  Times  History,  IV, 
1 906:  250)  aan  die  brand  geslaan  het  en  Britse  gewondes  ’n  vlammedood 
gesterf  het. 

Aunt  Soph  se  erotiese  dag-  en  nagdrome  oor  Mannetjies  Mentz,  Aunt 
Anne  se  seksuele  bedrywighede  met  Charlie  White,  en  Voss  en  ander 
burgers  se  ontug  met  swart  vroue  bring  die  stand  van  moraliteit  onder  die 
Boere  gedurende  die  Anglo-Boereoorlog  onder  die  soektig.  Het  daar 
seksuele  losbandigheid  voorgekom,  en  indien  wel,  in  watter  mate? 
Navorsing  (Pretorius  1 991 : 340-346)  toon  dat  dit  moeilik  is  om  die  werklike 
situasie  te  bepaal.  Die  Afrikaner  van  die  vorige  eeu  se  behoudende 
kultuurbeskouing  het  hom  dermate  geïnhibeer  dat  hy  selfs  nie  in  private 
dagboeke  of  briewe  van  immorele  gedrag  melding  gemaak  het  nie.  B.J. 
Jacobs  van  die  Bloemfonteinkommando  het  byvoorbeeld  teen  einde 
Oktober  1 899  aan  sy  vrou  geskryf  dat  daar  soveel  dinge  in  die  laer  gebeur 
waaroor  hy  hom  moet  skaam,  dat  hy  niks  anders  kan  doen  as  om  hom  te 
verwonder  oor  sy  eie  volk  nie.  Hy  sou  hom  nooit  kon  voorstel  dat  ’n  mens 
so  onheilig  kan  wees  nie.  Dis  moontlik  dat  Jacobs  hier  vergrype  soos 
diefstal  of  drankmisbruik  in  gedagte  het  (waarvoor  daar  dokumentêre  bewys 
is),  maar  hy  weier  om  sy  gedagtes  op  skrif  te  sit:  “Mama  ik  kan  u niet 
schryf  alles  wat  ik  hoor  of  ziet.”  Ook  Marthinus  Viljoen  van  die 
Heidelbergkommando  wat  graag  by  meisies  gekuier  het,  meld  in  Novem- 
ber  1 901  in  sy  dagboek  dat  toe  hy  en  sy  vriende  dié  nag  lekker  in  ’n  solder 
geslaap  het,  elkeen  ’n  ander  droom  gedroom  het  wat  hy  “lievers  niet  op 
schrift  wensch  te  zitten”.  Uit  hierdie  diskrete  verwysings  sou  ons  kon  aflei 
dat  burgers  onwillig  was  om  van  enige  geslagtelike  aangeleenthede  in  hul 
briewe  en  dagboeke  melding  te  maak.  Die  moontlikheid  bestaan  dus  dat 
daar  meer  gevalle  van  seksuele  losbandigheid  op  kommando  was  as  wat 
die  geskrewe  bronne  openbaar. 

Die  onskuld  en  naïwiteit  waarmee  die  burgers  hul  kontak  met  meisies  in 
die  guerrillafase  in  hul  dagboeke  aanbied,  toon  aan  dat  die  gangbare 
kultuurbeskouing  van  die  deursneeburger  kuisheid  was,  waarin  seksuele 
losbandigheid  sosiaal  onaanvaarbaar  was  (Pretorius  1991:  340-341). 
Tog  blyk  dit  dat  ’n  gedeelte  van  die  burgers  en  vroue  tydens  die  oorlog 
seksueel  losbandig  was  (Pretorius  1 991 : 341  -346),  vanweë  die  ontwrigting 
wat  die  verwoestende  oorlog  meegebring  het.  Dit  blyk  uit  die  notules  van 
kerkraadvergaderings  en  gemeentelike  verslae  by  ringsittings  van  die  NG 
Kerk  in  die  Transvaal.  Verreweg  die  meeste  Boeregeskrifte  swyg  daaroor. 
Tydens  die  oorlog  het  daar  meer  gevalle  van  onsedelike  gedrag  - deur 

kerksensuur  bekend  gemaak  - as  ná  die  oorlog  voorgekom.  Sommige 
gevalle  van  seksuele  losbandigheid  is  slegs  ná  ’n  ongewenste 
swangerskap  geopenbaar.  Oortreders  van  die  sewende  gebod  (betreffende 
egbreuk  en  dade  van  onsedelikheid)  het  selde  uit  eie  beweging  hul 
oortreding  aan  die  kerkrade  bekend  gemaak. 

Ten  einde  seksuele  losbandigheid  gedurende  die  oorlog  in  perspektief  te 
plaas,  kan  die  posisie  in  die  paar  jaar  vóór  die  oorlog  eers  in  oënskou 
geneem  word.  Uit  die  verslae  by  ringsittings  van  die  NG  Kerk  van  die  ZAR 
blyk  dit  dat  seksuele  losbandigheid  wel  in  geringe  mate  voorgekom  of  ten 
minste  onder  die  kerkrade  se  aandag  gekom  het. 

Verreweg  die  meeste  van  die  sensuurgevalle  in  Transvaalse  gemeentes 
van  die  NG  Kerk  vóór  die  oorlog  was  owerspel  of  seksuele  kontak  tussen 
ongetroude  mans  en  meisies  wat  op  die  lappe  gekom  het  deurdat  daar  ’n 
kind  gebore  is  binne  enkele  maande  nadat  die  huwelik  aangegaan  is. 

Die  oorlogtoestande  met  die  gepaardgaande  gebrek  aan  beheer  deur 
kerk  en  samelewing,  en  die  gevoel  van  wanhoop,  vrees  en  eensaamheid 
by  die  mens  het  veral  in  die  guerrillafase  geleenthede  geskep  vir 
onsedelikheid  om  te  gedy.  Verskeie  godsdiensverslae  van  gemeentes 
ná  die  oorlog  wys  dan  ook  daarop.  Volgens  die  verslag  van  die  gemeente 
Ventersdorp  in  1903  was  die  gemeente  wat  openbare  onsedelikheid 
betref,  nie  onbesproke  nie:  “De  ongelukkige  oorlog  met  zyn  kampen  leven, 
en  geoccupeerde  dorpen  waar  vrouwen  en  kinderen  onder  de 
bescherming  van  het  [Britsche]  garnizoen  leefden,  en  met  zyn  rusteloos 
rondzwerven  der  getrouwen  [die  bittereinders]  - die  ongelukkige  oorlog 
met  zyn  vele  gelegenheden  en  aanleiding  tot  bandeloosheid,  heeft  ons 
menig  losse  en  beginselloos  mensch  als  een  erfstuk  nagelaten,  die  tot 
op  den  huidigen  dag  den  zalf  des  apotheekers  doet  stinken.”  Die  gevalle 
van  onsedelike  gedrag  was  volgens  die  verslag  nie  veel  nie,  maar  het 
tog  voorgekom,  en  die  kerkraad  doen  wat  in  sy  vermoë  is  om  deur  streng 
maatreëls  teenoor  die  skuldiges,  sulke  gedrag  te  bekamp.  Die  kerkraad 
van  die  gemeente  Heidelberg  het  in  1903  gewag  gemaak  van  die  “aller- 
pijnlijkste”  sake  van  onsedelikheid  wat  hy  moes  behandel,  maar  op  ’n 
positiewe  toon  bygevoeg  dat  as  ’n  mens  rekening  hou  met  die  ongekende 
en  onnoemlike  versoekinge  waaraan  sy  lidmate  gedurende  die  oorlog  in 
die  dorpe  en  kampe  en  op  kommando  blootgestel  was,  daar  allesins 
rede  is  tot  gelukwense  dat  die  skandale  nie  vierhonderdvoudig  is  nie. 
Soos  voor  die  oorlog,  het  seksuele  losbandigheid  tydens  die  oorlog 
hoofsaaklik  bestaan  uit  owerspel  en  seksuele  kontak  tussen  ongetroude 
mans  en  meisies.  Soos  verwag  kan  word,  het  die  gevalle  van  seksuele 
losbandigheid  gedurende  die  oorlog  veral  voorgekom  in  distrikte  waar 
opstalle  nog  nie  deur  die  Britte  afgebrand  was  nie,  of  waar  vrouelaers 
rondgeswerf  het.  In  die  ZAR  was  dit  veral  dele  van  die  distrikte  Middelburg 
en  Zoutpansberg  (gebiede  waar  daar  reeds  voor  die  oorlog  meer  gevalle 
van  onsedelikheid  as  in  die  gewone  plattelandse  distrikte  was),  Marico, 


14 


Rustenburg  en  in  ’n  mindere  mate  Ermelo. 

’n  Seksuele  verbintenis  tussen  ’n  Boeremeisie  en  ’n  Britse  soldaat  - soos 
tussen  Aunt  Anne  en  Charlie  White?  Uitsonderlik,  maar  nie  onmoontlik 
nie.  Louis  Jacobsz,  waarnemende  Staatsprokureur  van  die  ZAR,  het  in 
Mei  1902  by  Vereeniging  gewag  gemaak  van  gerugte  van  onsedelikheid 
in  die  konsentrasiekampe:  “Ons  vrouwelijk  geslacht  staat  onder  den  invloed 
van  den  vijand  en  begint  af  te  wijken  van  de  zeden  onzer  voorouders  ...” 
(Kestell  & Van  Velden  1 909:  204;  Spies  1 977:  290  en  386).  Moontlik  bedoel 
Jacobsz  hier  onsedelikheid  tussen  Boerevroue  en  Boeremans  - wat  ook 
in  die  konsentrasiekampe  was.  Maar  dan  vind  ons  in  die  dagboek  van 
Alice  Bron,  ’n  Belgiese  Rooikruisverpleegster,  ’n  aanduiding  van  flirtasies 
tussen  Boerevroue  en  Britse  offisiere:  “Extremeley  cordial  relations  were 
immediately  established  between  ...  some  of  the  [British]  officers  and  the 
[Afrikaner]  nurses.  Regular  f lirtations  sprang  up.”  (Aangehaal  deur  Jeanette 
Ferreira  1999:  31). 

Enige  verdere  verwysings  na  die  onsedelikheid  in  die  konsentrasiekampe? 
E.  Neethling  haal  ’n  stuk  van  ds.  E.  Dommisse  uit  Die  Kerkbode  van  5 
Februarie  1914  aan: 

lemand  het  op  ’n  sekere  dag  aan  my  gesê  dat  die  onsedelikheid  in  die  kampe  groot 
was.  Hierop  het  ek  geantwoord  dat  dit  ’n  gruwelike  leuen  was,  en  dat  hy  wat  dit  sê, 
weinig  van  die  toestande  weet. 

In  aanmerking  geneem  die  onnatuurlike  en  abnormale  toestande  waarin  die  mense 
geleef  het,  die  hele  huwelikslewe  opgebreek,  betuig  ek  hiermee  dat  die  gevalle  van 
onsedelikheid  in  die  kampe  waarin  ek  gearbei  het,  nie  groter  of  meer  was  as  in  ’n 
gewone  gemeente  onder  gewone  omstandighede  nie. 

Hierby  het  Neethling  aangesluit: 

Ek  was  baie  dankbaar  om  dit  te  iees  en  weet  voorwaar  dat  die  sedelike  gedrag  van  die 
meisies  en  vroue  in  die  kampe  waarmee  ek  bekend  was  - die  kamp  op  Volksrust  en  die 
kampe  in  Natal  - bewonderenswaardig  was.  Daar  was  baie,  baie  min  gevalle  van 
onsedelikheid  (Neethling  1938:  244). 

Uit  die  voorafgaande  bespreking  van  die  Boere  se  moraliteit  is  dit  dus 
duideiik  dat  die  swangerskap  van  Aunt  Anne  aansluit  by  die  buitengewone 
gevalle  - die  alternatiewe  waarheid  waarvan  Christoffel  Coetzee  praat.  ’n 
Gebrek  aan  inligting  maak  dit  ook  moeilik  om  Aunt  Soph  se  erotiese  dag- 
en  nagdrome  as  algemeen  te  aanvaar. 

En  wat  van  Voss  en  ander  burgers  se  ontug  met  swartvroue?  Die  burgers 
op  kommando  het  oor  die  algemeen  met  afkeer  kennis  geneem  van 
sommige  vreemdelingvrywilligers  wat  ontug  met  swartvroue  gepleeg  het 
(Pretorius  1991:  345-346).  Haman  Nasseur,  ’n  Arabier  by  Danie  Theron 
se  Verkenningskorps,  het  teen  Julie  1900  ervaar  hoe  die  Boere  in  die 
korps  hom  vermy  vanweë  sy  gereelde  ontug  met  swartvroue.  Maar  ontug 
met  swartvroue  het  ook  onder  die  Boere  voorgekom.  Reeds  voor  die  oorlog 

het  daar  enkele  gevalle  daarvan  voor  die  kerkrade  van  NG  gemeentes 
gedien.  Daar  het  egter  net  twee  gevalle  van  ontug  met  swartvroue  deur 
burgers  op  kommando  onder  my  aandag  gekom.  Die  een  was  in  Augustus 
1901  aan  die  Elandsrivier  in  Oos-Transvaal  deur  ’n  burger  wat  vanweë  sy 
blas  voorkoms  as  Swart  Verdriet  bekend  was.  Hy  het  hom  in  hierdie  tyd 
glo  gereeld  aan  ontug  met  swartvroue  skuldig  gemaak.  In  Maart  1902  het 
’n  swartvrou  by  die  Fordsburgkommando  in  Pelgrimsrust  opgedaag  met 
die  bewering  dat  sy  met  ontug  ’n  kombers  by  ’n  burger  verdien  het.  Sy  het 
dit  nou  kom  opeis,  aangesien  hy  weier  om  dit  te  oorhandig.  Die  veldkornet 
het  ’n  uitkenningsparade  gehou  en  sy  het  die  skuldige  uitgewys.  Haar 
man  was  by  en  hy  het  beduie  dat  sy  dikwels  op  hierdie  winsgewende 
wyse  die  lewe  geniet. 

In  ’n  terugblik  op  die  sedelike  peil  van  die  Boere  gedurende  die  Anglo- 
Boereoorlog  is  dit  duidelik:  vir  sover  die  gevalle  van  onsedelikheid  wat  wel 
openbaar  geraak  het  enigsins  as  maatstaf  kan  dien,  was  die  voorkoms 
daarvan  gering  in  verhouding  met  die  kuise  optrede  van  die  groot  getal 
Boere.  Selfs  al  was  die  aantal  gevalle  in  werklikheid  byvoorbeeld  tien  maal 
soveel,  dui  dit  steeds  daarop  dat  die  deursnee-Boer  van  1900  sedelik 
gelewe  het.  Wat  ons  van  Aunt  Anne  en  Voss  en  sommige  ander  burgers  in 
Mannetjies  Mentz  lees,  is  deel  van  Coetzee  se  gefiksionaliseerde 
werklikheid. 

5.  Besluit 

Hoe  moet  ons  Mannetjies  Mentz  dan  histories  beoordeel?  Wel,  daar  was 
nie  so  ’n  persoon  of  generaal  nie,  en  daar  was  nie  so  ’n  kommando  wat 
Boerekrygsgevangenes/wapenneerlêers  onderskep  het,  hulle  ’n  keuse 
gegee  het  om  weer  by  die  kommando’s  aan  te  sluit  en  diegene  wat  geweier 
het,  dan  wreed  om  die  lewe  gebring  het  nie.  Die  vrybuiterkorpse  wat  wel 
rondgeswerf  het,  kan  volgens  beskikbare  gegewens  nie  hiermee 
vereenselwig  word  nie.  Daar  is  ’n  diskrepans  tussen  gedokumenteerde 
historiese  gegewe  en  Coetzee  se  romangegewe.  In  haar  bespreking  van 
fiksie  stel  Heilna  du  Plooy  dit  spesifiek  dat  die  historiese  roman  fiksionele 
karakters  in  verifieerbare  historiese  omstandighede  plaas,  maar  dat  dit 
fiksie  is  en  teenoor  gedokumenteerde  geskiedskrywing  staan  (Cloete 
1992:  129).  Daarom  kan  Op  soek  na  generaal  Mannetjies  Mentz  streng 
gesproke  nie  as  ’n  historiese  roman  beskou  word  nie. 

Origens  bied  Coetzee  in  gefiksionaliseerde  vorm  ’n  aantal  alternatiewe 
waarhede  aan  wat  met  omsigtigheid  aanvaar  kan  word,  mits  ons  besef 
dat  dit  volgens  historiese  dokumente  nie  die  optrede  van  die  deursnee- 
Boer  van  1 900  verteenwoordig  nie.  Indien  Coetzee  wel  oor  bronne  beskik 
wat  hierdie  alternatiewe  waarhede  as  die  norm  vir  Boere-optrede  bevestig, 
is  dit  belangrik  dat  hy  dit  bekendmaak  ten  einde  ’n  heel  nuwe  perspektief 
op  die  geskiedenis  van  die  Anglo-Boereoorlog  te  gee.  In  my  eie  navorsing 
oor  die  kommandolewe  tydens  die  Anglo-Boereoorlog  wat  oor  meer  as 

twintig  jaar  strek,  het  ek  sodanige  bronne  nie  teëgekom  nie. 

AANTEKENING 

1 My  opregte  dank  aan  Jeanette  Ferreira  van  Pretoria,  George  Claassen,  Dept. 
Joernalistiek,  Universiteit  van  Stellenbosch,  en  Johannes  Heidema,  Dept.  Wiskunde, 
Unisa,  vir  hulle  konstruktiewe  kommentaar. 

Jeanne  Goosen 


Teleskoop 

By  Copernicus  leen  ek  ’n  slim,  slim  slypglasie 

en  loer  by  die  luik  van  die  hemel  in 

Kepler  speel  met  sy  spieëls 

en  baljaar  tussen  die  mane  van  Uranus 

En  daar  is  die  Meester  ook 

met  sy  boskasie  vol  skoenlappers 

Hy  is  besig 

bak  en  brou  ’n  nuwe  skepsel 
’n  dingetjie  - 

iets  tussen  ’n  komieklike  insek 

en  ’n  wollige  knaagdiertjie 

Uit  papirus  kry  dit  twee  vlerke 

wat  hy  met  sy  spuug  aan  die  krom  skouers  vasplak 

Hy  brand  ook  sý  voorletters  daarop  uit 

want  dit  is  sý  eiendom,  sy  maaksel 

Maar  wysig  God  altyd  wys? 

want  kyk: 

hy  pas  twee  o.k.-basaarsloffies  aan  die  pootjies  en  met  haakspelde 
speld  hy  ’n  voorskoot  aan  haar  bolyf  vas 
God  staan  terug 
peins 

sê  nadenkend  vir  sy  engel: 

sy  sal  kruie  eet  en  ’n  soet  reuk  versprei 

en  ek  sal  haar  nie  aarde  toe  stuur  nie 

maar  ’n  woning  in  die  hemel  gee 

Voorts  pluis  God  watte  uit  ’n  wolk 

en  weef  ’n  tweevertrek  kokon 

en  betig  wind  en  weer  toornig 

om  hulle  plek  ten  alle  tye  te  ken 

En  dan  druk  God  sy  skepsel  teen  sy  bors 

lig  die  snaakse  gesiggie  na  hom 

en  plaas  sy  mond  op  hare 

God  blaas 

en  die  vlerke  roer  in  die  ligte  bries 

Ek  huil  vreugde  uit  die  twee  riviere  van  my  oë 

want  op  aarde  het  my  ma  niks  gehad  nie. 

Here, 

U wat  die  aarde  met  die  holtes  van  u hande  uitgemeet  het; 

U wat  die  gewig  van  elke  woord  meet  - omdat  die  massa  U traak; 

U wat  die  skepping  in  ses  dae  gepyn  het; 

Ek  vra  vir  ’n  oomblik  u aandag: 

Het  U nie  dalk  my  pa  gesien  nie? 

En  ken  U hom? 

Hy  stap  effens  mank  en  lyk  nog  goed  vir  sy  jare 
Die  begrafniskunstenaar  het  hom  mooi  gemaak  vir  u poorte 
Sy  mond  en  wange  bloei  soos  jong  rose 
En  hy  dra  ’n  wit  jurk 

Here,  en  miskien  ruik  hy  nog  effens  na  gas 
Maar  U sal  hom  ken  aan  sy  oë 
Dié  het  hul  blou  vrae  behou. 

Luister  U,  Here?  En  mag  ek  klaar  praat? 

Daar  is  nog  ’n  paar  vrae  ook  wat  ek  wil  vra: 

U sê  geen  haar  sal  van  die  mens  se  hoof  val  nie 
Of  U weet  daarvan; 

Dat  U oral  is  en  ewig 

Dan  het  U mos  gesien  hy  drink  die  soet  gas  van  verlossing; 

Dan  was  U mos  dáár  toe  die  diewe  sy  lyk  besteel  het; 

En  U het  nie  ’n  vinger  gelig  nie  Here  Vader  van  die  diewe 
Die  blare,  die  vuur  en  die  slagvelde 
En  U het  nie  ’n  vinger  gelig  nie? 

Is  dit  u opdrag  dat  u herders  hom  nie  moet  begrawe  nie 
Omdat  hy  nooit  tuis  in  u huis  gevoel  het  nie? 

Is  dit  U wat  hom  11  dae  in  ’n  vrieskas  laat  lê  het? 

Wou  U dat  die  vrees  naak  en  sidderend  en  gestol  moes  bly 
Of  wou  U hom  witter  was  as  wol? 

Here, 

U wat  die  oordeel  uitspreek  en  verdoem 
U wat  trooswoorde  gee  en  hulle  ook  weer  wegneem 
Beloof  my 

As  Bibberende  Piet  by  U aandoen 

Maak  u genade  aan  hom  duidelik  - en  ook  u soort  apartheid 

En  Here,  stuur  vir  my  ’n  teken 

Dat  ek  nie  vandag  aan  U verby  gegaan  het  nie. 

(Uit:  Verse  vir  Ernst,  1991) 

fokken  gedig 


dankie  vir  die  hulp 
dat  julle  my  toegesluit  het 
en  vol  pille  gestop  het 

die  gideonsbybel  en  die  koek  seep  in  die  strafsaal 

was  fokken  goeie  terapie. 

dankie  dat  julle  my  brein  gesmelt  het 

met  liewe  jesusversies,  klein  en  stukkies  tou 

dankie  vir  my  sanity: 

maandag  is  wasdag,  dinsdag  is  strykdag  en  op  ’n  woensdag 
skrop  ek  vloere 
dankie  weer  eens 
my  sake  is  in  orde: 

saambou  nasionaal,  pick  ’n  pay,  vitamin  c 
en  julle  ideologiese  konstruksies 
versterk  after  all  sanity  en  waarborg  vooruitgang. 
buite  in  die  tuin 

wag  die  bome  geduldig  op  die  herfs 

my  ma  is  ’n  hoop  kompos 

sy  het  ’n  mandjie  geweef  vir  haar  eiers 

want  ons  soort  sterf  nooit  uit  nie 

vernietig  een  organisme 

en  ’n  komplekser  een  vervang  dit  blitsig 

ons  is  akrobate 

aangepas  vir  onder  op  die  aarde  en  bo  in  die  hemel 

ons  sing  - aanvanklik  solo 

maar  die  koor  groei  aan 

en  ons  ballades  raas  in  julle  koppe 

die  probleme  vererger: 

elke  vraag  het  ’n  net,  elke  antwoord  ’n  lokval 

in  die  brein  knaag  ’n  wurm 

dit  wag  op  ’n  nuwe  messias. 

dankie  dat  julle  my  banggemaak  het 

dankie  dat  julle  my  kwaad  gemaak  het 

omdat  julle  my  bang  gemaak  het 

woede  leer  jou  fokkol  van  sosiale  logika 

maar  sosiale  logika  leer  jou  als  van  woede 

so: 

julle,  jy  en  jy,  en  jy 

julle  almal,  jy  ook  met  die  dunloptette  en  die  tesis 
en  jy  ook,  hoer  met  die  lipstick  op  jou  tande 
jy  sal  op  jou  fokken  rug  val 

as  jy  weet  hoe  ek  julle  belieg 
en  aanmekaar  deur  die  fokken  ore  naai 
hoe  ons  aanteel.  stil,  stiller 
stiller  nog  as  julle  stil  landmyne 
ons  vermeerder 

een  organisme  se  dood  is  ’n  gevaarliker  een  se  brood 
wel 

hier  is  ons 
dienswillig 

want  julle  het  monsters  nodiger  as  god  en  meatpies 

en  jy 

leraar 

met  jou  milky  bar-broer 

hou  jou  bek 

want  wie  de  hel  dink  jy 

is  die  fokken  poet  in  hierdie  saak 

ek,  of  jy? 


H.P.  van  Coller 

’n  Eietydse  Afrikaanse  prosaterugblik  op  die 
Grensoorlog  (Deel  II) 

ln  die  voorafgaande  gedeelte  van  hierdie  artikel  is  die  aard  van 
oorlogsliteratuur  beskryf  en  is  ingegaan  op  die  probleme  verbonde  aan  ’n 
restrospektiewe  literêre  blik  op  ’n  oorlog.  Dit  is  veral  ’n  probleem  waar  die 
skrywer  behoort  tot  die  land  wat  die  werklike  of  morele  verloorder  van  die 
betreffende  oorlog  was. 

In  die  hierop  volgende  behandeling  van  Afrikaanse  prosatekste  word  slegs 
werk  betrek  wat  ná  1990  gepubliseer  is  aangesien  die  einde  van  die 
Namibiese  konflik  aan  die  einde  van  1 989  was  (vgl.  Barnard  1 991 :1 24). 
Die  eerste  klein  korpus  is  werke  waarin  geen  of  min  spesifieke  verwysing 
na  die  Grensoorlog  te  vinde  is  nie,  maar  waarin  die  manlike  diskoers 
sentraal  staan  en  kwistig  gebruik  gemaak  word  van  “manlike”  metafore. 
Piet  van  Rooyen  se  outobiografiese  vertelling  uit  1 995  Agter  ’n  eland  aan 
is  nie  net  ’n  verhaal  van  die  identiteitsoeke  van  ’n  man  agter  sy  wortels 
aan  nie,  dit  is  ’n  terugkeer  na  die  argetipiese  manlike  bestaan  van  boer  en 
jag  in  Afrika.  Hierdie  manlike  metafore  (gekoppel  aan  patrone  van 
individuasie)  kom  ook  sterk  na  vore  in  sy  ander  bekroonde  werke:  Die 
spoorsnyer( 1 994)  en  Die  olifantjagters  (1 997)  en  die  hele  spoorsnygegewe 
verkry  metafisiese  betekenis  in  die  loop  van  die  romans. 

Manlike  identiteitsoeke  staan  ook  sentraal  in  Pienkes  du  Plessis  se 
sjarmante  jagvertelling,  Duinestories  (1996).  Soos  later  in  Strachan  se 
Agter  die  suikergordyn  (1997:  38  en  43)  word  sterk  standpunt  ingeneem 
teenoor  opvattings  wat  jag  bloot  sien  as  manlik-chauvinistiese  brutaliteit 
(vgl.  p.  58  bv.).  Die  jagveld  sit  jou  op  jou  plek  (p.  62)  en  in  die  stilte  en  die 
kameraadskap  met  vriende  (p.  70)  vind  jy  weer  jouself.  Jag  word  derhalwe 
nie  net  gesien  as  deel  van  ’n  inwydingsrite  nie;  dit  is  boonop  terapeuties. 
Dieselfde  lig-ironiserende  toon  ten  opsigte  van  tradisionele  opvattings  van 
manlikheid  tref  ’n  mens  ook  aan  in  Jan  Nei  se  Hardekooiaande  (1997), 
maar  tewens  ’n  waardering  vir  kameraadskap  (p.  9),  manlike  optrede 
(p.  16)  wat  veral  te  vinde  is  in  hoofse  optrede  teenoor  ’n  vrou.  Ook  in 
Johann  Botha  se  werk  Groot  vyf  (1997)  kom  in  al  die  vyf  vertellings 
argetipiese  mans  voor  wat  verbind  word  met  geweld  en  jag  en  in  hul 
dierlikheid  (vgl.  “Luiperd”)  seksualiteit  uitstraal.  Nooit  word  dit  egter  ’n  blote 
verheerliking  van  brute  manlikheid  nie;  trouens  die  abstrakte  outeur  se 
voorkeur  gaan  duidelik  ook  uit  na  die  manlike  ideaal  wat  in  hoofse  literatuur 
voorkom:  die  ridderlike  man  (vgl.  bv.  p.  28). 

Die  volgende  (groter)  korpus  bestaan  uit  prosawerk  waarin  ook  nie  primêr 
gefokus  word  op  die  Grensoorlog  nie.  Tog  word  hierdie  oorlog  nie  net 
terloops  vermeld  nie,  maar  gesien  as  die  oorsaak  van  bepaalde  gebeure: 
positief  en  negatief. 

Meer  tradisionele  opvattings  oor  “manlike”  (dus  stoïsynse)  verwerking  van 
pyn,  deursettingsvermoë  (boonop  in  Weermagterme:  “Vasbyt,  Boet”, 
p.  125),  lê  letteriik  vir  die  gryp  in  Christiaan  Bakkes  se  outobiografiese 
roman,  Die  lang pad  van  Stoffel Mathysen  (1 998).  In  hierdie  roman  bestaan 
daar  ’n  duidelike  terugkoppeling  na  die  Grensoorlog  en  daar  word  bykans 
geïmpliseer  dat  sy  latere  dapper  optrede  daar  sy  oorsprong  gehad  het. 
Hierdie  manlike  hoofpersoon  wat  selfs  nadat  hy  sy  hand  verloor  het  in  ’n 
onderonsie  met  ’n  krokodil,  nog  “vasbyt”,  het  naamlik  in  die  Grensoorlog 
’n  medalje  vir  dapperheid  ontvang  (p.  1 1 5). 

In  Pan  se  pretboek  (1996)  fokus  Charles  Malan  se  verhale  dikwels  op  ’n 
skokkende  wyse  op  geweld  (bv.  “Wolf  op  die  steppe”).  Die  Weermag  word 
eksplisiet  verbind  met  voorstedelike  geweld  en  moordbendes  (bv.  in 
“Bloedrivier”  en  “Burgerlike  samewerking”).  In  die  laasgenoemde  verhaal 
word  die  tydperk  na  die  Grensoorlog  steeds  “oorlog”  genoem  (p.  117).  Dit 
is  ook  geen  toeval  dat  ’n  oud-recce  in  die  verhaal  “Bloedrivier”,  juis  lid  is 
van  moordbendes  nie.  Malan  suggereer  sodoende  dat  die  Grensoorlog 
en  die  hele  klimaat  van  geweld  (o.a.  van  moordbendes/“Hit  squads”)  wat 
daardeur  gevoed  is,  onlosmaaklik  verbonde  is.  Dieselfde  verband  word 
ook  al  eerder  getrek  deur  Pirow  Bekker  in  Dle  mlkstuur  van  Mooies  (1 996), 
deur  Pierre  de  Vos  in  Slegs  Blankes  (1 994)  en  deur  Etienne  van  Heerden 
in  Die  stoetmeester  (1993). 

In  die  laasgenoemde  roman  verwoord  die  jong  Engelsman,  Cawood,  baie 
van  die  frustrasies  van  die  teruggekeerde  Ángola-soldate  wat  skielik  moet 
aanpas  by  ’n  veranderde  politieke  bestel.  Hoewel  hy  op  bykans 
weersinwekkende  wyse  sy  manlikheid  ten  toon  stel  (p.  1 22),  is  daar  meer 
as  blote  suggestie  in  die  teks  dat  hy  eintlik  homoseksueel  is  (vgl.  pp.  158 
en  204),  dat  hy  boonop  vir  die  dood  van  sy  oom,  Siener  verantwoordelik  is 
(pp.  292/4,  300  en  31 7)  en  sodoende  die  hele  tipies  manlike  waardestelsel 
van  die  clan,  die  familie  en  die  broederskap  negeer.  Hierdie  sterk 
dekonstruering  van  manlike  metafore  staan  duidelik  in  diens  van  ’n 
bepaalde  outeursvisie  wat  krities  ingestel  is  teenoor  én  manlik- 
chauvinistiese  opvattings  én  die  hele  oorlogpoging  in  Angola  (wat  natuurlik 
ook  uit  Van  Heerden  se  ander  werk  duidelik  is).  Op  p.  246  word  Cawood 
se  onvoorspelbaarheid  direk  toegeskryf  aari  sy  Weermagdiens. 

In  Casspirs  en  Campari’s  (1 991 ) verwys  Van  Heerden  al  eerder  op  kritiese 
wyse  na  die  Weermag  (p.  162)  en  na  die  stelsel  van  verpligte  diensplig 
(p.  610).  Die  oorlog  in  Angola  word  op  verkapte  outobiografiese  wyse  te 
berde  gebring  en  Van  Heerden  se  eie  anti-oorlogroman,  Om  te  awol{ 1 984) 
word  sodoende  op  intertekstuele  wyse  betrek  as  negatiewe  kommentaar 
op  die  Grensoorlog.  Sy  hele  beskrywing  van  die  dekade  van  Tagtig  as 
gewelddadig  (p.  65)  en  die  gebruik  van  oorlogsterminologie  (p.  75)  om  ’n 
reklameveldtog  te  beskryf,  dui  reeds  op  die  wyse  waarop  die  Grensoorlog 
die  hele  samelewing  begin  beïnvloed  hef. 

Ook  Marita  van  der  Vyver  gebruik  oorlogsterminologie  in  ’n  beskrywing 

wat  handel  oor  seks  ( Griet  skryf  ’n  sprokie,  1992).  Net  soos  Suid-Afrika 
vergeefs  probeer  het  om  Namibië  te  behou,  so  voel  Griet,  het  sy  ewe 
vergeefs  haar  maagdelikheid  probeer  behou.  “Jy  kan  nie  ’n  geografiese 
gebied  op  ’n  onnatuurlike  manier  afsonder  nie,  aanvaar  Griet  deesdae, 
nie  eers  jou  eie  lyf  nie”  (p.  52).  Hoewel  die  Grensoorlog  slegs  periferaal 
aan  bod  kom  in  hierdie  politieke  allegorie,  word  daar  skerp  kritiek 
uitgespreek  teen  verpligte  diensplig  (pp.  72,  73  en  196)  en  is  die  held, 
Adam,  ook  inderdaad  ’n  dienspligontduiker  (p.  90)  wat  min  twyfel  laat  oor 
Van  der  Vyver  se  eie  gevoelens  oor  die  Weermag  en  die  Grensoorlog. 
Een  van  die  mees  onomwonde  en  ontnugterde  terugblikke  op  die 
Grensoorlog,  kom  voor  in  die  verhaal  “Die  mandjieskind”  in  Nic  Tredoux 
se  bundel  Noorman  (1 996).  In  ’n  innerlike  monoloog  bring  Boetman  Louw, 
terug  van  die  bos,  sy  gevoelens  só  onder  woorde:  “Ontug  se  gat!  ’n  Bruin 
vel,  ’n  swart  vel,  ’n  wit  vel  bloei  dieselfde  rooi  bloed  voor  ’n  AK  47  ...  Vir 
volk  en  vaderland  se  kleurbeleid  is  hy  dwarsdeur  die  bos  tot  in  Angola;  uit, 
op  ’n  draagbaar,  kleurblind.  Al  daardie  soort  kak  uit  hom  uitgeskiet”  (p.  98). 
In  die  bos  het  hy  goed  beleef  wat  geen  mens  ooit  moet  beleef  nie  (p.  1 03). 
Saam  met  bloed  en  derms  het  hy  geloof  todat  hy  wou  wegdros.  Oplaas 
sterf  hy  sonder  dat  hy  werklik  vryheid  ervaar.  Vir  sy  ma,  bly  daar  darem 
iets  oor:  die  “mandjiekind”,  gebore  uit  die  kortstondige  seksuele  verhouding 
van  haar  seun  en  die  bruin  meisie,  Truia  September.  Tog  wekdie  benaming 
“mandjiekind”  konnotasies  aan  ’n  ander  mandjiekind  wat  ook  ’n  redder 
van  ’n  hele  volk  was  en  in  die  konteks  van  die  verhaal  sou  kon  dui  op  die 
positiewe  gevolge  van  die  afbreek  van  ou  kleurskeidslyne. 

Van  die  krasste  reaksies  op  die  Weermag  vind  ’n  mens  in  Eben  Venter  se 
Foxtrot  van  die  vleiseters  (1993)  en  in  die  grootse  Ek  stamel  ek  sterwe 
(1996).  Nie  net  word  die  Weermag  in  die  gestalte  van  Luitenant  Anton 
Ghoen  deurgaans  negatief  voorgestel  in  die  eersgenoemde  roman  nie 
(vgl.  die  banale  beskrywing  van  sy  seksuele  omgang  met  Buziwe,  pp.  1 86/ 
7);  Pikkie  is  totaal  wanaangepas  na  sy  grenservaringe  waartydens  hy  hom 
ook  skuldig  gemaak  het  aan  marteling  (vgl.  p.  23  e.v.).  In  ’n  lang  stuk  wat 
weens  die  strukturele  plek  daarvan  binne  die  fragmentariese  roman  juis 
opval,  word  Suid-Afrika  se  Weermag  met  dié  van  Chile  vergelyk  wat  hul 
martelmetodes  betref  (veral  pp.  85-92).  Boonop  word  die  wrede  generaal 
Konstantyn  op  p.  79  implisiet  gelykgestel  met  generaal  Magnus  Malan, 
eertydse  hoof  van  die  Weermag  en  latere  Minister  van  Verdediging.  Ven- 
ter  se  bykans  burleske  voorstelling  van  die  noodtoestand  is  ’n  sterk  satiriese 
standpuntinname  teen  Suid-Afrika  se  onderdrukkende  militarisme. 

Een  van  die  hoofmotiewe  in  Ek  stamel  ek  sterwe  is  die  manlike  diskoers. 
Die  hoofpersoon,  Konstant  Wasserman  gaan  deurgaans  gebuk  onder  ’n 
skuldlas  omdat  hy  nie  aan  sy  ouers  se  verwagtinge  van  ’n  “manlike” 
erfopvolger  kan  voldoen  nie.  Dit  is  duidelik  dat  dit  weens  sy  homoseksualiteit 
is  (vgl.  pp.  17  en  36  (bo)  en  juis  die  army  moes  van  hom  ’n  man  maak 
(p.  15)!  Die  androgene  Jude  se  geslagsidentiteit  kan  slegs  op  een  plek 

afgelees  word  (p.  34)  waar  Konstant  en  Jude  oor  hul  weermagervarings 
praat.  In  een  van  die  liriese  hoogtepunte  (pp.  181-185)  word  die  pa  verwyt 
omdat  hy  Konstant  gelos  het  toe  hy  “hotkant  toe”  begin  hunker  het  (p.  1 82). 
Hierdie  roman  word  ’n  kragtige  dekonstruering  van  tradisionele  opvattings 
van  manlikheid,  veral  die  verstrengeling  van  manlikheid  en  geweld  (soos 
verpersoonlik  in  jag  en  die  weermag).  Oplaas  sterf  die  hoofpersoon  heroïes, 
“manlik”  en  herskryf  sodoende  hierdie  hele  geykte  begrip. 

Heel  party  van  Jaco  Fouché  se  verhale  in  Paartie  byJake’s{  1997)  handel 
ook  oor  Weermagsituasies  (vgl.  bv.  “So  gaan  dit  met  die  armes  van  gees”). 
“Maagd”  is  ’n  verhaal  wat  ’n  onthutsende  beeld  skep  van  ’n  Weermag- 
bestaan  waar  seksuele  eksesse  en  verveling  oppervlakkig  gedy,  met 
universele  patrone  van  skuld  en  boetedoening  dieper  versteek.  Die  slot 
versterk  die  gevoel  van  totale  uitsigloosheid  en  die  onvermoë  om  die 
verlede  uit  te  wis. 

In  “Walhalla”  kom  ’n  klomp  burgermaglede  byeen  vir  ’n  kamp  in 
Bloemfontein.  Die  titel  wek  nie  net  konnotasies  van  die  bekende 
lugmagbasis  nie,  dit  herinner  aan  die  Skandinawiese  mitologie  en  die  saal 
van  die  gesneuwelde  helde  waar  hul  deur  die  oppergod,  Odin  ontvang 
word.  Vir  die  meeste  van  hulle  is  die  Grensoorlog  net  ’n  abstraksie  want 
feitlik  nie  een  van  hulle  het  ooit  geveg  nie  (p.  123)  en  hul  bywoning  van 
die  film  “’n  Wêreld  sonder  grense”  in  1 986  (p.  1 24)  was  vir  baie  van  hulle 
die  intiemste  ervaring  van  die  bosoorlog.  Godskemering  en  travestie  staan 
hier  inderdaad  sentraal:  ontnugterde  anti-helde  wat  moeilik  in  die  burgerlike 
lewe  kan  aanpas,  word  uitgebeeld  in  hul  doellose  soeke  na  die  kortstondige 
plesier  wat  drank  en  vroue  kan  bied.  Hulle  rook  dagga,  kibbel  onder  mekaar 
en  beleef  kollektief  ’n  totale  gevoel  van  eksistensiële  vrees.  In  Fouché  se 
werk  oor  die  Weermag  spreek  ’n  sterk  gevoel  van  nada  (van  totale  futiliteit), 
só  kenmerkend  van  veral  die  oorlogsromans  oor  die  Tweede  Wêreldoorlog. 
Hoewel  die  manlike  mitologie  by  tye  sterk  ondermyn  word  in  Strachan  se 
Die  werfbobbejaan  (1995),  bly  die  manlike  hoofkarakter,  die  wildvanger 
(en  sy  teenpool  die  jakkalsjagter)  sterk  figure,  selfgenoegsaam  in  hul 
manlikheid  verskans.  Die  verwysings  na  die  Grensoorlog  geskied  óf  deur 
intertekstuele  verwysings  na  die  vorige  twee  Strachantekste  (bv.  op  p.  1 43) 
óf  deur  passasies  uit  die  jakkalsjagter  se  manuskrip  (bv.  pp.  125/6)  wat 
na  die  bosoorlog  verwys  en  intertekstueel  Diejakkalsjagter{  1990)  oproep. 
In  hierdie  roman  (wat  buite  die  bestek  van  hierdie  studie  val)  kry  ons  ’n 
onthutsende  beeld  van  ’n  man  wie  se  Weermagervaringe  die  hoofrede  is 
vir  ’n  getraumatiseerde  bestaan  (sien  Van  Coller  1994). 

Lem  van  P.J.  Haasbroek  (1993)  is  soos  sy  kortverhaalbundels,  veral  ’n 
realistiese  uitbeelding  van  geweld.  In  hierdie  toekomsprojeksie  word  ’n 
“nuwe”  grensoorlog  beskrywe  (pp.  1 88,  1 93, 1 98  e.v.).  Terselfdertyd  word 
ook  deur  personasies  teruggekyk  na  die  bekende  Grensoorlog  (p.  188 
e.v.).  Hoewel  hierdie  roman  geen  blote  verheerliking  van  geweld  is  nie 
(vgl.  Deppe  1 998:  35  e.v.)  hieroor),  is  Haasbroek  ook  bepaald  geen  pasifis 

nie.  Die  sentrale  tese  van  die  roman  is  dat  geweld  in  bepaalde 
omstandighede  onvermydelik  is  en  dat  ’n  man  nie  anders  kan  as  om  soms 
te  reageer  nie  (sien  Van  Coller  1994(a)). 

Van  die  sterkste  terugblikke  op  die  Grensoorlog  kry  ons  in  drie  resente 
kortverhaalbundels  en  in  drie  romans.  Heel  opvallend  is  twee  van  die  drie 
romans  (wat  bykans  in  die  geheel  aan  die  Grensoorlog  gewy  is)  deur 
vroueskrywers:  Marita  van  der  Vyver  en  Riana  Scheepers.  Twee  van  die 
werke  is  verkapte  outobiografieë  (Strachan  en  Van  der  Vyver)  en  twee 
(die  novelles  van  Behr  en  Scheepers)  gee  voor  dat  dit  om  outentieke 
outobiografiese  gegewens  gaan. 

In  Jaco  Botha  se  kortverhaalbundel,  In  drie  riviere  (1997)  is  daar  drie 
verhale  wat  verband  hou  met  die  Grensoorlog:  “Bokkie  se  duiwels”,  “’n 
Blote  storie”  en  “Somerdag”.  “’n  Blote  storie”  skep  ’n  duidelike  verband 
tussen  Weermagoffisiere  en  die  “Hit  Squads”.  Op  ’n  uiters  knap  wyse  word 
woorde  wat  paradigmaties  saamhang:  verdwyn,  skoonmaak  en  elimineer, 
geaktiveer  in  die  dreigende  slot.  “Somerdag”  skep  intertekstuele  verbande 
met  Haasbroek  se  verhale:  “Ouboeta”  uit  Heupvuur  waar  twee  broers 
meeding  om  die  guns  van  ’n  jong  vrou,  Jien  en  met  “Wind”  uit  Verby  die 
vlakte.  In  die  laasgenoemde  verhaal  wat  ook  by  die  see  afspeel,  vind  daar 
weer  ’n  wedywering  om  die  guns  van  ’n  vrou  plaas.  Lesersverwagtings 
word  veral  knap  deurbreek  omdat  die  leser  deur  die  naïewe  verteller  (’n 
jong  seun)  op  sleeptou  geneem  word.  In  die  Weermagwêreld  sonder 
grense,  verval  geykte  waardes  en  konvensionele  verhoudings.  In  die  sáám 
“besit”  van  ma  deur  die  pa  en  die  jong  minnaar,  word  kameraadskap  ook 
nuut  gedefinieer. 

Die  sondebokverhaal  “Bokkie  se  duiwels”  met  die  duidelike  “Bybelse” 
konnotasies,  is  ’n  onsuksesvolle  narratiewe  eksorsisme,  omdat  vertelling 
hier  nie  ’n  einde  maak  aan  herinneringe  nie.  Wat  uit  die  verf  kom,  is  ’n 
stukkende  seun,  vir  die  lewe  geteken  deur  sy  ervaringe  in  Angola.  Omdat 
sy  eerste  jagervaring,  waar  ’n  bok  se  pens  oopgesny  word,  later  op 
onheilspellende  wyse  terugkeer  tydens  sy  grensdiens  (p.  40),  word 
gesuggereer  dat  die  vader  (boonop  ook  soldaat)  skuldig  is  aan  sy  seun  se 
latere  ontsporing  en  uiteindelike  dood.  Geweld  skep  geweld,  word 
gesuggereer.  Wat  oplaas  verwoord  word,  is  ’n  bestaan  waarin  beskuttings 
wegval  en  niks  behalwe  die  skuld,  duursaam  is  nie. 

Ook  Herman  Wasserman  wy  ’n  hele  paar  verhale  in  Verdwaal  (1 997)  aan 
die  Grensoorlog.  “Onthou”  handel  op  die  oog  af  oor  ’n  oudstryder  wat  tot 
die  besef  kom  dat  die  Weermag  hulle  maar  net  pro  forma  “onthou”.  Dieper 
versteek  (o.a.  deur  die  verwysings  na  sy  kleinseun  Wikus  wat  self  stukkend 
is  na  die  Grensoorlog,  p.  49)  word  gesuggereer  dat  alle  oorlog  futiel  is 
omdat  die  heldhaftigheid  vergeet  word  en  net  die  eie  letsels  die  herinneringe 
aanhelp. 

In  “Guy  Fawkes”  tref  ons  weer  vergeefse  pogings  aan  om  die  verlede  te 
laat  herleef  soos  dit  eens  was.  Nie  eers  die  rituele  van  kindertyd  kan  die 

jong  soldaat  (ook  ’n  Wikus),  wat  totaal  “bossies”  is,  uit  sy  skemerwêreld 
ruk  nie.  In  die  slottoneel  word  gesuggereer  dat  almal  reeds  van  die 
Grensoorlog  en  sy  traumatiese  gevolge  vergeet  het  (p.  62). 

“My  sammajoor”  is  ’n  duidelike  intertekstuele  inspeling  op  Etienne  van 
Heerden  se  “My  Kubaan”  (1983),  óók  ’n  uitbeelding  van  ’n  patologiese 
toestand.  As  sentrale  beeld  geld  die  sinsnede:  “Julle  het  ons  gebullshit”.  In 
hierdie  aanklag  teen  ’n  hele  waardestelsel  in  stand  gehou  deur  koerante  en 
wit  plattelandse  predikante  (p.  37),  word  die  Weermag  op  die  spoor  van 
Mark  Behr  beskuldig  van  pedofilie,  omdat  hul  jong  onskuldige  seuns  by 
wyse  van  spreke  verkrag  het.  Weer  word  ingespeel  op  “vergeet”:  “ons  sal 
onthou,  al  het  almal  vergeet”  (p.  39).  Wasserman  se  verdwaalde  karakters 
soek  nie  net  na  lewensin  nie,  maar  na  sin  in  ’n  traumatiese  verlede. 

Mark  Behr  se  roman  Die  reuk  van  appels  (1983)  is  ’n  bekroonde  roman 
(dit  verower  o.a.  die  Eugêne  Maraisprys  en  die  MNetprys);  en  boonop  ook 
vertaal  in  meerdere  tale.  Volgens  Ester  (1998:  93)  is  die  hoofmotief  die 
pyn  van  verraad.  Maar  dan  sou  ’n  mens  dit  nader  kon  omskryf  as  die 
verraad  van  die  vaders,  want  dit  is  nie  net  Marnus  se  vader  wat  hom 
verraai  nie,  ook  nie  net  die  militêre  regime  nie,  dit  is  trouens  (vermeende) 
manlikheid  self  wat  oplaas  in  die  beskuldigde  stoel  geplaas  word.  Beide 
die  twee  hooftekste  handel  albei  naamlik  met  verraad.  Die  terugblik  na 
1974  fokus  primêr  op  die  vader  (en  Weermaggeneraal)  wat  veelvuldige 
verraad  pleeg  deur  sy  sodomie.  In  die  korter  gedeelte  oor  Marnus  wat  in 
1988  in  Angola  veg,  kom  weer  eens  verraad  ter  sprake:  die  verraad  van 
die  Weermag  teenoor  sy  soldate,  in  wese  ook  ’n  vader/kindverhouding. 
Omdat  jag  en  ander  merkers  (“My  bulletjie”,  p.  9)  deurgaans  die  manlike 
identiteit  moet  help  bevestig,  is  Behr  se  primêre  teiken  eintlik  ’n  manlik- 
chauvinistiese  paradigma  waarbinne  oorlog  ook  gedy. 

Afrekening  met  manlik-chauvinisme  is  waarskynlik  ook  dié  hooftemas  van 
die  twee  ander  werke  oor  die  grensoorlog,  Marita  van  der  Vyver  se  Die 
dinge  van  ’n  /c/nó(1994)  en  Riana  Scheepers  se  Die  heidendogters  jubel 
(1995).  Waar  Mart  Vermaak  se  ma  in  Die  dinge  van  ’n  kind  nog  glo  dat 
diensplig  seuns  verander  in  mans  (p.  40),  word  in  die  loop  van  die  roman 
op  implisiete  en  eksplisiete  wyse  aangevoer  dat  oorlog  en  gewelddadige 
optrede  eintlik  die  sinlose  aktiwiteit  is  van  (brutale)  mans  wat  nog  nooit 
grootgeword  het  nie  (o.a.  pp.  12,  69,  209,  224/5). 

Soos  in  Behr  se  roman  speel  leuens  ook  ’n  deurslaggewende  rol  in  Marita 
van  der  Vyver  se  werk.  Van  Zyl  (1 998:  1 1 6 e.v.)  wys  na  die  rol  van  ironie 
in  Behr  se  roman;  veral  deur  die  gebruik  van  ’n  kinderperspektief  word 
politieke  leuens  ontmasker  as  “blatante  disinformasie”.  In  Die  dinge  van 
’n  kind  word  nie  net  gewys  op  die  leuens  van  stereotiperings  nie,  die 
destydse  regering  word  as  leuenaars  ontmasker  na  aanleiding  van  die 
inval  in  Angola  (bv.  p.143)  deurdat  hulle  deurgaans  die  Suid-Afrikaanse 
teenwoordigheid  daar  ontken.  Dit  is  heel  frappant  dat  Pierre  wat  dagga 
rook,  dié  anti-oorlogroman,  Catch-22  lees  en  iets  van  ’n  tipiese  hippy  is, 

as  die  manlike  ideaal  geskets  word  in  hierdie  roman,  in  duidelike  kontras 
trouens  met  die  manlik-chauvinistiese  Pine  Pienaar.  In  hierdie  rekonstruksie 
van  ’n  hele  traumatiese  tydperk,  die  sewentigerjare,  is  die  satiriese  objek 
weer  eens  die  konserwatiewe  (manlike)  waardes  wat  politieke  (en  vroulike) 
onderdrukking  in  die  hand  werk,  geweld  en  oorlog  verheerlik  en  vryheid 
op  bykans  geen  gebied  moontlik  maak  nie. 

Ook  Riana  Scheepers  se  novelle  Die  heidendogters  jubel,  is  ’n  aanval  op 
’n  manlik-chauvinistiese  gedrewe  klimaat  waar  mans  van  vroue  seksuele 
gebruiksobjekte  maak  (p.  3),  hulle  oorheers  (p.  48)  en  verantwoordelik  is 
vir  hul  gevangeskap  (p.  75).  In  die  plek  daarvan  verlang  sy  na  lieíde  “sonder 
arms”  (p.  75),  liefde  waarbinne  vryheid  moontlik  is.  Die  tradisionele 
Afrikanervrou  word  nie  net  van  oorlogsugtigheid  beskuldig  (p.  105)  nie, 
by  monde  van  een  van  die  karakters  word  gesuggereer  dat  dit  hul  plig  is 
om  “liefde  te  maak”  as  “mede-soldate  in  die  stryd  om  Suid-Afrika”  (p.  1 23). 
Op  p.  1 29  soek  Nina,  die  “wip”  van  luitenant  Niemann,  nog  in  cliché-terme, 
na  ’n  hoofse  minnaar  “’n  dapper  held,  ’n  eerbare  beminde,  ’n  kloekmoedige 
en  lojale  soldaat”  (p.  129).  Aan  die  slot  van  die  roman  beleef  sy  vir  die 
eerste  keer  ’n  seksuele  ervaring  met  ’n  vrou.  Hier  ervaar  sy  vir  die  eerste 
keer  volkome  vryheid  (“(h)aar  arms  raak  my  nie  aan  nie”,  “sonder  om  my 
vas  te  druk,  my  in  te  knel”,  p.  1 38).  Nou  is  sy  niemand  se  wip  nie  en  stap 
sy  as  vry  mens  uit  die  beperkinge  van  die  Weermag  en  daarmee  die  man- 
like  domein. 

Alexander  Strachan  se  vroeëre  werk  is  al  as  bykans  eksemplaries  van 
grensliteratuur  beskou  (vgl.  bv.  Kleynhans  1992).  Tot  in  sy  jongste  teks, 
Agter  die  suikergordyn  (1997),  kom  die  tipiese  merkers  van  manlikheid 
(visvang,  jag,  drink,  seksuele  verowering,  oorlogmaak,  sport,  skiet) 
onverswak  voor.  Soos  daar  in  die  latere  Sangiro  gekies  word  vir  die  kamera 
bo  die  geweer,  raak  Strachan  se  outobiografies-getinte  hoofkarakter  ook 
toenemend  betrokke  by  wildbewaring  en  word  jag  as  aktiwiteit  gesien  as 
’n  belangrike  aktiwiteit  om  die  eko-sisteem  te  bewaar  (pp.  38  en  43). 

In  “’n  Vreemdeling  in  Zululand”  word  ’n  onthutsende  beeld  geskep  van 
posttraumatiese  stress.  Die  hoofpersoon  ly  aan  depressie  in  so  ’n  mate 
dat  hy  deurgaans  tydens  sy  langdurige  Zululandse  herstel,  selfmoord 
oorweeg.  Soos  in  Die  jakkaisjagter  se  openingsekwensies,  is  dit  weer  ’n 
vrou  wat  heling  bring. 

Die  twee  ander  tekste  met  betrekking  tot  die  Grensoorlog  is  “Terug  uit  die 
Caprivi”  en  “Caprivi”.  In  die  eerste  verhaal  word  verslag  gedoen  van  ’n 
artikel  oor  ’n  herbesoek  aan  die  grens,  waarvoor  Strachan  deur  De  Kat 
gekontrakteer  is.  In  hierdie  fragmentariese  verhaal  gaan  dit  op  die 
oppervlakte  oor  die  verloop  van  sy  terugkeer  na  die  Caprivi.  Op  ’n  dieper 
vlak  gaan  dit  ook  oor  die  verteller  se  konfrontasie  met  sy  verlede  en  met 
sy  vroeëre  self.  Sedert  sy  oorlogsdae  het  hy  polities  radikaal  verander  en 
politieke  “bevryding”  veronderstel  ook  bevryding  van  seksuele  stereo- 
tiperings.  In  die  Struggle  was  dit  naamlik  politiek  korrek  om  binne  die  nuwe 

manlike  diskoers  te  praat  (p.  55).  In  die  verhaal  word  op  slim  wyse 
afgereken  met  gender-stereotipering  (die  lesbiese  vrouens  is  hier  bepaald 
nie  negatiet  oor  manlike  attensies  nie  en  hul  jaloesie  geld  ook  die 
wedywering  om  manlike  aandag).  Tog  is  die  slot  opvallend  konvensioneel 
met  die  man  as  die  stil,  sterk  en  gevaarlike  verleier  (p.  67). 

“Caprivi”  is  die  verslag  van  Strachan  en  Roy  Vermaak  se  terugkeer  na  die 
ou  operasionele  gebied.  Van  meet  af  aan  is  daar  ’n  stryd  tussen  die  twee, 
nie  net  as  “manne”  nie,  maar  as  persone  wat  nou  verskillende  politieke 
opinies  huldig.  In  hierdie  verhaal  (wat  na  my  wete  die  enigste  feitlike 
terugblik-as-terugkeer  is  deur  ’n  bekende  “grensskrywer”)  is  daar 
deurgaans  ’n  polêre  spanning.  Enersyds  is  die  oorlog  verby;  die  naelstring 
met  die  bos  het  al  begin  rek  (p.  76);  mense  het  nog  nooit  van  die  oorlog 
gehoornie(p.  80);  waareers  geboue  gestaan  het,  is  daar  niks  nie  (p.  82). 
Selfs  die  gesprekke  met  vroeëre  vyande  laat  blyk  dat  die  oorlog  vergete 
is.  Kortom:  die  Grensoorlog  word  gekenmerk  deur  afwesigheid,  niks  het 
daarvan  oorgebly  nie.  Andersyds  word  die  krapperige  verhouding  ten  slotte 
opgelos  as  albei  besef  dat  die  oorlog  hulle  so  naby  aan  mekaar  gebring 
het,  dat  niks  hulle  ooit  weer  sal  kan  skei  nie  (p.  83)  en  dat  kameraadskap 
durend  is. 

Uit  hierdie  (wellig  onvolledige)  bestekopname  blyk  duidelik  dat  terugblikke 
op  die  Grensoorlog  verwant  is  aan  ’n  ander  tendens  in  die  Afrikaanse 
prosa,  naamlik  ’n  preokkupasie  met  die  verlede  in  die  noodsaaklike  proses 
van  psigologiese  heelwording.  Wat  opval,  is  dat  daar  afstand  gedoen  word 
van  die  bekende  metafore  van  vroeër  (vgl.  Van  Coller  1990  en  1992)  en 
dat  die  nuwe  metafore  eerder  te  make  het  met  verraad,  stukkendheid, 
verval,  afwesigheid,  leegheid,  nutteloosheid  ... 

Daar  kan  in  breë  trekke  twee  tendense  onderskei  word  wat  albei  verband 
hou  met  die  heersende  manlike  diskoers.  In  werke  wat  duidelik  teen  die 
Grensoorlog  gekant  is,  word  veral  ’n  aanval  gerig  teen  tradisioneel  man- 
like  waardes  én  merkers  en  word  nie  net  die  waardes  verdag  gemaak  nie, 
maarword  manlikheid  as  sodanig  dikwels  gedekonstrueer.  Hierdie  aanval 
is  terselfdertyd  ’n  aanval  op  die  politieke  régime  wat  soos  seuns  wat  nooit 
groot  geword  het  nie,  ’n  geweldskultus  gekoester  het  en  parasiterend  op 
vermeende  manlike  waardes,  oorlog  gemaak  het. 

Daarteenoor  kan  werke  onderskei  word  wat  nie  noodwendig  positef  is 
teenoor  die  Grensoorlog  nie,  maar  waarbinne  die  oorlog  (en  tradisioneel 
manlike  waardes  soos  lojaliteit,  kameraadskap  en  heldhaftigheid)  in  ere 
gehou  word.  Dieselfde  tendens  is  ook  af  te  lees  uit  oorlogsliteratuur  oor  die 
Eerste  Wêreldoorlog  en  selfs  oor  die  Viëtnamoorlog.  Ten  spyte  van  die 
erkenning  van  al  die  sinloosheid  en  lewensverlies,  is  James  Woods  se 
Viëtnam-roman  Fields  of  Fire,  ’n  sterk  bevestiging  van  die  heroïese  etos  en 
sy  merkers:  dapperheid,  kameraadskap,  self-opoffering  en  solidariteit  (sien 
Rutherford  1989:  171/2).  Afrikaanse  prosawerke  wat  handel  oor  manlike 
aktiwiteite  soos  jag,  en  die  manlike  merkers  daarin  soos  uithoudingsvermoë 

en  kameraadskap,  is  belangrike  “stutte”  viroorlogsliteratuur.  Evelyn  Waugh 
het  bv.  reeds  verwys  dat  die  inisiasie  in  die  manlike  domein  dikwels 
gekenmerk  word  deur  die  kweek  van  uithoudingsvermoë  (Rutherford 
1989:  116). 

Dalk  is  daar  in  die  hedendaagse  Afrikaanse  letterkunde  ook  ’n  voorkeur 
vir  ’n  anti-heroïese  standpunt  aanwesig;  ’n  sterk  afkeer  van  idealisme 
eerder  as  nihilisme.  Dálk  het  die  groot  publisiteit  wat  die  verskyning  van 
feministiese  tekste  soos  die  van  Jeanne  Goosen  en  Marita  van  der  Vyver 
vergesel  het,  die  oë  gesluit  vir  ’n  kragtige  manlike  diskoers  in  die  eietydse 
Afrikaanse  letterkunde  - moontlik  as  implisiete  teenreaksie.  Gesien  die 
kort  tyd  wat  verloop  het,  die  heersende  politieke  klimaat  en  die  morele 
diiemmas  verbonde  aan  hierdie  oorlog,  is  dit  in  ieder  geval  merkwaardig 
hoeveel  tekste  onder  die  laaste  groepering  tuishoort. 

In  die  lig  van  my  vorige  opmerkings  is  dit  opvallend  dat  hierdie  diskoers 
hom  voltrek  het  in  literêre  werke  wat  almal  ’n  sterk  storie  het  en  wat  (soos 
in  die  geval  van  Haasbroek  en  Strachan  se  jongste  werk)  doelbewus  streef 
na  groter  toeganklikheid.  Hierdie  werke  se  leserspubliek  is  deurgaans  groot 
en  speel  derhalwe  ook  ’n  belangrike  rol  in  die  hele  proses  van  beeldvorming 
van  die  Grensoorlog. 

Jare  gelede  is  daar  ’n  seun  gebore.  Nee,  nie  in  die  stad,  eintlik  dorp  van 
Bethlehem  nie,  maar  op  ’n  plaas  in  Natal,  ’n  paar  honderd  kilometers 
daarvandaan  af.  Die  seun  is  na  sy  oupagrootjie  vernoem  - wat  hy  vir 
sewe  weke  vanuit  sy  wieg  kon  bespied.  Daarna  het  sy  ouers  sy  oupagrootjie 
se  plaas  verlaat  om  in  die  dorp  te  gaan  woon. 

’n  Week  na  hulle  weg  is,  het  ’n  plaag  van  suikerrietrotte  die  plaas  en  ook 
die  streek  getref.  ’n  Plaag  van  swartmambas,  maar  nie  ook  in  die  streek 
nie,  twee  weke  later.  Drie  weke  later  was  sy  oupagrootjie  se  begrafnis. 
Die  plaaslike  koerantredakteur  het  geskryf  dat  die  mamba  wat  sy 
oupagrootjie  gepik  het,  die  langste  (sewe  voet  sewe)  in  plaaslike 
menseheugnis  was,  dalk  in  die  hele  Zoeloeland,  magtig  man,  vir  al  wat 
ons  weet  in  die  ganse  suikerrietbelt! 

Na  die  dag  het  almal  na  die  slang  verwys  as  “ou  Shaka”.  As  ’n  indirekte, 
indien  nie  ’n  direkte  gevolg  daarvan  nie,  het  die  seun  nooit,  sy 
geskiedenisonderwyser  se  dikwels  entoesiastiese  verduidelikings  ten  spyt, 
Shaka  in  die  korrekte  historiese  perspektief  kon  sien  nie.  In  werklikheid 
het  hy  ’n  renons  ontwikkel  in  alles  wat  swart  is,  swart  renosters  natuurlik 
uitgesluit.  Toe  hy  nege  was,  het  plakkers  met  “Black  is  Beautiful”  daarop 
in  die  mode  gekom,  maar  dit  was  vir  hom  onverstaanbaar;  dat  plakkers 
self  swart  kan  wees,  het  nie  eers  by  hom  opgekom  nie. 

Hierdie  assosiasie  is,  soms  onbewustelik,  deur  sy  ma  aangehelp.  So  het 
sy  dikwels  diep,  somtyds  swaar  gesug,  en  opgemerk  dat  as  dit  nou  net  nie 
vir  ou  Shaka  was  nie,  sy  oupagrootjie  vandag  sy  doop/eerste  dag  op  skool/ 
eerste  rugbywedstryd  en  so  meersou  kon  bygewoon  het.  In  haaroomblikke 
van  melankolie  het  sy  egter  met  geleentheid  self  nie  die  korrekte  historiese 
perspektief  behou  nie,  veral  oorsy  oupagrootjie  se  ouderdom.  Byvoorbeeld 
die  dag  toe  hy  Hoërskool  toe  is.  Toe  het  sy  gesê  “Ag,  as  grootjie  nog 
gelewe  het,  sou  hy  vandag  saam  met  jou  skool  toe  kon  gegaan  het.” 

Die  seun,  wat  nogal  ’n  uitblinker  met  hoofrekene  was,  het,  terwyl  sy  ma  so 
gepraat  het,  uitgewerk  dat  sy  oupagrootjie  nou  honderd  en  ses  sou  gewees 
het.  Ander  mense  het  gemeen  dat  sy  ma,  ooglopend,  nie  bedoel  het  dat 
haar  woorde  letterlik  opgeneem  moet  word  nie.  Omdat  die  seun  die 
gewoonte  gehad  het  om  dinge  diep  te  bepeins,  het  hy  egter  van  beter 
geweet.  Tog  was  hy  met  tye  ook  sensitief,  en  toevalling  só  ten  tyde  van 
dié  gesprek,  en  wou  nie  sy  ma  meer  as  wat  nodig  is  seermaak  nie.  Oor 
die  feit  dat  op  daardie  ouderdom  grootjie  natuurlik  nie  saam  met  hom 
skool  toe  sou  mag  gegaan  het  nie;  het  hy  toe  maar  net  geswyg.  Om  in  die 
skool  toegelaat  te  word  as  jy  maar  net  twintig  was,  was  klaar  ’n  helse  ding. 
Maar  hoe  sou  sy  kon  weet  dat  die  skoolowerhede  begin  het  om  ouderdoms- 
voorskrifte  baie  streng  toe  te  pas?  (Uit  vrees  vir  die  verswarting  van  skole). 

Baie  mense  het  min  gepraat  oor  die  omstandighede  waaronder  sy 
oupagrootjie  gepik  is.  Dit  was  egter  nie  as  gevolg  van  die  plek  waar  die 
tragiese  insident  plaasgevind  het  nie.  Niemand  anders  was  in  die  buitetoilet 
nie,  daarom  kon  daar  bloot  bespiegel  word;  die  een  persoon  wat  geweet 
het,  het  nie  gepraat  nie,  want  sy  het  nie  besef  dat  sy  weet  nie.  Terwyl  sy 
oupagrootjie  in  die  hospitaal  gelê  het,  het  hy,  die  enkele  keer  wat  hy  sy 
bewussyn  herwin  het,  die  verpleegsuster  nader  geroep  en  gesê  “Jy  weet 
nursie,  ek  het  nog  altyd  gedink  ek  is  goed  bedeeld  ...” 

Suster  Nellie  het  vir  jare  daarna  geworstel  hiermee:  hoekom,  toe  hy  dit  sê, 
dit  haar  te  binne  geskiet  het  dat  die  Engelse  uitdrukking  daarvoor  “well- 
hung”  is. 

“Oom!”  het  sy  geprotesteer,  en  omdat  hy  niks  minder  as  dit  verwag  het 
nie,  het  hy  ongestoord  voortgegaan  “maar  vir  daardie  slang  kon  ek  nie 
kers  vashou  nie.  En  kan  jy  jou  dit  nou  indink,  huh,  dat  net  toe  ek  lekker  sit, 
die  rot  soheentoe  moes  vlug,  met  kort  op  sy  hakke,  (hy  grinnik  vir  die 
beskrywing)  ’n  reuse  mamba?” 

Vir  die  verpleegsuster,  so  gewyd  en  toegewyd  soos  sy  was,  het  alle  ou 
mense  dieselfde  gelyk.  Daarom  het  sy  gedink  dit  is  die  omie  van  haar 
vorige  skof,  twee  dae  terug,  wat  sonsteek  opgedoen  het.  Sy  glimlag  het 
sy  as  ’n  teken  gesien,  ’n  teken  dat  die  koors  sy  denke  begin  aantas.  Suster 
Nellie  het  nie  besef  dat  hy  werklik  deur  ’n  slang  gepik  is  nie.  Verder  het  sy 
vermoed  (gebaseer  op  die  ervaring  van  Sondagskool  gee  vir  talle  jare) 
dat  hy  die  slang  as  ’n  simbool  van  die  slegte  dinge  in  sy  lewe,  wat  haas 
verby  kon  wees,  gesien  het. 

“Vir  ’n  muis  (netnou  was  dit  ’n  rot)  het  ek  nog  altyd  gegril,  en  toe  hy  onder 
my  broek  inskarrel,  het  ek  vinnig  probeer  opstaan,  maar  met  die  seil  mamba 
se  kind  onder  die  deur  in  en  pik  my.  Mens  sit  mos  lekker  laag,  en  hy  het 
seker  gedink  ek  wil  hom  aanvat  vir  die  rot,  sien  met  die  welbedeeldheid 
en  alles.  Hoe  sal  mens  wou  weet?  In  elk  geval,  toe  ek  die  merk  op  my 
enkel  sien,  het  ek  besef  dat  ek  diep  ...” 

Die  verpleegsuster  het  hom  nie  kans  gegee  om  sy  keel  skoon  te  maak 
deur  die  volgende  kwinkslag  af  te  lewer  nie.  Sy  het  omgedraai,  vinnig 
weggestap  en  die  dokter  op  diens  gaan  roep.  Verniet.  Het  sy  maar  net  sy 
oupagrootjie  se  armband  gesien,  sou  sy  hom  miskien  anders  bejeën  het, 
as  synde  ’n  man  wat  ’n  grap  kon  maak,  maar  juis  daarom  ook  ernstig  kon 
wees. 

“In  geval  van  nood,  dien  dadelik  die  draer  hiervan  500  cc  bramfieri 
binnekeels  toe”  het  op  sy  “medicalert”  gestaan.  Sy  vriend,  die  veearts 
Klein  Ben  de  Wet,  het  die  bewoording  laat  ingrafeer  vir  sy  vyf-en-tagtigste 
verjaarsdag.  Sy  oumagrootjie  het  dit  as  swak  smaak  beskou,  en  hom 
gedwing  om  dit  af  te  haal  vir  kerk.  Maar  dit  was  ’n  bron  van  groot  vermaak 
by  die  plaaslike  kroeg.  Net  so  by  die  gholfklub.  Later  ook  die  rolbalklub. 
Met  skoutyd  sou  sy  oupagrootjie  waarskynlik  sy  eie  stalletjie  kon  oopmaak. 
Dit  is  maar  nou  net  hoe  die  lewe  op  die  platteland  is. 

Die  seun  het,  ondanks  die  feit  dat  hy  na  sy  oupagrootjie  vernoem  is,  in 
werklikheid  min  met  hom  gemeen  gehad.  Eintlik  het  hy  min  met  enigiemand 
gemeen  gehad.  Mense  het  dit  ook  besef.  Sodra  hulle  dit  besef  het,  sou 
hulle  sê  “jy  is  weird”  (asof  hy  dit  nog  nie  besef  het  nie). 

“Maar  daar  sê  jy  nou  ’n  ding  hoor”  sou  hy  dan  wou  sê,  maar  hy  het  nie. 
Deels  omdat  so  ’n  antwoord  vir  hom  sarkasties,  en  dus  lig  aggressief  was. 
Meer  egter  omdat  hy  selfs  vir  homself  weird  was.  Daarom  het  hy  begrip 
gehad  vir  mense  wat  hom  wou  verstaan,  maar  nie  kon  nie.  Tot  rampspoed 
het  die  New  Age  beweging,  in  die  seun  se  vormingsjare,  landswyd  en  ook 
in  die  omgewing  ’n  ongekende  geesdrif  vir  “better  human  understanding” 
meegebring.  In  die  momentum  van  die  ongekende  verbeterde  mense- 
verhoudinge  wat  toe  oor  die  land  gespoel  het,  was  daar  toe  nie  mense  oor 
wat  ook  nie  met  ander  iets  gemeen  gehad  het  nie. 

Toenemend  vereensaamd,  het  hy  hom  toegespits  op  lees.  Skoenmaker 
hou  jou  by  jou  lees.  Lees  was  ook  ’n  goeie  skans  teen  sy  pa,  wat  hom 
altyd  wou  betrek  by  handearbeid.  Dit  het  hy  gehaat.  Sy  ma  het  hom 
beskerm  en  verseker  dat  hy  kon  lees  terwyl  sy  broer,  wat  nie  teen  fisiese 
arbeid  gekant  was  nie,  sy  pa  gehelp  het.  Sy  broer  het  hom  darem  nooit 
verklik  nie.  Sy  suster  ook  nie,  egter  meer  omdat  sy  gesukkel  het  om  /- 
klanke,  soos  in  lees,  te  sê.  Hoe  dit  ookal  sy,  all’s  well  that  ends  well. 
Dikwels  het  hy  onder  sy  bed  gelê  en  lees.  Alhoewel  dit  nie  goed  was  vir  sy 
oë  nie,  was  dit  goed  vir  sy  gemoed.  Vir  sy  pa  se  gemoed,  wat  niks  van  die 
konsep  van  diplomatieke  immuniteit  verstaan  het  nie,  was  dit  weer  nie  so 
goed  nie. 

Vir  jare  en  jare  het  hy  elke  Vrydag  die  hele  Hulsgenoot  gelees,  veral  die 
kortverhale,  maareen  dag  in  standerd  vyf  net  opgehou.  Later  het  hy  gaan 
studeer  en  sy  boeke  wat  dik  was  en  elkeen  hulle  eie  reuk  gehad  het,  was 
toe  sy  maats.  Alhoewel  hulle  heelwat  meer  gesofistikeerd  was  as  die 
Huisgenoot,  en  baie  met  mense  te  doen  gehad  het,  was  hulle  tog  bietjie 
klinies. 

Teen  die  einde  van  sy  studentejare  was  daar  onluste  in  die  land,  en  het  hy 
die  nut  van  sy  boeke  begin  heroorweeg.  Die  spreekwoord  sê  kennis  is 
mag  maar  dit  was  vir  hom  te  abstrak  om  gerusstelling  te  bring,  en  het  hy 
gevoel  dat  hy  vir  hom  ’n  ander  maat  moes  kry,  veral  as  hy  laat  in  die  aand 
vér  moes  ry.  So  het  hy  op  21  met  Walther  kennis  gemaak,  maar  die 
verhouding  was  maar  ook  baie  op  ’n  afstand.  Waarskynlik  weens  sy  Duitse 
agtergrond,  was  Walther  koud.  Net  in  sy  gedagtes  het  hy  dus  Walther 
gestreel.  Tog  effe  besitlik,  het  hy  Walther  in  ’n  kas  in  sy  koshuiskamer 
gehou.  Hy  kon  eenvoudig  nie  toelaat  dat  hy  daaruit  kom  nie. 

Walther  was  slank,  sensueel,  en  eenlopig.  Maar  jare  van  vooroordeel, 
teen  Shaka  en  andere  soos  hy,  het  hom  laat  besluit  dat  Walther  nou  ten 
enemale  swart  is,  en  dit  sal  bly.  Met  die  verloop  van  tyd  het  die 
ouderdomsverskil  tussen  hom  en  Walther  darem  gekrimp.  Met  die 
verskyning  op  die  toneel  van  die  nuwe  Suid-Afrika  het  swart  natuurlik  meer 

aanvaarbaar  geword,  dog  hy  het  vasgeskop  en  bly  wens  dat  hy  ’n  maat 
sal  vind  wat  meer  soos  hy  is.  Uit  pure  ondervinding  het  hy  egter  geweet 
dat  dit  makliker  gewens  is  as  gedoen. 

Langsamerhand  versag  sy  hart.  Met  geleentheid  van  sy  agt  en  dertigste 
verjaarsdag  is  die  ouderdomsgaping  heeltemal  uitgewis.  Toe  besef  hy  dat 
hy  eintlik  min  van  hom  af  weet,  nie  eens  hoeveel  rondtes  Walther  sou  kon 
hou  nie,  wat  ’n  belangrike  element  van  so  ’n  vriendskap  is.  Andere  het 
Walther  openlik  bewonder;  soos  hy  gesnap  het,  alhoewel  hy  tot  ’n  mate 
tussen  die  lyne  moes  lees,  in  ’n  artikel  eendag  in  die  CNA: 

“The  Walther  P38,  although  now  slightly  outdated,  can  still  be  regarded  as 
one  of  the  finest  semi-automatic  pistols  ever  made  in  West-Germany,  if 
not  the  World”. 

Die  moontlikheid  dat  hulle  tog  bymekaar  sou  kon  uitkom  het  nou  sterk  na 
vore  getree.  Die  wapen  is  koud,  hoe  anders,  toe  hy  daaraan  vat. 

Die  druppels  hou  op. 

In  die  plek  daarvan  begin  ’n  wind  waai,  en  dit  is  koud,  hoe  anders?  lemand 
steek  sy  hande  met  spelde  of  dennenaalde.  Stront  met  die  morbiditeit,  ek 
is  sterker  as  wat  ek  dink,  dink  hy.  Ek  sal  teruggaan  na  die  huis  van  my, 
koffie  maak  en  die  verhaal  op  my  nuwe  program  skryf,  en  sommer  ’n  flippin 
Marlboro  rook! 

’n  Hele  pragtige  karton  daarvan  het  hy  nog  oor,  wat  sy  baas,  ’n  blonde 
vrou  met  ligter  blou  oë  vir  hom  van  New  Orleans  af  saamgebring  het.  God 
bless  you  my  child. 

Hy  verlaat  die  poskantoorgronde  en  slaan  spontaan  oor  na,  wel,  ’n  draffie 
op  die  strate  van  Groenkloof,  wat  blink  soos  ’n  verliefde,  sopas,  se  oë.  Dit 
neem  hy  maar  aan,  want  hulle  lyk  so  teer.  Toe  hy  by  die  hoek  kom  waar  hy 
vroeër  amper  op  die  naakslak  getrap  het,  kyk  hy  versigtig  in  die  pad.  Hy 
kan  egter  nie  goed  sien  nie  want  die  reëndruppels  het  oor  sy  linker  brillens 
geloop,  en  van  die  draf  het  die  regterse  lens  toegewasem.  Hy  haal  daarom 
sy  bril  af  en  kyk  op  die  grond. 

Net  toe  slaan  Hansie  Cronjé  ’n  ses. 

Die  teenkant  se  veldwerker,  geborg  deur  XXXX  bier,  gryp  na  die  bal. 
Mensliewend  maar  openhartige  verwarring  heers  in  die  kommentaarhok. 
Het  hy  oor  die  tou  getrap  of  nie? 

’n  Diplomaat  van  Ghana  wat  in  Londen  op  skool  en  universiteit  was,  kom 
afgery  in  Engelenburgweg  met  sy  nuwe  Volvo.  Dit  is  die  enigste  een  in 
Groenkloof  met  ’n  trekstang  sowel  as  ’n  bumpersticker  (“I  think,  therefore 
I worry”). 

“Hansie  het  sy  voete  mooi  gebruik,  maar  ek  weet  nie  wat  jy  dink  nie  Edwill, 
vir  my  lyk  dit  of  hy  uit  is,”  sê  die  een  kommentator. 

Die  diplomaat  is  op  pad  na  die  kafee  om  net  gou  ’n  brood  te  gaan  koop. 
Hy  probeer  die  aandwedstryd  tussen  Suid-Afrika  en  Australië  op  sy  radio 
volg,  maar  dit  krap  van  die  onweer.  Dan  verbeter  die  klank,  maar  dit  is  die 
Afrikaanse  halfuur  van  die  kommentaar.  Hy  hoor  net  die  skare,  en  dat 

Hansie  Cronje  betrokke  is.  What  happened? 

“Nee  ek  stem  saam,”  sê  Edwill,  “mens  is  amper  te  bang  om  na  die  kyk 
weer  te  kyk.” 

By  die  hoek  waar  Engelenburgweg  met  George  Storrar  ryiaan  kruis,  leun 
die  diplomaat  af  om  sy  radio  te  verstel.  Hy  probeer  ’n  Engelse  uitsending 
vind,  maar  kom  ’n  drawwer  teë.  Hy  is  uit  - Hansie  ook? 

Dan  gee  die  derde  skeidsregter  die  beslissing:  hy  is  nie  uit  nie  en  het  ’n 
ses  geslaan.  Die  veldwerker  glimlag  gehawend,  maar  mooi. 

Die  diplomaat  neem  die  drawwer  na  die  nabygeleë  Little  Company  of  Mary 
hospitaal,  en  ry  daarna  huis  toe.  By  die  hoek  waar  die  ongeluk  gebeur 
het,  ry  hy  stadiger,  meer  versigtig  die  keer.  Die  drawwer  se  bril  word  onder 
die  bande  vergruis.  Die  Volvo  het  geen  duike  nie.  Sy  vrou  glo  hom  dus  nie 
dat  hy  iemand  raakgery  het,  en  daarom  vergeet  het  om  kafee  toe  te  gaan 
nie. 

Die  drawwer  word  wakker  van  die  reuk  van  parfuum.  Sy  bril  is  weg  en  hy 
kan  nie  mooi  sien  wie  langs  sy  bed  sit  nie.  Dit  lyk  na  ’n  vrou  se  buitelyne, 
’n  non  of  iemand  in  ’n  verpleeguniform. 

Sy  is  besig  om  koerant  te  lees.  Hy  kan  die  hoofopskrif  sien. 

“Bring  galg  terug”  en  daaronder  die  sub-opskrif: 

“Volksreferendum  gevra”. 

Dood  ’n  straf?  Dit  moet  die  ultimate  hangup  wees,  dink  hy,  en  frons. 

Een  van  die  urban  legends  op  skool  was  ’n  onderwyser  wat  deur  een  van 
die  matriekseuns  aan  sy  baadjie  aan  die  haak  agter  die  deur  opgehang  is, 
tot  vermaak  van  die  groot  klas.  Korttermyn.  Watter  ongoddelike  mag  het 
onderwysers  nie  toe  gehad  nie.  Broer,  mag  wat  orals  ingesypel  het.  Vind 
daar  nie  nou,  soos  met  die  Effektebeurs,  net  ’n  “tegniese  korreksie”  plaas 
nie? 

Toe  hulle  in  standerd  ses  was,  was  sy  vriend  Pierre  die  eerste  in  die  klas 
om  ’n  meisie  te  “vinger”.  Hoe  sou  Rapport  dit  berig? 

“Ek  was  ’n  biograaf  en  werkwoord:  lit  bieg  oor  dubbel  lewe” 

Of: 

“So  is  vrouens  gemanipuleer,  lees  hulle 
hartroerende  verhale:  alles  binne” 

Sou  KFC  dit  wou  borg? 

Wanneer  hulle  begin  het  om  seks  te  hê,  wou  Pierre  nie  uitlap  nie.  Hy  het 
net  gesê  toe  hulle  opgehou  het.  Dit  was  toe  sy  hom  vertel  het  dat  haar  pa 
homself  in  die  kombuis  opgehang  het.  Daarna  het  hy  haar  te  jammer  gekry, 
het  hy  gesê. 

Hy  dink  aan  sy  verhaal  terwyl  hy  vaak  word.  Toe  hy  onthou  dat  hy  sy 
rekenaar  aangelos  het,  en  nog  nie  ’n  “screensaver”  op  het  nie,  maak  hy 
sy  oë  oop.  Hy  ruik  weer  die  parfuum  van  vroeër  - dit  ruik  soos  sy 
kleuterskool  juffrou  s’n.  Het  nie  geweet  dat  nonne  parfuum  mag  dra  nie. 
“You  are  a very  lucky  young  man,”  sê  “Sister  Nellie”  as  mens  haar 
naambordjie  se  woord  daarvoor  kan  vat. 

“Gelukkig  se  maai,  hoekom  wou  ek  dan  my  karakter  oorreed  om  selfmoord 
te  pleeg?”  is  op  die  punt  van  sy  tong,  maar  dit  bly  daar.  Wat  hy  kan  voel  is 
lam  alles. 

“But  now  you  must  get  some  more  rest,”  sê  sy,  glimlag  goedig,  en  prik  sy 
linkerboud.  Die  inspuiting  brand  niks.  Sy  bewussyn  begin  afneem,  maar 
tog  dring  dit  tot  hom  deur.  Dit  was  nie  parfuum  nie,  dit  was  brandspiritus. 
Dit  is  skemer  toe  hy  weer  wakker  word,  rondkyk,  en  sien  dat  die  twee 
ander  beddens  in  die  saal  leeg  is.  Langs  elke  bed  is  ’n  staalkassie. 
Hospitale  het  eintlik  baie  staaltoerusting,  dink  hy.  Abattoirs  ook.  Tog  verskil 
mens  van  ’n  skaap,  byvoorbeeld.  Die  belangrikste  onderskeid  is  natuurlik 
die  manierwaarop  mense  gemaak,  gebore  en  gestorwe  word.  In  ’n  bed, 
gewoonlik.  Soms  ook  in  sonde.  Dit  is  ’n  verdere  verskil,  want  skape  word 
selde  in  sonde  gebore. 

“I  wanna  lay  down  in  a bed  of  roses,”  sing  Bon  Jovi. 

Maar  presies  wat  sou  die  effek  op  mense  se  lewens  gewees  het  as  daar 
nie  skape  gemaak  is  nie?  Of  sê  daar  was  wel  skape,  maar  hulle  begin 
uitsterf.  Hoe  entoesiasties  sou  hulle  gered  word?  Met  meer  geesdrif  as  vir 
walvisse,  maar  met  minder  as  vir  pandabere?  Maar  skape  sal  mos  nie 
uitsterf  nie.  In  werklikheid  word  hulle  lewe  gegee  juis  sodat  hulle  sterf 
gemaak  kan  word. 

“Hy  tree  trug  nadat  hy  die  bal  staan  gemaak  het,”  het  Spiekeries  gesê. 
So,  kommersiële  redes  verhoed  dat  hulle  uitsterf,  terselfdertyd  is  dit  die 
rede  hoekom  ander  diere  wel  uitsterf.  Hoe  sal  mens  die  kloutjie  by  die  oor 
bring?  Hy  glimlag  stillerig  selfversekerd  vir  dié  woordspeling  en  kry  die 
gevoel  dat  hy  op  pad  terug  is  na  sy  ouself. 

Hy  wonder  meteens  of  hy  besoekers  sal  kry.  Besoektye  moet  eintlik  tot 
vyftien  minute  beperk  word.  Waaroor  praat  mens  na  daar  twee  keer  gevra 
is  hoe  dit  gaan,  wat  die  dokter  gesê  het  en,  dalk,  die  wond  gewys  is? 

“’n  Nuwe  wêreldrekord  in  skaaptel  is  op  die  skaapfees  in  Colesberg  deur 
mnr  Johan  Múller,  ’n  boer  van  Mosselbaai,  opgestel  toe  hy  die  Australiese 
skaaptelkampioen,  mnr.  Peter  Flynn,  na  ’n  titaniese  stryd  geklop  het.  Mnr. 
Daan  van  Tonder,  koordineerder  van  die  nasionale  skaaptelkompetisie, 
sê  in  die  ses  jaar  wat  Suid-Afrika  en  Australië  se  kampioene  jaarliks  teen 
mekaar  deelneem  was  daar  nog  nooit  so  ’n  kwaai  eindstryd  nie.” 

Een  moontlike  fantoom  besoeker  is  altyd  afgetrede  predikante.  Hulle  hoef 
maar  net  in  die  hospitaal  se  voorportaal  te  kyk  watter  kerkverband  pasiënte 
is,  en  dan  kan  hulle  jou  lastig  val.  Praat  asof  julle  al  jare  vriende  is.  Jy  kan 
eintlik  nie  wen  nie,  want  laat  jy  “geen”  opsit  is  dit  weer  ’n  uitdaging  wat  min 
bedienaars  van  die  Woord  kan  weerstaan.  As  mens  regtig  verveeld  is, 
kan  so  ’n  vaskeer  poging  lekker  afleiding  verskaf,  maar  dit  is  ’n  situasie 
wat  eintlik  net  plek  laat  vir  een  wenner,  en  selde  grasieus  afgesluit  word. 
Op  skool  het  hy  sulke  debatte  in  die  Bybelkundeklas  geniet.  Hy  teen  die 
res,  plus  die  onderwyser.  Op  ’n  tydstip  gedink  die  lys  van  pasiënte  in  die 
hospitaal  moet  statisties  verwerk  word  om  oorlewingsdata  te  verwerk,  en 

so  eens  en  vir  altyd  vas  te  stel  watter  kerk  reg  is.  Dit  is  ’n  idee  wat  hy  in  ’n 
artikel,  “Die  semi-gedwonge  kruis  van  ’n  pastoriehuis”  vir  die  skool  se 
jaarblad  wou  uitbou.  Maar  ongelukkig,  so  het  meneer  gesê,  was  die 
Jaarblad  toe  reeds  vol. 

Miskien  het  hy  hom  gebeure  met  ’n  religieuse  implikasie,  (maar  so  min 
het  nie)  te  veel  aangetrek,  dink  hy.  Maartog  was  sy  pa  se  beroep  iets  wat 
die  heeltyd  by  hom  was.  Hoekom  kon  hy  nie  sommer  net  ’n  videowinkel  of 
so  iets  gehad  het  nie? 

“Muller  was  twee  ure  lank  in  die  telhokke  en  het  om  en  by  3000  skape 
getel.  In  die  ronde  waar  hy  as  nasionale  kampioen  aangewys  is,  het  hy 
die  rekord  van  7,26  skape  per  sekonde,  wat  agter  die  naam  van  mnr. 
Fanie  Fourie  van  Cambeil  gestaan  het,  verbeter  en  ’n  nuwe  wêreldrekord 
van  7,74  skape  per  sekonde  opgestel.” 

Pierre  het  altyd  met  groot  behae  sy  pa  nagemaak.  Veral  sy  manier  van 
praat  as  daar  ’n  gewigtige  saak  (meeste  was  so,  of  het  so  geword)  deur 
die  kerkraad  beslis  is,  en  dit  aan  die  gemeente  oorgedra  moes  word.  Pierre 
sou  sy  kop  so  skeef  trek,  stadig  begin  met  “Geliefdes”,  die  s dan  uitrek  en 
liggies  deur  sy  tande  trek,  voor  hy  aangaan: 

“En  dit  is  die  besluit  van  die  eerwaarde  kerkraad,  naamlik  dat ...” 

“dat  alle  sestienjarige  seuns  gekleurde  effies  by  hulle  moet  dra,”  sou  Pierre 
een  of  ander  absurde  sin  aanlas. 

Hy  kon  nooit  vir  hom  verduidelik  hoekom  sekere  Voortrekker-predikante, 
soos  Erasmus  Smit,  as  eerwaarde  vermeld  word  nie,  en  ander  weer  as 
dominee  nie. 

Wat  wat  ontstaan  het,  en  wat  wat  geskape  is,  en  menselewens  in  “hierdie 
pragtige  Suiderland”  raak,  het  nie  uit  Nederland  gekom  nie?  Êrens  is  ’n 
fout,  hier  is  mos  net  te  veel  sonskyn  vir  iets  kunsmatigs  om  vir  honderde 
jare  hier  ’n  vastrapplek  te  kry? 

Soos  met  ander  dinge,  was  Pierre  die  eerste  in  hulle  matriekklas  om  te 
trou.  Ook  die  eerste  seun  wie  se  naam,  in  goud,  aangebring  is  op  die 
tambotieskild,  vir  die  name  van  oud-skoliere  wat  “in  diens  van  hulle  land 
die  hoogste  prys  betaal  het”. 

“The  State  has  called  for  the  death  penalty  in  the  triple  murder  case  in- 
volving  an  air  force  lieutenant  who  claimed  schizophrenic  personalities 
took  control  of  his  actions  during  the  killing  spree.” 

Hy  het  op  die  stoep  van  ’n  cuca  shop  gesit,  besig  om  ’n  blikkie  bully  beef 
met  sy  mes  oop  te  maak,  toe  hy  in  die  rug  geskiet  is. 

“Smith  had  previously  told  the  court  that  four  personalities  - including  a 
Zulu  warrior,  a Spanish  knifeman  and  a Red  Indian  - took  control  of  his 
actions  during  the  killing  spree.” 

Hy  trek  die  laai  van  die  kassie  oop.  Daarin  lê  ’n  Bybel.  Die  blaaie  se  punte  is 
’n  sagte  rooi.  Asof  iemand  gekleurde  babapoeier  daarop  gestrooi  het.  Voorin 
staan  “Donated  by  Gideon’s  International”.  Buite  op  staan  ’n  goue  kruik. 
“Ek  dink  die  hart  werk  soos  die  weduwee  se  kruik,”  sing  Lucas  Maree. 

Dit  kom  by  hom  op  hoedat  daar  ’n  toename  is  in  televisieprogramme  en 
films,  waar  verassings  plaasvind,  en  daar  dan  ’n  kruik  gevul  met  die  as  op 
die  mantelpiece  staan.  Miskien  voel  die  regisseurs  dat  die  dramatiese 
moontlikhede  van  konvensionele  begrafnisse  uitgeput  is.  Die  talle 
polisiereekse  waarin  talle  begrafnisse  van  talle  polisiemanne  uitgebeeld 
word  (die  weduwee  wat  vanagter  ’n  swart  half-deursigtige  sluier  staar,  ’n 
klein  blonde  seuntjie  by  haar  wat  onbegrypend  na  die  wolkekrabbers  staar, 
skelm  polisiemanne  wat  na  mekaar  staar  as  die  skote  afgetrek  word,  die 
oorhandiging  van  die  pet  of  is  dit  die  vlag,  die  werklike  skurk  wat  staar  met 
onpeilbare  oë  agter  sy  donkerbril,  die  speurder/held  wat  op  die  ou  einde 
die  ding  gaan  uitfigure  wat  staan  en  staar  van  tien  meter  weg,  en  wat 
altyd,  maar  altyd,  op  ’n  bewolkte  dag  gebeur,  waarvan  alles,  de  laaste 
een,  se  insluiting  verpligtend  is)  het  definitief  nie  sake  makliker  gemaak 
nie. 

“Earlier  Judge  Van  Dyk  said  he  could  not  sleep  after  listening  to  the  evi- 
dence  by  district  surgeon  Dr  Francis  Theron  and  seeing  some  of  the  pho- 
tographs  handed  in  as  evidence.” 

Op  uitnodiging  van  suster  Nellie  gaan  hy  die  Sondag  na  die  diens  in  die 
kapel.  Die  preek  boei  hom  nie,  en  hy  begin  blaai  deur  die  Bybel  wat  hy 
saamgebring  het.  Agterin,  oorkant  ’n  kaart  van  “The  Travels  of  the  Apostle 
Paul”  is  met  ’n  swart  viltpen  geskryf. 

“Ponder  on  this”  staan  daar,  en  daaronder:  “Reality  is  trivial,  a mere  arena 
for  proving  ideas” 

David  Keirsey 

“Ja-nee  boet”. 

Wil  hy  sê. 

“Reality  is  the  leading  cause  of  stress  for  those  in  touch  with  it” 

Jack  Wagner 

“Ja  swaer”. 

Wil  hy  byvoeg. 

Tog  skribbel  hy  g’n  woord. 

Carl  Mischke 


Vroeg  vanoggend 
het  ’n  vragviiegtuig  laag 
oor  die  stad  kom  daal. 

Maar  my  gedagtes  was  elders 

- my  ore  dig  teen  dié  gedreun. 

Hoe  oud  is  hierdie  manuskripte  nie 
en  vlieg  oorsee  en  trek  van  huis  tot  huis 
word  ingepak,  uit  agtelosigheid 
diskette,  gewis,  gebreek,  verloor. 

Hoe  bleek  die  ink,  destydse  tegnologie 
se  grens  oorskry,  oorrompel  ontrou 

- slegs  herinneringe,  strategie 
van  vlug,  van  veertien  jaar  stof 
en  ontwyk,  versteek,  onthou. 

Vroeg  vanoggend 
het  ’n  vragmotor 
kruideniersware  afgelewer 
voor  die  gebou. 

Maar  my  oë  was  toe 
en  blind,  my  stem  verdwyn. 

Die  rus  ontgaan  my:  vervloek, 
verdoem  tot  nog  ’n  slapelose  nag 
keer  ek  my  rug, 
ontwykend  kyk  ek  weg 
en  skryf  en  skryf 
net  nog  ’n  boek 

oor  die  suid-afrikaanse  arbeidsreg 


Ek  pak  twee  tasse  fossiele  uit: 

gedroogde  wortels,  monsters  in  bottels 
versteende  hout  uit  ’n  ystydperk, 

’n  rots-versameling  van  toe  ek  veertien  was, 
’n  dowe  skulp  sonder  seegedruis. 

My  een  en  enigste  monteerde  skelet 
pas  netjies  op  die  enkelbed. 

Ek  voel  reeds  tuis 
en  ingeburger,  soos  ’n  slak 
reis  ek  lig,  die  kamer  ’n  stil 
beskutting  teen  weer  en  wind 
(niks  meer  nie). 

En  op  die  tafel:  katalogus 
van  my  ontwykings,  kaarte, 
paspoort,  tekens  van  my  vlug 
- al  het  ek  alles  ingepak 
het  ek  alles  by  die  huis  vergeet. 


Kom  ek  maak  dit  maklik 
dat  selfs  jy  kan  verstaan 
-jou  goddelose  postmodernis, 
arrogante  pseudo-filosoof. 

Eenvoudig  gestel: 

onder  geen  omstandighede 

hoegenaamd  mag  jy 

my  hand,  my  voet 

of  enige  ander  liggaamsdeel 

aanraak  alternatiewelik  beroer  nie. 

Dit  vervul  my  met  afgryse: 
die  teistering  van  jou  klam  hande, 
jou  aansitterige  manier, 
die  antwoord  op  alles. 

Omhels  my  nie  - 

jou  blote  teenwoordigheid 

wek  my  weersin, 

ek  stik:  onkeerbaar  my  walging. 

Want  jy  gaan  te  ver,  heiden. 

Jy  oortree  in  hierdie  heiligdom 
- ek  is  ’n  katedraal,  ’n  gewyde  kerk, 
’n  kleurryke  kapel  van  heerlikheid, 
en  ek  skitter  in  my  waardigheid. 

Jóú  sal  ek  nie  duld  nie. 

íluister  dorre  winde 
rigtingwysend:  wes, 
selfs  later:  wes-suid-wes 
waar  dit  helder  word, 
blinkskitterend  en  gewetenloos 

- skryend  soos  ’n  vyfuurlig. 

skaars  voelbaar  nou:  val  en  vervou 
omhelsing,  vervreemding 
van  diens,  van  reg  en  plig 
kontraktueel  te  goedertrou. 

dowwe  winde  van  verwydering: 
vroeër  was  dit  anders,  eenvoudiger, 
maar  oor  opwaaisels  van  weleer 
prewel  slegs  stom  oorgeblewenes 
verlos  van  ketters,  die  afstootlikes, 
die  verskrikking  van  andersdenkendes 
(en  vrees  ’n  agteraf  geheul, 

’n  toe-deur  komitee  woestyngerug, 
klein  hemeltjie  heiliges 
wat  rasend  skel  en  spot 
en  bestem  met  waterlose  waan 
die  dissipline,  die  grief 
die  mededingingsverbod). 

gaan  waar  die  westewind  aanwaai 

deur  die  verdroogde  velde  van  jou  verstandigheid, 

jou  rein  gewete  en  ewig-korrekte  waardigheid. 

laat  dit  nag  word:  diep  en  duister  en  dor. 

want  ten  spyte  van  al  jou  kosbaarhede 

(intellektuele  goed) 

trap  ek  ’n  fluisterspoor,  ’n  windherinnering 
dwars  deur  jou  leeggewaaide  woordevloed. 

en  as  die  verkeer  stil  raak, 
as  jou  nag-gedagtes  skommel  en  spoel 
sal  ek  kom  spook  in  jou  verbeelding 
en  skryf  en  teken  teen  jou  muur. 

- voel  my  verbygaan  - 
en  vier,  met  dagbreek 
dit  wat  jy  deurstaan  het: 
jou  oorwinning,  sukses 
jou  verlossing,  verlies. 


Is  dít  wat  jy  wou  bereik? 

Het  dit  te  veel  geword,  te  min 
of  dalk  was  die  koppigheid 
nie  na  jou  sin? 

Het  die  verworpenes 
te  veel  gevra,  gesê? 

Of  het  ons  doen  en  late 
eenvoudig  buite  die  grens 
van  jou  verdraagsaamheid  gelê? 

Is  dít  wat  jy  wou  gehad  het? 

’n  Leë  vertrek,  angsvol  gereinig, 

dat  geen  spoor  of  teken 

sou  agterbly,  dat  niks 

herinner  aan  díe  wat  in  onguns  verval 

of  met  jou  afkeur  besmet? 

Want  ons  kies  koers 
en  jaag  op  die  snelweë 
ons  vlug,  ons  vlieg  weg 
om  heil  elders  te  soek. 

En  sou  jy  versoek  dat  ons  swyg 

dat  ons  geen  woord  rep 

en  ons  waardig  gedra, 

in  belang  van  die  stelsel 

en  julle  wat  so  heilig  die  hoogtes  instyg, 

sou  jy  dít  van  my  vra  ... 

Dan  sal  ek  wys  en  herhaal 
sal  ek  uitsaai,  proklameer 
in  woord  of  digitaal. 

Op  papier  sal  ek  fluister,  sal  ek  skreeu 
en  graffiti  teken  teen  jou  gewetensmuur 
en  elke  uur,  elke  uur 
sal  ek  rookseine  stuur. 

as  ek  die  regte  woord  kon  vind 
sou  ek  dit,  neergeskryf, 
op  ’n  straathoek  gaan  verdeel. 
en  as  ek  die  regte  sin  kon  kry, 
dalk  ’n  paragraaf, 
sou  ek,  eindelik  twyfelvry, 
aan  elke  boom  en  elke  klip 
die  blote  feit  versprei. 

as  ek  die  regte  noot  kon  vind, 
klaar  en  helder  harmonie 
sou  ek  selfingenome  opgeneem 
al  die  luidsprekers  annekseer 
en,  met  digitale  tegnologie, 
verkondig,  kommunikeer. 

as  ek  die  regte  kleur  kon  vind, 
skakerings  diep  en  vol 
betekenis,  korrekte  vorm 
en  perspektief,  as  ek 
die  lyn  kon  vang 
en  neerdruk  op  papier 
sou  ek,  gereproduseer, 
hierdie  beeld  teen  selfs 
die  verste  berge  hang. 

maar  snags  bly 
in  hierdie  kabelknoop 
’n  sagte  suisgeluid, 
hardnekkig  bestand 
teen  al  my  pogings 
om  dit  uit  die  stroom 
van  my  sein  te  stroop. 

en  as  dit  donker  word, 
as  die  kleur  vergaan, 
as  al  my  woorde  vlug, 
dan  keer  my  vertwyfeling 
sleepvoet  terug. 
en,  verval  in  alles  wat 
ek  wou  ontkom 
word  ek  onvermoeënd  stil 
en  stom. 

Elsa  Nolte 

Die  meulenaaras  pastorale  elegie 


i 

Die  meulenaar  en  die  romantiek 

“ dwase  en  teisterende  begeertes ” 1 

f 

In  ’n  artikel  “Verskyningsvorme  van  die  romantiek  in  die  Afrikaanse  prosa: 
D.F.  Malherbe  en  daarna”  in  Prosakroniek  maak  prof.  Elize  Botha 
(1987:171)  die  volgende  opmerking: 

’n  Mens  kan  miskien  met  reg  voel  dat  dit  skaars  nog  sin  het  om  oor  Malherbe-as- 
romantikus  te  praat:  juis  onder  dié  aspek  is  sy  werk  die  deeglikste  beskryf. 

Sy  bespreek  egter  tog  twee  romantiese  aspekte  wat  in  die  kritiek  nog 
nie  die  nodige  aandag  gekry  het  nie,  naamlik  “Malherbe  se  bewerking 
van  die  vryheidsgedagte”  veral  in  Die  bergstroom  ruis  van  1940  (Botha 
1 987:1 71 ) en  daarmee  saamhangende  ook  die  romantiese  individualisme 
met  verwysing  na  Faans  van  Die  meulenaar  (1 926)  as  “besonderse 
enkeling”  (Botha  1987:  173). 

’n  Mens  sou  selfs  nou,  73  jaar  na  die  verskyning  van  die  teks,  ook  nog  op 
ander  romantiese  tendense  kan  wys  wat  nog  steeds  nie  deur  die  kritiek 
uitgewys  is  nie,  naamlik  die  afstand-in-tyd  en  die  teks  se  verband  met 
Schubert  (1797-1828)  se  liedersiklus  Die  schóne  Mullerin  (1823). 

Met  die  afstand-in-tyd  word  die  volgende  bedoel:  Vanuit  die  laat 
twintigerjare  verplaas  die  skrywer  sy  tydgenootlike  leser  terug  na  ’n  tyd 
van  dertig  jaar  in  die  verlede.  Dit  weet  ’n  mens  uit  die  gesprek  wat  daar 
tydens  die  verjaarsdagmaal  oor  die  houding  van  Di  Patriot  gevoer  word 
met  betrekking  tot  die  Jamesoninval  (Malherbe  1 978:79).  Hierdie  strooptog 
het  plaasgevind  op  31  Desember  1895/1  Januarie  1896.  Hieruit  kan  ons 
aflei  dat  die  teks  uiteraard  na  Januarie  1896  afspeel.  Trouens,  die  teks 
begin  in  Oktober  met  ’n  verwysing  na  “die  geel  glans  ...  van  jong 
Oktoberblare  ...”  (Malherbe  1 978:  7).  Dit  eindig  ’n  jaar  later  op  “ ’n  bloeiende 
Septembermóre”  (Malherbe  1978:  198). 

Ons  kan  dus  die  vertelde  tyd  vaspen  as  durende  van  Oktober  1896  tot 
September  1897.  Myns  insiens  klop  dit  omdat  daar  nêrens  enige  melding 
gemaak  word  van  die  Tweede  Vryheidsoorlog  (1 899-1902)  nie.  Die  1 926- 
leser  van  die  teks  wat  die  ellende  van  dié  oorlog  meegemaak  het,  en  wat 
ook  nog  lewe  in  die  wrede  ekonomiese  werklikhede  van  die  twintigerjare 
word  terug  verplaas  na  die  ongeskonde,  idilliese  tyd  voor  die  oorlog.  Vir 
so  ’n  leser  voorwaar  ’n  romantiese  tyd. 

En  wat  Die  schóne  Mullerin  betref,  is  daar  ’n  baie  duidelike  epiese  verband 

tussen  die  liedersiklus  en  die  roman:  in  beide  gaan  dit  om  die  liefde  van 
die  meulenaar  vir  ’n  skone  meisie;  beide  meulenaars  word  verwerp  en  die 
dood  is  albei  se  uiteinde. 

In  hierdie  stadium  kan  ek  nie  uitvoerig  op  die  saak  ingaan  nie.  Tog  wil  ek 
net  beklemtoon  dat  dit  geensins  onmoontlik  is  dat  Die  schóne  Mullerin  ’n 
interteks  van  Die  meulenaar  kan  wees  nie  aangesien  D.F.  Malberbe  in 
Duitsland  gestudeer  het.  Die  moontlikheid  is  baie  sterk  dat  hy  daar  met 
die  liedersiklus  kennis  kon  gemaak  het.  Maar  dit  daar  gelaat. 

II 

Homerus  en  Theocritus 

Oorlog  en  vrede:  die  agtergrond  van  bukoliese  literatuur 

In  die  llias  van  Homerus,  die  groot  epos  oor  oorlog  en  wapengeweld  word 
die  pragtige  skild  van  Achilles  by  geleentheid  beskryf.  Hierdie  skild  hef 
Héphaistos  vir  Achilles  in  opdrag  van  Thetis  (Achilles  se  moeder)  gemaak. 
Die  beroemde  Kreupele  (Héphaistos)  het  as’t  ware  die  hele  skepping  op 
die  skild  uitgebeeld:  die  aarde,  hemel,  seë,  son,  maan,  sterre  en  twee 
stede.  In  die  eerste  stad  was  daar  ’n  huweliksfees  en  ’n  markplein  waar 
twee  twistende  partye  vergader  het.  Rondom  die  ander  stad  het  twee  leërs 
gesit  wat  weldra  tot  ’n  geveg  sou  oorgaan.  Ook  was  daar  ’n  braakland,  ’n 
koning  se  landgoed,  ’n  swaarbelaaide  wingerd  waar  jong  seuns  en  dogters 
die  heuningsoet  vrugte  pluk.  Ook  het  hy  (die  Kreupele)  ’n  jagparty, 
dansende  jongmense  en  Okeanos  se  rivier  op  die  stewige  skild  aangebring. 
Te  midde  van  hierdie  woelige,  geskakeerde  iewe  het  Héphaistos  “’n  kudde 
regophoringbeeste  ...  gemaak;  die  beeste  was  van  goud  en  van  tin  gevorm, 
en  het  met  ’n  gebulk  van  die  mishoop  af  na  hulle  weiding  by  die  bruisende 
rivier,  by  die  golwende  riete,  voortgesnel  ...  ’n  Weiveld  is  ook  deur  die 
beroemde  Kreupele  daarop  gemaak,  in  ’n  mooi  vallei,  vol  wit  skape,  asook 
veeposte  en  hutte  en  krale  met  dakke  daaroor”  (Van  Rensburg  1952:300- 
301). 

Telkens  word  hierdie  rustige  toneel  bedreig  maar  in  hierdie  grootse  skild 
is  daar,  nietemin,  plek  vir  momentele  rus  in  ’n  wêreld  vol  woelinge  en 
geweld  - ’n  stukkie  pastorale  vrede.2 

Uitbeeldings  van  oorlog  en  vrede  kry  ’n  mens  (afgesien  van  die  literatuur) 
ook  in  alle  visuele  kunsuitinge  van  die  Grieke.  Die  vraag  is  nou:  wat  is  die 
kenmerke  van  bukoliese  literatuur  (kuns)  soos  ons  kan  aflei  uit  byvoorbeeld 
die  idilles3  van  Theocritus  (c.  300  v.C.-  260  v.C.)? 

In  die  kader  van  die  Griekse  literatuur  was  die  bukoliese  (idille)  gewoonlik 
in  die  doriese  styl  geskryf,  dit  wil  sê,  in  die  eenvoudigste  of  “laagste”  styl. 
Dit  was  “‘humble  (en)  low’”  soos  Kegel-Brinkgreve  (1 990:1 87)  dit  stel.  Dít 
teenoor  byvoorbeeld  die  epos  wat  in  ’n  “grandiloquent”  styl  geskryf  is 
(Kegel-Brinkgreve  1990:187). 

Wat  die  inhoud  van  die  bukoliese  idille  betref,  sluit  dit  ook  aan  by  die 

eenvoudige  skryfstyl.  Dit  is  in  eerste  plek  duidelik  landelik.  In  alle  studies 
oor  die  bukoliek  word  die  woord  “rustic”  herhaaldelik  gebruik.  Die  karakters 
(bok-  en  skaapwagters)  is  uiteraard  dan  ook  naïef  en  onkundig  met  ’n 
kinderlike  geloof  in  die  gode  teenoor  die  gesofistikeerde  en  siniese 
stedelinge.  Dit  is  dan  ook  so  dat  die  verteller  van  so  ’n  pastorale  idille 
groter  begrip  het  en  beter  ingelig  is  as  landelike  karakters. 

’n  Verdere  kenmerk  van  Theocritus  se  idilles  is  dat  die  gedigte  beweeg 
tussen  die  realisties  en  die  “romantiese”.  Wat  eersgenoemde  betref,  maak 
Kegel-Brinkgreve  (1990:11)  die  volgende  opmerking: 

‘Georgic’  elements,  that  is,  unpleasant  aspects  of  real  life  in  the  country  like  labour, 
pain,  coarseness,  death,  and  decay,  are  very  much  in  evidence. 

Tog  was  daar  die  hunkering  na  ’n  geïdealiseerde  “ander”  wêreld  waar  daar 
absolute  harmonie  geheers  het.  In  so  ’n  bedeling  sou  daar  geen  konflik, 
geen  ondermynende,  vernederende  wedywering,  geen  kontras  tussen 
karakters  wees  nie,  en  in  so  ’n  idille  sou  daar  geen  verwysings  wees  na 
neerdrukkende  sosiale  toestande  nie.  Die  karakters  sou  in  hulle  bloeiende 
jeug  wees;  die  liefde  sou  blom;  die  diere  sou  geen  moeite  gee  nie.  Trouens, 
die  beeste  sou  byvoorbeeld  in  so  ’n  opset  dans  op  die  malse  gras  en  sou  ’n 
waarderende  gehoor  wees  as  musiek  gespeel  word. 

Maar  hierdie  “romantiek”  kan  helaas  nie  vir  altyd  duur  nie.  Daarom  maak 
wedywering  (in  musiek  en  sang)  ’n  groot  deel  uit  van  bukoliese  literatuur 
(hieroor  later  meer  wanneer  daar  oor  Vergilius  uitgewei  word).  So  ook  is 
liefdessmart  ’n  belangrike  komponent  van  hierdie  genre  en  die  ongelukkige 
vryer(s)  ontlok  telkens  die  leser  se  simpatie.  Dit  is  inderdaad  ’n  geval  van 
“t(T)he  reader’s  inclination  to  take  the  sufferings  of  the(se)  figure(s)  seri- 
ously  is  reinforced  by  the  narrator’s  comment  ...”  (Kegel-Brinkgreve 
1990:20). 

III 

Vergilius  en  die  mite  van  die  Goue  Eeu 

Publius  Vergilius  Maro  is  op  1 5 Oktober  in  70  v.C.  as  boerseun  naby  Mantua 
in  Noord-ltalië  gebore.  Sy  Georgica  (vier  gedigte  oor  die  boerdery)  het  in 
47  v.C.  verskyn  en  sy  Bucolica  of  Herdersange  in  39  v.C. 

In  eersgenoemde  sien  ons  hoe  die  Romeinse  landman  sy  boerdery  ingerig 
het  en  moes  inrig.  Hierdie  werk  het  sy  invloed  baie  lank  laat  geld,  want 
ons  verneem  byvoorbeeld  dat  Petrarcha  (1304-1 374)  sy  landgoed  volgens 
die  Georgica  gereël  het  (Clark  1979:109). 

Soos  in  die  Griekse  idilles  van  Theocritus  kry  ons  ’n  sterk  realistiese  ele- 
ment  in  die  Bucolica  - die  teks  waarby  ek  my  uitsluitelik  gaan  bepaal. 
Daar  is  byvoorbeeld  verwysings  na  aktuele  gebeurtenisse  soos  boere  wie 
se  grond  onteien  is  om  plek  te  maak  vir  soldate  wat  van  die  oorlog  terugkeer. 
Reeds  aan  die  begin  van  die  eerste  herdersang  sê  Meliboeus: 

‘Maar  ons  moet  trek, 

van  die  erwe  van  ons  vadere 

en  ons  geliefde  weiveld  af;’ 

(Blanckenberg  1975:1) 

En  verder  (dit  is  weer  Meliboeus  aan  die  woord): 

‘Ag,  sal  ek  ooit, 

na  lange  jare  weer 

die  erwe  van  my  vadere  sien, 

verstom  my  koninkryk  aanskou: 

my  nederige  hut 

met  deksooi  dig  gedek, 

my  koringland 

met  nog  ’n  handvol  graan  daarop? 

En  sal  ’n  ru  soldaat 

met  burgerbloed  bevlek, 

oor  al  my  mooi  bewerkte  lande  heers, 

barbare  my  gesaaides  oes? 

Kyk  waar  het  broedertwis  vir  ons  gebring! 

Het  ek  vir  hierdie  spul 
my  lande  vol  gesaai?’ 

(Blanckenberg  1975:5) 

Daar  is  ook  verwysings  na  droogtes  en  ander  ellendes  soos  Thyrsis  wat 
sing: 

‘Die  lande  lê  verskroei  alom, 
die  gras  ly  dors  en  kwyn 
onder  die  droë  hemel; 
verdorde  halms  roep  om  vog, 

‘en  Bacchus  gun  die  heuwels  nie 
sy  wingerdskadu  nie.’ 

(Blanckenberg  1975:45) 

En  dan  is  daar  die  minnaar  wat  moet  oorlog  toe  gaan  na  “die  sneeubedekte 
Alpe/en  dig  bevrore  Ryn”  (Blanckenberg  1975:62)  en  wat  versugtend  vir 
sy  geliefde  sê: 

‘Maar  een  ding  weet  ek  seker: 
dis  beter 
om  in  woude 
tussen  wildediereneste 
leed  te  ly 

en  op  die  stamme  van  jong  bome 
die  verhale  van  my  liefde  uit  te  sny.' 

(Blanckenberg  1975:45) 

Inderdaad  skadukante  van  die  bestaan.  Maar  aan  die  ander  kant  word 
hierdie  realisme  gebalanseer  met  ’n  skone  droom  - die  droom  van  die 
Goue  Eeu4  waarvan  Kenneth  Clark  sê: 

the  most  enchanting  dream  which  has  ever  consoled  mankind,  the  myth  of  a Golden 
Age  ...  (1979:109). 

In  dié  tyd  (met  ander  woorde  in  die  Goue  Eeu)  sal  die  mens  in  absolute 
eenvoud  en  harmonie  leef.  Hy  sal  rustig  woon  en  eet  van  die  vrugte  van 
die  aarde. 

In  die  vierde  herderslied  word  hierdie  Goue  Eeu  beskryf  waar  ons  ook 
lees  van  die  seun  wat  gebore  sal  word  en  aan  wie  ’n  ganse  aarde  hulde 
sal  betoon: 


‘Ja,  vir  jou,  klein  suigeling, 

sal  die  aarde  onbewerk 

haar  eerste  klein  geskenkies  bring: 

die  klimoprank  wat  oral  saam 

met  kattekruie  dwaal; 

die  aronskelk  gemeng  met  vrolike  akant. 

Die  bokooi  self  sal  styf  van  melk 
haar  uier  huis  toe  dra, 
en  kuddes  sal  nie  meer 
die  magtige  leeu  vrees  nie. 

Jou  wiegie  sal  ook  self  vir  jou 
sy  lieflike  blomme  dra; 
die  slang  sal  vrek: 
die  gifplant  sal  vergaan; 
maar  balsem  van  Assirië 
sal  oral  welig  groei. 

En  as  jy  eers  van  helderoem 
en  die  dade  van  jou  vader  lees 
en  so  die  ware  deug  leer  ken, 
sal  vlaktes  stadig  golwend  geel 
van  koringare  staan; 
die  druiwetros  sal  blosend  aan 
die  wilde  doringstruike  hang, 
en  knoesterige  eike  sal 
soet  heuningdruppels  sweet.’ 

(Blanckenberg  1975:23) 

Dwarsdeur  die  Middeleeue  is  hierdie  gedeelte  gelees  as  ’n  vooruitwysing 
na  die  geboorte  van  Christus.  Dit  is  ook  in  die  lig  wat  ’n  mens  die 
aanwesigheid  van  die  prominente  Romein  in  Het  Lam  Gods  (1432)  van 
Johannes  van  Eyck  (c.1395-c.1441)  moet  interpreteer. 

IV 

Die  Middeleeue  en  die  Hortus  Conclusus 

Die  wêreld  in  die  Middeleeue  was  ’n  koue,  onvriendelike  plek.  Slegs  rondom 
die  manor  was  daar  ’n  mate  van  orde  en  stabiliteit  en  is  landerye  aangelê 
en  bewerk.  Digte  woude,  bar,  rotsagtige  gebergtes  en  wilde  diere  was 
deel  van  ’n  vyandige  landskap  soos  blyk  uit  ’n  skildery  van  Albrecht  Altdorfer 

(1480-1538),  naamlik  Die  heilige  George  (1510). 

Arbeid  op  die  lande  is  ook  nie  gesien  as  opwindend  en  arbeid-adel  nie, 
maar  as  harde  werk,  soos  blyk  uit  die  realistiese  uitbeeldings  in  Jean  Duc 
de  Berry  (1340  - 1416)  se  Les  Belles  Heures  en  ander  miniature  van  die 
Limburg-broers  (almal  c.1385  -c.1416).  Alhoewel  pragtig  geskilder,  laat 
hierdie  werkers  hulle  “sweet  op  die  land”.  Geen  pastorale  rus  heers  hier 
nie. 

En  tog  was  daar  in  die  Middeleeue  veral  by  die  ridders  ook  ’n  verlange  na 
’n  eenvoudige  liefde,  onskuld,  gesondheid  - ’n  lewe  na  aan  die  natuur. 
Huizinga  (1963:131)  druk  dit  soos  volg  uit: 

De  oude  illusie  van  het  herdersleven  straalde  nog  altijd  als  een  belofte  van  natuurlijk 
geluk  met  al  den  glans,  waarmee  zij  sinds  Theocritus  geschenen  had.5 

En  hierdie  pastorale  landskap  was  ’n  wêreld  van  “zon  en  zomer,  schaduw 
en  fris  water,  bloemen  en  vogels”  (Huizinga  1963:136). 

’n  Droomlandskap  wat  na  my  mening  verband  hou  met  die  hortus  condusus 
van  die  Middeleeue  en  wat  duidelik  nie  los  staan  van  die  antieke  hunkeringe 
nie.  Ook  Clark  (1979:  109)  is  die  mening  toegedaan: 

Although  this  dream  of  the  Golden  Age  was  filled  with  the  forms  and  images  of  classical 
antiquity,  it  was  not  unconnected  with  the  dreams  of  the  later  Gothic  period.  ...  - Virgil, 
after  all,  had  been  the  guide  of  Dante  ...” 

Die  hortus  conclusus , die  ommuurde  tuin,  word  gewoonlik  soos  volg  in  die 
skilderkuns  uitgebeeld: 

In  die  skone  tuin  omring  deur  ’n  muur  of  ’n  haag  rose  is  die  Maagd  en  die 
Christuskind  altyd  aanwesig.  Daar  is  pragtige  blomme,  soos  byvoorbeeld 
irisse  en  Josefslelies;  suiwer  water  kan  gedrink  word;  rus  en  vrede  heers 
en  in  die  tweede  voorbeeld  speel  die  Christuskind  hemelse  musiek  op  ’n 
harp. 

V 

Vergilius  se  Bucolica 

Die  geheel  van  die  teks  bestaan  uit  tien  herdersange  en  het  (soos  genoem) 
in  39  v.C.  verskyn.  Reeds  in  die  eerste  lied  kom  talle  konstantes  van  die 
pastorale  ter  sprake,  soos  byvoorbeeld  die  spanning  tussen  stad  en  land 
as  die  herders  se  rustige  lewe  gekontrasteer  word  met  dié  in  Rome  - die 
stad  wat  “sy  kop  so  hoog  bo  ander  stede  uit(steek)”  (Blanckenberg  1 975:2). 
So  is  daar  ook  verwysings  na  die  vrede  en  skoonheid  van  die  natuur  waar 
die  herder  rus  kan  geniet:  Meliboeus,  wat  sy  grond  verloor  het,  sê  vol 
heimwee  vir  Tityrus: 

‘Gelukkige  ou  man! 

Hier  by  ou  bekende  strome 

en  heilige  fonteine 

sal  jy  die  koelte  van  die  skadu  drink. 

Hier  waar  die  hybla-by 

op  wilgerbome  wei, 

sal  steeds  die  heinings  op  jou  grense 

jou  aan’t  sluimer  sus 

met  sagte  soemgeluide. 

En  hier, 

Aan  die  voet  van  daardie  hoë  krans, 
sal  snoeiers  van  die  wingerdloof 
hul  liedere  jaar  na  jaar  laat  klim 
tot  in  die  hoë  hemel. 

Intussen  sal  die  bosduif, 

Jou  geliefde  voël, 

Sy  donker  stem  laat  hoor 
en  tortelduiwe  hoog 
in  die  olmbome 
hul  koergeluide  roep.’ 

(Blanckenberg  1975:4) 

Gelukkige  Tityrus  vir  wie  die  leser  saam  met  Meliboeus  ontmoet  terwyl  hy 
(Tityrus)  “lui-lê  in  die  skaduwee/  en  bome  van  die  woud  leer  sing/  van 
skone  Amaryllis”  (Blanckenberg  1975:1).  Amaryllis-  natuurlikdie  geliefde. 
En  dié  sang  eindig  dan  ook  met  ’n  verwysing  na  geluksalige,  herderlike 
rus  as  Tityrus  afsluit  met  die  volgende  woorde  aan  Meliboeus: 

‘Maar  vannag 

kan  jy  hier  by  my  slaap. 

Ek  het  ’n  vars,  groen  blarebed  vir  jou 

en  appels  sappig  ryp, 
kastaiings  sag  en  melerig 
en  volop  soetmelkkaas. 

En  kyk, 

Daar  in  die  verte 
rook  die  dakke  van  die  plase  al 
en  van  die  hoë  berge  af 
val  lang-lang  skaduwees.’ 

(Blanckenberg  1975:6) 

Liefdesmart  en  musiek  kom  ook  herhaaldeíik  ter  sprake.  In  die  verband 
verwys  ek  veral  na  die  agste  lied,  wat  “Pharmaceutria”  getitel  is,  en  wat  ’n 
weergawe  is  van  ’n  sangwedstryd  tussen  die  herders  Damon  en 
Alphesiboeus  waar  eersgenoemde  oor  sy  ontroue,  wispelturige  geliefde 
Nysa  sing: 

'En  Mopsus  gaan  met  Nysa  trou! 

Dit  gee  ons,  vryers,  hoop! 

Griffioene  gaan  met  perde  paar 
en  in  die  eeu  wat  kom 
sal  honde  na  die  water  kom 
met  skugter  hindes  saam 

Hef  aan,  my  fluit,  en  sing  met  my 
’n  lied  van  Maenalus. 

Sny,  Mopsus,  nuwe  fakkels  af 
- hul  bring  ’n  bruid  vir  jou!  - 
en  strooi  jou  neute,  bruidegom; 
oor  die  Oetaberg  se  top 
kom  net  vir  jou  die  Aandster  op.’ 

(Blanckenberg  1975:48-49) 

Damon  sluit  op  ’n  droewige,  wanhopige  noot  af: 

‘Laat  alles  nou  maar  diepsee  word. 

Vaarwel,  vaarwel,  o woude! 

Van  ’n  duiselhoë  bergpunt  af 
sal  ’k  neerstort  in  die  see. 

Neem,  liefling,  nou  my  lewe 

as  laaste  groot  geskenk 

van  iemand  wat  reeds  sterwend  is. 

Swyg,  swyg,  my  fluit,  en  eindig  nou 
jou  lied  van  Maenalus.’ 

(Blanckenberg  1975:50) 

En  Alphesiboeus  antwoord  deur  te  sing  van  sy  Daphnis.  Daphnis  wat  uit 
die  stad  na  hom  toe  teruggelok  moet  word  met  ailerlei  toorkunste: 

‘Bring  Daphnis  huis  toe  uit  die  stad; 
o,  bring  hom  hier,  my  lied. 

Mag  so  ’n  liefde  in  Daphnis  vaar 
soos  die  van  ’n  jong  koei 
wat  in  ’n  bos  haar  jong  bul  soek 
of  in  ’n  hoë  woud, 
dan  uitgeput  in  groen  vleiriet 
verlate  langs  ’n  stroom 
gaan  lê  en  laatnag  eers  onthou 
om  huis  toe  t’rug  te  gaan. 

Mag  so  ’n  liefde  in  Daphnis  vaar 
en  ek  die  drang  nie  hê 
om  so  ’n  liefde  te  genees  nie.’ 

(Blanckenberg  1975:52) 

ln  hierdie  sang  is  ’n  duidelike  verwysing  na  homoseksuele  liefde.  Dit  bring 
my  by  ’n  belangrike  aspek  rondom  die  lees  van  die  Bucolica  in  die 
Middeleeue. 

Soos  reeds  genoem,  het  die  Middeleeuse  intellektuele  ’n  groot  bewondering 
vir  Vergilius  gehad  omdat  hy  as  klassieke  skrywer  al  die  geboorte  van 
Christus  voorspel  het.  Maar  sy  bewonderaars  kon  hulle  tog  ook  nie  versoen 
met  herders  wat  (volgens  hulle)  so  ’n  lui-lekker  lewe  lei  nie;  verder  is  daar 
in  die  Bucolica  ook  te  veel  klem  op  die  erotiek  en  vrye  liefde  gelê  en 
homoseksuele  liefde,  wat  deur  die  Romeine  gekondoneer  is,  is  deur  die 
Kerk  afgekeur. 

Om  al  hierdie  probleme  te  omseil,  het  interpreteerders  gesê  dat  Vergilius 
allegories  gelees  moet  word,  en  so  ’n  manier  van  lees  het  weer  daartoe 
gelei  dat  herdersange  wat  in  die  laat-Middeleeue  geskryf  is  baie  sterk 
allegoriese  tendense  het,  soos  in  die  geval  van  Dante  (1265-1321)  se 
Egloge,  Petrarcha  (1304-  1374)  se  Bucolicum  Carmen  en  ook  Boccaccio 
(1313-  1 375)  se  Bucolicum  Carmen.  Oor  hierdie  saak  gaan  ek  nie  verder 
uitwei  nie  behalwe  om  te  beklemtoon  dat  herdersange  veral  in  hierdie  tyd 
onder  die  dekmantel  van  ’n  allegorie  dikwels  ook  skerp  aktuele  sosiale 
kommentaar  gelewer  het  op  Kerk  en  Staat. 

Tydens  die  Renaissance  het  Vergilius  egter  in  sy  oorspronklike 
seggingskrag  weer  herleef  en  saam  met  Ovidius  (43v.C  -1 7n.C.)  het  hierdie 
twee  Latynse  digters  die  verbeelding  van  skrywers  en  skilders  aangegryp. 

VI 

’n  Landskap  gebaai  in  goue,  helder  lig:  die  sestiende  en  sewentiende 
eeue 

In  hierdie  tyd  het  Vergilius  se  droom  van  ’n  Goue  Eeu  wyd  uitgekring  soos 
gesien  kan  word  in  die  skilderkuns  van  Giorgione  (c.  1477  -1510),  Titian  (c. 
1 490  -1 576),  Nicolas  Poussin  (1594  -1 665)  en  Claude  Lorraine  (1 600  - 1 682). 
In  hulle  skilderye  roep  hulle  ’n  idilliese  wêreld  op  met  musiserende  her- 
ders  met  hulle  skape  onder  ’n  “blaredak”  in  ’n  goudoorlaaide  landskap 
met  ’n  klassieke  gebou  (gewoonlik)  in  ’n  mistige  agtergrond. 

Giorgione  & Titian 
Kermis  in  die  veld 


Skool  van  Giorgione  Skool  van  Giorgione 

Herders  in  'n  Goue  Landskap 

dansende  figure 

Lorraine:  Landskap  met 
Apollo  en  Mercurius 


Lorraine:  Cephalus  & Procris  verenig  deur  Diana 

Poussin:  Somer 


ln  bogenoemde  skildery  sien  ons  dat  die  Madonna  met  die  Christuskind 
op  ’n  tapyt  van  blomme  sit.  Sy  hou  as’t  ware  piekniek  in  ’n  skone  landskap. 
Die  sonsondergang  baai  die  hele  toneel  in  ’n  goue  laatsomerlig.  Die  berge 
en  golwende  heuwels  en  die  mak  klein  hasie  aksentueer  die  rustige 
landelikheid  waar  die  mens  in  harmonie  met  God  en  natuur  is  wat 
eweneens  aangedui  word  deur  die  skaapwagter  met  sy  skape  regs. 
Tydens  die  Renaissance  het  daar  nog  ’n  ander  interessante  dimensie  ten 
opsigte  van  die  pastorale  bygekom  wat  vir  my  doel  besonder  insiggewend 
is.  Dit  is  die  feit  dat  die  pastorale  liedere,  romanses  en  dramas  nie  meer  in 
Latyn  geskryf  is  nie,  maar  in  die  volkstaal.  Selfs  dialektiese  woorde  is  in 
die  herders  se  mond  gelê  om  outensiteit  in  die  hand  te  werk  - moontlik  in 
aansluiting  by  die  feit  dat  Theocritus  vir  sy  idilles  die  doriese  modus  gebruik 
het  (Kegel-Brinkgreve  1990:419). 

Die  laaste  aspek  waarop  ek  in  hierdie  historiese  oorsig  met  betrekking  tot 
die  pastorale  wil  wys,  is  die  volgende:  alles  in  ag  genome  is  die  geboorte 
van  Christus  (so  lyk  dit  vir  my)  dan  die  grootste  pastorale  wat  ooit  gebeur 
het  en  beskryf  is.  Alle  pastorale  elemente  is  in  dié  geskiedenis  aanwesig: 
die  velde,  die  herders,  die  skape,  die  ster  en  die  nederige  geboorte  wat 
die  begrippe  medelye  en  liefde  ’n  tasbare  realiteit  in  die  wêreld  gemaak 
het  om  van  die  kardinale  aspekte  van  die  pastorale,  volgens  Nancy 
Lindheim  (in  Colie  & Flahiff  (eds.)  1 974:1 73)  waar  te  maak.  Sy  (Lindheim) 
maak  onder  andere  oor  King  Lear  die  volgende  opmerking: 

The  play  uses  pastoral  structure  to  get  at  pastoral  ideas  - to  arrive  at  basic  man  and  a 
purified  order  of  human  values  that  encompasses  public  justice  and  private  compas- 
sion  ...  (in  Colie  & Flahiff  1974:181). 

Met  Christus  se  koms  is  die  menslik  hiëragiese  waardestruktuur  omver 
gegooi.  In  dié  lig  is  dit  dan  nie  vreemd  dat  dié  geskiedenis  beskryf  is  in  die 
doriese,  die  laagste  van  alle  modusse  nie.  Daarom  is  dit  dan  ook  nie  vreemd 
dat  J.S.Bach  (1685-  1750)  in  sy  Kersfeesoratorium  (1734)  n lang  pasto- 
rale  gedeelte  gekomponeer  het  nie.  So  ook  George  Hándel  (1685-  1759) 
in  sy  Messias  ( 1741). 

Die  gedeeltes  in  albei  oratoria  is  in  ’n  matige  tempo  en  in  6/8-  of  12/8- 
metrum.  Dit  is  eenvoudig  ten  opsigte  van  konstruksie  en  vorm,  is  liries 
met  ’n  sterk  nostalgiese  ondertoon  en  ’n  suggestie  van  die  slaapliedjie 
met  ’n  stadige  wisseling  van  akkoorde. 

VII 

Pastorale  elemente  in  Die  meulenaar 

Soos  in  die  klassieke  pastorale  literatuur  is  daar  realistiese,  aktuele 
elemente  in  Die  meulenaar  wat  reeds  in  die  eerste  bladsye  aan  die  orde 
gestel  word.  Daar  is  byvoorbeeld  die  begin  van  die  teks  wat  in  die  teken 
van  oom  Tys  Theron  se  naderende  bankrotskap  staan.  Vir  ’n  jaar  moet  hy 
(Tys  Theron)  lewe  met  die  wete  dat  hulle  moontlik  van  sy  erfplaas  “verdryf” 
kan  word  - dat  “Meulkloof  met  sy  heerlike  uitsig  en  water  en  pragtige 
lemoenboord  ...  vir  ’n  appel  en  ’n  ei  verkoop  (sal)  word  ...”  (Malherbe 
1 978:7). 6 

Dan  is  daar  ook  die  landboukundige  feit  van  die  filloksera  in  Meulkloof  se 
wingerd  wat  ekonomiese  ondergang  voorspel: 

...  die  wrede  plaag  ...  (wat)  deur  die  wingerde  vaar  en  die  weelderige  blare  laat  krimp  en 
krul  van  armoede  en  die  sapryke  stokke  laat  uitteer ...”(  bl.  7). 

Polities  en  militêr  is  daar  ook  (soos  gesê)verwysings  na  die  Jamesoninval 
van  1896.  Dit  was  natuurlik  ’n  sinistere  gebeurtenis  wat  die  Tweede 
Vryheidsoorlog  met  sy  lyding  in  die  vooruitsig  gestel  het. 

Afgesien  van  hierdie  realistiese  feite  is  daar  ook  ander  georgiese 
aangeleenthede  wat  deur  die  teks  loop  soos  windskade,  stormskade  en 
’n  hittegolf.  En  uiteindelik  moet  Tys  Theron  wel  sy  plaas  verlaat. 
Hierbenewens  is  daar  egter  talle  pastorale  elemente  uit  te  wys  soos  ek 
vervolgens  sal  aantoon: 

Gesien  in  die  lig  van  die  feit  dat  die  klassieke  pastorale  literatuur  in  ’n  doriese 
modus  geskryf  is,  is  Die  meulenaar  besonder  interessant  in  dié  sin  dat  die 
stryd  om  Afrikaans  (die  sogenaamde  “kombuistaal”)  ook  na  vore  kom.  Afrikaans 
is  die  taal  van  die  plaasmense.  Dit  is  die  “gesofistikeerde”  dorpenaars  wat 
kwansuis  deftig  wil  aandoen,  wat  na  Engels  neig  en  wie  se  taal  deurspek  is 
met  allerlei  Engelse  woorde.  So  byvoorbeeld  verloop  ’n  gesprek  tussen 
Leonore  (wat  Kaapstad  toe  hunker)  en  die  “skurk”  Sakkie  Louw: 

“Sal  jy  nie  graag  op  ’n  dorp  wil  woon  nie,  in  ’n  comfortable  huis  nie,  Leonore?  Watter 
company  het  jy  hier  in  die  buurt?” 

“Wie  sou  dit  nie  graag  comfortable  wil  hê  nie?  Al  te  seker.  Maar  nou  moet  ek  sê  dat  ek 
dit  in  my  ouerhuis  so  lekker  het  soos  enige  meisie  kan  wens  om  te  hê  ... 

“Maar,  Leonore,”  sê  hy  vertroulik  en  raak  haar  hand  aan  ...  “elke  meisie  het  seker  ide- 
als , byvoorbeeld  om  ’n  huwelik  te  doen,  wat  haar  ’n  gelukkige  huis  sal  gee  ...” 

“My  ideals,  Sakkie,  vrees  ek,  sal  nooit  waar  word  nie,”  sê  Leonore  mistroostig  (bl.44). 

So  is  daar  ook  later  ’n  warm  gesprek  oor  Afrikaans  as  Tys  en  Naas  stry  : 

“Die  taal  wat  ons  nou  hier  praat,  is  nie  ’n  taal  nie?”  vra  Tys. 

“Nee,  man,  dis  somar  ’n  gemors,”  sê  Naas.  “Kyk  hoe  lyk  dit.  En  waarom  wil  julle  die 
pragtige  taal  van  die  Bybel  opsy  sit?” 

“Wat  jy  nie  ken  nie  en  geeneen  van  ons  nie,”  val  Tys  in.  “Maar  Naas,  het  ek  jou  reg 
verstaan  dat  jy  gesê  het:  Hollands  is  ons  taal  - ons  het  nie  ’n  taal  nie?” 

“Wel  seker!” 

“Naas,  het  die  Engelse  ’n  taal?”  vra  Tys. 

“Seker,  en  ’n  ryk  taal  ook.”... 

“Naas,  en  ons  Afrikaners,  is  ons  dan  stom,  práát  ons  dan  nie  met  mekaar  nie?” 

Naas  was  in  ’n  hoek  ...  (bl.  80  -81). 

Met  ander  woorde  die  teks  gee  sy  eksplisiete  goedkeuring  aan  die  “doriese” 
Afrikaans  en  die  verteller  met  sy  eie  woordrykheid  demonstreer  hoe  die 
“doriese”  taal  tot  kunstaal  verhef  kan  word. 

’n  Volgende  pastorale  element  wat  deurgaans  beklemtoon  word,  is  die 
skoonheid  van  die  landelike  omgewing. 

Faans  se  werk-  en  leefplek  - sy  locus  amoenus  - is  ’n  mosbedekte 
meulhuis  langs  ’n  waterstroom  afgeskerm  deur  dennebome  en  ’n  oeroue 
adamsvy  (bl.  20).  Hier  is  Faans  sielsgelukkig,  een  met  sy  omgewing  en  dit 
is  ook  hier  waar  hy  sy  liefde  aan  Leonore  finaal  bely  as  hy  sê: 

“Verstaan,  jy  en  die  meul dis  al  wat  ek  voor  leef ” (bl.  182). 

Hierdie  wêreld  rondom  die  meul  kan  gesien  word  as  ’n  tipe  hortus 
conclusus.  As  Faans  buite  die  veilige  grense  van  die  meul  en  selfs  die 

plaas  wat  omring  is  met  berge  beweeg,  tref  vernedering  hom,  en 
rampspoed.  Dit  sien  ’n  mens  byvoorbeeld  in  die  hoofstuk  “Resies”  waar 
Faans  aangeval  word.  Met  dié  doen  hy  ’n  besering  op  wat  na  sy  dood  lei. 
Afgesien  van  Faans  se  werkplek,  word  die  skoonheid  van  die  ganse 
Meulkloof-omgewing  bladsy  vir  bladsy  besing.  In  die  hoofstuk  “Piekniek”  is 
dit  ’n  stralende  herfsdag  as  die  jongmense  op  die  berg  gaan  piekniek  hou: 

Vriendelik  was  die  son  weer,  en  koel  het  die  kloofbome  weggekruip  in  die  berglyf  se 
skaduweeplooie  (bl.  65). 

En  as  die  groep  al  hoog  geklim  het,  lui  dit: 

En  voor  hul  oë  sover  jy  kon  sien,  was  ’n  bont  tapyt  van  geel  stoppelland  en  veld  gesprei. 
En  die  groot  berg  regs  hier  naby  se  groen  ferweel  mantel  het  diepgeplooi  gehang  tot 
ver  benede  waar  plaasgeboue  en  bome  sy  soomlyn  teken  in  helder  mórevreugde”  (bl .71 ). 

In  die  hoofstuk  “In  die  meulhuis”  gaan  die  inwoners  van  Meulkloof  op  ’n 
Sondagmiddag  stap,  genietend  van  die  mooiweerdae  na  die  rëën.  Die 
hele  omgewing  is  ’n  fees  vir  die  oog  en  oor  as  ons  lees  van  die  “hoë 
olienhoutboom”  (bl.  101),  die  bye  rondom  die  soet  kelke  van  die 
suikerbosblomme,  die  waterval  en  die  voëls  se  “tortelduifgesang  wat  in 
die  bamboesbos  en  eikelaning  weergalm”  (bl.  102). 

Pastoraal  is  ook  die  landelike  werkers  met  hulle  vrolikheid,  hulle  liefdes, 
hulle  onderonsies  en  hulle  musiek.  Hulle  speel  kitaar,  ramkie,  mondfluitjie 
en  sing  byvoorbeeld  allerlei  volksliedjies  soos  “Daar  kom  die  wa  ...”  (bl. 
35).  Dit  is  ook  in  hulle  geledere  dat  Gareopa  na  ’n  lang  liefdestryd  vir 
Saartjie  kry,  en  dit  is  eweneens  in  hulle  geledere  dat  Korneels  en  Velbaadjie 
gedurig  haaks  is.  Die  volgende  stuk  dialoog  volg  byna  die  patroon  van  ’n 
wedstryd  - nouwel  nie  ’n  sangwedstryd  nie  maar  dan  tog  ’n  woorde- 
wedstryd  wat  heel  goed  aansluit  by  die  klassieke  tradisie: 

“Wag,  wag,  jong,  is  jy  beduiweld?”  vra  Korneels. 

“Vandag  bars  jou  akker,  Korneels,  vandag,”  spotlag  Velbaadjie,  ... 

“Nie  jy  nie,  Velbaadjie,  al  is  jou  bek  so  groot,”  tart  Korneels. 

“Voor  die  son  sak  vanaand,  vang  ek  jou  hier  in  die  trapbalie  dat  jou  piksteelbene  staan 
swik  in  die  doppe,”  sê  Velbaadjie  terwyl  hy  die  leë  vate  een  vir  een  op  die  karbak  skuiwe. 
“ Jy  wil  mos  vanjaar  druiwe  trap  - vir  my  na-aap  - nog  baie  grofbrood  kou  voor  jy 
genoeg  murg  het,”  spot  Velbaadjie  een  stryk  deur  (bl.  53  e.v.).7 

En  dan  is  daar  Faans  - Faans  die  vroeëre  herder  (bl.  26),  Faans,  so  één 
met  die  meul  en  natuur  dat  die  meul  sy  grootste  gespreksgenoot  is.  Hy 
wat  die  tipiese  “rustic”  is:  kinderlik,  ongekunsteld,  eerlik,  ’n  basiese  mens 
met  sy  groot  liefde  vir  Leonore.  Hy,  die  meulenaar  van  Meulkloof,  wat 
droom  van  ’n  Goue  Eeu  wanneer  hy  en  Leonore  op  Meulkloof  sal  bly  - 
Meulkloof  wat  vir  hom  ’n  “koninkryk”  (bl.  23)  en  “’n  hemel”  (bl.  27)  is. 
Soos  reeds  genoem,  is  hy  in  harmonie  met  die  meul  en  die  grond  - trouens 
(oënskynlik)  met  die  hele  omgewing  soos  gesuggereer  word  deur  die  feit 

dat  hy  en  die  meul  vir  baie  lewensmoontlikhede  skep  - hy  en  die  meul 
“wat  vir  al  die  mense  agter  die  lang  rug  af  en  oorkant  tot  teen  die  berg 
meel  gee  om  brood  te  bak”  (bl.  21). 

Dit  is  egter  nie  vir  Faans  of  enige  karakter  gegun  om  ’n  Goue  Eeu,  ’n 
hemel  op  hierdie  aarde  te  beleef  nie:  Leonore  kan  nie  musiek  oorsee  gaan 
studeer  nie  - ’n  droom  wat  in  paradyslike  landskapsterme  geteken  word. 
Dit  is  wanneer  Leonore  in  die  Kaap  by  ’n  musiekkonsert  is: 

Leonore  het  geniet  soos  nog  nooit.  Sy  was  in  haar  droomland  - weggevoer  dat  sy  niks 
sien  van  die  mense  om  haar  nie,  niks  nie  ...  donderende  brandergeweld  en  ruisende 
strome,  groen  heuwels  in  die  glorie  van  somersonskyn,  lanings  van  geurende  rose  en 
blombeddings  met  wemeling  van  kleure,  maanskynstilte  op  sagte  duinsandheuwels  ... 
(bl.  113  en  ook  bl.  153). 

So  het  Sakkie  Louw  se  droom  om  vir  Leonore  te  besit  ook  nie  bewaarheid 
geword  nie  ~ ’n  droom  wat  eweneens  in  paradyslike  terme  geskets  word  - 
vergelyk  bl.  87. 

En  Faans  wat  die  meul  (Meulkloof)  sowel  as  vir  Leonore  verloor?  Aan  die 
einde  sê  die  gesofistikeerde,  ingeligte  verteller  oor  hom  die  volgende: 

Wat  Faans  deurgemaak  het  al  die  dae?  In  die  iand  van  sy  verbeelding  was  dit  een  groot 
verwoesting  - tot  vaal  asvelde  was  dit  verbrand,  die  bloeiende  landskap  van  sy  drome. 
En  vorentoe  kon  hy  niks  sien  nie.  En  Tys  se  versekeringe  en  aanbod  dat  hy  by  hulie  kon 
bly,  dit  kon  hom  nie  help  nie.  Want  heeldag  vir  Leonore  sien,  sou  wees  langsaam 
doodgaan.  Want  hy  is  niks  en  kan  niks  word  nie.  Hy  pas  ook  nie  by  hulle  nie  - op  die 
dorp  veral  nie.  Nee,  hy  sou  doodgaan  weg  van  die  meul  af ...  (bl.  195). 

Sy  (en  almal  se)  goue,  pastorale,  hemelse  landskap  is  weg  - tot  as 
verbrand.  Daarom  dat  oom  Tys,  gedagtig  aan  sy  oorlede  vrou,  besef  dat 
tant  Betta  se  raad  vir  hom  sou  wees: 

...dis  reg,  Tys,  maak  jou  los  van  die  aardse  beslommeringe  wat  net  jou  gedagte  aftrek 
van  die  ewige  dinge  ...  (bl.  187). 

Oom  Tys  wat  in  wese  geen  boer  was  nie  en  Leonore  wat  altyd  op  Meulkloof 
ingeperk  gevoel  het,  kan  wel  ’n  nuwe  begin  maak.  Maar  Faans,  die 
meulenaar  van  Meulkloof,  kon  nie.  Toe  hy  sy  pastorale  lewe  en  droom 
moes  prysgee,  het  hy  gewilliglik  gesterf  (bl.  197).  Vandaar  die  elegiese 
ondertoon  van  die  teks. 

VIII 

Slotsom 

Myns  insiens  is  dit  merkwaardig  dat  Die  meulenaar  soveel  ooreenkomste 
vertoon  met  die  pastorale  tradisie.  En  waaraan  dit  toegeskryf  kan  word,  is 
’n  ope  vraag.  Is  dit  toevallig?  Het  Malherbe  ’n  studie  van  die  genre  gemaak 
of  is  die  hunkering  na  ’n  volmaakte  landelike  wêreld  en  die  aanbreek  van 

’n  Goue  Eeu  argetipies?  Dit  is  sekerlik  vrae  wat  nog  beantwoord  moet 
word. 

Aantekeninge 

1 . Die  aanhaling  kom  uit  die  genoemde  artikel  van  prof.  Botha  (1987:183). 

2.  Kegel-Brinkgreve  (1990:58)  is  van  mening: 

Whereas  Homer  sings  about  heroes  of  the  Trojan  war,  the  neatherd's  subjects  are  Pan 
and  the  gods  of  love,  set  in  a bucolic  context.” 

3.  Oor  die  terme  “bukoliek”,  “pastorale”  en  “idille”  kan  daar  verwarring  wees  en  selfs  Kegel- 
Brinkgreve  wat  ’n  lywige  boek  van  oor  die  600  bladsye  oor  (noem  dit  maar)  die  landelike 
tradisie  geskryf  het,  lug  meermale  haar  onsekerheid.’n  Werkbare  definisie  lyk  vir  my 
die  volgende:  In  die  geval  van  die  “bukoliek”  gaan  dit  spesifiek  oor  herders  wat  na  hulle 
diere  (beeste,  skape  of  bokke)  moet  omsien.  Die  begrip  “pastoraal”  is  wyer  en  verwys 
na  enige  landelike  opset  en  aktiwiteit  waar  daar  gestreef  word  na  ’n  harmoniese  toestand 
tussen  mens  en  natuur.  Theocritus  se  liedere  word  weer  “idilles"  genoem.  Hierdie  liedere 
is  herdersange  en  is  dus  verwant  aan  die  bukoliek,  maar  word  ook  pastorale  idilles 
genoem. 

4.  Hierdie  mite  is  baie  oud  en  ek  kan  in  hierdie  stadium  nie  op  die  geskiedenis  daarvan 
ingaan  nie.  Vergilius  se  weergawe  het  egter  sy  invloed  baie  lank  laat  geld  - tot  in  die 
Middeleeue  en  selfs  later  tot  in  die  16de  en  17de  eeue. 

5.  Ek  verwys  hier  na  ’n  outentieke  hunkering  na  ’n  landelike,  pastorale  lewe  en  nie  na  die 
artifisiële  herderspel  aan  die  kant  van  die  adel  nie. 

6.  Ek  haal  deurgaans  aan  uit  hierdie  uitgawe  en  sal  voortaan  slegs  die  bladsyverwysings 
gee. 

7.  In  Beethoven  se  6de  simfonie,  die  sogenaamde  Pastorale , kry  ’n  mens  ook  in  die 
derde  beweging  die  musikale  uitbeelding  van  die  vrolike  samesyn  van  die  landelike 
bevolking  met  hulle  danse  en  gejodel.  Duidelik  het  Beethoven  in  hierdie  gedeelte 
aansluiting  gevind  by  ritmiese  volksmusiek. 

P.P.  Fourie 
Pa  praat  Engels 

(vir  John  Wingstrand) 

Ek  is  ses. 

En  ek  kyk  na  die  houtblokkies  op  die  stoep  se  vloer.  Ek  luister.  Wil  nie 
opkyk,  nie  sien  nie.  Maar  ek  hoor,  ek  luister. 

Die  ergste  van  die  aand  is  die  vergeet  van  my  daarwees.  My  daarwees 
sonder  my  daarwees.  Hy  en  sy  maak  of  hulle  alleen  is.  En  praat,  en  kyk, 
en  sien  my  nie.  Of  maak  net  so. 

Die  grootste  seer:  ek  is  nie  Pappa  se  seun  nie. 

Nie  vanaand  nie. 

Twaalf  riffels  aan  ’n  doppie.  Ek  drink  vandag  nog  nie  tamatiesap  nie.  Weer 
en  weertel  ek  hulle,  ’n  ewigheid  van  riffels  wat  aan  my  ’n  vreemde  plesier 
verskaf.  lets  groot  is  besig  om  te  gebeur;  ek  is  deel  van  die  groete  aan  my 
onskuld. 

En  ek  weet  dat  alles  nou  anders  is. 

Vir  altyd. 

Sy  dra  Cameo  Pantyhose. 

Ek  herken  dit  aan  die  twee  skoenlappers  wat  op  haar  enkels  uitborduur  is 
en  oor  gesing  word  in  die  advertensie:  “Cameo  let  your  legs  do  the  talk- 
ing”. 

Sy  het  nie  skoene  aan  nie.  Ek  kyk  oor  die  houtstoep  na  die  beweging  van 
haar  voete. 

Dan  raak  sy  aan  die  vloer,  dan  nie.  Sy  hou  nie  haar  voete  stil  nie. 

Ek  herken  iets  bekend,  maar  iets  wat  nie  hier  en  nou  hoort  nie.  lets  tussen 
Pa  en  haar.  Ek  is  nie  ontsteld  nie,  miskien  net  nuuskierig.  Miskien  saam 
met  hulle  bang  dat  Mamma  gaan  inkom. 

Maar  Mamma  kom  nooit  in  nie.  Mamma  het  nog  nooit  nie;  ook  nie  met  die 
ander  nie. 

Ek  maak  asof  ek  nie  daar  is  nie. 

Pa  flirt  met  Vivienne,  Vivienne  flirt  met  Pa. 

Musiek.  Vodka  en  tamatiesap.  Ek  hoor  Mamma  lag  uit  die  kombuis,  maar 
ek  weet  dat  sy  dit  nie  bedoel  nie.  Die  lag  jok. 

Ek  probeer  deel  word  van  die  varing  in  die  hoek,  die  spinnerak  met  die 
takkies  in,  die  houtblokkies  onder  my.  Ek  gaan  lê  plat  op  my  maag.  Ek  is 
die  vloer,  en  ek  kry  koud.  Ek  het  nog  nooit  so  koud  gekry  nie. 

“I  do  love  you,  you  know.” 

(Pa  praat  altyd  Engels  as  hy  nie  wil  hê  ek  moet  verstaan  nie.) 

“Oh  yes?” 

Sy  glimlag  en  skuif  haar  bene  ’n  bietjie  wyer  oop.  Die  materiaal  om  haar 
bene  wikkel  heen-en-weer,  heen-en-weer ...  maak  sagte  geluide  wat  skiet- 
skiet  teen  haar  kouse.  Daar  bo  iewers  is  haar  gesig. 

“We  can  leave,”  hy  lig  die  glas  van  die  tafeltjie  af  en  ek  sien  die  ring  op  die 
hout,  “elope  like  children.”  Ek  dink  daaraan  om  ’n  iets  te  gaan  haal  sodat 
hy  die  nat  glas  daarop  kan  neersit,  maar  weet  van  beter. 

Vivienne  kyk  effens  opgewonde  na  my.  Ek  voel  haar  kyk;  probeer  die  vuil 
strokie  onder  my  ringvinger  se  nael  met  ’n  tandestokkie  uithaal.  Sy  weet 
ek  is  hier.  Ek  is  hier.  Maar  ek  dink  sy  hou  daarvan. 

“Thomas, ...  don’t  be  silly,  you  have  a nice  life  here,”  (sy  kyk  nog  steeds  na 
my,  ek  sal  nie  na  haar  kyk  nie)  “try  to  think  of  me  as  your ...  your  intimate 
consciousness.  A presence  you  can  touch  without  obligation.” 

“And  I thought  you  only  wanted  to  fuck.” 

Ek  kan  nie  die  donker  onder  my  nael  uitkry  nie;  hou  aan  probeer. 

Dit  begin  nou  seer  word. 

Hy  maak  sy  glas  stadig  leeg.  Dis  ’n  rukkie  stil  terwyl  hy  die  ys  in  sy  glas 
laat  klingel.  Dan  lag  hulle  albei  vinnig  en  ’n  bietjie  te  hard  en  sy  sê  iets  vir 
hom  wat  ek  nie  verstaan  nie. 

“Pieter,  gaan  haal  gou  vir  Pappa  nog  ’n  sappie,  asseblief.” 

Ek  trek  my  gesig  in  ’n  glimlag  vir  my  pa  en  hardloop  weg,  na  die  kombuis 
toe  - ’n  gevoel  van  oorwinning.  Ek  wonder  nou  hoekom. 

Later  die  aand,  al  die  gaste  is  weg  en  Pa  groet  vir  Vivienne  by  haar  kar  (dit 
was  ’n  Mini,  dink  ek.  ’n  Groene).  Ek  stap  na  Ma  toe  waar  sy  op  die  rystoel 
sit  en  wag.  Sy  lyk  asof  sy  ver-ver  dink.  Dan  kyk  sy  na  my,  en  glimlag  vir 
my;  nie  vir  haarself  nie. 

“Haai,  jong,  ...  slaap  jy  nog  nie?” 

Ek  voel  skielik  hartseer  en  klim  op  haar  skoot.  Ek  wil  huil.  Nou  - nou  kan 
ek  dit  doen.  Ek  onthou  vaagweg  die  oorlogmusiek  wat  hulle  vroeër  die 
aand  gespeel  het.  Ek  vryf  my  neus  by  die  rooibruin  hare  net  bo  haar  oor  in 
en  wag  ’n  rukkie. 

Ek  fluister  so  saggies  moontlik. 

“Daa  ...  daar  is  iets  wat  ek  vir  Mamma  moet  vertel.” 

By  haar  oor,  so  na  as  moontlik.  Bo  alles  wil  ek  dit  nie  hard  sê  nie. 

Ek  ruik  die  sjampoe. 

“Ek  wil  vir  Mamma  vertel  waaroor  Pappa  en  tannie  Vivienne  gesels  het.” 
In  Engels  het  ek  begin. 

Later,  na  die  rusie  en  my  pa  se  uitstorm  het  ek  Mamma  gehoor  opstaan, 
haar  stap  na  my  kamer  toe;  ek  het  gemaak  of  ek  slaap.  Sy  het  oor  my  kop 
gestreel  en  lank  op  die  rand  van  die  bed  gesit,  na  my  gekyk,  opgestaan  en 
na  die  badkamer  toe  gestap  waar  sy  haar  binnekant  leeggemaak  het  van 
tamatiesap,  braaivleis  en  avokado. 

Ek  was  ook  naar. 


“Jy  sê  dit  het  nie  gestink  toe  julle  hom  gekry  het  nie?”  Dit  was  nie  regtig  ’n 
vraag  nie.  Die  polisieman  se  hand  het  opgehou  om  te  beweeg  oor  die 

papier.  Hy  het  my  stil  aangekyk  met  jong,  fletsblou  vraagtekens. 

‘“Skuus,  sersant  ...  dit  moes  verskriklik  geklink  het”.  Ek  het  ’n  oomblik 
stilgebly  en  die  voue  uit  my  hemp  probeer  stryk.  Die  kantoor  was  deurtrek 
van  die  neonlig  teen  die  plafon  en  het  na  ou  rook  geruik  wat  te  hard 
weggesteek  word  agter  die  ammoniak.  Daar  was  nie  skaduwees  in  die 
vertrek  nie. 

Hy  het  weer  die  swart  pen  tussen  sy  vingers  vasgevat  en  sy  sin  hervat.  Ek 
het  gekyk  na  die  woorde.  Kriptiese  inkkrappe  tussen  harde  punte. 

“Dis  net ...  my  pa  het  altyd  gesê  dat,  wanneer  iemand  homself ...”  ek  het 
vasgesteek  en  verbouereerd  gesoek  na  die  woord  wat  tussen  ons  gesweef 
het,  gereed  om  gegryp  te  word  "...  ophang”  - ek  het  prematuur  gesug, 
asof  die  sin  klaar  was.  Eers  toe  ek  weer  bewus  geword  het  van  sy  kyk  het 
ek  verder  gepraat. 

“Wanneer  iemand  homself  ophang,  dan  werk  sy  maag  glo  en  hy  pie  homself 
nat.  Dit  lyk  glo  glad  nie  soos  in  die  flieks  nie.”  Ek  het  probeer  glimlag  en 
hom  die  tyd  gegee  om  oor  die  vraag  wat  nie  ’n  vraag  was  nie  te  dink.  Hy 
het  gefrons. 

“Hy  was  nog  nie  lank  dood  nie.”  Dit  het  geklink  soos  ’n  troos,  en  dit  was  al 
wat  hy  gesê  het.  Asof  dit  genoeg  was.  Ek  het  verby  hom  gekyk  en  probeer 
fokus  op  die  foto  van  Mandela  teen  die  muur.  Dit  was  moeilik,  en  ek  het 
gesluk  aan  die  harde  seer  in  my  keel.  Met  vingers  oor  my  strottehoof 
gestreel. 

“Maar  tog,”  het  ek  voortgegaan,  “...  tog  het  hy  ook  gesê  dat  ’n  mens  se 
kop  opswel,  met  oë  wat  uitpeul,  en  dat  alles  onder  die  nek  half ...  te  lank 
lyk.”  Die  hand  het  aangehou  skryf.  Ek  wou  nog  iets  sê,  maar  het  stilgebly. 
Hy  ook. 

“Volle  naam  en  ouderdom.” 

Die  polisieman  se  stem  het  geklink  soos  ’n  bariton  s’n.  Ek  het  gewonder 
of  hy  bas  of  tenoor  sing  toe  hy  die  vraag  herhaal.  Eers  toe  agtergekom  dat 
ek  dit  moes  beantwoord. 

“Pieter,  ...  my  naam  is  Pieter  de  Winter.  Ek  is  drie-en-twintig.  In  Septem- 
ber.  Dis  seker  omtrent  hoe  oud  jy  ook  is?”  Die  hand  het  die  inligting  metodies 
in  blokletters  neergeskribbel.  Ek  het  my  bril  met  my  T-hemp  probeer 
skoonvryf. 

Die  stilte  het  geskreeu.  Sagte  penkrappies  op  papier. 

“En  weet  jy  wat  het  ek  geleer  in  daardie  drie-en-twintig  jare,  sersant?”  Hy 
het  sy  mond  toegemaak  en  my  kans  gegee  om  verder  te  gaan.  “Ek  het 
geleer  dat  die  lewe  ’n  hard-on  is.  En  ’n  mens  word  genaai ...  net  soms  is 
dit  lekker.” 

Ek  het  weer  oor  my  strottehoof  gestreel  en  probeer  om  sy  oë  te  ontwyk; 
was  verras  deur  sy  stem. 

“Ek  is  ses-en-twintig.”  Hy  het  sag  gepraat  en  vir  die  eerste  keer  sy  gesig 
laat  ontspan.  Ek  het  eers  agtergekom  dat  ek  huil  toe  hy  die  sakdoek  voor 
my  neersit. 

“Dis  vreemd,  maar  ek  weet  nie  of  wat  vanaand  gebeur  het  lekker  was  of 
sleg  nie,  sersant.  D...  die  grense  is  dalk  vaer  as  wat  ek  ooit  vermoed  het.” 
Die  polisieman  het  omgeblaai  na  ’n  groot,  oop  gedeelte  van  die 
verklaringsdokument  en  vir  my  woorde  gewag  om  dit  vol  te  maak. 

“Ek  weet  dat  ons  almal  gaan  staan  rondom  daardie  graf  wat  soos  ’n  rou 
wond  na  ons  toe  gaan  opskreeu.  Ek  weet  dat  ek  daar  gaan  wees,  en  my 
ma,  en  sy  ma,  en  Teresa.  Sy  is  ...  Teresa  was  sy  mees  onlangse  vrou.”  Ek 
het  my  beskrywing  snaaks  gevind,  maar  die  lus  om  te  lag  onderdruk.  “En 
ek  weet  ook  dat  ons  almal  ewe  skuldig  is  aan  wat  gebeur  het.”  Ek  het 
afgekyk.  Die  sersant  se  pen  het  millimeters  van  die  papier  gewag.  Kriptiese 
inkkrappe  wat  onreg  sou  doen  aan  die  verskrikking  van  daardie  aand. 

Ek  het  franties  begin  soek  na  die  sigarette  wat  iewers  op  die  tafel  voor  my 
gelê  het,  vasgesteek  by  die  waarskuwing.  DANGER:  SMOKING  CAN  KILL 
YOU. 

Ek  het  die  vermaning  bo  Mandela  se  politikus-glimlag  geïgnoreer  en  die 
vuurhoutjie  getrek. 

“Thomas,  ...”  ek  kon  vir  ’n  oomblik  nie  aangaan  nie,  “my  pa  ...  het  Teresa 
aangerand.  Ook  vir  my  ma  - lank  gelede.  En  so  ook  al  sy  minaresse”.  Die 
woorde  het  nou  makliker  gekom.  Ek  het  myself  soos  van  agter  water  hoor 
praat.  “Veral  as  hy  dronk  was,  maar  ook  nie  altyd  net  dan  nie.”  Die  as  het 
in  ’n  rooi  kooltjie  gedaal  tot  op  my  ander  arm  waar  dit  net  vir  ’n  oomblik 
seer  gegloei  het  en  toe  swart  geword  het.  Ek  was  dankbaar  vir  die  oomblik 
van  verligting. 

“Teresa  het  ’n  paar  weke  gelede  ’n  egskeiding  teen  hom  aanhangig  gemaak 
en  ’n  hofbevel  gekry  sodat  sy  hom  kon  uitsit  uit  die  huis  ...  as  hy  aan  haar 
raak.  Of  aan  enigiemand  anders  in  die  huis.”  Die  pen  het  swart  oor  die 
papier  gehardloop. 

“Maar  hy  het  nie.” 

Ek  kon  myself  voel  glimlag  oor  die  bekendheid  van  alles,  maar  het  nie 
meer  beheer  gehad  oor  die  deursigtigheid  van  my  gesigsuitdrukkings  nie. 
“My  pa  is  ...  my  pa  was,  ’n  baie  intelligente  man  en  het  geweet  tot  watter 
punt  hy  kon  gaan  voor  die  hofbevel  geaktiveer  is.”  Ek  het  ’n  long  vol  lug 
getrek  en  gehoop  dat  die  stadige  uitblaas  die  rukkerigheid  van  my 
ingewande  sou  stilmaak.  Dit  het  nie. 

“Toe  spits  hy  hom  toe  op  meer ...  subtiele  vorms  van  geweld.”  Daar  het  ’n 
hele  tydjie  verbygegaan  voordat  ek  my  oë  oopgemaak  het.  “Teresa  is  snags 
wakker  gehou.  Net  rondgestamp.  Versigtig  vir  blou  kolle,  verstaan?”  Die 
polisieman  het  geknik. 

“Sy  moes  iets  doen.”  My  stem  was  onegalig  - te  hard  - en  ek  het  ’n  rukkie 
stilgebly.  Totdat  die  beelde  uit  my  kind  vervaag  het. 

Ek  het  in  my  stoel  versit. 

Probeer  kalm  lyk. 

“Hy  het  nie  geweet  dat  ek  en  Teresa  kontak  het  nie.  Ek  en  my  pa  het  reeds 
vir  drie  jare  nie  meer  kontak  nie.”  Ek  het  gewag  vir  verbasing  om  op  die 


65 


polisieman  se  gesig  te  registreer.  Niks  het  gekom  nie. 

“Toe  nooi  sy  my  vir  ete  vanaand.”  Ek  het  afgekyk,  gekug  en  die  sin  ’n 
bietjie  harder  herhaal.  “Ons  het  geweet  dat  dit  hom  sou  uitfreaken  dat  hy 
onbeheers  sou  begin  drink.”  Ek  het  opgekyk  en  die  man  oorkant  my  vir 
die  eerste  keer  gesien. "...  Hy  het  ons  ...”  Ek  het  weer  hartseer  geglimlag 
“...  stoutste  verwagtings  oortref.”  Die  sigarette  was  op  en  my  hande  het 
begin  om  die  sakdoek  soos  ’n  stuk  leer  te  brei. 

“Ons  het  sy  swakhede  geaktiveer  en  gemanipuleer.” 

“God”.  Die  bariton  het  in  ’n  fluister  die  stilte  verbreek  en  die  sersant  se 
asemhaling  was  ooglopend  vinniger.  Ek  kon  nie  die  lag  onder  my  trane 
keer  nie.  Wou  nie  meer  nie. 

“Ja.” 

“En  dit  het  gewerk.”  Hierdie  keer  was  dit  die  sersant  wat  nie  ’n  vraag  gestel 
het  nie. 

“Beter  as  wat  ons  ooit  kon  dink.”  Ek  het  weer  in  my  stoel  versit  en  vir  die 
eerste  keer  in  baie  jare  baie  naar  gevoel. 

“Sy  oë  ...  sy  oë  toe  hy  my  die  eerste  keer  in  jare  sien  ...”  Ek  kon  vir  ’n 
rukkie  nie  verder  nie.  “Dit  het  gelyk  soos  die  waansin  van  ’n  klomp  voëls 
wat  vinnig  vrygelaat  word.” 

“En  vir  die  eerste  keer  in  jare  het  ek  sy  stem  gehoor-  ‘how  we’re  acting  all 
the  roles’,  ...  het  hy  gesê  en  - sy  bene  het  effens  geswik  - na  Teresa 
gedraai.”  Ek  kon  nie  meer  fokus  op  die  fletsblou  oorkant  my  nie.  Die 
sakdoek  het  onder  my  vingers  gedraai  en  gestrek,  gedraai  en  gestrek. 
“Die  eerste  hou  het  haar  neus  gebreek.”  Ek  kon  my  eie  stem,  nou  kalmer, 
veraf  hoor. 

“Hulle  het  albei  geval  en  Teresa  het  die  bakke  kos  saam  met  haar  vloer 
toe  getrek.” 

“Die  bloed  ...  ek  weet  nie  of  dit  syne  of  hare  was  nie.”  Ek  wou  skielik  vir  die 
polisieman  vra  of  die  lyk  se  vuiste  stukkend  was. 

“Vreemd,  hy  het  nooit  aan  my  geraak  nie.  Nooit  nie”.  Ek  het  ongelowig  na 
die  teleurstelling  in  my  stem  geluister.  “Ook  nie  toe  ek  klein  was  nie.” 
“Terwyl  ek  die  ambulans  en  vir  julle  gebel  het,  het  hy  rustig  op  die  bank 
langs  die  kaggel  gesit  en  ...  net  na  my  gesit  en  kyk.  Gedrink  aan  sy  groen 
bottel  wyn.  ...  Wonder  wat  hy  gedink  het.  Of  hy  gedink  het.”  Die  hand  voor 
my  het  nie  meer  geskryf  nie. 

“Die  ambulans  het  eerste  opgedaag.  En  nog  steeds  het  hy  net  daar  bly  sit 
en  drink.  Ek  het  saam  met  Teresa  agter  ingeklim  en  ’n  laaste  keer  omgekyk. 
Hy  het  in  die  deur  gestaan  en  iets  gesê  wat  ek  nie  die  eerste  keer  kon 
hoor  nie.” 

Ek  het  gesluk.  My  keel  was  droog. 

“Toe  besef  ek  dat  Pa  Engels  praat.  Hy  het  gesê:  7 know  whatyou’re  doing 
...  I know  what’s  going  on  here’.  En  hy  was  so  rustig.  Ek  dink  hy  het 
geglimlag  deur  die  glas  ...  Dit  moes  toe  gewees  het  dat  hy  na  sy 
studeerkamer  agter  in  die  huis  toe  is.  Daar  waar  hy  altyd  aan  sy  nimmer- 

voltooide  manuskripte  geskryf  het  om  alleen  te  wees.” 

Stilte. 

“Dis  daar  waar  hy  die  tou  uitgehaal  het  en  dit  gedoen  het  tussen  sy  menigte 
boeke.  Al  daardie  boeke,  waar  hy  gestik  het  aan  al  sy  verskriklike 
menslikheid  ...  seker  eensaamheid  ook.  Dis  daar  waar  julle  hom  gekry 
het,  né?”  Weer  het  die  sersant  geknik,  sy  asemhaling  nou  rustiger.  Die 
atmosfeer  het  tasbaar  tussen  ons  gehang.  Dit  was  hy  wat  eerste  gepraat 
het. 

“Om  sy  nek  het  ons  ’n  karton  met  ’n  paar  woorde  op  gekry.”  Ek  het  opgekyk 
en  gesien  hoe  hy  met  ander  oë  na  my  kyk;  my  nie  sien  nie.  “Net  drie 
woorde:  ‘Not  quite  Judas'".  Ek  het  die  sin  geluidloos  herhaal. 

Pa  het  altyd  Engels  gepraat  as  hy  nie  wou  hê  ek  moet  verstaan  nie. 

Dit  was  koud.  Ons  het  ’n  rukkie  net  so  gesit. 

Salomi  Louw 

’n  Filmiese  teks:  Adrenalien  deur  Leon  van  Nierop 


1.  Inleiding 

Leon  van  Nierop  skryí  prosawerk,  maar  is  veral  bekend  weens  sy 
filmresensies  in  dagblaaie,  oor  die  radio  en  op  televisie. 

Sy  roman  ( Adrenalien  1995)  het  onder  die  aandag  gekom  deurdat  die 
uitgewers  dit  aangebied  het  as  moontlike  voorskryfmateriaal  vir  tersiêre 
studente.  Volgens  Cecilia  Britz  (1997)  was  dit  op  daardie  stadium  reeds 
by  twee  universiteite  gebruik  - veral  as  lekkerleesboek  vir  nie- 
moedertaalstudente. 

Met  die  verskyning  van  Seeing  Sense  (Van  Nierop  1998)  het  die  filmiese 
aard  van  genoemde  roman  sterk  opgeval  en  hierdie  ondersoek  genoop. 

2.  Die  belang  van  film 

Die  teks  van  Adrenalien  beslaan  478  bladsye  en  eindig  op  ’n  verso.  Op 
die  recto  (die  ongenommerde  bladsy  479)  is  daar  ’n  foto  van  die  skrywer 
en  ’n  kort  biografie  wat  ons  onder  andere  meedeel  dat  hy  “vyf  televisie- 
reekse”  geskryf  het  en  veral  bekend  is  as  filmresensent,  en  dat  hy  by  die 
Pretoriase  Filmskool  klas  gee  in  rolprentanalise.  Hierdie  ‘naskrif’  is  eintlik 
voorskriftelik:  die  skrywer  se  betrokkenheid  by  die  wêreld  van  die  film  moet 
nie  by  die  lees  van  die  roman  uit  die  oog  verloor  word  nie. 

Op  die  buiteblad  verskyn  boonop  die  vangriemspreuk:  “’n  Móét  vir  Stephen 
King-aanhangers”.  Talle  van  hierdie  grilskrywer  se  boeke  is  tot  draaiboeke 
verwerk,  soos  onder  andere  gebeur  het  met  King  se  The  Shining  en  The 
Shawshank  Redemption  (Van  Nierop  1998:  203). 

Van  Nierop  se  Seeing  Sense:  On  Film  Analysis  het  ook  onlangs  verskyn, 
wat  die  vooropstelling  van  dié  skrywer  se  beheptheid  met  visuele 
beeldmateriaai  verder  onder  ons  aandag  bring  en  ’n  ondersoek  na  sy  ro- 
man  ooreenkomstig  filmiese  analise  regverdig. 

In  hierdie  artikel  word  gekonsentreer  op  elemente  en  onwaarskynlikhede/ 
diskrepansies  wat  in  ’n  film  oortuigend  weergegee  sou  kon  word  omdat  dit 
in  reële  tyd  afspeel,  maar  wat  in  ’n  roman  nie  suksesvol  is  nie,  aangesien 
oordink,  teruggeblaai  en  vergelyk  kan  word. 

3.  Klank  sonder  kleur 

Die  roman  se  eerste  ‘toneel’  speel  af  in  ’n  ou  bioskoopsaal  waar  grillerige 
dinge  gebeur;  desondanks  keer  die  hoofkarakter,  Gustaf,  by  twee  verdere 
geleenthede  hierheen  terug  (nadat  die  saal  reeds  gesloop  moes  gewees 
het)  omdat  hy  hier  tuis  voel. 

In  die  vuil,  stinkende  en  vervalle  bioskoopsaal  wat  die  volgende  dag  gesloop 
moet  word,  is  die  atmosfeer  dreigend:  “Daar  is  niks  so  stil  soos  ’n 
rolprentteater  nadat  almal  weg  is  nie.  En  dis  nêrens  so  donker  nie”  (4). 

Gustaf  het  vir  die  vierde  keer  na  dieselfde  film  kom  kyk  en  raak  aan  die 
slaap.  Hy  word  in  die  donker  wakker  van  ’n  ‘yskoue  asem  in  sy  nek’  al  is 
hy  ‘stoksielalleen  in  hierdie  kasarm  toegesluit’.  (Hoe  weet  hy  dit  as  hy 
‘niemand  hoor  uitloop  het  nie’  en  dit  boonop  ‘gitnagdonker’  is?)  In  die 
‘grafstil’  teater  hoor  hy  ’n  geluid  wat  hom  laat  opspring:  “Ksss-ksss”  (4;  5). 

Sy  oë  begin  nou  gewoond  raak  aan  die  donker,  maar  hy  kan  steeds  niks  sien  nie. 

Hy  probeer  om  hom  rondkyk.  Daar  is  niemand  nie. 

Hy  kyk  op  in  die  rigting  van  die  projeksiekamer. 

Hy  is  seker  hy  het  ’n  beweging  gesien.  Daar  is  iemand! 
lets  skuur  liggies  teen  hom  verby. 

“Ksss-ksss”  (bl.  5) 

Die  oordrywing  in  voorafgaande  uiteensetting  behoort  duidelik  te  wees, 
sowel  as  die  teenstrydighede. 

Verdere  voorbeelde  word  gegee  juis  omdat  daar  diskrepansies  is  en  dit 
sal  nie  altyd  onder  die  aandag  gebring  word  nie. 

Nadat  Gustaf  aan  sy  vrou,  Elisma,  gedink  het,  is  daar  weer  ’n  geluid  iewers, 
maar  “(a)lles  bly  gitswart  donker  om  hom”  terwyl  hy  sy  kop  draai  om  te 
luister,  en  hy  kom  agter  “(d)aar  is  nie  ’n  beweging  in  die  teater  nie”  (6). 
Dan  hoor  hy  klaviernote  van  die  vleuelklavier  en  herken  mettertyd 
“Beethoven  se  Maanligsonatë’  (7).  In  sy  poging  om  weg  te  kom,  val  Gustaf 
oor  die  klavierstoel  en  “(d)aar  slt  niemand  op  die  stoel  nief'  (7).  Hy  sien 
weer  ’n  beweging  in  die  projeksiekamer.  lemand  tik  hom  op  die  skouer,  hy 
“staar  teen  donkerte  vas”  en  daar  is  niemand  nie.  Dan  hoor  hy  weer  die 
ksss-ksssgeluid.  Dit  is  vir  hom  ’n  uitmergelende  ondervinding  wat  hom  in 
’n  stoel  laat  neersak.  “Hy  probeer  opstaan,  maar  soos  tevore  wil  sy  brein 
nie  impulse  na  sy  bene  stuur  nie.  ...  Hy  doen  alles  in  sy  vermoë  om  te 
skuif,  maar  niks  gebeur  nie.”  Dan  “gryp”  hy  sy  aansteker  en  maak  lig  in  die 
saal,  maar  weens  slymerige  wurms  wat  hom  toetakel,  val  die  aansteker 
op  die  vloer.  “Dan  sypel  krag  terug  in  sy  liggaam”,  hy  hardloop  na  die 
uitgang  en  “(m)et  sy  laaste  bietjie  krag  trek  hy  die  gordyn  weg”  sodat  hy  in 
die  voorportaal  “uitgeput  gaan  ...  sit”,  dan  “spring  hy  op”  en  “hardloop  met 
die  trap  op  ...”. 

Tot  sover  hoofstuk  1,  wat  ons  inlei  in  die  beeld-  en  klankrykheid  van  die 
roman. 

’n  Mens  kan  jou  wel  indink  dat  sommige  ‘fliekgangers’  nou  al  aan  hulle 
stoele  sal  vasklou! 

4.  Musiek  en  kleur 

In  hoofstuk  2 word  Gustaf  weer  in  die  teater - nou  vol  mense  - ingedwing, 
waar  kleur  (groen,  en  die  kleur  van  bloed,  dus  rooi)  saam  met  klank 
geaksentueer  word;  Gustaf  hoor  weer  (twee  keer)  die  Maanligsonate  en 
spring  “(m)et  sy  laaste  bietjie  inspanning  op”  (20)  en  storm  uit;  op  bladsy 
21  kry  hy  “bomenslike  krag  van  iewers  vandaan”  om  aan  die  tralies  voor 

die  ingang  te  ruk;  onder  aan  dieselfde  bladsy  lees  ons  dat  hy  met  sy  “laaste 
bietjie  inspanning”  sy  liggaam  deur  die  tralies  wikkel.  (’n  Vraag  wat  hier 
opduik:  oor  hoeveel  ‘laaste’  bietjie  inspanning  of  krag  beskik  ’n  mens?) 

5.  Surrealisme 

Die  hoofkarakter,  Gustaf,  is  blykbaar  onwetend  deur  ’n  amateurhipnotiseur 
gemesmeriseer,  wat  hom  nie  net  gereeld  soos  ’n  slaapwandelaar  laat 
optree  nie,  maar  ook  toegang  gee  tot  die  wêreld  van  die  ongesiene  of  die 
geeste,  die  ‘surreële’.  “Surrealism  functions  on  an  unreal  and  irrational 
level.  It  usually  aims  to  shock  the  audience  and  rejects  conservatism”, 
skryf  Van  Nierop  (1998:  181-182),  en  verder:  “Surrealists  refuse  to  sepa- 
rate  the  dream  from  so-called  ‘reality’ ...  (D)irectors  who  favour  surrealism 
as  a means  of  expression  stimulate  our  imaginations  with  possibilities, 
but  do  not  necessarily  supply  the  answers”.  Van  Nierop  bespreek  ook 
Lost  Highwaye n sê  dié  film 

is  all  about  the  working  of  the  subconscious,  about  dreams  being  part  of  a demented 
reality. ...  He  shows  us  where  our  dreams  and  the  hallucinations  of  the  characters  come 
from,  and  how  our  fears  manifest  in  surrealist  dream  images  which  can  still  be  related 
to  reality  (1998:  182). 

Dít  is  duidelik  die  lees  waarop  hierdie  roman  geskoei  is. 

6.  Motiewe 

Die  mense  in  die  teater,  soos  ’n  blonde  man,  rooikopvrou  en  boggelrug- 
seun,  is  almal  reeds  dood,  maar  die  hoofkarakter  sal  later  (vir  die  grootste 
gedeelte  van  die  boek)  by  hulle  betrokke  raak.  Ander  motiewe  word  ook  in 
die  eerste  twee  van  38  hoofstukke  (met  die  epiloog  bygereken)  gevestig, 
byvoorbeeld  die  (ongeïdentifiseerde)  ksss-ksssgeluid,  die  Maanligsonate 
en  die  “drup-drup-drupgeluid  van  die  bloed  wat  al  hoe  harder  drup  tot  dit 
deur  sy  kop  weergalm”  (19);  en  kleur,  veral  dié  van  bloed,  asook 
grusaamhede  soos  die  slymerige  wurms  wat  vir  Gustaf  brand  en  sy 
tandwortels  wegvreet,  die  roomysverkoper  met  vel  wat  van  haar  gesig 
afvrot  totdat  die  wit  bene  uitsteek  en  die  boggelrugseuntjie  met  sy  oë  soos 
“hol  oogkaste”  of  “twee  donker  gate  waaruit  trane  biggel,  soos  ’n  donker 
rioolgat  wat  oorloop  met  drek”  (19). 

Die  skokeffek  van  die  grufilm  is  met  die  openingstoneel  grafies  aan  ons 
voorgehou,  en  die  res  van  die  Adrenalien-' filmscenario’  pas  hierby  aan. 

7.  Vaslegging  van  motiewe 

Tuis,  terwyl  hy  intiem  met  sy  vrou  verkeer,  hoorGustaf  weeronverklaarbare 
geluide,  ervaar  iemand  wat  in  die  kamer  rondbeweeg  al  het  hy  die  deur 
gesluit  en  sien  dat  ’n  portret  beweeg  het,  volgens  die  verteller. 

Dit  klink  alles  aanvaarbaar  binne  die  spesifieke  subgenre,  maar  die  manier 
waarop  dit  aangebied  word,  laat  baie  vraagtekens.  In  hoofstuk  4 lees  ons 

dat  Elisma  - sy  vrou  - om  tienuur  haar televisiestel  afskakel;  Gustaf  gesels 
nog  ’n  ruk  met  sy  skoonsuster,  Astrid,  en  nadat  sy  ook  bed  toe  is,  kom  hy 
agter  die  horlosie  tik  nie  meer  nie.  By  nadere  ondersoek  blyk  dit  dat  die 
horlosie  “staan  op  ’n  minuut  voor  nege-uur”  (43).  Hy  stel  dit,  luister  na  die 
slae  en  skuif  die  wysers  verder  na  vyf  oor  tien.  Hy  bly  voor  die  horlosie 
staan,  daar  is  niemand  anders  nie,  en  as  hy  weer  opkyk,  staan  die  horlosie 
“steeds”  op  twintig  voor  nege  (44).  [Waar  kom  die  ‘steeds’  vandaan? 
Wanneer  het  dit  daar  gestaan?]  Dan  hoor  hy  die  Maanligsonate  in  sy  dogter 
se  kamer. 

8.  Die  Maanligsonate 

In  sy  filmanaliseboek  skryf  Van  Nierop  (1 998:  91 ):  “Music  often  comments 
directly  on  a specific  scene  or  arouses  certain  emotions”  en  “Music  often 
warns  of  approaching  terrors  in  the  dark”.  Dit  is  aan  die  een  kant  goed  dat 
ons  nie  na  die  fllm  Adrenallen  kyk  nie,  want  die  bynaam  van  Beethoven  se 
‘Sonate  no  14  in  C-kruis  ...’  as  “Die  maanligsonate”  klink  in  die  roman  - 
veral  binne  die  bepaalde  konteks  - baie  meer  sinister  as  wat  die  musiek 
self  ooit  kan  wees.  Afgesien  van  die  feit  dat  die  eerste  afdeling  van  hierdie 
komposisie  met  ’n  stadige  beweging  begin,  het  dit  ’n  “sangerige  arpeggio 
stuk”  en  die  tweede  beweging  het  ’n  “dartelende  staccato  tema  met  ’n 
byna  sinkopiese  trio  waarin  verspringende  ritme  en  sterk  kontraste  die 
hooftema  vorm”  (Human  1992:  34).  By  hierdie  punt  in  die  roman  het  die 
effek  van  die  Maanligsonate  alreeds  saturasie  bereik;  Van  Nierop  sê  self 
(1998:  94):  “The  music  must  be  integrated  with  the  scenes  and  images;  it 
must  not  dominate  or  detract”,  want "...  dominating  music  can  ...  detract  or 
simply  serve  as  a decoration  or  a means  of  covering  the  weak  spots”  - en 
die  romanleser  kom  sterk  onder  die  indruk  dat  Van  Nierop  nie  sy  teoretiese 
kennis  hier  (in  die  roman)  toepas  nie. 

Terwyl  die  Maanligsonate  (weer)  speel,  sterf  sy  dogter  in  ’n  roltrapongeluk 
by  ’n  winkelkompleks  weens  sy  nalatigheid  (54-55),  waarna  talle  geluide 
hom  aan  die  gepiep  van  ’n  roltrap  sal  laat  dink.  In  Seeing  Sense  praat  Van 
Nierop  van  uitgebreide  visuele  tonele  en  van  musiek  en  vra:  “...  are  fhese 
techniques  used  to  manipulate  us  or  do  they  have  a specific  function?  Are 
they  integrated  into  the  overall  statement  of  the  film  and  do  they  gently 
underline  the  emotion  evoked?  Or  do  they  drown  us  in  their  excessive- 
ness  ...?”  (1998:  8-9).  Die  laasgenoemde  oordadigheid  is  ’n  gepaste 
beskrywing  van  Adrenalien. 

9.  Die  plaas,  Boshalte 

Gustaf  spreek  ’n  sielkundige  wat  hom  nie  veel  help  nie.  Dan  neem  sy 
skoonsuster  hom  na  ’n  afgeleë  plaas  waar  hy  ’n  riller  moet  skryf  en  waar 
haar  universiteitsvriend,  Ricky,  “in  ’n  kothuisie  langs  die  woning”  bly.  Met 
hul  aankoms  by  die  “reusedubbelverdiepinghuis  op  die  dor  vlaktes”,  “tussen 
rooi  struike  en  bome”  (na  ’n  nare  ondervinding  met  ’n  bobbejaan)  loop 

hulle  “albei  gelyk  na  die  voordeurtoe  en  begin  daarteen  hamer”.  Dis  eers 
wanneer  Gustaf  vra  in  watter  kamer  Ricky  bly,  dat  Astrid  onthou  hy  het 
geskryf  dat  hy  “in  ’n  kothuisie  naby  die  woonhuis”  bly.  Indië  sy  dit  vroeër 
onthou  het,  was  dit  nie  vir  hulle  nodig  om  in  angs,  in  die  grusame 
omstandighede,  by  die  voordeur  te  staan  en  wag  dat  erge  dinge  gebeur 
nie. 

10.  Kleur 

Alles  is  rooi:  die  huis  en  die  kothuis  se  dakke,  hibiskus,  bleeding  heart, 
flambojante,  vlam-op-die-berge;  en  die  laning  vlambome  “staan  bloedrooi 
in  die  blom  asof  die  takke  aan  die  brand  is”  (82).  Net  die  bougainvillea  is 
wit,  maar  dié  sal  ook  later  rooi  word  (236).  In  sy  filmboek  (1998:  84-65) 
skryf  Van  Nierop  dat  rooi  ’n  sentrale  motief  is  in  Don’t  Look  A/ow“because 
a young  girl  was  wearing  a red  raincoat  when  she  died.  This  colour  domi- 
nates  the  entire  film  as  everything  red  reminds  the  parents  of  that  tragic 
accident,  no  matter  where  they  go.  Red  in  this  case  also  has  symbolic 
meaning:  it  spells  danger,  is  related  to  blood  and  violence,  and  eventually 
leads  to  another  death”,  maar  by  implikasie  kritiseer  hy  ook  sy  eie  roman 
wanneer  hy  oor  ’n  film  van  Zeffirelli  skryf:  “By  using  bright  colours,  a direc- 
tor  attracts  the  viewer’s  attention  ...  Unfortunately  Zeffirelli  overempha- 
sises  the  use  of  colour,  giving  a false,  plastic  look  to  a scene  ...  and  so 
alienates  his  audience  ...”. 

11.  Onwaarskynlikhede 

Verskeie  onwaarskynlikhede  duik  op  in  die  roman.  Sommige  hiervan  kan 
verklaar  word  vanuit  die  personale  vertellershoek;  ander  is  bloot  onlogies, 
ondeurdag  of  selfs  onsinnig. 

(i) 

Bome  se  sap  val  op  Gustaf,  eers  frangipani,  later  poinsettias,  en  brand 
soos  vuur  of  suur  (83).  Die  geslote  deur  waarteen  hulle  vroeër  gehamer 
het,  staan  wawyd  oop  omdat  Astrid  en  Ricky  (wie  se  naam  eintlik  Hardus 
is)  hom  wil  verwar  en  Gustaf  dit  nie  besef  nie,  soos  hulle  spel  met  die 
‘familieportret’  wat  voortdurend  verwissel  word.  Op  die  plaas  ervaar  Gustaf 
allerhande  hallusinasies;  hy  sien  die  bobbejaan  in  ’n  stoel  in  sy  kamer;  die 
lewe  van  die  boggelrugkind  speel  voor  hom  af;  hy  het  insig  in  die 
treinongeluk  waarin  die  mense  wat  saam  met  hom  in  die  rolprentteater 
gesit  het,  dood  is  omdat  hy  - steeds  onder  die  invloed  van  die  hipnotiseur 
- episodes  van  sy  eie  vergete  lewe  en  tyd  wat  hy  as  baba  in  dié  huis 
deurgebring  het,  daarmee  in  verband  kan  bring. 

(H) 

’n  Rekenaar  wat  vanself  aangaan  en  ’n  storie  skryf  terwyl  die  krag  nie 
eens  aan  is  nie  en  dit  selfs  op  die  agterste  sitplek  van  Gustaf  se  motor 

aangaan  terwyl  hy  bestuur,  is  moeilik  om  te  aanvaar,  veral  as  die  storie 
telkens  deur  die  rekenaar  ingesluk  word  en  dit  eers  later  - nadat  die 
hoofkarakter  genees  is  - in  geheel  te  voorskyn  kom. 

Vanuit  sy  plaashuiskamervenster  sien  Gustaf  “doer  ver”,  en  vir  die  eerste 
keer,  in  die  nag  “die  spokerige  stasie  sonder  ’n  lig.  En  die  treinspoor  blink 
op  die  opgeroeste  spoorstawe  ...”  (99).  Hy  moet  teleskopiese  en  nagvisie 
hê!  Met  dié  dat  hy  uitkyk  oor  die  tuin,  is  die  blomme  ook  soos 
‘bloeddruppels’. 

Ricky  vertel  dat  hy  die  bobbejaan  doodgeskiet  het  (105),  maar  - sonder 
verklaring  - kom  die  dier  terug  om  Gustaf  aan  te  val  en  te  teister  (in 
hoofstukke  16  en  21). 

In  hoofstuk  11  van  die  eerste  ‘bedryf’  (in  Seeing  sense  sê  Van  Nierop  dat 
’n  film  basies  uit  drie  ‘bedrywe’  bestaan;  Adrenalien  is  ook  ingedeel  in  drie 
‘afdelings’  wat  as  ‘bedrywe’  kan  geld)  word  Gustaf  wakker  in  die  veld. 
“Voor  hom  is  ’n  operige  stuk  grond.  Dit  lyk  of  ’n  groot  hand  iets  daar 
weggevee  het.  Daar  groei  nie  eers  gras  of  bossies  of  bome  nie.  Dis  ’n 
stukkie  woestyn  tussen  die  bosveldbome”  (117).  Van  die  ‘woestyn’  het 
ons  vroeër  reeds  gelees  en  in  dié  woestyn  struikel  hy  oor  ’n  graspol.  Op 
die  vorige  bladsy  het  hy  egter  “in  die  middel  van  ’n  digte  klomp  bosse”  aan 
die  slaap  geraak.  Hier  hoor  hy  weer  die  ksss-ksssgeluid  en  die  aarde 
beweeg  onder  hom.  Dan  laai  Astrid  en  Ricky  hom  op  aangesien  die  twee 
van  hulle  op  pad  was  om  dié  laatmiddag  te  gaan  piekniek  hou  en  hom 
toevallig  in  die  veld  sien  rondhardloop  het  asof  ’n  “swerm  bye”  hom  toetakel 
(199).  In  Ricky  se  4x4  “bokspring”  hulle  oor  die  stukkende  treinspoor,  maar 
kort  daarna  “doem  ’n  versperring  voor  hulle  op.  Dis  ...  die  treinspoor”  en 
Ricky  is  genoodsaak  om  te  stop  (120-121).  Ál  het  die  twee  ou  vriende/ 
bemindes  beplan  om  te  gaan  piekniek  hou,  het  Ricky  drie  glase  waarin  hy 
sjampanje  skink  (123). 

By  implikasie  verskoon  Van  Nierop  homself  wanneer  hy  in  Seeing  sense 
(1 998:  1 5)  skryf:  “Small  continuity  errors,  like  a glass  which  is  nearly  empty 
in  one  shot  and  almost  full  in  another  or  a barely  discernable  boom  shadow 
should  not  play  a major  part  in  one’s  critical  enjoyment  of  a film”  (15).  In 
Adrenalien  is  dit  egter  niet  net  ‘small  continuity  errors’  wat  raakgelees 
word  nie.  Ander  onhebbelikhede  kom  ook  deurgaans  onder  die  aandag. 
Van  Vuuren  (1997:  201)  skryf:  "...  if  the  supportive  facts  upon  which  the 
interpretation  is  built  are  often  incorrect,  it  tends  to  corrode  the  persuasive 
power  and  authority  of  the  central  narrative.” 

(iii) 

In  die  nag  word  Gustaf  om  twintig  oor  vier  wakker. 

En  veraf  filter  die  geluid  van  ’n  trein  deur  sy  onderbewussyn. 

Klik-klak,  hoor  hy.  Klik-klak. 

Dan  is  dit  stil,  en  dan  weer:  Klik-klak.  Klik-klak  (128). 

Die  geluid  word  harder  en  die  trein  dreun  verby  (op  die  stukkende,  geroeste 
spoorstawe).  Die  trein,  en  die  geskiedenis  van  die  treinongeluk  en  die 
mense  wat  daarin  dood  is,  sowel  as  die  gebeure  in  die  huis  tydens  en  na 
die  ongeluk,  vorm  ’n  stewige  deel  van  die  roman,  met  die  klankeffek  wat 
aan  die  leser  opgedring  word.  In  die  lig  van  die  sekelmaantjie  is  die 
stasiegebou  egter  dié  nag  verlate,  maar  hy  sien  vir  Astrid  buite  en  loop 
soontoe.  Sy  pluk  ’n  “pienk  frangipani”  en  vryf  oor  die  “geel  stuifmeel”,  dan 
was  sy  haarself  by  die  fontein  en  hy  sien  “die  druppels  oor  haar  bruin  lyf 
afgly”  in  die  “dowwe  lig  van  die  maan”  (130-13). 

Van  Nierop,  as  kundige  op  die  gebied  van  film,  weet  sekerlik  dat  lig  nodig 
is  om  ’n  beeld  op  film  vas  te  lê.  Voordat  tegnieke  verfyn  en  film  baie 
ligsensitief  geword  het,  kon  daar  nie  nagfotografie  plaasvind  nie:  “Direc- 
tors  often  use  the  day-night  filter  in  which  images  filmed  during  the  day 
appear  darker,  as  if  shot  at  night”  (Van  Nierop  1 998:  51 ).  Wanneer  ons  na 
ouer  swart-en-wit  films  kyk,  is  dít  baie  opvallend  omdat  die  dagskadu’s 
steeds  teenwoordig  is.  By  kleurfilm  is  onnatuurlikheid  ewe  opvallend,  omdat 
selfs  die  nagskote  vol  kleur  is.  Ons  weet  egter  almal  dat  ’n  mens  in  die 
donker,  selfs  by  maanlig,  nie  kleur  kan  onderskei  nie,  maar  slégs  skakerings 
van  lig  en  donker,  swart  en  wit.  Die  skrywer  van  Adrenalien  bring  blykbaar 
soveel  tyd  in  ’n  donker  rolprentteater  deur  waar  ’n  mens  op  die  skerm 
nagfoto’s  in  volle  kleur  sien,  dat  hy  vergeet  dit  verskil  van  die  werklikheid. 

(iv) 

In  hoofstuk  14  rand  Gustaf  vir  Astrid  aan,  want  “(e)en  van  die  bandjies  van 
haar  rok  glip  van  haar  skouer  af”  (153),  maar  dan  verklee  sy  blykbaar 
vinnig,  want  hy  neem  haar  in  sy  arms  en  “steek  sy  hande  onder  haar  T- 
hemp  in”  (154)  en  as  sy  van  hom  wegvlug,  “kry  hy  haarT-hemp  beet  en 
skeur  dit”  (155);  “ruk  die  materiaal  van  haar  af”  en  hy  trek  “die  rekkie  van 
haar  broek  met  sy  tande  weg  ...”  (156). 

’n  Mens  kry  die  indruk  dat  die  skrywer  se  visualisering  gebrekkig  is,  want 
hier  is  beslis  ’n  ‘continuity  error’. 

(v) 

Ons  lees  ook  van  deure  wat  afgebreek  word  en  in  die  volgende  ‘skoot’ 
heel  en  gesluit  is  en  dan  later  weer  versplinter  daar  lê;  van  deure  wat 
gesluit  word  deur  Gustaf  terwyl  hy  alleen  op  die  plaas  is  en  wat  later  oop 
staan  (1 90/1 82);  of  hy  “onthou  weer  van  die  voordeur  wat  nog  oopstaan”, 
stap  by  die  trappe  af,  “(d)an  sien  hy  dat  die  voordeur  wawyd  oopstaan. 
#Maar  hy  het  dit  tog  op  knip  gesit ...”  (binne  bestek  van  ’n  kwart  bladsy  op 
bladsy  170).  Dan  is  dit  volmaan,  maar  donker  in  die  huis.  Hy  stap  in  die 
gang  af  na  die  kinderkamer  toe.  “Hy  verskyn  in  die  deur  en  sien  hoe  sy 
lang  skaduwee  in  die  maanverligte  kamer  val”  (174),  wat  tog  onmoontlik 
is  buiten  as  die  maan  agter  hom  in  die  gang  kom  hang  het.  By  ’n  ander 
geleentheid  “loop  hy  tot  by  die  kombuis.  Die  deur  is  gesluit”,  maar  hy  wil 

uit  die  huis  uit  kom.  “Gewapen  met  ’n  stoofyster  stap  hy  na  die  fontein  toe” 
(200)  - wat  hy  waar  gekry  het  as  die  kombuisdeur  gesluit  was? 

Die  voorgaande  voorbeelde  het  sekerlik  nie  verdere  bespreking  nodig  nie! 

(vi) 

Op  bladsy  213  sê  Astrid  vir  Gustaf  “ontbyt  is  amper  gereed”  terwyl  hy  by 
die  fontein  is  en  sy  “stap  met  die  paadjie  af”. 

Dan  verdwyn  sy  in  die  huis  voor  hy  haar  volg. 

Buite  hoor  hy  die  ligte  gerammel  van  donderweer.  Die  storm  wat  reeds  van  die  middag 
af  dreig,  is  besig  om  nader  te  kom.  Hy  moet  die  teerpad  haal  voor  dit  begin  reën. 

Hy  lê  ’n  halfuur  stil  voordat  hy  opstaan  en  sy  klere  inpak. 

Hy  maak  haar  deur  versigtig  oop. 

Hy  loop  na  haar  toe  en  soen  haar  saggies  in  haar  hare.  Dan  maak  hy  die  deur  toe 
(214). 

Voorafgaande  behels  nie  net  ’n  tydsprong  nie,  maar  ook  ’n  sprong  in  logika. 

(vii) 

Wanneer  Gustaf  in  die  laaste  ‘bedryf’  teruggaan  na  die  plaas,  Boshalte, 
doen  hy  eers  aan  by  die  buurplaas  waar  Sureta  die  huis  se  sleutel  vir  hom 
gee  (403),  maar  twee  bladsye  verder  (405)  lees  ons:  “Hy  weet  waar  die 
voordeur  se  sleutel  weggesteek  word.  #Hy  soek  onder  die  klip  tot  hy  dit 
raakvat.” 

Dan  vra  ’n  mens  jouself  af:  Waarom  moes  hy  ’n  sleutel  by  Sureta  gaan 
haal? 

Is  hierdie  gegewens  bedoel  om  die  leser  te  verwar  en  deel  te  maak  van 
die  verteller  se  hallusinasies,  of  is  dit  bloot  slordigheid?  Of  is  daar  so  min 
respek  vir  die  leserspubliek  dat  sulke  teenstrydighede  - en  daar  is  dosyne 
ander  voorbeelde  - aan  ons  voorgehou  word? 

(viii) 

Maande  na  sy  verblyf  op  die  plaas,  aan  die  einde  van  die  tweede  ‘bedryf’, 
is  Gustaf  vrywillig  terug  in  die  rolprentteater  wat  lankal  afgebreek  moes 
gewees  het  en  waar  hy  soveel  aaklige  ondervindinge  gehad  het.  In  die 
donker  vind  hy  die  klavier  en  begin  speel  en  “(l)uise,  houtkewers  en 
kakkerlakke  skarrel  onder  sy  vingers  uit.  Hy  speel  verwoed.  Dit  klink  soos 
die  Maanligsonate”  en  hy  “speel  en  speel  tot  sy  vingers  seer  is  daarvan. 
...  Sonder  dat  hy  nog  ooit  in  sy  lewe  klaviergespeel  het,  speel  hy  die 
Maanligsonate  die  keer  foutloos”  (384)  en  hy  speel  dit  vier  keer;  dan  speel 
hy  die  Maanligsonate  wéér  “oor  en  oor  en  oortot  hy  elke  noot,  elke  pouse, 
elke  nuanse  deur  en  deur  ken.  Hy  dink  daaraan  dat  hy  die  melodie  nou 
agterstevoor  kan  speel”  (386). 

Later  is  hy  genees  van  die  hipnotiese  hallusinasies,  maar  beland  in  die 
hospitaal,  deels  omdat  Astrid  sy  regterhand  se  vingers  afgekap  het  (456). 

Hier  word  hy  (letterlik)  deur  sy  vrou  geslag  (467-473).  Terwyl  dit  gebeur, 
neurie  hy  die  Maanligsonate  en  hy  vind  dit,  heel  makaber,  lekker  om  dood 
te  gaan  (473).  Op  die  nippertjie  word  hy  gered,  koop  die  ‘huis  van  smarte’, 
Bosplaas,  en  sê  twee  keer  op  die  laaste  bladsy  “ksss-ksss”  - sonder 
spokige  reaksie. 

Wat  in  Seeing  sense  op  bladsy  171  staan,  is  ook  hier  van  toepassing: 
“Directors  often  permit  their  films  to  follow  threads  and  themes  which  even- 
tually  have  nothing  to  do  with  the  final  outcome.  These  little  strands  of  plot 
seem  to  be  there  merely  to  pad  or  fill  in  empty  spaces.” 

12.  Groteskheid 

Adrenalien  kan  met  reg  ‘grotesk’  genoem  word,  want  dit  is  “strongly  re- 
lated  to  both  horror  (or  the  horrifying)  and  the  absurd”  (Olivier  1996:  73). 
As  verduideliking  van  dié  eienskap,  word  aangehaal  uit  Bert  Olivier  se 
filmbesprekings  (1996:  74); 

What  does  the  phenomenon  of  the  grotesque  comprise?  It  may  be  easy  enough  to 
recognise  when  confronted  by  it,  although  less  easy  to  analyse.  We  see  it  in  the  rob- 
bery  scene  (in  Wild  at  Heart ) for  example,  where  the  two  men,  bleeding  profusely  from 
multiple  wounds  inflicted  upon  them  by  Bobby  Peru  with  a shotgun,  are  crawling  around 
on  the  ground,  one  of  them  minus  a hand.  The  other  one  - although  not  much  better  off 
- offers  hom  consolation  by  pointing  out  that,  once  his  had  has  been  sewn  back,  he 
would  be  as  new  again;  to  which  his  unfortunate  partner  replies,  with  a mixture  of  frus- 
tration  and  panic  in  his  voice,  that  he  cannot  find  it,  frantically  looking  around  on  the 
floor  for  his  severed  limb  ... 

Characteristically,  members  of  the  audience  responded  to  this  scene  with  a mixture  of 
disgust  and  mirth. 

Van  Nierop,  in  sy  boek  oor  filmanalise,  sê  self:  “Everything  must  be  moti- 
vated”  (24)  of  “functional”  (8).  Hy  skryf  oor  ondeurdagte  elemente  van  ’n 
film  (maar  hoofsaaklik  oor  die  aanwending  van  musiek):  dit  is  “deliber- 
ately  used  to  shock  the  audience  when  they  least  expect  it,  often  creating 
cheap,  sensational,  undersirable  and  even  comical  effect”  (1998:  9).  By 
die  lees  van  Van  Nierop  se  roman  wens  die  ontvanger  dat  hy  sodanige 
uitsprake  in  gedagte  gehou  het  met  die  skryf  van  Adrenalien. 

13.  Oordeel 

Wollen  (1 992:  1 72)  skryf:  “To  go  to  the  cinema,  to  read  books  or  to  listen 
to  music  is  to  be  partisan.  ...  Judgements  are  made  in  the  process  of 
looking  or  reading.  There  is  a sense  in  which  to  reject  something  as  unin- 
telligible  is  to  make  a judgement.” 

Alhoewel  die  roman  onder  bespreking,  met  die  verbeeldingrykheid  van  ’n 
gesoute  ontvanger,  gesien  kan  word  as  ’n  bloudruk  vir  ’n  film,  is  daar 
steedstalle  dinge  in  Adrenalienwat  ‘unintelligible’  is  en  dienooreenkomstig 
word  hierdie  roman  dan  beoordeel. 

Die  slotsom  waartoe  gekom  is,  is  dat  die  roman,  Adrenatien,  slegs  as 


76 


voorskryfmateriaal  gebruik  kan  word  indien  die  voorskrywer  dit  wil  gebruik 
as  voorbeeld  van  onhebbelikhede  in  prosa  en  gevolglike  geringskatting 
van  ’n  (moontlike)  leserskorps. 

Johann  Schutte 


Dit  was  die  Kaap 

Dit  was  die  Kaap 
en  jou  gesig  was  wit 
die  wind  het  jou  hare  gevat 
soos  kaf 

Ons  was  die  see  in 
en  uit  my  mond 
het  ’n  boog  water  gekom 
soos  ’n  fontein 

het  jy  gesê 

in  die  taal  wat  ons  verneuk  het 
en  toe  jou  borste  vir  my  gewys 
Baie  mites  was  vir  my  afstootlik 
maar  nie  dit  nie 


Die  Engelse  koerant 

My  take  away  hande  maak  vetkolle 

op  die  koerant  wat  niemand  nog  gelees  het  nie 

lemand  het  die  wêreld  weer  plat  gery 

en  die  geleerdes  laat  kopkrap 

Hulle  sê  hier  die  bewyse  staar  ons  in  die  gesig 

en  as  hulle  die  kak  uit  hulle  oë  vee 
sê  my  pa  en  klap  sy  koerant 
het  hulle  Suid-Wes  ook  gevat 

Ek  lek  my  vingers  af 

en  wag  vir  die  engelse  koerant 

Ek  wag  tot  die  hingste  vul 

Skuld 

Sy  sê  sy  kan  haar  ma  se  liefde 
vir  haar  God  verstaan 
Haar  pa  het  ’n  bietjie  oes  gevoel 
weens  nierversaking  en 
haar  ma  het  haar  kop 
teen  die  muur  gestamp 
en  soos  ’n  Jood  geprewel 
want  sy  wou  nie  weggaan  nie 

“Waarnatoe”  wou  die  honde 
onder  hulle  voete  weet 
“Ek  weet  nie”  het  die  man 
op  die  televisie  gesê  en 
gepraat  oor  geld  en  geweld 
en  die  gierigheid  van  die  seventies 

en  oor  sy  seif  nie  van  beter  geweet  het  nie 
het  sy  vir  haar  pa  ’n  glasie  water  en 
’n  fyngemaakte  Disprin  ingejaag 
Hy  het  sy  oë  weer  oopgemaak 
die  spoeg  van  sy  ken  afgevee 
en  gevra: 

“Wat’s  fout  met  jou  ma”? 


The  chimneys 

The  dirty  hands  and  faces  on  these  people 

but  they  laugh  and  call  each  other  by  their  nicknames 

splashing  cold  water  over  their  backs  and  under  their  arms 

they  relate  the  trivia  of  the  day  in  great  detail 
studying  the  events  the  way  one  might 
study  dirty  nails  or  broken  skin 

It  is  only  on  the  way  home  that  they  fall  silent 

Their  eyes  on  the  black  smog  hanging  over  their  houses 

But  it  is  the  smoke  coming  from  the  chimneys 

that  captures  their  attention 

That  and  the  smell  coming  from  them 

Oxblood  lipstick 

Oxblood  lipstick  for  a vampire 

with  piercing  eyes  and  insatiable  appetite 

she  moves  and  as  she  does  leaves  deep  wounds 
to  my  throat  and  arms  and  chest  - I should  be  dead 
but  she  is  relentless 

Finally  the  book  drops  to  the  floor,  lifeless 
and  we  tear  at  each  other 

lovingly,  and  for  the  first  time  in  weeks 

Sometimes  telling  me 

One  fist  clenched  and  pressed 
against  her  open  mouth,  eyes 
refusing  the  world  she  sometimes 
tells  me  how  to  move  my  hands 

And  often  she  whispers  into  the  pillow 
as  her  own  fingers  touch  water 
rising  with  the  full  force  of  a child 
waking  from  one  of  those  falling  dreams 

Big  one,  she  says 
blinking,  coming  down 

War  poem 

There  is  a war  going  on 
behind  the  hills  of  these  lines 
Faint  screams  and  traces  of  black  smoke 
the  evidence  of  much  bloodshed 

We  decide  not  to  talk  about  the  war,  my  dad  and  I 

We  stick  to  important  things 

Even  when  the  shelling  comes  dangerously  close 

we  stick  to  these  important  things 

We  put  our  hands  over  our  drinks 

to  keep  out  the  dust 

and  we  talk 

The  sun  sets  and  the  shelling  is  called  off  for  the  night 
We  marvel  at  the  beauty  of  the  African  sunset 
how  the  colours  change 
That  is  about  all 

Susann  Deppe 

Die  stofomslagontwerp  van  die  kortverhaalbundel 
Skrikbewind  (P.J.  Haasbroek)  en  die  skildery 
Guernica  (Pablo  Picasso) 

1.  Inleiding 

Die  waterverfafdruk  op  die  stofomslag  van  die  bundel,  Skrikbewind (1 976), 
is  ’n  vooruitwysing  na  die  fisiese  en  geestelike  skrikbewind  wat  in  die 
verhale  in  dié  bundel  figureer.  Deur  implisiete  intertekstuele  verbande  met 
Pablo  Picasso  se  skildery,  Guernica  (sien  figuur  2)  te  lê,  word  die 
geweldgegewe  geaksentueer. 

2.  Die  skildery,  Guernica  (sien  figuur  1) 

In  1936  stem  Picasso  in  opdrag  van  die 
Spaanse  Republikeinse  regering  daartoe  in 
om  ’n  muurpaneel  vir  die  Spaanse  Pawiljoen 
by  die  Paryse  Wêreldskou  in  1937  te  maak 
(Russel  1980:  3).  Ten  tye  hiervan  is  hy 
eredirekteur  van  die  Prado-kunsgalery. 

’n  Hewige  lugbombardement  deur  Duitse 
bomwerpers  op  bevel  van  Franco  word 
gedurende  die  Spaanse  Burgeroorlog  op  28 
April  1937  op  die  hoofstad  van  die 
Baskeprovinsie,  Guernica,  geloods  (Potter 
1992:  8).  Die  totale  vernietiging  van  die  eens 
“heilige”  dorp  van  die  Baske  wat  sedert  die 
vroeë  Middeleeue  die  bymekaarkomplek  vir 
pelgrims  is,  lok  volgens  Russell  (1980:  3)  so 
’n  hewige  reaksie  by  Picasso  uit  dat  hy  besluit 
om  dié  gebeurtenis  as  onderwerp  vir  die 
muurpaneel  te  neem. 

Russell  (1980:  1-2)  beskryf  die  aanval  op 
Guernica  as  die  wêreld  se  eerste  eksperiment 
van  ’n  volskaalse  bomaanval  wat  uit  die  lug 
geloods  is.  Hy  verduidelik  dat  generaal  Franco 
hiermee  gepoog  het  om  die  rewolusionêre 
gees  van  die  Baske  te  breek.  Hulle  was 
hoofsaaklik  Lojaliste  gedurende  die  Spaanse 
Burgeroorlog. 

’n  Koerantverslaggewer  wat  ooggetuie  was,  berig  só  oor  die  vlammegesig: 

“The  bombardment  of  this  open  town,  far  behind  the  lines,  occupied  precisely  three 
and  one  quarter  hours.  During  that  time  a powerful  fleet  of  airplanes,  consisting  of  three 


Figuur  1 : 

Pablo  Picasso.  Guernica. 
(1937). 

types  ...  did  not  cease  unloading  bombs  ...  Fighting  planes  meanwhile  plunged  low 
from  above  the  center  of  the  town  to  machine-gun  those  civilians  who  had  taken  refuge 
in  the  fields.  Virtually  the  whole  of  Guernica  was  soon  in  flames  ...  The  reflection  of  the 
flames  could  be  seen  in  the  clouds  above  in  the  mountains  ten  miles  away”  (Russell 
1980:  2). 

Picasso  se  skildery,  Guernica,  beklee  volgens  Russell  (1980:  3)  ’n  unieke 
plek  in  die  wêreldgeskiedenis.  Teen  die  agtergrond  van  oorlog  en  vrede  is 
dit  veral  betekenisvol.  Dit  verpersoonlik  die  mens  se  gewete  en  sy  afsku 
aan  die  gruweldade  waartoe  sy  medemens  in  staat  is  en  spreek  die  hoop 
uit  dat  dieselfde  onmenslikheid  nie  herhaal  sal  word  nie.  Vir  hom  is  die 
skildery  ’n  distillasie  van  Picasso  se  veelsydige  talent  - vyf  dekades  met 
verskillende  temas  word  hierin  verteenwoordig.  Russell  kom  tot  die 
gevolgtrekking  dat  daar  baie  min,  indien  enige,  kunswerke  van  dié  grootte 
en  omvang  bestaan  wat  die  kyker  op  so  ’n  dramatiese  wyse  as  gevolg  van 
sy  onstuimige  en  uitdagende  inhoud  konfronteer. 

Picasso  gaan  soos  volg  te  werk  met  die  voltooiing  van  die  skildery: 
Aanvanklik  doen  hy  vyf  en  veertig  studies  in  ses  weke,  en  halfpad  deur 
begin  hy  aan  die  muurpaneel  werk.  Die  studies  vorm  nie  net  die  “outer 
surface”  van  die  skildery  nie,  maar  ook  die  “inner  surface”.  Verskillende 
fasette  van  die  kunstenaar  se  gemoedstoestand  word  verbeeld  (Russell 
1980:136). 

Met  die  eerste  aanblik  van  die  groot  muurpaneel  van  350  by  782.3  cm 
(Potter  1 992:  30)  is  dit  veral  die  gebrek  aan  kleur  wat  die  kyker  opval  - die 
palet  bestaan  uit  swart,  wit  en  verskillende  skakerings  van  grys.  Dit  is  asof 
’n  teenwoordigheid  van  kleur  inbreuk  op  die  somber  atmosfeer  wat  die 
beperkte  ruimte  oorheers,  sou  maak;  of  dit  die  kloustrofobiese  skaduwêreld 
wat  mens  en  dier  vasvang,  sou  verbreed.  Daar  is  geen  uitkomkans  uit 
hierdie  vasgekeerdheid  nie,  en  die  bul  se  teenwoordigheid  links  wat  die 
enigste  uitgang  na  buite  blokkeer,  aksentueer  dié  feit. 

Guernica  beeld  mens  en  dier  uit  wat  met  hul  pynvertrekte  gesigte  en  oop 
krampagtige  hande  uit  dié  skrikbewind  na  bo  en  buite  wil  uitbeur;  asof  hul 
die  natuurlike  beperkinge  van  vorm  en  kleur  wil  oorskry  om  uit  die  nagmerrie 
te  ontsnap.  Die  tradisionele  aanwending  van  vorm  en  kleur  is  in  dié  geval 
amper  te  beskaafd,  te  gedissiplineerd  om  die  ekstreme  pyn  en  marteling 
van  die  hulpelose  slagoffers  van  die  oorlog  uit  te  beeld. 

Alles  word  by  ’n  oorlogsituasie  betrek  - mans,  vrouens,  babas,  diere;  ’n 
hele  dorp  brand  af.  Die  enigste  man  op  die  toneel,  die  kryger,  lê  ontliggaam 
met  ’n  gebreekte  swaard  in  sy  hand  op  die  grond  -totaal  oorwonne.  Hy  is 
die  toonbeeld  van  magteloosheid  en  passiewe  oorgawe,  want  teen  ’n 
lugbombardement  het  die  gewone  soldaat  geen  verdediging  nie. 

Dit  is  die  vier  vrouefigure  wat  die  toneel  oorheers.  Hulle  is  die  simbool  van 
die  onskuldige  slagoffers  wat  óf  self  vermink  word  óf  sterf  óf  as  oorlewendes 
die  verlies  van  hul  gesinne  betreur.  Twee  vroue  aan  weerskante  van  die 
komposisie  beeld  fisiese  en  geestelike  pyn  uit.  Heel  regs  is  ’n  vrou  in 


82 


vlamme  gehul.  Haar  uitgestrekte  arms  en  paniekbevange  gesigsuitdrukking 
demonstreer  die  doodsangs  waarin  sy  verkeer.  Met  ’n  babalykie  in  haar 
arms  kryt  ’n  moeder  aan  die  linkerkant  haar  smart  ten  hemele.  Daar  is 
geen  trane  op  haar  gesig  te  bespeur  nie  - dié  het  opgedroog. 

In  een  hand  hou  ’n  derde  vrou  ’n  lamp  vas  en  met  die  ander  hand  omklem 
sy  haar  borste.  Tevergeefs  probeer  sy  die  toneel  om  haar  verlig,  maar  die 
ligstrale  maak  geen  impak  op  die  omringende  donkerte  nie.  Die  vrouefiguur 
op  die  vlak  onder  haar,  staan  in  ’n  geboë  posisie  met  een  knie  gebuig. 
Haar  arms  hang  willoos  langs  haar  sye,  terwyl  haar  biik  na  die  lig  gekeer 
is  - sy  is  slegs  ’n  passiewe  toeskouer. 

Tereg  kan  van  die  vroue  gesê  word:  “The  four  women  thus  are  both  fact 
and  symbol,  women  victims  and  witnesses,  historic  archetypes”  (Vinson 
1 990a:  815). 

Bo,  net  links  van  die  middellyn,  is  ’n  elektriese  gloeilamp  in  ’n  lampskerm. 
Aangesien  die  gloeilamp  ’n  kunsmatige  bron  van  lig  is,  kan  dit  geen  troos 
of  warmte  verskaf  nie.  Hierdie  beeld  kan  ook  ’n’oog  voorstel  met  die 
gloeilamp  wat  as  pupil  dien  - die  gawe  van  alsiendheid  word  hiermee 
gesuggereer.  Níks  wat  op  daardie  dag  gebeur  het,  moet  die  waarnemer 
ontglip  nie. 

Die  vorms  aan  die  bo-  en  onderkant  van  die  lampskerm  wat  soos  steeksels 
of  selfs  bomskerwe  lyk,  korrespondeer  met  die  vorm  van  die  vlamme. 
Ook  die  spiespunt  wat  deur  die  perd  se  flank  steek,  die  moederfiguur,  bul 
en  perd  se  tonge,  bul  se  ore,  voël  se  vlerk  en  vingers  van  die  een  hand 
van  die  lampdraer  het  dieselfde  vorm.  Picasso  slaag  daarin  om  deur  die 
herhaling  van  die  driehoeksvorm  met  sy  geskerpte  punt  aggressie  te 
suggereer  - almal  op  die  toneel  is  slagoffers  daarvan. 

Selfs  die  diere  ontkom  nie  die  oorlogsgeweld  nie.  Tussen  die  bul  en  die 
perd,  maar  op  dieselfde  gesigsvlak,  is  ’n  voël  met  oopgesperde  bek  sigbaar. 
Met  sy  een  vlerk  uitgestrek,  maar  die  ander  een  wat  willoos  afhang,  blyk 
dit  dat  hy  in  sy  vlug  gestuit  is. 

Die  fokus  van  die  skildery  val  op  die  perd  wat  die  middelste  ruimte  van  die 
komposisie  beslaan.  Met  die  spies  in  sy  flank  ingesteek,  is  hy  nie  meer  in 
staat  om  regop  te  staan  nie  - sy  een  been  is  in  ’n  knielende  posisie.  Pyn 
en  lyding  as  gevolg  van  die  gapende  wond  aan  sy  sy  spreek  uit  die  beeld 
van  sy  oopgesperde  bek.  Picasso  teken  hom  met  ’n  verskeidenheid  van 
tegnieke  - kort  kwashale  vir  die  grootste  gedeelte  van  sy  lyf,  langer  lyne 
vir  sy  maanhare  en  halwe  sirkels  vir  die  voorste  gedeelte  van  sy  lyf.  Die 
geheelbeeld  is  fragmentaries  en  aksentueer  die  feit  dat  daar  geen  harmonie 
of  heelheid  op  die  toneel  teenwoordig  is  nie  - ’n  direkte  gevolg  van  die 
oorlogslagting.  Dít  is  ’n  beeld  van  ’n  wêreld  wat  uitmekaar  val,  van 
destruktiewe  magte  wat  deur  politieke  maneuvers  aan  die  gang  gesit  is  vir 
eie  gewin. 

Volgens  Russell  (1980:  248)  staan  die  offermotief  sentraal  in  die  skildery. 
Hy  beskryf  die  volgende  as  suggesties  van  die  kruisiging  van  Christus  - 

die  stervormige  stigmata  op  die  hande  van  die  kryger,  moeder  en  kind, 
knielende  vrou,  lampdraer  en  perdehoef;  die  kryger  met  sy  arms  aan 
weerskante  van  hom  uitgestrek,  asook  die  wond  in  die  perd  se  flank.  Pi- 
casso  brei  die  motief  verder  uit  na  die  slagoffers  van  die  oorlogsgeweld  in 
Guernica  en  in  ’n  nog  breër  sin  na  die  moderne  mens  wat  gekruisig  word, 
aldus  Russell. 

Bogenoemde  offermotief  figureer  in  die  Spaanse  tradisie  van  stiergevegte 
(Russell  1980:  43).  Hy  beweer  voorts  dat  die  perd,  volgens  Picasso, 
verteenwoordiger  van  die  mens  is:  Beide  is  slagoffers  van  magte  groter 
as  hulself  - die  perd  word  in  ’n  stiergeveg  en  die  mens  in  ’n  oorlogsituasie 
geoffer. 

Russell  (1980:  45)  verduidelik  die  strategie  van  stiergevegte  só:  ’n  Perd 
word  tradisioneel  as  afweermiddel  gebruik  en  die  bul  demonstreer  sy 
sterkte  deur  die  perd  in  die  lug  in  op  te  lig.  In  die  proses  wond  die  bul  sy 
slagoffer  gewoonlik  dodelik.  Hierdie  fisiese  kragtoer  ontneem  die  bul  van 
baie  van  sy  krag  en  die  stiervegter  vind  dit  makliker  om  in  beheer  te  bly. 
Die  bul  wat  aan  die  linkerkant  van  die  komposisie  staan,  se  gesigsuit- 
drukking  getuig  van  oorbluftheid,  eerder  as  verskrikking.  Hoewel  sy  lyf  na 
die  komposisie  gekeer  is,  is  sy  kop  weggedraai.  Russell  (1 980:  55)  verklaar 
dié  feit  deurdat  hy  hom  eerder  as  waarnemer,  en  nie  as  deelnemer  nie, 
bejeën. 

Russell  (1 980:  56)  beweer  dat  beide  die  bul  en  die  perd  vir  Picasso  “mas- 
sacred  animals”  is.  Die  bul  is  nie  ’n  simbool  van  Fascisme  nie,  maar  van 
“brutality  and  darkness”  en  hy  verklaar  dit  só:  “Easy  enough  to  see  in  the 
bull  the  simple  picture  of  push-button  war;  the  animal’s  power,  the  seem- 
ing  vacuous  indifference”. 

T.S.  Eliot  (1989:  63)  vra  tereg  in  sy  gedig  “The  Waste  Land”: 

“What  are  the  roots  that  clutch,  what  branches  grow 

Out  of  this  stony  rubbish?” 

In  die  skildery,  Guernica,  is  daar  inderdaad  groei  en  lewe  teenwoordig  in 
die  beeld  van  die  blom  langs  die  gesneuwelde  kryger  met  sy  gebreekte 
swaard  - beide  opstanding  én  dood  figureer  hier.  Te  midde  van  die 
skrikbewind  as  gevolg  van  die  lugbombardement  wat  hom  in  die  dorp, 
Guernica,  afspeel,  is  die  suggestie  van  Christus  se  opstanding  na  die 
kruisdood,  van  ’n  blom  wat  ongedeerd  bly  lewe. 

Guernica  en  sy  lot  sal  nie  in  die  niet  verdwyn  nie:  Picasso  slaag  daarin  om 
deur  die  skildery,  Guernica,  “a  picture  about  voice”  (Russell  1980:  15), 
mens  en  dier  as  spreekbuis  te  gebruik;  om  die  pyn  en  lyding  wat  spreek 
uit  hul  krete  aan  die  kyker  oor  te  dra.  Die  naamlose  grusaamhede  wat  met 
oorlogsgeweld  gepaard  gaan,  kan  nie  deur  die  slagoffers  daarvan  op 
beskaafde  wyse  oorvertel  word  nie.  Dit  moet  met  krete  in  die  lug  uitgebasuin 
word,  as  klag  en  as  waarskuwing  teen  die  slagting  van  lewens  in 
oorlogsituasies. 

3.  Die  stofomslagontwerp  van  Skrikbewind  (sien  figuur  2) 

Die  rou  smartkrete  op  die  slagoffers  se 
gesigte  in  die  skildery,  Guernica , eggo  in  die 
oopgesperde  monde  van  die  figure  op  die 
stofomslagontwerp  van  Skrikbewind.  Die 
kunstenares,  Beverly  van  Reenen,  baseer 
dié  ontwerp  op  ’n  waterverf  wat  Haasbroek 
self  geskilder  het. 

Sterk  tematiese  ooreenkomste  bestaan 
tussen  dié  ontwerp  en  Picasso  se  Guernica, 
hoewel  die  styl  verskil.  Eersgenoemde  is  meer 
ekspressionisties  van  aard,  terwyl  laasge- 
noemde  in  ’n  kubistiese  styl  geskilder  is. 

Op  die  stofomslagontwerp  van  Skrikbewind 
staar  drie  figure  angsbevange  met  oopge- 
sperde  monde  na  bo.  ’n  Vierde  figuur  is  in  ’n 
onderstebo  posisie  en  suggereer  ’n  afwaart- 
se  valbeweging.  Net  soos  in  die  skildery, 

Guernica,  is  dit  hul  oop  hande  wat  die  kyker 
opval.  As  gevolg  van  hul  ligte  kleur,  in 
teenstelling  met  die  donkerder  somber  kleure 
op  die  agtergrond,  val  die  fokus  daarop. 

Skrik  en  ontsetting  spreek  uit  elke  figuur  se 
liggaamshouding  en  is  veral  merkbaar  uit  die  vrouefiguur  op  die  voorgrond 
met  haar  kop  na  onder  gerig.  Dit  is  asof  sy  haarself  deur  hierdie 
liggaamsposisie  teen  dreigende  gevaar  wil  beskerm.  Die  sirkel  van  haar 
arms  herhaal  die  buitenste  sirkel  om  die  groepie:  ’n  Skrikbewind  betrek 
nie  net  die  individu  nie,  maar  die  hele  mensdom  - ’n  tema  wat  sterk  in  die 
verhale  van  dié  bundel  figureer. 

Dié  tema  word  versterk  deurdat  daar,  anders  as  in  die  skildery,  Guernica, 
geen  diere  in  dié  komposisie  teenwoordig  is  nie.  Waar  die  perd  in 
laasgenoemde  skildery  die  mens  verteenwoordig,  tree  die  mens  self  in 
Skrikbewind  op  - sy/haar  angs  en  paniek  is  soveel  feller  deur  die  direkte 
aanslag  daarvan. 

’n  Gedempte  palet  van  kleure  aksentueer  die  somber  situasie  waarin  die 
figure  vasgevang  is.  Helder  oranje  spatsels  kleur  tussen  die  figure  skok 
die  oog  en  suggereer  vlamme  op  die  agtergrond.  Die  vlamme  weerkaats 
in  die  oë  van  die  vallende  figuur  wie  se  uitgestrekte  hande  ’n  ooreenkoms 
toon  met  die  vrou  in  die  skildery,  Guernica,  wat  deur  vuur  oorval  is. 

Net  soos  die  gloeilamp  in  bogenoemde  skildery  straal  die  son  nie  warmte 
en  energie  uit  nie  - hier  as  gevolg  van  sy  koue,  blougroen  kleur.  Al  wat 
hitte  uitstraal,  is  die  versengende  gloed  van  vlamme  op  die  agtergrond 
wat  ’n  gevaar  vir  die  groepie  mense  inhou  - inderwaarheid  ’n  skrikbewind 
waaruit  hulle  nie  kan  ontsnap  nie  as  gevolg  van  die  sirkel  wat  hulle  omring. 


Figuur  2: 

P.J.  Haasbroek.  Skrikbewind. 
(1976). 

Dié  donkerpers  sirkel  wat  die  kunstenaar  om  die  groepie  getrek  het, 
beklemtoon  hul  eenheid,  maar  ook  hul  isolasie.  Al  die  figure  is  in  ’n 
kloustrofobiese  ruimte  vasgekeer  en  onmagtig  om  uit  die  situasie  te 
ontsnap.  Selfs  gedeeltes  van  hul  liggame,  soos  die  twee  figure  se  arms 
aan  die  linkerkant  van  die  ontwerp,  vorm  deel  van  die  sirkel  en  wys  op  hul 
“vasgegroeidheid”  daaraan.1aenb  Hulle  word  ook  van  die  omgewing  rondom 
afgesny  deurdat  die  sirkel  nie  die  plantegroei  in  die  onderste  hoek  regs 
insluit  nie. 

Net  soos  in  die  skildery,  Guernica,  is  daar  nie  passiewe  aanvaarding  nie  - 
dis  asof  die  figure  uit  die  beperkinge  van  vorm  wil  beur,  asof  hulle  met  hul 
krete  en  opwaartse  blikke,  of  hul  uitgestrekte  en  geboë  arms,  wil  uitreik  na 
buite. 

Dieselfde  donkerpers  kleur  van  die  sirkel  word  op  die  agtergrondgedeelte 
van  die  stofomslagontwerp  waarop  die  titel  en  outeursnaam  geskryf  is, 
herhaal.  Die  titel  is  ook  met  dieselfde  oranje  wat  in  die  komposisie  voorkom, 
ingekleur.  Bogenoemde  tegniek  het  tot  gevolg  dat  die  stofomslagontwerp 
en  titel  by  mekaar  aansluit.  Dit  dra  by  tot  die  uitbouing  van  die  tema  deurdat 
die  skrikbewind  waaraan  die  figure  op  die  komposisie  onderworpe  is,  as 
vooruitwysing  na  die  gegewe  in  die  bundel  dien. 

Indien  die  sirkel  vertikaal  in  twee  helftes  verdeel  word,  kom  die  volgende 
aspekte  ter  sprake  - die  drie  figure  in  die  regterhelfte  vorm  ’n  eenheid.  In 
die  linkerhelfte  vorm  die  vallende  figuur  en  die  vrou  op  die  voorgrond  ’n 
groepie  op  hul  eie.  Terwyl  die  eerste  groepie  opwaarts  kyk,  neig  die  twee 
figure  links,  afwaarts. 

Lees  ’n  mens  die  komposisie  binne  die  sirkel  antikloksgewys,  beginnende 

by  die  drie  figure  regs,  is  daar  ’n  definitiewe 
beweging  merkbaar  - hulle  beur  op  in  die 
rigting  waarna  hulle  kyk,  voltooi  ’n  halfsirkel 


Figuur  3a: 

Phillipe  Halsman.  Human  skull 
consisting  of  seven  naked 
women’s  bodies.  Photograph 
after  a drawing  by  Dali.  (9151). 


Figuur  3b: 

Salvador  Dali.  The  face  of  war.  (1940-1941) 

en  stort  na  benede.  Die  onderste  figuur  links  kom  op  die  grond  te  ruste 
met  sy/haar  arms  in  ’n  beskermde  posisie.  Só  herhaal  die  kringloop  hom 
telkens  - ’n  aanduiding  van  die  onontkombaarheid  aan  die  situasie. 

’n  Horisontale  verdeling  van  die  sirkel  toon  vier  menskoppe  en  die  son  in 
die  boonste  gedeelte.  As  gevolg  daarvan  dat  die  figure  se  hande  in  dié 
komposisie  afwesig  is,  lyk  hul  ontdaan  van  alle  menslikheid.  Hulle  koppe 
neem  die  voorkoms  van  skedels  aan.  In  die  onderste  gedeelte  van  die 
sirkel  is  die  ligte  kleur  van  die  hande  en  arms  in  kontras  met  die  donker 
kleure  van  die  res  van  die  komposisie.  Funksioneel  is  dit  geslaagd  dat  die 
fokus  op  die  figure  se  krampagtige  hande  en  die  geslote  sirkel  van  arms 
val,  aangesien  dit  hulle  angs  en  paniek  uitbeeld. 

Die  buitelyn  van  die  sirkel  neem  die  vorm  van  ’n  skedel  aan  waarop 
suggesties  van  twee  oogholtes,  ’n  neus-  en  mondvorm  voorkom.  Net  regs 
van  die  middel  van  die  skildery  vorm  die  vrouegesig  die  een  oogholte.  Op 
dieselfde  vlak,  links,  maak  die  kop  van  die  vallende  figuur  die  ander 
oogholte  uit.  Die  arm  en  hand  net  links  van  die  middellyn,  vorm  die 
neusgedeelte,  terwyl  die  geboë  kop  en  geslote  sirkel  van  arms  van  die 
figuur  links  onder  die  mondgedeelte  suggereer.  Draai  ’n  mens  die 
stofomslag  om,  het  laasgenoemde  ook  die  vorm  van  ’n  skedel.  Dit  stem 
ooreen  met  die  kopgedeeltes  van  die  drie  figure  aan  die  regterkant  van 
die  komposisie. 

Volgens  Haasbroek  (1 992a:  56)  kondig  die  titel  van  een  van  die  verhale  in 
Skrikbewind,  “Daar  gelaat”,  die  einde  van  sy  betrokkenheid  by 
grensliteratuur  aan.  Hy  verduidelik  dit  só:  ‘“Daar  gelaat’  impliseer  natuurlik: 
‘Ek  het  dit  daar  gelos,  ek  is  klaar  daarmee’.  Maar  dit  was  ook  ’n  gelaat  van 
die  oorlog daar.  Die  gelaat  wat  bestaan  uit  ore,  neus,  oë,  en  dies  meer ...” 
(my  kursivering). 

En  hier  op  die  stofomslagontwerp  is  inderdaad  ’n  gelaat  van  die  oorlog  - 
’n  skedel  as  simbool  van  die  gruwelikhede  waaraan  ’n  mens  in  ’n 
oorlogsituasie  onderwerp  word.  Hierdie  skrikbewind  word  nie  slegs  op 
fisiese  vlak  nie,  maar  ook  op  geestelike  vlak  gevoer.  Die  mens  is  deur 
magte  buite  en/of  binne  homself  vasgevang.  Geen  positiewe  beeld  soos 
die  blom  of  die  motief  van  dood  en  opstanding  wat  in  die  skildery,  Guernica 
figureer,  is  hier  teenwoordig  nie  - die  hoop  op  uitkoms  is  gering. 
Haasbroek  rig,  net  soos  Picasso  met  sy  skildery,  ’n  waarskuwing:  ’n 
Skrikbewind  van  enige  aard  kan  tot  vernietiging  van  die  mens  lei.  In  dié 
bundel  is  dit  veral  die  wreedheid  van  een  mens  teenoor  ’n  ander  wat 
daartoe  aanleiding  gee.  Dié  wreedheid  manifesteer  in  geweld,  wraak  en 
weerwraak,  uitbuiting  en  selfdestruksie  - motiewe  wat  in  die  kortverhale 
figureer. 

4.  Die  kortverhale 

In  die  eerste  verhaal,  “Die  vonds”,  kan  die  druk  en  vereistes  van  die  same- 
lewing  as  oënskynlike  rede  vir  die  moeder  se  moord  op  die  babaseuntjie 

dien.  Eksterne  magte  soos  oorlog,  politieke  geweld  en  terreur  bedreig  die 
mens  in  “Plek  vir  ordentlike  mense”,  “Eendag  uit  die  glaskas”  en  “Daar 
gelaat”.  In  “Goeie  man”  dwing  die  gruwelmoorde  op  sy  vrou  en  kinders  ’n 
doodgewone  goeie  man  só  ver  dat  hy  as  reaksie  daarop  almal  in  sy  sig 
afmaai.  Hierdie  verhaal  beklee  ’n  belangrike  plek  in  die  bundel  en 
demonstreer  hoe  die  gewone  mens,  tot  die  uiterste  gedryf,  self  instrument 
van  destruktiewe  kragte  word. 

Haasbroek  beeld  die  wreedheid  van  een  mens  teenoor  ’n  ander  uit  in 
rassekonfrontasie  wat  hom  afspeel  in  “Stad  sonder  hart”,  en  homoseksuele 
konfrontasie  tussen  ’n  onderwyser  en  ’n  skoolseun  en  skoolseuns  onderling 
in  “Swepe”.  In  die  verhale  “Die  lemoen”  en  “Afdraand”  figureer  wreedheid 
op  seksuele  vlak.  Die  mens  as  slagoffer  van  natuurmagte  en  die 
kompleksiteit  van  interpersoonlike  verhoudings  is  die  tema  in  “Vlugkans” 
Seksualiteit  voer  die  botoon  in  “Begin”,  ’n  verhaal  waarvan  die  titel  die 
verhaalgegewe  aandui  - die  begin  van  die  sondeval.  Dié  gegewe  brei  uit 
van  die  twee  individue  na  die  hele  mensdom,  wat  as  gevolg  van  die 
sondeval  by  ’n  skrikbewind  betrek  word. 

Dit  is  veral  in  die  laaste  twee  verhale  in  die  bundel  waar  die  individu  se 
persoonlike  skrikbewind  aan  die  kaak  gestel  word.  In  “Nag”  is  daar  ’n 
positiewe  verandering  deurdat  die  vader  se  selfvernietigingsdrang  na 
selfbehoud  verander  wanneer  hy  om  sy  kind  se  lewe  moet  veg.  “My 
sonneblomme  laat  nie  hul  koppe  sak  nie”,  die  laaste  verhaal  in  die  bundel, 
dra  Haasbroek  aan  die  skilder,  Vincent  van  Gogh,  op.  As  gevolg  van 
waansin,  pleeg  hy  selfmoord  - sekerlik  die  ergste  skrikbewind  moontlik 
waaraan  die  mens  onderworpe  kan  word. 

Op  die  stofomslagontwerp  suggereer  die  sirkelbeweging  van  die  figure  ’n 
ewige  kringloop,  ’n  kringloop  wat  homself  herhaal  deur  die  spesifieke 
plasing  van  die  drie  verhale  in  die  bundel  waarin  die  tema  van  lewe-dood- 
lewe  figureer.  Die  aanvangsverhaal,  “Die  vonds”,  het  die  geboorte  en  dood 
van  ’n  pasgeborene  as  gegewe.  “Begin”,  ’n  verhaal  min  of  meer  in  die 
middel  van  die  bundel,  het  - soos  die  titel  aandui  - die  mens  in  die  paradys 
as  tema.  Hy  is  egter  die  skepper  van  sy  eie  verganklikheid  wat  die  sondeval 
- die  einde  van  sy  paradyslike  bestaan  - tot  gevolg  het.  Die  slotverhaal 
van  die  bundel,  “My  sonneblomme  laat  nie  hul  koppe  sak  nie”,  eindig  met 
Van  Gogh  se  selfmoord.  In  kontras  met  sy  dood,  dui  die  aanwesigheid 
van  lig  in  die  slotreëls  op  die  alomteenwoordigheid  van  God  en  die  Ewige 
Lewe.  Groei  sal  weer  plaasvind,  want  “die  perskebome  sal ...  vanjaar  (dra)” 

(p.  111). 

Só  is  geboorte  of  ’n  nuwe  begin,  dood  en  lewe  na  die  dood  onafskeidbaar 
deel  van  die  kringloop  van  die  mens  se  aardse  bestaan.  Só  is  ’n 
skrikbewind,  wat  die  mens  op  indivuduele  en/of  groepsvlak  teister,  ook  te 
midde  hiervan. 

Notas 

la.  Die  stofomslagontwerp  van  Skrikbewind  sluit  aan  by  die  foto  getiteld,  Human  skull 
consisting  of  seven  naked  women’s  bodies  (1951)  (Descharnes  & Néret  1994:  337) 
(sien  figuur  3a),  wat  Philippe  Halsman  op  ’n  skets  van  Salvador  Dali  gebaseer  het.  Die 
skedel  bestaan  uit  sewe  naakte  vrouefigure  wat  deur  verskillende  liggaamsposisies 
die  buitelyne,  oog-,  neus-  en  mondholtes  en  oorblywende  tande  daarvan  vorm. 

lb.  Dié  stofomslagontwerp  toon  ooreenkomste  met  nog  ’n  skildery  van  Dali,  The  face  of 
war  (1940-1 941)  (Descharnes&  Néret)  (Sien  figuur  3b).  Die  komposisie  bestaan  uit’n 
mensgesig  met  ’n  oopgesperde  mondholte  en  twee  oogholtes.  In  elke  holte  is  daar  ’n 
skedel  en  in  elk  van  dié  skedels  se  holtes  is  daar  nog  skedels. 

Carie  Maas 
Sondebok 


Hy  het  homself  weer  betrap  dat  hy  loop  en  sing  - lay-dee  o-dl,  lay-ee-odl, 
lay-ee-oo.  Eintlik  nie  sing  nie,  sy  stem  is  maar  ’n  geprewel. 

Dis  op  sigself  ’n  wonder  dat  hy  die  gejodel  uit  die  fliek  onthou.  Dis  een  van 
die  min  wat  hy  ooit  gesien  het.  Na  een  van  daardie  vakansies  by  sy  tantes 
wat  net  nie  ophou  nie  het  sy  ma  met  die  terugry  in  die  stad  stilgehou.  Hulle 
het  hul  laat  meesleur  deur  die  Switserse  heuwels  en  die  musiek  en  plesier 
van  die  kinders  in  bont  klere.  Pouse  kon  hy  skoon  oorstelp  skaars  die  rooi 
kies  tussen  al  die  kleure  koeldrank.  Toe  koop  sy  ma  vir  haar  ’n  groene  dat 
hy  ook  daarvan  moet  proe. 

Hy  kan  nie  eens  dink  dat  die  keuses  in  die  nonnefliek  in  sy  agterkop  was 
met  sy  toetrede  tot  die  monnikedom  nie.  Dit  het  soos  alles  sommer  vanself 
gekom.  Hy  is  mos  as  ’t  ware  met  die  kruis  bokant  sy  bed  en  die  pater 
noster  in  die  skoot  gebore.  Hoe  moedeloos  gewerk  sy  ma  ook  al  by  die 
huis  gekom  het,  saans  voor  die  maaltyd  was  hulle  eers  vir  ’n  uur  lank  op 
hul  knieë. 

’n  Besluit  van  bloedsweet?  Nee,  dit  was  die  oorweging  van  sy  toekoms 
nie.  Reeds  as  kind  het  hy  aangeleer  om  hom  niks  vreeslik  aan  te  trek  nie. 
Dit  beteken  dat  dit  nie  so  erg  was  as  hy  smiddae  alleen  moes  speel  nie,  of 
by  die  skool  gespot  is  oor  sy  pa  nie. 

Hulle  sukkel  nie  regtig  met  hom  nie.  Hulle  is  nie  regtig  vir  hom  kwaad  nie. 
Sy  ma  het  ook  gedink  hy  is  ’n  kind  vroom  in  leer  en  lewe  en  sy  tantes  het 
saamgestem  dat  die  toewyding  sy  sober  aard  sou  pas. 

Nie  een  vir  uiterstes  nie,  het  die  reën  in  die  winter-  en  somertemperature 
hom  onwillekeurig  binne  die  kloostermure  gehou.  Daardeur  het  sy  kennis 
van  die  dogmatiek  opmerklik  geword.  Mettertyd  het  hy  die  respek  van 
selfs  die  ou  beproefdes  verwerf.  Hulle  het  selfs  daaraan  begin  dink  dat  hy 
van  die  leerlinge  aan  die  hand  moes  neem.  Ten  spyte  van  sy  stiltes  sou  sy 
onstoorbare  ewewigtigheid  hulle  metodies  en  deeglik  die  waarheid  van 
die  Heilige  Maria  en  Onse  Heer  binnelei. 

Vanjaar  het  die  herfswind  egter  ’n  onrustigheid  na  die  kloosterskool  gebring 
wat  nie  net  in  die  blare  gebly  het  nie.  Vader  Ignus  het  kom  waarneem  as 
hoof,  en  dit  met  die  vuur  van  sy  naamgenoot  soveel  eeue  tevore.  Dissipline 
is  ook  die  kragbron  van  die  vader  se  strewe:  soldaat  vir  Christus,  gewapen 
met  Gods  Woord. 

Anders  as  sy  eie  gedwee  planmatige  manier,  het  die  vader  met  die 
heethoofdigheid  te  werk  gegaan  waarmee  die  reformasie  teëgestaan  is. 
Trou  aan  die  gene  van  Loyola  het  hy  met  hartstog  en  ywer  sy  gunsteling 
vers  verkondig.  Dit  het  die  kinders  se  voetslag  geword  en  is  ook  snags 
saam  met  die  geestelikes  na  hulle  selle:  “Julle  het  nog  nie  ten  bloede  toe 
weerstand  gebied  in  julle  stryd  teen  die  sonde  nie.” 


90 


Hy  het  amper  met  ex  cathedra,  die  gesag  van  die  Pous  self,  toegesien  dat 
die  vernuwing  die  winter  uit  die  klipmure  en  die  harte  weer:  vader  John  se 
gape  tydens  die  vroeë  mis,  vader  Thomas  se  vergryp  aan  die  beskeie 
nagereg,  vader  Tobias  se  oë  wat  na  die  seuns  bly  dwaal.  Die  onfeilbare 
oordeel  het  elke  afwyking  weg  van  armoede,  onthouding  en  gehoor- 
saamheid  betrap  en  getugtig.  Daar  is  tot  in  die  binnehof  gefluister  dat  die 
vader  oë  en  ore  had  om  boesemsondes  te  ontbloot. 

Weer  was  die  preke  nie  vir  hom  nie,  die  vermanings  nie  van  toepassing 
op  sy  onwankelbaarheid  nie. 

Die  man  van  passie  het  tog  ’n  ongemak  in  hom  laat  posvat  waarop  hy  die 
vinger  nie  kon  lê  nie.  Hy  wou  iets  herken  uit  ’n  vervloë  tyd,  maar  die  vaalte 
van  die  jare  het  dit  reeds  toegelê.  In  plaas  van  die  gloed  van  herlewing 
wat  deur  die  ander  gestu  het,  het  ’n  beklemming  in  hom  wortel  geskiet.  Dit 
het  aan  ’n  gedagte  lug  gegee  wat  nie  eens  die  eindeiose  Latynse  vertalings 
kon  smoor  nie.  Conscia  mens  recti,  conscia  mens  recti ...  maar  sy  kop  het 
net  een  geregtigheid  begin  ken:  die  dwingende  begeerte  om  die  bok  in  die 
binnewerf  van  die  kombuis  in  vader  Ignus  se  lowertuin  los  te  laat. 

Met  watter  erns,  watter  hartstog  sou  die  vader  die  bok  verketter! 

Die  dink  het  so  deel  van  hom  geword  dat  sy  bene  hom  een  namiddag 
doodluiters  na  die  hekkie  gebring  het.  Hy  het  die  hingsel  gelig,  die  swart 
kleed  op  die  waslyn  die  enigste  teken  van  die  heilige  inwoner  van  die  ab 
se  huis. 

Daar  het  min  gekom  van  die  verdoemende  verwoesting  wat  die  dier  moes 
saai.  Die  stomme  bok  het  net  ’n  paar  bekke  vol  dahlias  weggesit  voor  ’n 
kombuiswerker  die  oop  hek  gesien  en  groter  skade  besweer  het. 

By  die  informele  vergadering  daarna  om  te  besin  oor  wat  om  met  die  dier 
uit  te  rig  het  hy,  tot  die  verbasing  van  die  ander,  aangebied  om  die  bok  te 
slag. 

’n  Priestersdaad  kan  louterende  versoening  bring,  het  vader  Ignus  na  kort 
oorweging  die  oortreder  se  lot  beseël. 

Hy  het  nog  met  die  bok  se  bloed  aan  sy  hande  gewerskaf  toe  die  vader 
hom  kom  vra  om  voortaan  die  sang  in  die  kapel  te  lei.  Met  die  salige 
vreugde  en  drif  eie  aan  ’n  Jesuïet. 

Theo  Kemp 

My  woorde  is  met  rooi  toue 

(ter  nagedagtenis  aan  elma  ngindo) 

my  woorde  is  met  rooi  toue 
om  die  enkels  gebind,  hulle 

probeer  haar  soek  in  beelde  wat  die  kop  soos  negatiewes 

teen  die  lig  hou 

(hoe  ver  is  die  hande  en  die 

kop 

nie  verwyder  nie?) 

: sy  met  haar  rug  teen  die  venster  sing  babawethu 
o God  jou  hande  is  nie  te  kort  nie;  die  blou  gerookte  buitekamer; 
daar  kom  ’n  tyd  vir  lag  skryf  sy  op  die  foonboek 

die  spar-sak  op  die  skoot,  die  telkomtikkieboks 
is  haar  laaste  groet. 

die  dae  jaag  verspil  verby  soos  die  stompies 
wat  sy  in  die  baksteengleuwe  druk 

vandag,  na  maande,  soek  ek  weer 
my  hande  klou  die  beker 
vergeefs- 

die  laaste  beeld  versuip  my  woorde  telkens 

toe  die  dag  om  6 in  ’n  pienk  gown  vol  pille  vir  haar 

stol. 

Beskou  dit  as  ’n  blom 

Sit  ek  gedagteloos  gekopppel  aan  - 
(die  aarde  het  ons  vreemd  geword 
al  sit  ons  met  haar  groen  rek  wat 
die  dood  al  dieper  vreet) 

- die  hemel  wat  my  rustig  maak 

in  grys  en  swart  met  vlekke  wit  kan  ek 

my  stingellose  kop  maklik  verpak 

dis  net  my  lyf  wat  nog  gelend  vasklou  aan  die  sofa  waar 

herinneringe  hardkoppig  wit  leef  as  slaapmerke 

met  dié  gegewens  dus  van  my  vel 
bedreig  deur  die  porieë  waardeur  ek  asem 
ruik  en  net-net/nou  hoor 
versend  ek  iets  aan  jou  van  my 
dunne  relasie  met  dag  en  datum,  26  mei 

Cornelius  van  der  Merwe 
Midwinter 


dit  motreën  al  die  hele  dag 
dit  is  kaaps-winters  koud 
vyfuur  is  dit  al  sterk  skemer 
in  die  huise  van  die  straat 
brand  die  ligte  en  verwarmers 
al  van  vroeg  af  die  kilte 
trek  teen  my  ruggraat  op 
soos  die  befaamde  kundalini 
maar  ek  hou  my  nie  hiermee  op 
nie  ek  versonk  in  ’n  boek 
van  Erica  Jong  en  Stephen  King 
laat  die  koue  kwyn  terwyl  my 
gedagtes  ver  paaie  loop  tot  in 
die  Karoo  waar  die  kapok  in 
’n  ander  winter  sentimeters 
diep  gelê  het  en  ons  liefde 
voor  die  Essestoof  gemaak  het 


Son  onder 

die  son  wat  sak  agter  die  magalies 
brand  plantasievure  in  akrielkleure 
van  rooie  en  oranjes  die  hadidas 
vlieg  met  stollende  gille  as  hulle 
terugkeer  na  avondsneste  hoog  bo 
in  die  aangrensende  kegelboom  dit 
kleur  vinnig  waterblou  as  die  son 
se  vlamme  verdof  en  binne  minute 
is  dit  sterk  skemer  dan  is  nog  net 
die  motors  en  die  kiewiete  by  die 
spruit  hoorbaar  voor  dit  nag  is  - 


Renée  Marais 
Die  tuiskoms 


Vir  háár  geen  doodsengel  nie. 
Nee,  die  Seun  van  God  self 
het  haar  kom  haal:  sy  hande 
op  die  stram  bene  gelê  en  sag 
gestreel  oor  die  spiere  wat  nie 
meer  wou  buig  nie,  Hy  het  haar 
hande  geneem  en  geglimlag, 
die  verknotte  hande  vásgegryp 
en  gesê:  “Kom,  Maria,  nou  het  jy 
lank  genoeg  gely.  Vir  jou  het  Ek 
alreeds  ’n  tuiste  voorberei. 

Groet,  en  kom  saam  met  My.” 

En  die  dowwe  oë  het  weer  blink 
geword,  die  lank  reeds  tandelose 
mond  het  in  vreugde  oopgelag. 

Sy  het  gegaan,  vol  blydskap,  sag. 


Susan  Deppe 
Habitatsoeke 

(Na  Henri  Rousseau  se  skildery,  The  snake  charmer) 

Neem  my,  ’n  onberese  Alice, 

saam  met  jou  af  in  ’n  duiselgang 

na  die  landskap  van  Rousseau 

waar  teleskope  mikroskopies  en 

enkelbeelde  binêrword, 

waar  lemspriete  deur  vlak  perspektiewe  sny 

en  primitiewe  silhoeëte  ontbloot, 

waar  drome  kaleidoskopies  wentel  tot  die  sekerte: 

ons  hoort 

Carina  Stander 
mensmessias 


jy  wil  jouself 
soos  ’n  berg 
oor  my  laat  skadu 
(solied  en  gesond) 

jou  hande  die  wolkkolom 
wat  dierpatrone  maak 
wat  vlieg-vlieg  oor  my  grond 

jy  wil  my  mensmessias  wees: 

die  een  wat  hom  offer 

vir  my  keelseer  en  my  kuns 

maar  snags  volg  ek  die  spoor 
na  die  strik 
waar  my  slagting 
na  rou  biltong  ruik; 
waar  ek  reep  vir  reep 
soos  lokaas 

van  laas  seisoen  se  jagters  hang 

Pleidooi  vir  ’n  kunssiel 

noem  haar  ’n  aspoesterpateet 
wat  alles  van  die  niks  af  weet. 

skeur  haar  onbenulligheid  aan  flarde. 

stel  haar  in  die  openbaar  tereg. 

voer  haar  vir  die  valbyl. 

moor  haar  niksheid  chop  vir  chop. 

want  meestal 
is  al 

wat  sy  nodig  kry 
haar  hart 
twee  hande 
en  ’n  vlindereier 
vir  ’n  breinsel. 

karkas 


iemand  het  ’n  vuishou 
in  die  maan  geslaan: 

kyk  hoe  byna  broos 

die  stoígeel  uit  die  kraters  sif 

tot  op  die  bed 

waar  ek  vannag 

(met  bloedrooi  parfuum 

agter  my  vlegsels 

en  ’n  harnas  voor  my  hart) 

’n  jagter 

karkaskaal 

inwag 

jy  ken  die  paadjies  na  my  plek 

- die  stofpad  wat  in  somers 
na  mango  en  maroela  ruik, 
later  kronkel  deur  die  rietbos 
waar  swart  kinders  vislyn  span 
en  pie 

waar  ek  kurperkind 

in  die  rondte  tol  - 

glad  en  nat  en  heel  in  jou  hande 

soos  in  my  droom  oor  God 

jy  ken  die  paadjies  na  my  plek 

- die  harde  teerpad  wat  stippeltree 
tot  op  die  drumpel  gee 

waar  ek  jou  inwag 
met  trendy  stadsdinge 
en  jou  lawe  met  lawwe  gelag 

jy  ken  die  paadjies  na  my  plek 

- jou  hande  proe-proe  aan  my  mond, 
skuins  na  die  tonnel  van  my  oor, 
af,  af  na  my  cleavage 

waar  jy  oë  toeknyp 
en  bid  ek  moet  jou  vashou 
tot  die  bult  tussen  jou  heupe 
soos  ’n  seuntjie  slapoog  slaap 

jy  ken  die  paadjies  na  my  plek 

- die  houttrappe  wat  slangsleepsels  maak 
deur  die  tuin  van  Eden,  duskant  Plet, 
waar  die  water 

na  Coca  Cola  lyk 

en  ek  teen  jou  skouer  grens 

oor  jy  ook  na  die  aarde  ruik 

jy  ken  die  paadjies  na  my  plek 

- maar  jy  besluit  om  te  verdwaal 
of  my  te  kom  haal 


Tom  van  Rooyen 
Storm 

Vanaand  is  die  bome  onrustig 
in  die  kort  stote  van  die  wind 
- voorlopers  van  die  storm. 

Los  blare  skarrel  deur  die  tuin 
en  weerlig  skets  telkens  die  mure, 
stamme  en  swiepende  takke. 

Geen  teken  van  lewe;  die  voëls  skuil. 
Net  die  gedaante  by  die  visdam 
wat  roerloos  in  die  wind  staan 
in  die  donker  waterrimpels  tuur, 
verskyn  en  verdwyn 
in  die  flitsende  lig. 

As  die  groot  druppels  val, 
is  dit  nog  daar, 
onstoorbaar  deur  die  rumoer 
en  die  stromende  water. 

Wanneer  die  donder  bedaar 
en  die  weerlig  onttrek 
voor  die  sagter  val  van  die  reën 
is  die  visdam  skielik  verlate  - 
Net  ’n  vaal  droefheid 
in  die  druipende  takke 
en  die  poele  op  die  gras. 

Maritha  Snyman 

Skilderye  as  verwysing  in  die  poësie  van  Lina  Spies: 
Doelbewuste  estetisering? 


Die  literêre  verwysing 

Die  term  “verwysing”  het  deesdae  ietwat  in  onbruik  verval  in  literêre 
besprekings  en  word  dikwels  vervang  met  die  term  “intertekstualiteit”.  Tog 
is  dit  so  dat  die  term  “(literêre)  verwysing”  bepaalde  konnotasies  oproep 
wat  nie  in  alle  opsigte  ooreenkom  met  die  term  “intertekstualiteit”  nie.  Johl 
(1992:  571)  beweer  tereg  dat "...  kontemporêre  benaderings  (ook)  erken 
dat  die  literêre  teks  bewustelik  op  ander  tekste  kan  teruggaan  deur  middel 
van  byvoorbeeld  herhalings,  aanhalings  of  toespelings”. 

Die  gebruik  van  sodanige  bewustelike  verwysings  is  ’n  opvallende  kenmerk 
van  Spies  se  poësie.  Brink  (1982:  22)  beskou  dit  as  “een  van  Lina  Spies 
se  dringendste  bemoeienisse”.  Gilfillan  (1977:  6)  beweer  dat  Spies  se 
“volgehoue  ontginning  en  interpretasie  van  lewensmomente  ’n  nuwe 
dimensie  kry  ...  in  verwysings  na  kunstenaarsfigure  soos  Eybers,  Knobel, 
Opperman,  O’Neill,  Van  Gogh  en  Rembrandt.  Verwysings  na  skilders  en 
die  skilderkuns  kom  opvallend  baie  voor  in  Spies  se  poësie.1 
In  sy  belangrike  artikel  oor  die  literêre  verwysing,  “The  poetics  of  literary 
allusion”2,  stel  Ben-Porat  (1 976)  dit  duidelik  dat  alle  verwysings  in  ’n  literêre 
werk  nie  as  literêre  verwysings  beskou  kan  word  nie.  In  sommige  van 
Spies  se  gedigte  word  die  name  van  skilders  en  skilderye  bloot  kursories 
gebruik.  Die  gedig  handel  nie  oor  die  skilder  of  sy  werke  nie.3 
’n  Literêre  verwysing  is  volgens  Ben-Porat 

“a  device  for  the  simultaneous  activation  of  two  texts.  The  activation  is  achieved  through 
the  manipulation  of  a special  signal:  a sign  (simple  or  simplex)  in  a given  text  character- 
ized  by  an  additional  larger  ‘referent’.  This  referent  is  always  an  independent  text.  The 
simultaneous  activation  of  the  two  texts  thus  connected,  results  in  the  formulation  of 
intertextual  patterns  whose  value  cannot  be  predetermined’’  (1976:  108). 

The  teks  as  referent  is  die  naaste  “recorded  system”  wat  deur  die  literêre 
verwysing  geaktiveer  word.  Hierdie  “ander  sisteem”  of  verwysingsteks  moet 
eers  in  die  taal  van  die  verwysende  teks  vertaal  word  voordat  die  verwysing 
daarop  kan  inspeel. 

Die  literêre  verwysing  moet  volgens  Perri  (1978:  295)  die  interpretasie  van 
die  verwysende  teks  verander  of  verryk:  “the  property(ies)  evoked  modifies 
the  alluding  text  and  possibly  activates  further  larger  inter-and-intratextual 
patterns  of  properties,  with  further  modification  of  the  alluding  text.” 

Die  aktivering  van  literêre  verwysings  veronderstel  dus  die  doelbewuste 
identifikasie  van  ’n  verwysingsteks  en  ’n  ondersoek  na  die  intertekstuele 
patrone  wat  as  gevolg  van  die  inspeling  van  die  twee  tekste  op  mekaartot 
stand  kom. 

Die  beeldgedig 

Gedigte  waarin  die  verwysings  geïdentifiseer  kan  word  as  objekte  uit  die 
skone  kuns,  word  in  die  literêre  teorie  as  beeldgedigte  gekategoriseer. 
Van  Gorp  (1 986: 45)  beskryf  ’n  beeldgedig  as  “een  gedicht  dat  geïnspireerd 
is  op  een  werk  uit  de  plastiche  kunst.  Dergelijke  gedichten  kunnen 
beschrijvend,  kritisch  of  interpreterend  zijn”.  Van  Gorp  se  definisie  impliseer 
- hoewel  hy  dit  nie  pertinent  stel  nie  - ’n  bewustelike  verwysing  na  ’n 
ander  kunswerk  - ’n  literêre  verwysing  dus. 

In  sy  artikel,  “Die  beeldgedig  as  genre”,  kom  Jonckheere  (1989:  277)  tot 
die  gevolgtrekking  dat  die  ontwikkeling  van  beeldgedigte  oor  eeue  heen 
dit  moeilik  maak  om  dié  tipe  gedig  in  ’n  enkele  definisie  vas  te  vang.  “’n 
Mens  sou  hoogstens  baie  veralgemenend  kon  stel,”  beweer  hy,  “dat 
beeldpoësie  die  soort  poësie  is  wat  uit  die  interaksie  tussen  ’n  beeldende 
kunswerk  of  kunswerke  ontstaan.  In  wese  is  dit  ’n  ...  vorm  van 
intertekstualiteit  of  ’n  gesprek  tussen  artistieke  tekste  waarby  ’n  hele  reeks 
senders  en  dekodeerders  betrokke  is,  sodat  ’n  besondere  vorm  van 
interartistieke  kommunikasie  ontstaan”.  Hy  dui  ook  aan  dat  daar  die 
suggestie  van  ’n  bewustelike  verwysing  na  ’n  beeldende  kunswerk  of 
kunswerke  moet  bestaan  alvorens  die  “interartistieke  kommunikasie”  tot 
stand  kan  kom.  Die  beeldgedig  kan,  met  ander  woorde,  as  ’n  bepaalde 
vorm  van  die  literêre  verwysing  beskou  word. 

Verskeie  gedigte  van  Spies  wat  na  skilders  en  hulle  kunswerke  verwys, 
kan  as  voorbeelde  van  literêre  verwysings  beskou  word  en  sou  gevolglik 
as  beeldgedigte  gekategoriseer  kan  word. 

In  die  gedig  “Rembrandt”  (Spies  1976:  58)  word  die  gedig  ’n  biografie  van 
die  skilder  waarin  getoon  word  hoe  Rembrandt  sy  persoonlike  pyn  en 
vreugde  as  ’t  ware  “uitgepraat”  het  in  sy  skilderye.  Die  verwysings  na 
Rembrandt  word  ’n  spieël  waarin  Spies  se  eie  ars  poetica  gereflekteer 
word.  Hierdie  gedig,  waarin  daar  na  ’n  verskeidenheid  van  Rembrandt  se 
kunswerke  verwys  word,  staan  as  ’n  kumulatiewe  beeldgedig  bekend 
(Jonckheere  1990:  69). 

Nog  ’n  kumulatiewe  beeldgedig  in  Spies  se  oeuvre  is  “Long  day’s  journey 
into  light”  (1 976:  56).  Daar  word  na  agt  van  Van  Gogh  se  skilderye  verwys 
in  die  gedig.  ’n  Boeiende  intertekstuele  verwysingsnetwerk  kom  tot  stand 
as  daar  eksplisiet  in  reël  27  verwys  word  na  Van  Gogh  se  skildery  “Stillewe 
met  oop  Bybel,  uitgeblaasde  kers  en  Zola  se  Joie  de  Vivre ”: 

die  Bybel  groot  en  oop  langs  Zola  se  “Joie  de  Vivre” 

Die  Zola-verwysing  in  Van  Gogh  se  beeldteks  word  in  die  gedig  geaktiveer 
sodat  gegewens  oor  Zola  se  lewe  en  sy  roman  Joie  de  vivre  deel  van  die 
intertekstuele  spel  word.  Hierdeur  vind  ’n  verdere  modifikasie  van  die 
verwysende  teks,  (Spies  se  gedig)  plaas.  ’n  Netwerk  intertekste  word 
geaktiveer  sodat  die  leser  aktief  ooreenkomste  moet  soek,  verskille  moet 
uitlig  en  verbande  moet  lê. 

Die  beeldgedig  en  die  “objective  correlative” 

Spies  se  gebruik  van  die  verwysing  word  egter  deur  sommige  kritici 
bevraagteken.  Brink  (1982:  22)  beweer  dat  Spies  die  verwysing  gebruik 
ten  einde  “ die  allure  van  ’n  meer  universele  estetiek”  (te  verkry).  Hy  noem 
dit  “die  soek  na  eggo’s  - eggo’s  uit  die  poësie,  die  musiek  en  skilderkuns 
om  aan  die  persoonlike  geval  die  allure  van  ’n  meer  universele  estetiek  te 
verleen  ...  elke  ervaring  (word)  eintlik  geobjektiveer,  gereïnterpreteer  deur 
die  reeds  geformuieerde  estetiese  ervarings  van  ander.” 

Ook  Coetzee  (1 972: 46)  beweer  dat  die  sitaat  by  Spies  soms  ’n  geforseerde 
spel  veroorsaak  en  dat  “te  bewuste  bande  gelê”  word. 

Grové  (1 982:  20)  is  egter  nié  krities  nie  wanneer  hy  sê  dat  die  digteres  juis 
afstand  van  die  persoonlike  verkry  deur  die  gebruik  van  verwysings.  Die 
individuele  gevoel  word  op  die  manier  gerelativeer  om  “bo  die  case  his- 
tory  uit  te  styg”. 

Dié  werkwyse  van  Spies,  om  die  reeds  gevormde  estetiek  te  betrek  in  ’n 
kunswerk,  kan  as  ’n  tipe  “objective  correlative”  beskou  word.  Wanneer 
“een  stel  voorwerpe,  een  situasie  of  een  reeks  voorvallen  een  bepaalde 
emotie  in  een  kunstwerk  moeten  objektiveren,  staan  dit  as  ’n  objective 
correlative  bekend”  (Van  Gorp  1986:  284).  Die  Engelse  digter,  Eliot  moedig 
juis  die  gebruik  van  die  “objective  correlative”  aan  omdat  hy  glo  dat  die 
direkte  beskrywing  van  emosie  vermy  moet  word. 

Spies  doen  presies  net  dit  wanneer  sy  byvoorbeeld  in  die  gedig  “Somer 
van  78”  (1982:  39)  die  emosie  van  die  oomblik  beskryf  deur  verwysings 
naTurnerse  uitbeelding  van  die  see,  of  in  “’n  Klein  elegie  vir’n  vriendskap” 
(1 982:  52)  die  verwysings  na  Van  Gogh  en  sy  skilderye  gebruik  as  metafore 
vir  die  Overbergse  landskap  en  persoonlike  emosies. 

Wanneer  is  die  verwysing  na  skilderye  of  ander  kunswerke  in  die  poësie 
dan  doelbewuste  en  gedwonge  estetisering  en  wanneer  is  dit  ’n  aan- 
vaarbare  toepassing  van  die  “objective  correlative”?  Pieterse  (1986:  265) 
is  reg  as  hy  sê  dat  “hierdie  saak  nie  maklik  (is)  om  te  beoordeel  nie”.  Hy 
beweer  dat  indien  ’n  verwysing  funksioneel  met  die  res  van  die  gedig 
geïntegreer  is,  dit  die  gedig  kan  verryk.  Indien  die  verwysing  nie  funksioneel 
is  nie,  is  die  teendeel  vanselfsprekend.  Dan  word  dit  ’n  byhaal  van 
intertekste  om  die  gebrek  aan  eie  estetisering  te  verbloem. 

Doelbewuste  estetisering  of  nie? 

As  die  beeldgedig  in  terme  van  die  literêre  verwysing  beoordeel  moet  word, 
is  die  volgende  vrae  onder  andere  van  toepassing: 

• Word  die  verwysing  na  die  skilderkuns  ’n  integrale  deel  van  die 
verwysende  gedig? 

• Verryk  of  verander  die  aktivering  van  die  verwysingsteks  die  verwysende 
teks? 

Indien  die  verwysing  na  ’n  ander  kunswerk  dus  ’n  netwerk  van  inter-  en 

intrateksíuele  kodes  aktiveer,  meen  ek  dat  daar  nie  van  gedwonge 
estetisering  gepraat  kan  word  nie.  Deur  middel  van  ’n  voorbeeldteks  uit 
die  oeuvre  van  Spies  wil  ek  die  standpunt  probeer  verduidelik. 

Ek  gebruik  Spies  se  gedig  “Studie”  uit  die  bundel  Winterhawe. 

Studie 

1 Verspot  dat  dit  rny  nou  moet  pla, 

2 Picasso  se  pienk  periode 

3 dogtertjie  met  haar  hand  op  ’n  hond  se  kop, 

4 vrou  met  ’n  kind  aan  haar  bors. 

5 Ek  gaan  my  daarop  draai 

6 in  die  blou  stilswye 

7 waarin  sy  naakte  vrou  haar  keer 

8 sodat  mens  knop  vir  knop  die  rugstring  langs 

9 alleen  haar  skoonheid  en  haar  hartseer  raai. 

1 0 My  bors  druk  teen  my  opgetrekte  knie: 

11  die  enigste  bekentenis  waar  voorheen 

12  bo  die  skaars  gedulde  leegheid  van  my  buik 

13  gretig  en  teer  sy  mond  en  hande  was. 

14  En  skuins  oor  my  skouer 

15  moet  ek  nog  eenmaal  terugkyk 

16  na  ons  wegstap-kind, 

17  reeds  half-pad  uitgedeel  aan  die  pienk  skemerte. 

Drie  van  Picasso  se  skilderye  word  opgeroep  as  verwysingstekste  in  die 
gedig  - ’n  kumulatiewe  beeidgedig 
dus.  Hier  is  ’n  primêre  verwysings- 
teks,  naamlik  “Naakte  figuur  van 
agter”  (Figuur  1).  Die  primêre  teks 
word  redeiik  volledig  geïntegreer  in 
die  gedig.  Daar  word  egter  ook  twee 
sekondêre  verwysingstekste  geak- 
tiveer,  naamlik  “Dogtertjie  met  hond” 

(Figuur  2)  en  “Moeder  met  kind” 

(Figuur  3). 

Die  titel  “Studie”  kom  uit  die  wêreld 
van  die  skilderkuns  en  verwys  na  ’n 
voltooide  skets  wat  as  detail  in  ’n 
groter  werk  gebruik  kan  word.  Die  titel 
is  alreeds  ’n  teken  van  ’n  verwysende 
teks  wat  heenwys  na  die  skilderkuns. 

Maar  die  merker4  wat  hier  eksplisiet 
na  die  interteks  verwys,  is  die 
eienaam  Picasso  (reël  2).  Hierdie 
verwysing  vereis  gevolglik  ’n  ver- 
taling  van  die  verwysingsteks  in  die 


Figuur  1 

taal  van  die  verwysende  teks.  Die  lewe  en  werk  van  die  skilder  Picasso 
moet  betrek  word  in  die  wêreld  van  die  poëtiese  teks. 

Omdat  die  eienaam,  Picasso,  uitgebreide  betekenismoontlikhede  het,5  en 
die  eienaam  so  ryk  is  aan  konnotasies,  is  slegs  dié  fasette  van  die  eienaam 
wat  deur  die  konteks  bepaal  word,  in  die  verwysende  teks  ter  sake.  In  die 
lig  hiervan  blyk  dit  dat  die  volgende  aspekte  van  Picasso  se  lewe  en  werk 
aandag  vereis. 

Die  eienaam  “Picasso”  verwys  uiteraard  na  Pablo  Picasso  (1881-1973), 
een  van  die  bekendste  skilders  van  die  twintigste  eeu.  Picasso  is  gevolglik 
’n  belangrike  teken,  wat  aansluit  by  die  skilderkode  in  die  gedig.  Om  die 
tekens  van  die  skilderkode  te  kan  identifiseer,  moet  die  ingeligte  leser  ten 
minste  kennis  dra  van  dié  tydperk  in  Picasso  se  skilderkuns  waarna  die 
verwysende  teks  verwys. 

Die  eerste  tydperk  in  Picasso  se  skilderloopbaan  strek  vanaf  1900-1906 
en  word  verdeel  in  die  blou  en  die  pienk  periode.  Die  blou  periode  word 
gekenmerk  deur  “the  angular  lines  of  the  emaciated  bodies,  (and)  above 
all  by  the  sad,  distressing  colour,  the  subdued  blue,  which  dominates  the 
pictorial  space  and  the  figures  by  its  remote  and  silent  unreality”  (Jaffé 
1970:  16). 

Sukses  in  sy  werk  en  liefdeslewe  bring  blydskap  en  helderheid  in  Picasso 
se  lewe  en  manifesteer  in  die  kleurgebruik  van  die  sogenaamde  pienk 
periode:  “the  subdued  cold  blue  gave  way  to  brown,  red,  ochre  and  rose, 


Figuur  2 

the  human  contact  between  the  figures  becomes  sympathetic:  the  mo- 
rose  atmosphere  and  loneliness  of  the  Blue  Period  is  a thing  of  the  past” 
(Jaffe  1970:  18). 

Tekens  in  die  verwysende  teks  wat  ’n  skilderkode  vorm,  sluit  behalwe  die 
titel,  ook  “pienk  periode”,  “dogtertjie  met  haar  hand  op  ’n  hond  se  kop”, 
“vrou  met  die  kind  aan  haar  bors”,  “blou”,  “sy  naakte  vrou  haar  keer  / 
sodat  mens  knop  vir  knop  die  rugstring  langs”,  “wegstap-kind”  en  “pienk 
skemerte”  in. 

Afgesien  van  die  skilderkode  kan  twee  ander  kodes  ook  onderskei  word. 
Hierdie  kodes  werk  interaktief  op  mekaar  in  om  aan  die  teks  veelvuldige 
betekenismoontlikhede  te  verleen. 

Tekens  soos  “dogtertjie”,  “vrou  met  kind  aan  bors”,  “skaars  gedulde 
leegheid  van  my  buik”  en  “ons  wegstapkind”  kan  saamgevoeg  word  tot  ’n 
kinderkode.  Dit  hang  ten  nouste  saam  met  ’n  eensaamheidskode  wat 
manifesteer  in  tekens  soos  “stilswye”,  “alleen”,  “hartseer”  en  “nog  eenmaal 
terugkyk”.  Wanneer  tekens  soos  “sy  monde  en  hande”  en  “ons  wegstap- 
kind”  in  ag  geneem  word,  kan  ons  aflei  dat  die  eensaamheid  die  gevolg  is 
van  ’n  mislukte  liefdesverhouding  wat  by  implikasie  ook  die  spreekster6 
beroof  het  van  die  kind  wat  sy  graag  wou  hê. 

“Blou”  verkry  in  die  gedig,  soos  in  die  skilderkuns  van  Picasso,  die  betekenis 
van  smart  en  eensaamheid  terwyl  “pienk”  vreugde  en  samesyn  voorstel: 
’n  veelseggende  “objective  correlative”  geneem  uit  die  skilderkuns  van 
Picasso. 

In  die  gedig  kan  twee  “periodes”  onderskei  word.  Strofes  1 en  4 verwys  na 
die  “pienk  periode”  - die  verbygegane  droom  - en  strofes  2 en  3 na  die 
“blou  periode”  - die  smart  en  eensaamheid  van  die  hede. 

Die  eerste  reël  is  ’n  ironiese  “understatement”.  Woorde  soos  “verspot”  en 
“pla”  is  onderbeskrywings  waardeur  die  spreekster  haar  ware  gevoelens 
wil  verberg.  Die  “dit”  verwys  na  die  twee  skilderye  van  reël  3:  - afbeeldings 
van  ’n  moeder  en  kinders  wat  op  geluk  en  vervulling  dui. 

Die  herhaling  van  die  /p/-klank  verbind  Picasso  se  “pienk  periode” 
klankmatig  met  “verspot”  en  “pla”  om  die  teenstrydigheid  tussen  haar 
huidige  toestand  en  Picasso  se  pienk  periode  te  beklemtoon. 

In  strofes  2 en  3 vind  identifikasie  tussen  die  spreekster  en  die  figuur  op 
Picasso  se  skildery  “Naakte  figuur  van  agter”  plaas.  Soos  die  vrou  in  die 
skildery,  is  ook  van  sy  voorneme  om  haar  rug  te  keer  op  die  onvervulde 
droom  van  strofe  1 . “Blou  stilswye”  is  derhalwe  ’n  dubbele  versterking  van 
smart  en  eensaamheid. 

Die  spreekster  maak  nie  eksplisiet  melding  van  haar  onvervuldheid  nie, 
maar  gebruik  die  skildery  as  “objective  correlative”.  Soos  die  figuur  op  die 
skildery,  verberg  sy  haar  eensaamheid  deur  haar  rug  daarop  te  keer  sodat 
mens  haar  “skoonheid”  en  “hartseer”  slegs  “raai”.  In  die  naasmekaarstelling 
van  “skoonheid”  en  hartseer  weerklink  die  kontras  soos  ingegee  deur  Pi- 
casso  se  pienk  en  blou  periodes:  die  vreugde  van  moederskap  en  kinders 

(Figure  2 en  3)  en  die  smart  van  kinderloosheid  (Figuur  1). 

In  reël  10  word  die  vereenselwiging  verder  gevoer.  Die  spreekster  neem 
die  posisie  van  die  figuur  op  die  skildery  in  en  ervaar  letterlik  haar  emosies 
deur  die  lyf  van  Picasso  se  verwysingsteks  (Figuur  1 ).  “My  bors  druk  teen 
my  opgetrekte  knie”  (reël  10).  Daar  is  egter  geen  kind  aan  haar  bors  nie  - 
’n  verwysing  na  die  verwysingsteks  “Moeder  met  kind”.  Die  “leegheid  van 
my  buik”  versterk  die  suggestie  van  kinderloosheid.  Bowendien  is 
“opgetrekte  knie”  die  enigste  plaasvervanger  vir  die  minnaar  se  “gretige” 
en  “teer”  mond  en  hande.  Haar  eensaamheid  en  afgeslotenheid  is,  soos 
die  van  die  vrou  op  die  skildery,  volkome.  “Voorheen”  (reël  11)  en  “was” 
(reël  1 3)  dui  op  die  kontras  tussen  toe  en  “nou”  (reël  1 ).  Toe  het  sy  drome 
van  swangerskap  gekoester  (reël  12);  nou  bly  net  die  eensaamheid. 

Die  spanning  tussen  toe  en  nou  versterk  die  identif ikasie  tussen  die 
spreekster  en  die  vrou  op  die  skildery.  In  die  teenwoordige  tyd  “druk”  haar 
bors  reeds  teen  haar  “opgetrekte  knie”  (reël  1 0).  Daarom  is  dit  verspot  dat 
die  gedagte  aan  die  vervulling  van  moederskap  haar  “nou”  pla  (reël  1), 
want  sy  het  reeds  op  haartoekomstige  optrede  besluit:  “Ek  gaan  my  daarop 
draai”  (reël  5).  Tog  kan  sy  dit  nie  weerstaan  om  “nog  eenmaal  terug  (te) 
kyk”  (reël  15)  na  die  verlede  nie.  Deur  ’n  laaste  verlangende  blik  neem  sy 
afskeid  van  ’n  verlede  vol  verwagting  en  draai  sy  haar  na  ’n  toekoms  van 
eensaamheid  en  pyn. 

Treffend  is  die  ironiese  kontras  tussen  die  aanvangswoorde  van  reël  5, 
“Ek  gaan”,  en  die  minder  vasberade,  “moet  ek”  van  reël  1 5.  Sy  kan  dit  nie 
help  om  nog  eenmaal  terug  (te)  kyk  na  haar  onvervulde  droom  nie.  Die 
woorde  “ons  wegstap-kind”  (reël  16)  herroep  weer  die  sekondêre 
verwysingsteks,  “Dogtertjie  met  hond”  - die  dogtertjie  van  reël  3 wat  nooit 
gerealiseer  het  nie. 

Die  woordkeuse  “wegstap-kind”  is  veelduidig.  Enersyds  suggereer  dit  die 
droom  wat  haar  ontglip  het.  Andersyds  is  dit,  wanneer  dit  saam  met  reël 
1 7 gelees  word,  ’n  interpretasie  van  die  verwysingsteks  wat  verwys  na  die 
wasigheid  van  die  skildery  waarin  die  dogtertjie  en  hond  besig  is  om  te 
verdwyn. 

“Pienk  skemerte”  (reël  17)  is  ’n  finale  bevestiging  van  die  ironiese 
ommekeer  wat  deur  die  aktivering  van  die  verwysingstekste  tot  stand  kom. 
Anders  as  by  Picasso  lê  die  “pienk  skemerte”  by  haar  in  die  verlede.7 
Die  titel  wat  aanvanklik  deel  vorm  van  die  skilderkode,  verkry  aan  die 
einde  van  die  gedig  ’n  bykomende  betekenis.  Die  gedig  is  in  werklikheid 
’n  introspektiewe  selfs tudie  waarin  die  spreekster  haar  tot  haarself  keer 
en  haar  dubbele  verlies  aan  kind  en  minnaar  aan  die  leser  voorhou  in 
terme  van  Picasso  se  skilderkuns.  Die  spreekster  se  weemoed  kry,  met 
ander  woorde,  letterlik  gestalte  in  die  verwysings  na  Picasso  se  skilderkuns. 
Alan  Nadel  (1981:  65)  beweer  dat  die  geslaagde  literêre  verwysing  nie 
net  die  interpretasie  van  die  verwysende  teks  beïnvloed  nie,  maar  die 
leser  ook  met  nuwe  oë  na  die  verwysingsteks  laat  kyk.  Hy  sê  byvoorbeeld: 

“Since  the  new  text  is  always  already  different  from  the  original,  we  face 
constant  interplay  of  differences  causing  to  defer  our  understanding.  But 
the  process  has  another  dynamic  too.  Since  we  know  that  every  allusion 
presents  differences  always  already  present,  we  know  the  original  is 
changed,  is  not  being  presented  as  it  originally  was”. 

Spies  eksploiteer  in  hierdie  beeldgedig  bewustelik  drie  skilderye  as 
verwysingstekste  in  ’n  suksesvolle  aanwending  van  die  “objective  cor- 
relative”.  Die  verwysende  teks  word  verryk  deur  die  aktivering  van  die 
verwysingstekste.  Die  proses  veroorsaak  ’n  intertekstuele  indringing  van 
die  verwysingstekste  op  die  verwysende  teks.  Dié  intertekstuele  spel  verryk 
beide  die  verwysende  en  die  verwysingsteks  in  ’n  interartistieke  gesprek. 

Aantekeninge 

1 Dit  is  interessant  dat  Jonckheere  in  sy  verrekening  van  die  beeldgedig  in  die  Afrikaanse 
poësie  nie  Lina  Spies  spesifiek  uitsonder  as  ’n  eksponent  van  dié  digsoort  nie.  Hy 
beweer  dat  hoewel  “beeldpoësie  in  die  geheel  van  die  Afrikaanse  poësie  kwantitatief 
nie  ’n  belangrike  subgenre  is  nie,”  dit  een  is  “wat  toenemend  beoefen  word  - veral  in 
die  laaste  twintig  jaar”  (1990:  2).  As  verteenwoordigend  van  hierdie  tydperk  noem  hy 
die  name  van  Wilhelm  Knobel,  Sheila  Cussons,  Johan  van  Wyk,  Joan  Hambidge  en 
Petra  Muller. 

2 Ben  Porat  se  invloedryke  artikel  steun  sterk  op  ’n  teoretiese  analise  van  die  verwysing 
deur  K.  Gorski  (1964)  wat  oorspronklik  in  Pools  geskryf  is  en  nie  geredelik  in  Engels 
beskikbaar  is  nie. 

3 Vergelyk  byvoorbeeld  die  reël,  “graag  diskusseeroor  Beethoven,  Picasso,  Baudelaire,” 
in  “Kuur  vir  die  kuisheid”  (1978:  42)  en  die  verwysings  na  Rembrandt  in  “Vir  die  Hollandse 
digter  Dick  Hillenius”  (1976:  58). 

4 “Merker”  word  hier  gebruik  na  aanleiding  van  Ben-Porat  se  definisie,  naamlik  'n  teken 
“identifiable  as  an  element  or  pattern  belonging  to  another  independent  text”  (1976: 
108). 

5 Volgens  Van  Wyk  Louw  kan  die  eienaam  “nooit  volledig  uitgesê  word  nie;  die  woordeboek 
kan  vir  ons  die  woord  ‘kat’  verklaar,  maar  die  volledigste  biografie  kan  nog  nie  vir  ons 
Dante  ‘uitsê’  nie  ...  Juis  hierdie  rykdom  aan  konnotasie  gee  aan  sulke  woord  hulle 
slaankrag  in  die  poësie  (1977:  127). 

6 Ek  gebruik  hier  spesifiek  die  vroulike  vorm  omdat  die  neutrale  “spreker”  in  hierdie  gedig 
- wat  uit  so  ’n  pertinente  vroulike  perspektief  geskryf  is  - vreemd  aandoen. 

7 Interessant  is  dit  om  hier  op  die  gebruik  van  die  kleur  pienk  as  intratekstuele  verwysing 
in  die  werk  van  Spies  te  let.  In  Digby  Vergenoeg  is  pienk  telkens  die  kleur  waarmee 
daar  na  gelukkige  herinneringe  en  ervarings  verwys  word.  Vergelyk  byvoorbeeld: 
“Voorjaarsboodskap”  (1978:  79),  “Amsterdam”  (1978:  74)  en  “Tuiskoms”  (19978:  67). 

Rudi  Venter 
Die  twaalfde  slag 


Eendag,  nie  so  lank  lank  gelede  nie,  was  daar  ’n  konserwatiewe 
Dierbaarheks  en  haar  kunssinnige  Net-’n-kind  wat  saam  gewoon  het.  Hulle 
huisie  was  hoog  in  die  lug  en  het  vyf  vensters  en  een  deur  gehad. 

Hulle  het  baie  gelukkig  saam  gelewe  ten  spyte  van  argumente  so  nou  en 
dan  wat  gewoonlik  oor  die  metafisika  gegaan  het:  ’n  moerse  generasie- 
gaping,  politieke  verskille,  eetgewoontes,  dwelmmiddels,  interpretasies  van 
die  Bybel  en  dan  die  ergste  - smaakverskille  ten  opsigte  van  binnehuise- 
versiering. 

Een  somervakansie  van  ’n  maand  lank  het  Net-’n-kind  Dierbaarheks  gehelp 
om  van  alle  nostalgie  uit  haar  vorige  huwelik  van  twaalf  jaar  ontslae  te 
raak. 

Die  proses  het  begin  deur  die  huisie  se  mure  wit  uit  te  verf  met  kliniese 
kalk.  Volgende  het  hullle  besluit  op  ’n  vioolblou  nuwe  mat  en  die  Hyperama 
gebel.  Die  butchste  vrou  wat  nog  ooit  by  die  Hyperama  gewerk  het,  het 
die  opmetings  gedoen  en  ’n  week  later  het  die  grootste  rassis  wat  nog  ooit 
by  die  Hyperama  gewerk  het,  met  die  hulp  van  sy  span,  die  matte  gelê. 
Alle  herinneringe  is  in  bokse  gepak 
en  soos  doodskiste  met  die  brand- 
trap  aan  die  kant  van  die  huisie  na 
’n  pakkamer  gedra.  Elke  aand  was 
daar  ’n  gemoerigheid  vanaf  die 
huisie  gehoor.  Dierbaarheks  het 
aan  onttrekkingsimptome  gely  oor 
haar  kitsch  skilderye  en  tapisserieë 
en  Net-’n-kind  het  luidkeels  sy 
misnoeë  oor  haar  simptome  te 
kenne  gegee. 

Uiteindelik  was  die  huisie  in  ver- 
houding  tot  daardie  eeu  se  kor- 
rekte,  funksionele  styl.  Vir  twaalf 
maande  het  dit  goed  gegaan 
tussen  die  kunssinnige  Net-’n-kind 
en  die  konserwatiewe  Dierbaar- 
heks. 

Maar  op  ’n  dag  het  verlange  na 
vervloë  jare  Dierbaarheks  gedryf 
om  ’n  nagemaakte  koe-koe-klok  by 
’n  antieke  handelaarte  koop. 

Tot  groot  ontsteltenis  van  Net-’n- 
kind  is  die  kitsch  ornament  teen  die 

muur  opgehang  en  een  vir  een  is  die  res  van  Dierbaarheks  se  lewe  uurliks 
deur  die  voëltjie  aangekondig. 

Twaalf  jaar  daarna  het  die  tesouriere  van  Dierbaarheks  uit  haar  testament 
voorgelees:  “Hiermee  bemaak  ek  al  my  aardse  besittings  aan  my 
kunssinnige  Net-’n-kind  met  die  hoop  dat  hy  sy  lewe  lank  net  geluk  en 
liefde  sal  ervaar.  My  enigste  wens  is  dat  ’n  elektriese  motor,  gekoppel  aan 
’n  lewenslange  battery,  in  my  koe-koe-klok  geïnstalleer  moet  word  en  dat 
dit  dan  saam  met  my  begrawe  moet  word.” 

Met  die  toestemming  van  die  klerk  van  die  hof  en  die  begraafplaasopsiener 
is  die  opdrag  uitgevoer.  Die  kunssinnige  Net-’n-kind  het  nooit  weer  in  die 
openbaar  verskyn  nie. 

As  uitsondering  op  die  selfopgelegde  reël  het  Net-’n-kind  slegs  elke 
twaalfde  maand,  op  Dierbaarheks  se  verjaarsdag,  die  huisie  verlaat.  Dan 
het  hy  bont  angeliere  by  die  bloemiste  gaan  koop,  begraafplaas  toe  gery 
en  die  dag  by  die  grafsteen  deurgebring:  Hier  rus  my  geliefde  moeder, 
Dierbaarheks. 

Nadat  hy  die  twaalfde  koe-koe  agtermekaar,  sesvoetdof  vanuit  die  aarde 
gehoor  het,  is  Net-’n-kind  terug  na  die  huisie  - met  sy  motorligte 
aangeskakel,  net  soos  die  dag  van  die  begrafnis. 


108 


Literêr-aktuee! 

Als  nummer  32  van  de  reeks  Leidse  Opstellen  is  verschenen: 

Gezelles  Woordentas  (f  39,95  - bf  300) 

door  Nienke  Bakker 

Wat  is  die  Woordentas  van  Guido  Gezelle? 

Het  gaat  hier  om  een  verzameling  taalkundige  en  folkloristische 
aantekeningen  op  fiches  (ca.  130.000  stuks)  die  Gezelle  als  aarts- 
versamelaar  al  in  zijn  studententijd  is  begonnen  en  er  mee  is  doorgegaan 
tot  kort  voor  zijn  dood.  Eerst  vooral  aantekeningen  van  wat  hij  om  zich 
heen  hoorde,  later  meer  systematisch  bijeengezocht  door  zijn  “zanters” 
(=verzamelaars)  en  aangevuld  met  voorbeelden  uit  talloze  boeken  van 
Middeleeuwen  tot  zijn  eigen  tijd. 

ín  het  begin  van  de  jaren  ’60  kwam  de  hele  verzameling  uit  het  Gezelle- 
archief  te  Brugge  in  bruikleen  naar  het  Woordenboek  der  Nederlandsche 
Taal te  Leiden. 

Nienke  Bakker  heeft  zicht  als  redacteur  van  het  Woordenboek  der 
Nederlandsche  Taal  bezig  gehouden  met  het  ordenen  van  de  “Gezelle- 
briefjes”  mede  voor  het  overbrengen  op  microkaarten. 

Dit  onderzoek  resulteerde  in  een  aantal  publicaties  die  nu  zijn 
samengebracht  in  Leidse  Opstellen  32. 

Guido  Gezelle  kom  hierin  naar  voren  als  iemand  met  een  enorme 
werkkracht  voor  wie  de  taal  een  onuitputtelijke  bron  van  onderzoek  was. 
Ook  bron  voor  allerhande  geschriften  en  bijdragen  waarin  hij  “zijn” 
Westvlamingen  kennis  liet  nemen  van  hun  eigen  volkstaal  in  een  door  het 
Frans  overheerste  situatie. 

Bestel  van:  Internationaal  Forum  voor  Afrikaanse,  Vlaamse  en  Nederlandse 
Taal-  Vertaal-  Letter-  en  Geschiedkunde,  Paul  Krugerstraat,  40  2312  ZD 
Leiden,  Nederland. 

Honderd  Dichters 

Jan  Biezen,  van  Nederland,  betrokke  by  die  Internasionale  Forum  vir 
Afrikaanse,  Vlaamse  en  NederlandseTaal,  is  op  soek  na  Afrikaanse  digters 
wat  ten  minste  vyf  gedigte  aan  onderstaande  adres  kan  stuur  vir  moontlike 
opname  van  gedigte  in  ’n  nuwe  projek  “Honderd  Dichters.” 

Gedigte  kan  gestuur  word  aan:  Redactie  Honderd  Dichters 

t.a.v.  Annekoosje  Ming 
Stichting  Internationaal  Forum 
Paul  Krugerstraat  40 
2312  ZD  Leiden  - Nederland 

Aangeheg  vind  ’n  kopie  ter  stawing  vir  die  aanvrae  van  gedigte. 

Tussen  1975en  1980werdenzesbundels  Honderd  Dichters door  Dimensie 
uitgegeven.  De  opzet:  een  poging  inzicht  te  verschaffen  hoe  poëzie  in 
allerlei  stadia  werkzaam  kan  zijn. 

Oftewel  zoals  samensteller  dichter  Jan  Biezen  het  indertijd  uitdrukte:  de 
bossen  zouden  eenzaam  worden  met  alleen  de  beste  vogels. 

Stichting  Internationaal  Forum  - waarvan  Dimensie  deel  is  - neemt  zich 
voor  dit  project  na  twintig  jaar  ter  vergelijking  te  herhalen: 

Mogen  wij  U derhalve  verzoeken  tenminste  5 gedichten  te  sturen. 

De  gedichten  dienen  in  het  Afrikaans,  Vlaams  of  Nederlands  geschreven 
te  zijn.  Verwante  dialecten,  Frysk,  Nederduits  en  in  het  Afrikaans,  Vlaams 
of  Nederlands  vertaalde  gedichten  met  toevoeging  van  het  originele  gedicht 
zijn  ook  welkom. 

Boekbesprekings 


Gretel  Wýbenga 

Karin  Cronjé:  Vir  ’n  pers  huis.  Human  en  Rousseau.  R44,95. 

ISBN  0 7981  3878  5 

“The  protracted  birth”,  die  treffende  Engelse  kortverhaal  van  Cronjé  wat  in 
die  bundel  met  erotiese  verhale,  Lyfspel/Body  play,  verskyn  het,  kon  ook 
die  titel  van  hierdie  debuutroman  gewees  het.  Behalwe  dat  die  kortverhaal 
intertekstueel  inspeel  op  die  romangegewe,  vertel  Vir  ’n  pers  huis  insgelyks 
van  die  “protracted  birth”  van  ’n  vrou. 

Met  die  aanvang  van  haar  tog,  staan  Klara  se  lewe  in  die  lig  van  “inhou  en 
uithou”  (p.  139),  ’n  leuse  met  sy  oorsprong  in  haar  kindertyd  in  ’n  gesin 
waar  sy  en  haar  ma  moes  dans  na  die  pype  van  haar  liefdelose  pa,  die 
tandarts.  Die  leuse  word  gebanaliseer  met  die  windjies  wat  sy  as  kind 
altyd  so  versigtig  moes  inhou.  Dikwels  word  die  swaarwigtige  getemper 
met  ’n  eg  aardse  metafoor,  ook  met  komiese  gevolge.  Die  oënskynlik 
onskuldige  opmerking  “Wortelkoek  is  ook  nie  meer  wat  dit  was  nie,”  (p. 
27)  het  byvoorbeeld  terselfdertyd  betrekking  op  haar  seksueel  vreugdelose 
huwelik  met  die  Groot  Skrywer,  soos  ook  die  episode  waar  hy  tevergeefs 
probeer  om  die  verstopte  drein  met  ’n  riet  oop  te  karring  (p.  30). 

Haar  huwelik  is  ’n  voortsetting  van  die  situasie  in  haar  ouerhuis.  In  ruil  vir 
die  onuitgespreekte  ooreenkoms  dat  sy  die  skyn  van  geluk  sal  voorhou, 
bedag  daarop  (soos  by  die  windjies)  dat  geen  klank  uit  haar  “Munch-mond” 
(p.  29)  mag  ontsnap  terwyl  sy  die  rol  van  “die  backdrop”  vir  sy  lewe  (p.  23) 
speel  nie,  gee  hy  haar,  die  “hopelose  kreatuur”  (p.  43),  ’n  plek  in  die 
samelewing  en  onder  die  son. 

Sy  bestaan  net  in  dié  mate  wat  sy  erkenning  van  haar  pa  en  man  ontvang 
(p.  115),  en  ironies  is  verwerping  in  beide  gevalle  haar  lot.  In  die  geval  van 
haar  droogstoppel  man  manifesteer  dit  veral  in  sy  “lustelose  penis”  (p.  36) 
as  antwoord  op  haar  volgehoue  verlange  na  hom.  Haar  afhanklikheid  word 
in  die  roman  uitgebrei  na  vriende,  soos  Johannatjie,  en  haar  minnaar,  die 
vioolspelende  Maestro.  Die  keersy  hiervan  is  dat  ook  haar  man  se 
emosionele  welstand  haar  vrouplig  en  “persoonlike  kruistog”  (p.  125)  is. 
Ook  haar  ma  moet  sy  emosioneel  onderhou  (p.  1 9)  en  dit  inhibeer  steeds 
persoonlike  groei.  Die  roman  vertel  die  verhaal  van  die  geleidelike  aflê 
van  haar  verlede  en  al  die  mense  wat  manipulerend  op  haar  aanspraak 
maak  (p.  116).  Haar  jare  van  inhou  en  uithou  kry  nogmaals  konkreet  beslag 
as  sy  besef  dat  die  geboorte  van  haar  kind  weens  ’n  medikus  se 
beterweterigheid  vertraag,  dus  terughou,  en  daar  ’n  misoes  gebore  is  (p. 
159). 

Klara  is  ook  die  interne  verteller/fokalisator  in  hierdie  verhaal.  En  die  sleutel 
tot  begrip  van  dié  vrou  - en  die  roman  - lê  in  haar  manier  van  kyk.  Sy 

ervaar  alles  aan  en  deur  haar  lyf:  “To  be,  dink  ek,  starts  with  the  senses” 
(p.  92).  Selfs  ’n  abstraksie  soos  musiek  word  herhaaldelik  intiem  lyflik 
beleef:  “Die  sesde  suite  is  nou  deel  van  my.  Soos  menstruele  bloed.  Ek 
kan  die  suite  ruik  en  voel.  Dit  is  taai  op  my  vel”  (p.  1 29).  In  dié  proses  word 
haar  werklikheid  onder  andere  op  ’n  wye  skaal  geërotiseer,  sonder  dat  dit 
slegs  as  erotika  gelees  behoort  te  word. 

Bloed  is  ’n  belangrike  kode  in  die  roman.  Ma  en  dogter  se  ontmagtiging 
word  beleef  by  wyse  van  hulle  tande  wat  die  pa  trek  en  die  bloed  wat  vloei 
(pp.  86,  87);  menstruasiebloed  word  om  die  beurt  beleef  as  teken  van  ’n 
geboorteproses  tydens  die  liefdesdaad  (p.  57),  as  bevestiging  van  die 
lewe  self  (p.  79),  as  teken  van  rou  (pp.  78,  96)  en  van  die  unieke  self:  “Ek 
doop  my  vingers  in  my  hartbron  vir  hom  om  my  te  leer  ken.  Ruik,  sê  ek  vir 
hom.  Proe.  Ek  is  ook”  (p.  182). 

Klara  se  selfaanvaarding  word  ook  lyflik  uitgesê:  sy  bekyk  en  proe  haar 
eie  liggaam  en  vind  dit  goed  (pp.  182,  183).  Hierdie  insident  sluit  aan  by 
haar  gewysigde  droom  van  die  rou  lewerkoekies  gemaak  van  haar  eie 
vlees  en  bloed  wat  sy  aan  mense  aanbied.  Nou  hinder  dit  haar  nie  dat 
niemand  daarvan  wil  eet  nie:  “Daar  kom  ’n  punt  wat  ’n  mens  ’n  bord 
lewerkoekies  vir  jouself  aanbied”  (p.  184). 

Vir  hierdie  leser  seker  die  boeiendste  aspek  van  die  roman  is  die  wyse 
waarop  musiek  as  interteks  fungeer.  Klara  se  hele  groeiproses  kan  myns 
insiens  afgelees  word  uit  die  musiek  wat  haar  aantrek.  Veral  drie  werke 
domineer  in  die  roman:  die  Messias  van  Hándel,  vioolmusiek,  veral 
Beethoven  se  vioolkonsert  (soos  in  die  kortverhaal),  en  J.S.  Bach  se 
onbegeleide  tjellosuites.  Elk  yoorsien  by  Klara  in  ’n  andersoortige  behoefte 
op  haar  tog  na  onafhanklikheid. 

Die  Messias fungeer  soos  ’n  dreunbas  deur  al  vier  dele  van  die  roman,  en 
dit  is  ook  te  begrype  want  Klara  kry  haar  krag  uit  hierdie  seëvierende 
musiek.  Dié  oratorium  het  as  tema  Christus  se  lewe,  lyde  en  opstanding, 
wat  onmiddellik  aansluit  by  haar  eie  tog  na  “opstanding”.  Vir  haar  het  die 
musiek  niks  te  make  met  ’n  bepaalde  “Goddievaderendieseun- 
endieheiligegees”  (p.  143)  nie,  maar  met  ’n  andergoddelikheid  en  ewigheid: 
“Dis  in  my,  dis  ek,  ook.  In  my  lyf  in.  ‘...  yet  in  my  flesh  shall  I see  God’” 
(p.  143). 

Die  Messias  akkommodeer  haar  elke  emosie:  haar  vreugde  (p.  54)  om 
die  verlossing  wat  haar  minnaar,  haar  “Redeemer”,  in  haar  bewerkstellig 
(ten  slotte  kry  dieselfde  woorde,  ‘“I  know  that  my  Redeemer  liveth  ...’”  die 
veranderde  implikasie  van  se/A/erlossing);  haar  woede  as  sy  ontdek  dat 
haar  man  ’n  minnares  het:  “Thou  shall  break  them  with  a rod  of  iron;  thou 
shall  dash  them  in  pieces  like  a potter’s  vessel”  (p.  124);  haar 
neerslagtigheid  (p.  140);  en  uiteindelik  haar  oorwinning  in  die  uitbundige 
dans  op  die  Halleluja-koor  self  (p.  140).  Hierna  sien  sy  kans  vir  haar  eie 
naam:  “EK  IS  KLARA”  (p.  141).  Woede,  jeens  haar  man  veral  (pp.  139, 
151)  en  haarself  (p.  154)  in  die  derde  deel,  is  die  eerste  teken  van  haar 

bevryding  wat  voor  hande  lê. 

In  die  eerste  twee  dele  van  die  roman,  die  hoofstukke  van  haar  aanraking 
met  die  Maestro,  kry  sy  viool,  vioolmusiek  en  veral  Beethoven  se 
vioolkonserí  beslag.  Hierdie  musiek  is  die  musiek  van  die  hart  en  hou 
ooglopend  verband  met  lyflike  passie,  met  “bloedende  emosie”  (p.  153). 
As  die  Maestro  hom  gereed  maak  om  te  begin  speel,  sien  sy  dit  só:  “hy 
rus  sy  viool  op  sy  bene.  Dan  tel  hy  haar  op  en  leun  die  krul  teen  sy  lippe. 
’n  Tuitbekkie  om  haar  krul”  (p.  66). 

Teen  die  einde  van  die  tweede  deel,  verbeeld  of  werklik,  masturbeer  sy  en 
die  Maestro  op  vioolmusiek  terwyl  hulle  telefonies  verbind  is.  Toe  sy  die 
telefoon  neersit,  hoor  sy  tjelloklanke  en  voel  tegelyk  bevredig  en  verpletter 
(p.  104).  Sy  dink  daaraan  om  ’n  Instituut  vir  die  Meting  van  Seksuele 
Walglikheid  te  begin.  Dit  is  asof  die  tjelloklanke  haar  gewete  aanraak  en 
haar  laat  besef  dat  sy  ’n  ander  weg  moet  inslaan.  In  die  derde  en  voorlaaste 
deel  neem  dié  tjelloklanke  die  spesifieke  vorm  aan  van  J.S.  Bach  se 
tjellosuites  en  domineer  die  musiek-scenario. 

Dié  suites  is  haar  begeleiding  terwyl  sy  deur  “’n  Ding”  (p.  1 1 0)  gaan:  dit  is 
die  laaste  stuiptrekkings  van  haar  eie  “geboorte”  waarin  sy  haar  moet 
leegmaak  van  haar  verlede  en  vol  van  haarself  (p.  116),  later  weer  eens 
verletterlik  as  sy  met  noodbehandeling  haar  asem  vir  haar  ma  inblaas  en 
terselfdertyd  jare  se  inhou  uitsuig  en  uitspoeg  (p.  188).  Die  tjello  met  sy 
“reinste,  suiwerste  klank”  het  sy  nodig  om  haarself  “te  purge”  (p.  130)  en 
die  tjelloklanke  spin  vir  haar  “goue  drade  van  uitkoms”  (p.  112). 

Die  suites  is  ’n  voorbeeld  van  absolute  of  abstrakte  musiek,  nie  verbind 
aan  enige  buitemusikale  program  nie,  by  wyse  van  spreke  musiek  van  die 
“helder  rede”  (p.  112)  en  op  ’n  manier  die  teenpool  van  die  driftige  viool. 
Hierdie  musiek  is  dwingend  sodat  sy  soos  ’n  hoer  voel  en  ’n  reuseangs 
beleef  as  sy  enige  iets  anders  luister.  Net  haar  beste  vra  die  tjello,  gehele 
onderwerping  aan  sy  “meëdoënlose  presisie”  (p.  1 24).  As  sy  haar  aan  die 
klaarheid  van  Bach  onderwerp,  raak  haar  binneste  helder  (p.  129). 

Eers  hierna  is  sy  gereed  om  die  Halleluja  met  oorgawe  íe  dans,  om  haar 
los  te  maak  van  die  Maestro  (o.a.  p.  163),  haar  pa  (p.  81),  man  (p.  146), 
skoonma  (p.  159)  en  Johannatjie  (p.  161)  en  haarself  te  dra.  Die 
aangrypende  dans  ten  slotte  van  haarself  en  haar  sterwende  ma  in 
bruidsklere  (183)  op  die  begrafnismars  uit  Mahler  se  vyfde  simfonie  gryp 
terug  na  die  eerste  motto  in  die  boek  wat  ook  impliseer  dat  hoop  en  verlies, 
soos  ’n  paar,  in  musiek  opgesluit  lê.  Ook  die  ontwikkeling  van  die 
dansmotief  in  die  roman  vanaf  Klara  se  onwilligheid  om  te  dans  (p.  21)  tot 
hier,  reflekteer  haar  eie  metamorfose.  Die  dans  ten  einde  word  beeld  van 
die  oorlewing  van  al  die  vroue  in  hierdie  roman:  húlle  is  immers  die  helde 
van  die  heldemite. 

Ook  die  titel  verwys  in  die  eerste  instansie  na  ’n  vrou,  Sarah  van  die  pers 
huis,  wat  die  moed  gehad  het  om  te  verskil  van  aanvaarde  norme;  dié  een 
op  wie  Klara  as  kind  ’n  toorliedjie  gemaak  het  om  haar  te  vrywaar  van  pyn 

en  katastrofe.  Die  “pers  huis”  as  baarmoeder  betrek  alle  vroue.  Die  toneel 
waar  Klara  as  kind  op  haar  ma  se  maag  wieg  soos  op  ’n  heerlike  golwende 
see  (p.  172)  - in  teenstelling  met  haar  man  se  Dooie  See  (p.  36)  - hou 
myns  insiens  ook  verband  met  die  vreugdevolle  solidariteit  van  vroue  in 
hierdie  roman.  Selfs  met  die  minnares  van  haar  man  kan  sy  haar  as  vrou 
vereenselwig  (p.  128).  Die  akkerboom  in  haar  tuin  word  beeld  van  die 
toewyding  van  alle  vroue  aan  “léwe,  tot  elke  prys”  (p.  128). 

Hoewel  die  roman  myns  insiens  sou  kon  baat  by  groter  sametrekking  - 
weens  te  veel  verleidelike  afdraaipaaie  sluit  dit  struktureel  nie  dig  genoeg 
nie  - is  dit  steeds  skatryk  aan  inhoud.  Die  grootste  bate  is  myns  insiens 
die  feit  dat  die  tema  op  soveel  vlakke  tegelyk  uitgesê  word.  Dit  sou 
byvoorbeeld  ook  loon  om  die  roman  as  metafiksie  te  bekyk. 

PU  vir  CHO  (Vaaldriehoekkampus) 


Karin  Cattell 

Jan  B.  Vermaak  - red.:  Storiepalet.  Pretoria:  J.L.  van  Schaik.  1998. 

“Die  dinge  van  ’n  kind”? 

Storiepalet  bring  ’n  keuse  uit  die  eietydse  Afrikaanse  kortverhaalkuns 
byeen.  Saamgestel  uit  32  verhale  uit  die  periode  1977  tot  1997,  dui  die 
oorwig  van  verhale  van  ná  1 990  daarop  dat  die  fokus  van  die  bloemlesing 
op  kontemporêre  kortprosa  val,  eerder  as  op  ’n  selektiewe  oorsig  van 
verhale  uit  die  afgelope  twintig  jaar.  Die  tekste  word  chronologies 
aangebied. 

Nóg  ’n  versameling  kortverhale?  wil  ’n  mens  vra.  In  die  “Vooraf”  wil  die 
samesteller  egter  ’n  duidelike  onderskeid  tussen  hierdie  versamelbundel 
en  soortgelyke  kompilasies  tref.  Storlepalet  is  gerig  op  die  skoolmark,  en 
wil  tematies  voorsien  in  die  behoeftes  van  die  tiener  van  die  laat  jare 
negentig.  Die  verhaalkeuse  wil  dus  ’n  verband  tussen  letterkunde  en 
opvoeding  trek;  in  die  woorde  van  Hennie  Aucamp  (een  van  vier  motto’s): 
“Solank  letterkunde  op  hoërskool  wye  draai  gooi  om  die  temas  godsdiens, 
seks  en  politiek,  kan  daar  kwalik  van  letterkunde  sprake  wees.  Of  van 
opvoeding.”  Volgens  die  samesteller  is  daar  ook  op  tekste  wat  nog  nie  in 
versamelings  opgeneem  is  nie,  gekonsentreer;  daar  is  dus  min  oorvleueling 
met  verhale  in  bestaande  versamelbundels. 

Storlepalet  bevat  ’n  wye  verskeidenheid  verhale,  tematies  én  stilisties 
gesproke,  waarvan  die  meerderheid  inderdaad  op  die  ervaringswêreld  van 
die  tiener  betrekking  het.  Verhoudings  voer  die  botoon:  tussen  vriende, 
tussen  leerders  en  onderwysers,  binne  gesinne,  die  eerste  liefde,  ’n 
verkenning  van  hetero-  en  homoseksualiteit.  Ook  rasseverhoudings, 
verskillende  gelowe  en  die  onskeidbaarheid  van  dood  en  lewe  word 

aangespreek.  Een  van  die  treffendste  verhale  is  J.M.  Gilfillan  se  “My  liefste 
Poppie”  wat  die  verwikkelde  verhouding  tussen  drie  gesinslede  binne  ’n 
konteks  van  kindermishandeling  teken:  die  dogtertjie  bied  ’n  uitlaat  vir  die 
verlede  en  frustrasies  van  die  ma,  terwyl  die  pa  - ’n  buitestaander  in  hulle 
verhouding,  maar  tog  die  fokuspunt  van  albei  vroue  - nie  in  staat  is  om 
die  konflik  te  beëindig  nie.  ’n  Teks  wat  ook  opval,  is  “Floewp”  (’n 
tydskrifverhaal)  van  Sonja  Loots,  wat  ’n  deernisvolle  blik  bied  op  die  stryd 
van  ’n  tienerdogter  om  haar  Down-sindroom  boetie  te  aanvaar.  ’n  Ware 
“palet”  van  “stories”,  dus  - ’n  term  wat  die  samesteller  (volgens  die 
voorwoord)  in  hierdie  konteks  bo  “verhale”  verkies.  (Ongelukkig  word 
hierdie  (kunsmatige)  onderskeid  tussen  “storie”  en  “verhaal”  nie  omskryf 
nie.) 

Etlike  tekste  betrek  egter  ’n  breër  publiek  as  slegs  lesers  op  skoolvlak. 
“Man  met  bal”  van  George  Louw,  Breyten  Breytenbach  se  surrealistiese 
“Kortverhaal”  en  “Die  storie  van  my  neef”  (Marlene  van  Niekerk),  onder 
andere,  bevat  ’n  verwikkelde  problematiek  wat  op  meer  ervare  iesers  gerig 
is.  Interessant  genoeg  noem  die  samesteller  in  die  “Vooraf”  dat  die  maatstaf 
vir  die  verhaalkeuse  nie  soseer  die  byeenbring  van  die  32  beste  Afrikaanse 
kortverhale  was  nie,  maar  dat  die  gehalte  van  die  tekste  op  “‘die  redelike 
ooreenstemming  van  gewoonlik  goed  ingeligte,  onbevooroordeelde  en 
ervare  lesers’”  (W.E.G.  Louw,  aangehaal  in  die  voorwoord)  berus.  Die 
agterblad  maak  dan  ook  melding  van  ’n  “inleiding  tot  die  Afrikaanse 
kortverhaalkuns”  wat  “by  ’n  breë  publiek  byval  [behoort]  te  vind”. 

Indien  Storiepalet  dus  by  ’n  verskeidenheid  leservlakke  ingang  wil  vind, 
ontstaan  die  vraag  of  die  verhale  ook  vir  tweede-  of  vreemdetaalonderrig 
geskik  sou  wees.  Tekste  wat  vir  vreemdetaalsprekers  gebruik  word,  moet 
uiteraard  aan  ander  verwagtinge  voldoen  as  dié  wat  op  moedertaalonderrig 
gemik  is.  Sodanige  tekste  moet  deur  sowel  eenvoudige  taal  as  temas  wat 
tot  die  leser  sal  spreek,  gekenmerk  word,  en  moet  terselfdertyd  die  stu- 
dent  se  literêre  kennis  en  kulturele  insig  bevorder. 

Hierdie  bloemlesing  toon  egter  ’n  sterker  gerigtheid  op  moedertaalsprekers 
as  op  lesers  wie  se  taalbeheersing  op  tweede-  of  vreemdetaalvlak  is.  ’n 
Verdienstelike  kenmerk  van  die  versameling  is  die  taalverskeidenheid  wat 
strek  van  Standaardafrikaans  (in  die  meerderheid  tekste)  tot  by  die 
dialektiese  taalgebruik  van  die  Suid-Kaap  wat  heelwat  Engelse  invloed 
toon  (“(Angie  word  ’n  gangster.  ’n  Fairy-tale)”  van  George  Weideman)  en 
’n  kleindorpse  aanpassing  van  standaardtaal  (Ferdinand  Deist  se  “Aanval 
issie  beste  wapen”).  Skrywers  uit  verskillende  Afrikaanse  milieus  is  dus  in 
die  versameling  opgeneem.  Op  hierdie  wyse  word  lesers  bekend  gestel 
aan  die  verskeidenheid  van  Afrikaans  en  die  sosiolinguistiese  aspekte 
van  taalgebruik,  en  doen  hulle  terselfdertyd  kennis  op  van  die  verskillende 
(Suid-)Afrikaanse  gemeenskappe.  Hierdie  inslag  stempel  die  verhale  as 
geskik  vir  vreemdetaalgroepe:  die  taalgebruik  is  nie  eenvoudig  nie  (selfs 
in  tekste  wat  Standaardafrikaans  gebruik)  en  die  voordele  wat  die 

blootstelling  aan  taal-  en  kultuurverskeidenheid  aan  moedertaalsprekers 
kan  bied,  sou  dus  nie  toeganklik  wees  vir  lesers  met  slegs  ’n  basiese 
kennis  van  Afrikaans  nie. 

Dit  wil  dus  voorkom  asof  Storiepalet  v ir  ’n  té  breë  leserspubliek  probeer 
voorsiening  maak  en  as  gevolg  daarvan  nie  aan  die  spesifieke  behoeftes 
van  een  van  die  moontlike  teikengroepe  voldoen  nie.  Met  die  skoolleser  in 
gedagte,  sou  geïntegreerdetekskommentaarbyvoorbeeld  ’n  verdienstelike 
toevoeging  tot  die  bloemlesing  wees.  Die  voorwoord  maak  kortliks  melding 
van  ’n  studiegids,  maar  verskaf  geen  besonderhede  oor  waar  dit  bekom 
kan  word  nie.  Hierdie  resensent  kon  dit  ook  nie  opspoor  nie. 

Wat  die  verhaalkeuse  betref,  val  dit  op  dat  belangrike  Afrikaanse 
kortverhaalskrywers  soos  Hennie  Aucamp,  Abraham  H.  de  Vries  en  Chris 
Barnard  nie  verteenwoordig  word  nie.  Daar  bestaan  nog  verskeie  tekste 
van  hierdie  skrywers  wat  vir  die  verwagte  leser(s)  van  Storiepalet toeganklik 
sou  wees.  Die  samesteller  verklaar  in  hierdie  verband  dat  sy  verhaalkeuse 
minder  gebruiklike  skrywers  en  tekste  as  doelwit  gehad  het.  Dit  doen  dan 
vreemd  aan  dat  ’n  groot  aantal  van  die  skrywers  van  wie  verhale  ingesluit 
is,  wel  onder  ons  bekende  kortverhaalouteurs  tel:  George  Weideman, 
J.M.  Gilfillan,  Riana  Scheepers,  en  ander.  Die  samesteller  beweer  verder 
dat  slegs  twee  van  die  verhale  in  Storiepalet  reeds  in  versamelings 
opgeneem  is  en  dat  die  genoemde  versamelings  verskyn  het  nadat  die 
keuse  vir  Storiepalet  gefinaliseer  is.  Dié  twee  verhale  - André  le  Roux  se 
“Struisbaai-Blues”  en  “Man  met  bal”  van  George  Louw  - het  egter  reeds 
in  1978  in  Hennie  Aucamp  se  versamelbundel  Blommetjie  gedenk  aan  my 
verskyn. 

Die  doelwit  van  die  samesteller  om  die  minder  bekende  kortverhaal- 
skrywers  in  Afrikaans  aan  die  woord  te  stel,  en  grotendeels  binne  die 
kontemporêre  konteks  van  die  tiener,  verdien  lof.  Nadere  spesifisering 
van  die  teikenmark  van  die  versameling  sou  egter  tot  die  verdienste  van 
die  bloemlesing  bygedra  het. 

Universiteit  Vista 


Louise  Viljoen 

Tom  Dreyer:  Erdvarkfontein.  Tafelberg. 

Die  “eerste  blik”  op  die  dorp  Erdvarkfontein  in  Tom  Dreyer  se  gelyknamige 
roman  toon  ’n  ongewone  beeld:  die  uitgewerkte  Suiderkruis-sinkmyn  vorm 
die  spilpunt  van  die  dorp  eerder  as  die  kerkgebou  soos  wat  gewoonlik  in 
klein  dorpies  die  geval  is.  Hierdie  blik  berei  die  leser  gedeeltelik  voor  op  ’n 
roman  waarin  die  Noord-Kaapse  platteland  anders  gaan  lyk  as  in  die 
kontreikuns  waar  dit  meermale  koesterend  en  idillies  voorgestel  word. 
Dreyer  se  roman  lê  inderdaad  die  grimmige  sy  van  die  kontrei  bloot: 

diamantsmokkeiary,  korrupsie,  onderduimsheid  van  alle  soorte,  morele 
verval,  geweld. 

Die  struktuur  van  die  roman  (’n  aantal  los,  episodiese  hoofstukke  wat  kort 
en  kragtig  op  mekaar  volg)  sluit  aan  by  die  sinlose  geweld  wat  sporadies 
oor  die  Noord-Kaapse  landskap  ontplof.  Die  hoofstukke  word  naamlik  so 
gekonstrueer  dat  elkeen  op  sy  eie  kan  staan  en  sy  eie  klimaktiese 
hoogtepunt  het  in  ’n  gewelddadige  gebeurtenis.  Dit  wil  selfs  voorkom  asof 
sommige  van  die  hoofstukke  ’n  ‘genre’  in  die  kleine  verteenwoordig.  Die 
klassieke  ontsnappingsverhaal  (“Vryheid,  instink,  spoed”),  die  argetipiese 
anekdote  oor  studente-manewales  (“Nag  by  Die  Magneet”),  variasies  op 
die  tradisionele  verhale  oor  diamantsmokkelary  (“Woestynblom 
Komkommers  (Pty.)  Ltd.”),  knoeiery  met  ’n  honderesies  (“Geel  Dirk  se 
honde-”),  ’n  bankroof  (“Migiel  en  die  Trojaanse  perd”)  en  die  opruiming 
van  ’n  probleemsituasie  wat  self  skeefloop  (“Aand  by  die  Amoraals”).  Die 
hoofstukke  word  wel  met  mekaar  geskakel  deur  middel  van  karakters  wat 
tussen  die  verskillende  hoofstukke  beweeg  en  situasies  wat  mettertyd  met 
mekaar  skakel  deur  middel  van  vergesogte  toevallighede  soos  die  botsing 
tussen  die  stasiewa  waarin  die  voortvlugtendes  uit  die  Philip  Lubbe 
gevangenis  ontsnap  het  en  die  ambulans  waarin  die  bankrowers  vlug. 
Uiteindelik  word  dié  karakters  wat  nie  aan  ’n  gewelddadige  einde  gekom 
het  in  die  loop  van  die  roman  nie,  in  die  slothoofstuk  byeengebring  by  die 
musiekfees  op  Erdvarkfontein  waar  die  moeder  van  alle  gewelds- 
hoogtepunte  sigself  voltrek. 

Die  snelbewegende  verhaal  waarin  die  een  bisarre  situasie  die  ander  met 
die  snelheid  van  geweervuur  opvolg,  word  aangevul  met  ’n  byna  filmiese 
fokus  op  besonderhede.  Daar  word  afwisselend  gefokus  op  vergesigte 
(“In  die  verte  lê  die  kalksteenkranse  stom  en  onwerklik,  soos  poorte,  na 
ander  beter  wêrelde”  - 20)  of  met  ’n  telefotolens  inbeweeg  op  visuele 
detail  (“Henry  kyk  na  ’n  roerlose  geitjie  op  die  pilaar  van  gekapte  klip”  - 
76).  Dit  wil  byna  voorkom  asof  die  karakter  Simon  Finkel  met  sy  besondere 
waarnemingsvermoë  ’n  verlengstuk  van  die  verteller  kan  wees.  Soos  die 
verteller,  is  Simon  ’n  “loerder”  (61 ) wat  op  ’n  afstand  staan  van  die  gebeure 
met  sy  kyk  soos  dié  van  ’n  kamera:  “Sy  oog  is  lens  en  in  sy  kop  word  die 
beelde  gesnoei  en  geredigeer”  (62).  Dit  lyk  ook  asof  sy  teorie  oor  die 
misterieuse  effek  van  foto’s  wat  op  mekaar  gesuperponeer  word  (64)  en 
die  verskillende  lae  van  menslike  ervaring  waaruit  ’n  enkele  ruimte  soos 
Kaapstad  of  Erdvarkfontein  (68)  bestaan,  die  grondslag  vorm  van  die 
verteller  se  roman.  In  die  proses  ontgin  Dreyer  ook  die  taal  met  groot 
oorspronklikheid  en  energie;  sy  Afrikaans  is  anargisties,  humoristies  en 
vol  skerp-sintuiglike  waarnemings  wat  op  die  grens  van  die  poëtiese  lê 
(soos  byvoorbeeld  in  die  verwysing  na  iemand  wat  die  “aspersiesmaak 
van  vrees”  ervaar  - 1 26). 

’n  Verdere  element  wat  opsigtelik  die  verskillende  hoofstukke  verenig,  is 
die  deurlopende  tema  van  geweld.  Die  sinlose  geweld  sou  op  verskillende 

maniere  geïnterpreteer  kon  word.  Op  sommige  punte  lyk  dit  asof  die  geweld 
in  die  roman  die  funksie  het  om  te  suggereer  dat  die  wêreld  ’n  morsige 
plek  is  en  hoe  gouer  ’n  mens  dit  besef  hoe  beter.  Dit  is  die  filosofie  van  die 
polisieman  Berns  wat  met  diamante  smokkel  en  die  “excitement,  die 
adrenalien”  geniet.  “Ons  bly  in  ’n  fucked-up  wêreld  en  so  lank  dit  só  is, 
moet  ’n  man  maar  net  doen  wat  ’n  man  moet  doen”,  meen  hy  (1 8).  Dit  blyk 
ook  die  opvatting  te  wees  van  ene  Annabel,  wat  ’n  einde  maak  aan  haar 
verloofde  Migiel  se  “simpel  idealisme”  oor  die  wêreld  deur  ’n  visbak  voor 
hom  stukkend  te  gooi  sodat  die  goudvis  spartelend  tussen  glasskerwe 
aan  sy  einde  kom.  Ten  slotte  is  daar  die  suggestie  dat  geweld  dalk  ’n 
illuminerende  potensiaal  het  in  dié  sin  dat  dit  iets  onverwags  en  besonders 
kan  blootlê:  ‘“Geweld,”  het  Noag  gesê,  terwyl  hy  verbete  met  ’n  ystersaag 
aan  ’n  vaal  klont  sandsteen  saag,  “geweld  verraai  soms  die  mees 
verrassende  dinge.’  En  met  dié  was  die  saaglem  déúr  die  klip,  en  daarbinne, 
totaal  onverwag,  die  kristalfyn  spiraal  van  ’n  gefossileerde  skulp”  (167). 
Aanvanklik  wil  dit  voorkom  of  Dreyer  se  uitbeelding  van  geweld  eerder  wil 
opgaan  in  ’n  soort  karnavaleske  uitspattigheid  en  sigself  voltrek  teen  ’n 
meedoënlose  pas  wat  nie  gerem  word  deur  enige  morele  besinning  daaroor 
nie.  Tog  wil  die  verteller  iets  bereik  met  hierdie  geweldskarnaval:  “Bloed 
het  gevloei  uit  baldadigheid,  maar  ook  om  ons  aan  die  verruklikheid  van 
die  lewe  te  herinner.  Skote  het  geklap,  uit  pure  uitbundigheid,  maar  ook 
om  die  stil  slag  te  benadruk  as  gewone  dinge  met  gewone  mense  gebeur” 
(167).  Volgens  die  verteller  is  daar  ook  die  hoop  dat  ’n  mens  in  die 
“verdigting  van  donker  ’n  skrefie  lig”  (167)  sal  vind.  Meer  onheilspellend  is 
sy  teorie  dat  hy  met  die  konstruksie  van  hierdie  baldadige  verhaal  probeer 
kyk  het  “wat  gebeur  as  die  saadjies  wat  in  elkeen  van  ons  skuil,  ’n  slag 
ongestoord  groei”  (167).  Met  hierdie  soort  besinning  oor  geweld  bring 
Dreyer  iets  vars  en  oorspronklik  na  die  Afrikaanse  letterkunde;  dit  is  ’n 
vraagstelling  wat  hy  dalk  nog  meer  indringend  sou  kon  ondersoek  in  sy 
boek.  In  hierdie  opsig  demonstreer  Dreyer  se  roman  ook  die  invloed  van 
gesofistikeerde  populêre  kultuur  (veral  in  die  vorm  van  films)  op  die 
Afrikaanse  literatuur. 

Een  van  die  aantreklikste  eienskappe  van  Dreyer  se  roman  is  die 
selfrefleksiewe  wyse  waarop  dit  omgaan  met  die  roman  as  kunsvorm. 
Veral  treffend  is  die  manier  waarop  hierdie  roman  uiteindelik  behae  skep 
in  sy  eie  kunsmatigheid  as  roman  wat  geïnspireer  is  deur  ’n  hele  tradisie 
van  kontreiverhale,  anekdotes,  geweldfilms  en  dies  meer.  Die  roman  het 
’n  ironiese,  tong-in-die-kieskwaliteit,  selfs  en  veral  wanneer  die  verteller 
begin  filosofies  raak  oor  sy  doelwitte  met  hierdie  reeks  gewelddadige 
sprokies  oor  Erdvarkfontein  se  omstreke.  Daarbenewens  skep  hy 
ooglopend  plesier  in  sy  eie  vermoë  om  ’n  vergesogte  gegewe  te  ‘verkoop’ 
met  goedkoop  (maar  immer  effektiewe)  truuks  soos  seks,  geweld,  bisarre 
situasies  en  eksotiese  omgewings  soos  wat  openlik  erken  word  in  die 
slothoofstuk.  Hy  vra  die  leser  se  geduld  vir  ’n  oomblik  se  besinning  oor  die 

dieper  betekenis  van  die  verhaal  voordat  hy  die  “orrel  ooptrek”  vir  sy 
afsluiting  waarin  hy  die  “droommasjien”  (168)  van  sy  verhaal  tot  sy 
noodwendige  einde  gaan  dryf.  Myns  insiens  vertolk  Dreyer  se  roman  iets 
van  ’n  volkome  kontemporêre  internasionale  gees  terwyl  dit  terselfdertyd 
oer-Afrikaans  is. 

Universiteit  van  Stellenbosch 


Andries  Visagie 

Anoeschka  von  Meck:  Annerkant  die  longdrop.  1998. 

Lesers  van  Anoeschka  von  Meck  se  debuutroman,  Annerkant  die  longdrop, 
sal  vermoedelik  een  van  twee  ekstreme  reaksies  toon:  daar  sal  diegene 
wees  wat  met  ’n  geïrriteerde  klap  van  die  tong  die  boek  opsy  sal  sit  na 
hulle  net  die  eerste  paar  bladsye  gelees  het;  ander  lesers  - waarskynlik 
dié  onder  dertig  - sal  vasgenael  bly  lees  en  verbande  probeer  trek  tussen 
die  vele  fragmentariese  episodes  in  die  roman.  Von  Meck  se  boek  oor  die 
studentelewe  op  Stellenbosch  (ook  genoem  Dwelmbos)  straal  ’n 
onmiskenbare  jeugdigheid  uit  wat  dikwels  uiting  vind  in  ’n  onstuitbare 
stroom  lawwighede.  Tog  is  dit  belangrik  om  te  onthou  dat  Annerkant  dle 
longdrop  ’n  debuutwerk  is  en  dit  sal  myns  insiens  ’n  fout  wees  om  ’n  oordeel 
oor  die  boek  uit  te  spreek  voordat  ’n  mens  nie  eers  die  ekstatiese  en 
onthullende  slot  gelees  het  nie. 

Ook  die  oënskynlik  ligsinnige  titel  is  in  werklikheid  ’n  oorwoë  keuse: 
Ginkelsnoek  (oftewel  SyWatDink)  wat  saam  met  haar  susters, 
SyWatDroom  en  SyWatDoen,  in  die  studentehuis  Dom  Pedro  woon,  gaan 
op  soek  na  ’n  bestaan  wat  ’n  leefbaarder  alternatief  is  vir  die  “Spinning 
Toilet  van  die  universe”  (107).  Sy  reis  na  die  uithoeke  van  die  wêreld  (Ec- 
uador,  Indië,  Oostenryk)  op  soek  na  ’n  ontsnaproete  uit  die  banaliteit  van 
die  lewe  as  een  groot  longdrop  van  tandartsbesoeke  en  “Spur  burger  spe- 
cials”  (114).  Die  longdrop,  wat  ook  tekenend  is  van  die  vroeëre 
ongekompliseerde  lewe  op  die  platteland,  word  agtergelaat  vir  ’n  reis  deur 
die  werklikhede  van  die  jare  negentig  waarvan  dwelmmiddels  en  die  okkulte 
nie  die  minste  is  nie. 

Von  Meck  is  op  haar  beste  wanneer  sy  Ginkelsnoek  en  haar  twee  susters 
karakteriseer.  Ginkelsnoek  is  telkens  die  fokalisator  wat  met  humor  en 
soms  ook  met  bytende  satire  die  lewens  van  haar  susters  in  oënskou 
neem.  SyWatDroom,  wat  in  haar  vrye  tyd  loodgieterswerk  doen,  is 
byvoorbeeld  ingeskryf  vir  ’n  “effense”  B.A.:  “Doen  ’n  vakkie  hier  en  daar. 
Sy  kies  dit  volgens  die  gebou  waarin  dit  aangebied  word.  Soek  goeie 
konstruksie.  Ordentlike  pype”  (31 ).  Die  ambisieuse  en  prakties  ingestelde 
SyWatDoen  worstel  met  die  “absolute  wete”  dat  sy  “gebore  is  om  heel  bo 

uit  te  kom.  Om  spesiaal  te  wees”  (93),  maar  voorlopig  voel  sy  verwaarloos: 
“Middle  class  poverty  sucks.  Sy  haat  dit  om  in  vaal  areas  te  lewe.  Nie  arm 
nie,  ook  nie  ryk  nie.  Nie  stunning  nie,  maar  tog  aantreklik,  met  die  regte 
oefening,  dieet,  grimering  en  klere”  (93). 

Daar  is  ’n  uitgesproke  vroulike  perspektief  in  die  roman.  Dit  gaan  hier  om 
vrouens  wat  vry  genoeg  voel  om  grense  te  toets  en  hulleself  in  elke  situasie 
te  handhaaf:  “fight  your  own  battles,  baby”  (71)  is  Ginkelsnoek  se  opdrag 
aan  haarself  en  sy  skroom  ook  nie  om  ’n  manlike  toeris  op  ’n  Asteekse 
piramide  met  klippe  te  bestook  nadat  hy  haar  skelm  halfnaak  wou  afneem 
nie.  SyWatDroom  verkry  met  haar  intellek  beheer  oor  die  intimiderende 
gedrag  van  pronkerige  macho- manne  teenoor  vrouens:  “pronkers  maak  op 
dié  manier  eintlik  hulle  territory  aan  ander  mans  bekend  ...  As  mens  so 
daaraan  dink,  is  jy  minder  geneig  om  die  hormoonbeheerde  etters  te  bliksem 
en  ’n  icepack  in  hulle  broeke  te  wil  stop”  (119).  In  ’n  daad  waarmee  sy  die 
beheer  oor  haar  eie  liggaam  bevestig  besluit  SyWatDroom  om  ’n  aborsie  te 
ondergaan.  Sy  rol  ’n  daggasigaret  van  die  sonarfoto  van  haar  ongebore 
tweeling  en  gee  haar  oor  aan  ’n  donker  sinisme:  “’n  Sonarzol.  Moenie  sê 
Mammie  het  nooit  iets  saam  met  julle  gedoen  nie”  (99). 

Von  Meck  gaan  op  ’n  vars  en  onbevange  manier  met  taal  om.  Haar 
vergelykings  is  baie  keer  oorspronklik  en  beskrywend,  maar  daar  is  te 
veel  gevalle  waar  haar  aandrang  op  ’n  spitsvondige  beskrywing  aanleiding 
gee  tot  ligsinnigheid.  Vergelyk  die  volgende  opmerking  oor  Nelson  Mandela: 
“Oom  Dinges  lyk  gaaf.  Bly  hy  hoef  nie  meer  timeshare  op  die  eiland  te 
doen  nie”  (56).  Ginkelsnoek  se  woorde  is  volgens  haar  susters  soos 
springmielies  (73)  wat  in  onverwagse  rigtings  skiet.  Hierdie  opmerking  is 
ook  van  toepassing  op  Von  Meck  se  taal:  haar  woorde  word  nie  vooraf 
geweeg  nie,  maar  word  ligweg  en  spontaan  die  roman  binnegeskiet.  Sy 
huiwer  ook  nie  om  na  Engels  oor  te  slaan  as  dit  haar  pas  nie  en  dwing  die 
leser  sodoende  om  voortdurend  bedag  te  wees  op  die  dikwels  ongemaklike 
oorgange  tussen  Afrikaans  en  Engels.  Tog  verteenwoordig  Von  Meck  se 
kreatiewe  omgang  met  taal  terselfdertyd  ’n  moontlike  groeipunt  wat  selfs 
buite  haar  toekomstige  oeuvre  kan  uitkring.  Die  vraag  is  egter  of  sy  bereid 
sal  wees  om  haar  spontane,  oorspronklike  taalgebruik  aan  groter  dissipline 
te  onderwerp. 

Die  kreatiewe  omgang  met  taal  in  Annerkant  die  longdrop  vind onder  meer 
neerslag  in  die  vindingryke  naamgewing:  Ginkelsnoek  begin  byvoorbeeld 
’n  verhouding  met  ’n  man  wat  om  die  beurt  Pesto,  Meneer  Matig,  Meneer 
Vaak,  Klaas  Vakie  en  Vaak  Geskrik  genoem  word.  Wanneer  Von  Meck 
haar  karakters  teken,  bly  die  humor  nooit  ver  agter  nie  en  ook  die  name 
wat  sy  kies,  dra  by  tot  die  humoristiese  inslag.  Die  nadeel  van  die 
naamgewingsprocédé  in  die  roman  is  egter  dat  die  enkele  kenmerk 
waarmee  ’n  karakter  benoem  word  (byvoorbeeld  die  matigheid  van  Meneer 
Matig)  die  betrokke  karakter  kan  reduseertot  ’n  eendimensionele  en  selfs 
stereotipe  figuur.  Wanneer  Ginkelsnoek  ontdek  dat  haar  droomman  met 

’n  gekleurde  vrou  getrou  het,  word  hierdie  vrou  sonder  omhaal  van  woorde 
“Fiela-se-kind  van  Elsies”  (39)  genoem. 

Anoeschka  von  Meck  se  onbekommerde  omgang  met  raspejoratiewe  en 
stereotipe  beskrywings  van  nie-wit-karakters  asook  haar  moralistiese 
houding  oor  sekere  seksuele  praktyke  is  ’n  aanduiding  dat  die  ideale  van 
Sestig  na  byna  vier  dekades  besig  is  om  hulle  glans  te  verloor:  die 
eeuwending  is  hier  en  wit  Afrikaanse  skrywers  is  kennelik  ongeneë  om  ’n 
progressiewe,  betrokke  poëtika  na  te  streef  in  ’n  wêreld  wat  toenemend 
neo-konserwatiewe  waardes  tot  die  norm  verhef.  Links  is  nie  meer  chic 
nie.  Wanneer  Ginkelsnoek  haar  vasloop  in  ’n  kampusoptog  word  die 
vermoeidheid  met  linkse  aktivisme  soos  volg  verwoord:  “Êrens  in  die  gebou 
hoor  sy  stemme  sing.  Voel  die  dreuning  van  voete.  Definitief  swart.  En 
swart  beteken  altyd  politieke  tjol.  Lekker  boring”  (51). 

Die  sterk  slot  van  Annerkant  die  longdrop  moedig  ’n  mens  aan  om  jou 
sterkste  besware  teen  die  roman  vir  eers  opsy  te  skuif.  Die  mistieke  ele- 
ment  in  die  slot  word  in  werklikheid  reeds  deur  die  Bybelse  motto  (“For  I 
am  you  husband.  I will  choose  you  - Jeremiah  3:14”)  voor  in  die  boek 
geantisipeer.  Vroeg  in  die  roman  bespiegel  Ginkelsnoek  ook  of  sy  nie 
miskien  ’n  “verbrokkeling”  (1 2)  van  haar  susters  is  nie.  Is  sy  “’n  wese  apart” 
(13)  van  haar  twee  susters?  Reeds  die  eendersklinkende  name  van  die 
drie  susters  suggereer  dat  hulle  moontlik  drie  fasette  van  ’n  enkele  persoon 
kan  verteenwoordig.  Hierdie  suggestie  word  in  die  slot  bevestig  wanneer 
Ginkelsnoek  na  ’n  ontwaking  vanuit  ’n  diep  slaap,  of  meer  waarskynlik  ’n 
dwelmbeswyming,  aangespreek  word  as  Dinkdroomdoen.  Vir  die 
hoofkarakter  is  dit  ’n  geval  van  spieëlskerwe  wat  saamkom  (155).  Die 
uitdaging  aan  die  leser  is  om  terselfdertyd  die  drie  susters  binne  die  nuwe 
eenheid  te  kan  plaas  en  om  vir  Ginkelsnoek,  SyWatDroom  en  SyWatDoen 
steeds  as  drie  afsonderlike  karakters  te  beskou.  Die  logika  van  die  mistikus 
vereis  immers  die  vermoë  om  die  rigiede  grense  tussen  tydruimtelike 
kategorieë  sowel  te  handhaaf  as  te  oorskry. 

Die  eenheid  tussen  die  drie  susters  is  die  voorspel  tot  die  mistieke 
ontmoeting  tussen  Dinkdroomdoen  en  die  “deur  wat  terselfdertyd  ook  ’n 
man  is”  (159).  Die  kort  narratiewe  in  skuinsdruk  wat  gereeld  die  sentrale 
vertelling  in  die  roman  onderbreek  het,  word  uiteindelik  sterker  geïntegreer 
by  die  groter  geheel:  die  man  (moontlik  geïnspireer  deur  die  bruidegom  in 
Hooglied)  wat  op  soek  was  na  sy  beminde  vind  in  die  slot  die  vereniging 
waarna  hy  verlang  het:  “Saggies,  met  onuitspreeklike  teerheid  kom  hy  in 
haar  in”  (159).  ’n  Mistieke  eenheid  tussen  mens  en  God  (Jesus?)  word 
bereik;  die  via  mystica  anderkant  die  longdrop  is  voltooi.  Hoewel  Von  Meck 
se  roman  nie  soseer  ’n  inspirerende  boodskap  oor  kerk  en  godsdiens  wil 
oordra  nie,  het  dit  nietemin  ’n  uitgesproke  geestelike  inhoud.  Die  mistieke 
literatuur  het  immers  selde  ’n  tradisioneel  godsdienstige  inslag  - die 
humoristiese  en  die  aardse  geniet  dikwels  voorkeur  bo  ’n  teologiese 
boodskap. 

Ongelukkig  kan  die  indrukwekkende  slot  van  Annerkant  die  longdrop  nie 
heeltemal  vergoed  vir  die  ligsinnighede  en  algemene  gebrek  aan 
skrywersdissipline  in  die  roman  nie.  Die  resonansie  van  die  fragmente 
waaruit  die  roman  bestaan,  word  te  dikwels  beperk  tot  slegs  die 
spitsvondige  taal  waarin  dit  sierlik  verpak  word.  Met  die  knap  slot  bewys 
Anoeschka  von  Meck  egter  dat  sy  oor  die  vermoë  beskik  om  werklik  goeie 
en  deurdagte  prosa  te  kan  skryf.  Ek  vermoed  dat  Von  Meck  se  volgende 
boek  groter  indruk  sal  maak  as  haar  debuut  met  al  sy  leemtes  en  jeugdige 
oordaad. 

Universiteit  van  Zululand 

J.P.  en  Ria  Smuts 

Nou  en  toe:  Die  terugflits  in  Chris  Barnard  se  Piet- 
my-vrou 


i 

ln  sy  televisiedrama  Piet-my-vrou  plaas  Chris  Barnard  ’n  hofsaak  sentraal 
in  die  opbou  van  die  stuk.  Dit  is  ’n  slim  greep,  want  hofsake  met  hulle 
uitmergelende  ondervragings  waarin  mense  verplig  word  om  dinge  omtrent 
hulle  verledes  te  onthul  wat  hul  normaalweg  sou  verswyg,  bied  nie  net  die 
geleentheid  vir  talle  verrassings  en  die  opbou  van  spanning  nie,  maar  ook 
die  kans  om  personasies  se  innerlike  op  verskillende  vlakke  te  onthul  en 
so  tot  komplekse  karakterisering  te  kom. 

Hofsake  skep  ook  die  moontlikheid  om  ’n  literêre  werk  op  ideevlak  te 
verruim.  Die  soms  moeilik  onderskeibare  grens  tussen  waarheid  en  leuen, 
die  verwikkeldheid  van  die  begrippe  reg  en  verkeerd  wat  aan  die  orde 
gestel  kan  word,  lig  soms  werke  waarin  hofsake  ’n  belangrike  plek  inneem, 
ver  bo  die  peil  van  die  blote  spanningstuk  met  sy  dikwels  vlak  behandeling 
van  personasies. 

Hofsake  probeer  om  vanuit  ’n  hedesituasie  die  verlede  te  rekonstrueer 
sodat  daar  besluit  kan  word  wat  gebeur  het  en  wie  skuldig  en  wie  onskuldig 
is.  Die  verlede  word  in  die  hofsaal  hoofsaaklik  op  verbale  wyse  herskep 
deur  regsbetoë  en  die  ondervraging  van  die  betrokkenes. 

Die  dramaturg  is  egter  in  die  posisie  om  in  sy  voorstelling  van  ’n  hofsaak 
anders  te  werk  te  gaan  as  wat  dinge  in  die  praktyk  verloop.  Dit  blyk  goed 
uit  Barnard  se  procédé  in  Piet-my-vrou.  Alhoewel  die  hede  van  dié  drama 
in  die  hof  afspeel  en  die  ontblotende  ondervraging  van  die  betrokke 
personasies  ’n  belangrike  plek  in  die  werk  inneem,  is  die  stuk  nie  slegs  in 
die  hofsaal  gesitueer  nie.  Van  die  73  tonele  speel  net  23  in  of  by  die  hof  af; 
die  orige  50  interpolerende  tonele  is  ruimtelik  op  talle  ander  plekke  gesitueer 
en  lê  almal  vroeër  in  die  tyd.  Hulle  vorm  dus  almal  terugflitse,  gedeeltes 
wat  die  chronologie  van  die  stuk  verbreek  om  gebeurtenisse  wat  vroeër  in 
die  tyd  lê,  te  dramatiseer.  Barnard  maak  hier  uitvoerig  gebruik  van  ’n  tegniek 
wat  baie  makliker  in  die  televisiespel  en  film  gehanteer  kan  word  as  op  die 
verhoog,  waartydruimtelike  veranderings  dikwels  lastige  probleme  oplewer. 
Hierdie  werkwyse  skep  die  moontlikheid  op  aansienlike  variasie  in  die 
aanbod  en  ook  die  geleentheid  om  hede  en  verlede  nou  in  die  stuk  te 
verweef.  Dit  lyk  positief,  maar  soos  alle  tegnieke  het  dié  procédé  ook  sy 
gevare.  Dit  is  veral  merkbaar  by  die  lees  van  die  werk. 

Chris  Barnard  is  bekend  daarvoor  dat  sy  gepubliseerde  televisiespele 
deurgaans  besonder  uitgebreide  newetekste  het  waarin  nie  net  toneel- 
en  spelaanwysings  gegee  word  nie,  maar  veral  ook  kameraskote  ingeskryf 
word.  Die  stukke  word  verder  sorgvuldig  uit  tonele  en  skote  opgebou. 
Piet-my-vrou  is  geen  uitsondering  nie.  Die  tonele  word  in  die  stuk  vir  die 

leser  baie  duidelik  tipografies  onderskei  en  genommer.  Baie  van  die  skote 
en  kamerahoeke  is  ook  spesifiek  in  die  neweteks  ingeskryf. 

Hierdie  opmerklike  punktuering  deur  die  groot  aantal  toneelafbakenings 
bring  by  die  lees  van  die  werk  ’n  mate  van  gemarkeerdheid  in  die  teks, 
miskien  selfs  iets  gemanipuleerds.  ’n  Mens  moet  egter  by  die  lees  van  ’n 
drama  en  veral  ’n  draaiboek  in  die  gedagte  hou  dat  wat  jy  voor  jou  het  ook 
’n  speelteks  is,  en  in  die  geval  van  Piet-my-vrou  met  sy  uitvoerige  neweteks 
is  dit  duidelik  dat  die  dramaturg  dié  werk  primêr  as  speelteks  gekonsipieer 
het.  Die  kyker  sal  minder  van  hierdie  “onderbrekings”  bewus  wees  as  die 
leser,  omdat  hoofteks  en  neweteks  in  die  voorstelling  nie  langer  aparte 
entiteite  is  nie.1  Die  toaal  is  gerealiseer  en  word  deur  die  kyker  as  ’n 
voortstromende  geheel  geresepteer.  Dit  beteken  uiteraard  nie  dat  die  kyker 
nie  veelvoudige  fluktuasies  ten  opsigte  van  plek  en  tyd  as  hinderlik  en 
selfs  verwarrend  kan  ervaar  nie. 

Hierdie  laaste  saak  is  belangrik,  want  in  die  praktyk  het  die  leser  die 
geleentheid  om  die  teks  te  herlees  as  hy  onduidelikheid  het,  terwyl  die 
kyker  by  beeldsending  meestal  nie  die  kans  het  om  die  geheel  of  onderdele 
te  herkyk  nie.  Die  gerealiseerde  teks  moet  gevolglik  nie  te  veel 
kykversperrings  vir  die  veronderstelde  kyker  bied  nie.2 
Om  ’n  televisiespel  behoorlik  te  kan  interpreteer  en  gebalanseerd  te 
evalueer,  sal  die  ideaal  dus  wees  om  die  lees  van  die  werk  op  te  volg  met 
die  kyk  van  ’n  beeldsending  daarvan  om  te  sien  hoe  die  draaiboek 
gerealiseer  word  wanneer  dit  omgestel  word  van  suiwer  talige  teks  tot  ’n 
teks  waarin  die  klankbronne  (dialoog,  agtergrondgeluide  en  moontlik 
agtergrondmusiek)  en  beeld  saamgevoeg  word  tydens  die  voorstelling. 
Dit  sal  die  beste  geleentheid  skep  om  te  sien  of  die  skrywer  die  voordele 
van  die  medium  ontgin  en  die  potensiële  gevare  daarvan  omseil.  Dit  geld 
in  Piet-my-vrou  veral  die  probleme  wat  die  uitvoerige  gebruik  van  die 
terugflits  kan  skep. 

2 

Daar  is  reeds  uitgewys  dat  ongeveer  twee  derdes  van  die  tonele  in  Piet- 
my-w'outerugflitse  is.  Gesien  dié  omvattende  gebruik  van  die  terugflits  en 
die  belangrike  funksie  daarvan  in  die  werk,  word  daar  verderaan  veral  op 
die  terugflits  in  Barnard  se  televisiespel  konsentreer. 

Die  terugflitse  in  Piet-my-vrou  kan  in  twee  hoofgroepe  verdeel  word.  Die 
eerste  het  te  make  met  die  verhouding  tussen  Johanna  en  Anton  en  dit 
sluit  ook  tonele  in  waar  die  seun  en  sy  ouers  betrek  word.  Hierdie  stel 
terugflitse  lê  die  verste  terug  in  die  tyd.  ’n  Kleiner  groep  handel  oor  Johanna 
en  Krisjan:  hoe  sy  na  hom  toe  gaan  nadat  sy  gedagvaar  is  en  die  gesprekke 
wat  hulle  voer.  Soos  verwag  kan  word,  word  die  terugflitse  nie  in  streng 
chronologiese  volgorde  aangebied  nie. 

Die  leser  kry  ook  nie  ’n  streng  chronologies  ontwikkelende  hedegegewe 
nie,  alhoewel  dit  wel  oorwegend  chronologies  geskied.  Dat  Barnard  nie 

díe  chronologiese  volgorde  gaan  handhaaf  nie,  is  reeds  duidelik  uit  die 
openingsgedeelte  van  die  stuk.  Dié  toneel  is  in  die  hof  gesitueer  en  die 
primêre  funksie  daarvan  is  om  die  leser  vinnig  íe  oriënteer  ten  opsigte  van 
die  sentrale  gegewe  in  die  vverk.  Dit  is  egter  duidelik  dat  dié  gedeelte  na 
aan  die  einde  van  díe  verhoor  lê  en  die  advokaat  hier  besig  is  met  sy 
finaie  betoog.  Daardeur  verkry  die  stuk  iets  van  sirkulêre  sluiting  - toneel 
1 skakel  met  toneel  70. 

’n  Tipiese  patroon  in  die  stuk  ís  dat  sekere  stellings  in  die  hof  gernaak 
word  en  die  werklike  verioop  van  sake  in  dïe  verlede  dan  gedemonstreer 
word  deur  gedramatiseerde  terugflitse.  Dit  raak  uiteraard  veral  die  eerste 
en  omvattendste  groep  terugflitse,  dié  wat  die  verhouding  tussen  Johanna 
en  Anton  en  die  situasie  ín  sy  ouerhuis  ten  tonele  bring. 

Díe  meeste  terugflitse  maak  skoon  oorgange  van  hede  na  verlede  en  terug 
na  hede  deurdat  daar  elke  keer  ’n  nuwe  skoot  is  wat  jou  visueel  verplaas 
en  die  dialoog  ook  logies  saamhang  met  die  beeld  wat  gesien  word.  In 
etlike  gevaíle  word  daar  egter  van  kruisdoof  en  superponering  gebruik 
gemaak.3  Daar  sai  verderaan  in  hierdie  afdeling  veral  íngegaan  word  op 
hierdie  gedeeltes  en  verai  op  die  gevalle  van  superponering  omdat  dit  ’n 
verwikkelder  soorí  terugflits  skep  as  die  gewone. 

Superponering  bring  mee  dat  daar  ’n  disparaatheid  ontstaan  omdat  beeld 
en  dialoog  nie  ’n  logiese  samehang  vertoon  nie.  Wanneer  daar  van 
superponering  gebruik  gemaak  word,  kry  jy  nie  die  volledige  terug- 
verplasing  na  ’n  veriedetydsituasie  wat  jy  in  ’n  suiwer  terugfiits  kry  nie, 
maar  die  oormekaarplasing  van  beeide  en/of  klankbronne  is  gewoonlik 
emosioneel  verantwoord  en  lewer  ’n  bydrae  tot  die  dramatisering  van  die 
gegewe  en  bring  ook  afwisseling. 

Van  hierdie  dinge  sïen  jy  reeds  so  vroeg  soos  die  eerste  twee  tonele  van 
die  stuk.  !n  die  eerste  betoog  Mynhardt  in  die  hof  dat  Johanna  haar 
vertrouensposisie  misbruik  het,  en  in  die  tweede,  wat  ín  haar  musiekateljee 
afspeel,  word  dan  gewys  hoe  Anton  by  haar  is  en  in  watter  trant  hulle 
gesprekke  voer.  Alhoewel  die  teks  wat  die  leser  voor  hom  het  hier 
afsonderlike  tonele  onderskei,  gaan  Barnard  anders  te  werk  as  die 
gebruiklike:  aan  die  begin  van  toneel  2 word  daar  aangedui  dat  die  ruimte 
nie  langer  die  hofsaal  is  soos  in  toneel  1 nie,  maar  wel  Johanna  se 
musiekateljee,  maar  in  die  eerste  tien  reëls  word  Mynhardt  se  stem  in  die 
hof  nog  steeds  gehoor. 

Hierdie  gedeelte  is  ’n  brugpassasie  waarin  die  beeld  verander  van  ’n  hede- 
na  ’n  verledetydsgegewe,  terwyl  die  dialoog  nog  vir  ’n  rukkie  voortgaan  in 
die  hede.  Deur  hierdie  superponering  word  daar  effektiewe  binding  tussen 
die  tonele  geskep. 

Ook  die  kamerawerk  lewer  ’n  bydrae  tot  die  geslaagde  oorgang  tussen 
die  twee  tonele.  In  die  eerste  stuk  neweteks  aan  die  begin  van  toneel  2 
lees  ons:  “Nabyskoot  van  Anton,  asof  dit  dieselíde  toneel  is,  maar  dít  ’n 
ander  hoek.  Dieselfde  gesigsuitdrukking,  dieselfde  afgewende  oë.”  Die 


125 


kamera  verskuif  dan  in  die  loop  van  Mynhardt  se  betoog  om  te  wys  dat 
Anton  nou  voor  ’n  klavier  sit.  ’n  Mens  sal  hier  van  ’n  sagte  oorgang  kan 
praat:  daar  is  ’n  geleidelike  verskuiwing  van  die  hof  na  die  musiekateljee 
wat  deur  sowel  oorbruggingsdialoog  as  slim  kamerawerk  ondersteun  word. 
Aan  die  einde  van  toneel  2 is  daar  nog  ’n  sagte  oorgang  as  daar  weer 
eens  gesuperponeer  word  - die  beeld  bly  Johanna  se  musiekateljee,  maar 
die  stem  wat  gehoor  word,  is  dié  van  Anton  se  pa  in  die  hof.  Hierdie 
skakeling  is  goed  gemotiveer.  Die  gesprek  tussen  Johanna  en  Anton  het 
oor  sy  pa  gegaan  wat  hy  het,  maar  in  werklikheid  ook  nie  het  nie  omdat  hy 
emosioneel  deur  sy  pa  verwaarloos  word,  en  op  ’n  vraag  van  Anton 
antwoord  Johanna  dat  sy  nooit  ’n  pa  gehad  het  nie. 

Barnard  herhaal  hierdie  procédé  etlike  kere  in  die  loop  van  die  stuk.  Sowel 
tonele  4 as  5 begin  met  soortgelyke  superponerings.  Toneel  4 begin  met 
’n  beeld  wat  toon  hoe  Anton  in  sy  ouerhuis  ronddwaal,  maar  die  stem  wat 
gehoor  word,  is  dié  van  sy  pa  in  die  hof  wat  vertel  hoe  ’n  soort  kind  hy  is. 
Een  van  die  stellings  wat  hy  maak,  is  dat  hy  nie  glo  sy  seun  is  eensaam 
nie  en  dat  Anton  sy  eie  geselskap  verkies. 

Die  begin  van  toneel  5 wys  Anton  en  Johanna  in  die  park  terwyl  sy  pa  in 
die  dialoog  steeds  in  die  hof  getuig.  In  die  loop  van  die  toneel  kom  daar 
egter  ’n  verskuiwing  in  die  dialoog.  Eers  meng  parkgeluide  in  om  die 
oorgang  voor  te  berei,  en  dan  word  dr.  Joubert  se  getuienis  vervang  met 
die  gesprek  wat  Anton  en  Johanna  in  die  park  voer.  Dié  gesprek  handel 
oor  maniere  om  te  kommunikeer  en  sluit  dus  aan  by  ’n  saak  wat  pas  in  die 
getuienis  na  vore  gekom  het. 

Toneel  27  toon  Anton  in  sy  slaapkamer,  maar  die  woorde  wat  gehoor  word, 
is  dié  van  Mynhardt  en  mev.  Joubert  terwyl  hy  haar  in  die  hof  oor  haar 
seun  ondervra.  Dié  toneel  word  vooraf  gegaan  deur  drie  tonele  wat  wys 
hoe  mev.  Joubert  in  die  aand  besig  is  met  ’n  onthaal  in  haar  huis  en  die 
vereensaamde  Anton  die  vertrek  binnekom  en  met  haar  probeer 
kommunikeer,  maar  nie  verder  kom  as  om  oppervlakkighede  kwyt  te  raak 
wat  nie  enigsins  blyke  gee  van  sy  behoefte  aan  haar  aandag  nie.  So  weerlê 
dié  tonele  in  ’n  belangrike  mate  die  uitsprake  wat  mev.  Joubert  direk  daarna 
in  die  hof  maak. 

In  toneel  39  gaan  dit  onder  meer  oor  die  twee  briewe  wat  Johanna  aan  die 
Jouberts  geskryf  het  in  ’n  poging  om  die  spanning  op  te  klaar.  Aan  die 
einde  van  dié  toneel  dien  Mynhardt  die  briewe  by  die  hof  in  as  bewysstukke 
en  vra  dat  dit  aan  die  hof  voorgelees  word.  In  toneel  40  lees  ’n  buitestem 
dan  een  van  dié  briewe  voor,  sodat  daar  in  terme  van  dialoog  ’n  direkte 
skakeling  tussen  tonele  39  en  40  voorberei  word.  Toneel  40  speel  egter  in 
Johanna  se  woonstel  af  en  wys  hoe  sy  besig  is  om  die  brief  te  skryf,  sodat 
’n  mens  hier  superponering  kry  deurdat  stem  oor  beeld  geplaas  word. 
Teen  die  einde  van  toneel  47  ondervra  Krisjan  vir  Anton  oor  sy  optrede  in 
die  stadsaal,  en  dan  word  daar  gekruisdoof  van  Anton  se  dialoog  waarin 
hy  praat  oor  die  applous  met  sy  konsertuitvoering  na  die  dialooglose  toneel 

48  waarin  hy  op  die  verhoog  is  en  die  applous  tydens  die  werklike  konsert 
gehoor  word. 

Daar  is  ook  superponering  tydens  die  eerste  deel  van  toneel  50.  Die  visuele 
toneel  is  steeds  die  aand  in  die  stadsaal,  maar  die  dialoog  vorm  ’n 
voortsetting  van  Krisjan  se  ondervraging  van  Anton  in  die  hof.  Hierdie 
superponering  word  egter  in  die  loop  van  toneel  50  opgehef  wanneer  beeld 
en  dialoog  begin  korrespondeer:  jy  sien  Anton  en  Johanna  in  die 
kleedkamer  en  hoor  ook  wat  hulle  sê. 

Barnard  skep  waarskynlik  hier  doelbewus  nie  ’n  nuwe  toneel  nie  omdat  hy 
die  noue  samehang  tussen  dié  twee  dele  wil  beklemtoon.  In  die  eerste 
gedeelte  maak  Anton  naamlik  sekere  stellings  oor  die  aand  wat  weerlê 
word  deur  die  voorstelling  daarna  van  wat  werklik  gebeur  het. 

Aan  die  einde  van  toneel  52  is  Anton  en  Johanna  in  haar  motor  en  sê  hy 
hy  is  dors.  In  toneel  53  word  daar  weer  eens  gesuperponeer  as  die 
padkafee  waarheen  Johanna  Anton  neem  gewys  word,  maar  Krisjan  se 
ondervraging  van  Anton  in  die  dialoog  voortgesit  word. 

Om  dan  saam  te  vat  oor  die  gebruik  van  terugf litse  in  Piet-my-vrou  in  die 
algemeen  en  dié  waarin  daar  superponering  voorkom  in  die  besonder. 
Die  terugflitse  is  eerstens  as  geheel  goed  gemotiveer  in  die  sin  dat  hulle 
telkens  verantwoordbaar  uit  hedesituasies  ontstaan.  Verder  is  hulle 
funksioneel  omdat  hulle  ’n  sterk  dramaties-ironiese  inslag  in  die  drama 
bring:  dit  gaan  telkens  daaroor  dat  wat  in  die  hof  getuig  word,  radikaal 
verskil  van  wat  werklik  gebeur  het,  en  die  leser/kyker  word  sodoende  in 
die  posisie  gestel  dat  hy  eerstehands  kan  kennis  neem  van  hoe  sake 
verloop  het. 

Daar  is  reeds  gewaarsku  dat  die  uitvoerige  gebruik  van  terugf litse  ’n 
meganiese  hantering  tot  gevolg  kan  hê  wat  op  die  duur  hinderlik  kan  raak 
omdat  die  leser/kyker  kan  begin  voel  daar  is  ’n  voorspelbare  sigsag- 
beweging  tussen  hede  en  verlede.  ’n  Mens  kry  egter  die  indruk  dat  Barnard 
deeglik  daarvan  bewus  is  dat  daar  vloei  in  die  drama  moet  wees  en  dié 
tonele  nie  soos  tydruimtelik  geskeide  los  brokke  langs  mekaar  ervaar  moet 
word  by  beeldsending  nie  en  dat  hy  hierdie  probleem  probeer  ondervang 
deur  sy  ruim  gebruik  van  kruisdoof  en  veral  superponering. 

In  hierdie  groepie  tonele  word  hede  en  verlede  opvallender  oorbrug  as  in 
dié  dele  waar  die  oorskakeling  bloot  deur  interne  noodwendigheid 
geaktiveer  word.  Al  is  dit  opvallender,  is  dit  egter  nie  te  uitdruklik  nie.  Die 
stuk  baat  daarby,  want  die  gebruik  van  superponering  bring  afwisseling  in 
die  terugflitse  wat  op  die  duur  maklik  tegnies  te  eenselwig  sou  kon  raak. 

3 

Een  van  die  sake  wat  duideliker  opval  tydens  lees  as  wat  jy  waarskynlik 
tydens  beeldsending  sal  registreer,  is  die  groot  aantal  stil  tonele  in  die 
stuk.  Daar  is  nie  minder  as  vyftien  tonele  waarin  daar  geen  dialoog  voorkom 
nie  en  wat  net  uit  neweteks  bestaan.  Slegs  in  enkeles  is  daar  agter- 

grondgeluide.  Behalwe  toneel  71  wat  in  die  advokatekantoor  by  die  hof 
afspeel  en  toneel  73  wat  Krisjan  na  die  uitspraak  in  die  hofgang  toon,  is  al 
dié  tonele  buite  die  hof  gesitueer  en  is  hulle  dus  ook  terugflitse  wat  as 
soort  aandag  moet  kry  as  die  terugflitse  in  die  stuk  ondersoek  word. 

’n  Eerste  verklaring  vir  hierdie  aansienlike  groep  stiltonele  is  dat  ons  hier 
met  ’n  regisseursteks  te  make  het.  Barnard  is  klaarblyklik  iemand  wat  sy 
stuk  as  ’n  geheel  konsipieer  en  as  skrywer  wil  hy  nie  net  die  dialoog  bepaal 
nie,  maar  ook  spesifieke  aanduidings  gee  van  die  soort  beeld  wat  hy  geskep 
wil  hê.  Daarom  skryf  hy  nie  net  tonele  met  heelwat  neweteks  by  die  dialoog 
nie,  maar  ook  tonele  wat  uitsluitlik  bestaan  uit  aanduidings  van  die  visuele 
beelde  wat  hy  verlang. 

In  die  stil  tonele  word  die  leser  selfs  sterker  as  in  die  ander  tonele  daartoe 
gedwing  om  noukeurig  op  die  neweteks  te  let  - omdat  daar  nie  enige 
dialoog  is  nie,  is  die  versoeking  minder  om  op  die  spreker  se  woorde  te 
konsentreer  en  die  neweteks  te  verwaarloos.  ’n  Mens  het  hier  waarskynlik 
ook  te  make  met  een  van  die  opmerklikste  gevalle  waar  die  leser  ’n 
voorsprong  op  die  kyker  het:  die  stil  toneel  is  vir  hom  duideliker  omlyn  as 
vir  die  kyker  wat  binne  die  voortskrydende  gang  van  die  beeldsending 
normaalweg  minder  daarvan  bewus  is  wanneer  daar  ’n  oorgang  na  ’n 
nuwe  toneel  gemaak  word. 

Die  uitgebreide  gebruik  van  stil  tonele  in  die  stuk  het  egter  ook  ’n  ander 
funksie  as  om  bloot  regisseursaanduidings  te  akkommodeer.  Dit  het 
naamlik  ook  die  vermoë  om  informasie  omtrent  die  personasies  en  hulle 
problematiek  oor  te  dra.  In  die  geval  van  Piet-my-vrou  beklemtoon  dit  op 
subtiele  wyse  die  rol  wat  stilte  in  die  lewens  van  karakters  speel:  stilte 
dien  as  teken  van  afgeslotenheid  en  vereensaming. 

In  werklikheid  is  al  vier  persone  wat  in  die  hofsaak  betrek  word,  Johanna 
en  die  drie  lede  van  die  Joubert-gesin,  vereensaamde  en  onvervulde 
mense.  Dit  is  die  opvallendste  in  die  geval  van  Johanna  en  Anton. 
Johanna  is  in  feitlik  elke  opsig  iemand  wat  deur  die  lewe  in  die  steek  gelaat 
is:  “Wat  doen  jy,  Johanna?  ’n  Mens  hoor  nooit  meer  van  jou  nie.”  (toneel 
7).  Dié  woorde  is  ongetwyfeld  onskuldig  en  onnadenkend  geuiter,  maar 
verwoord  in  werklikheid  op  wrange  wyse  ’n  groot  deel  van  Johanna  se 
problematiek:  haar  talent  as  pianis  het  nie  sodanig  gerealiseer  dat  sy  tot 
’n  suksesvolle  uitvoerende  kunstenaar  ontwikkel  het  nie,  en  sy  het  ’n 
gewone  musiekjuffrou  geword. 

Maar  daar  is  ook  ander  kwellings  in  haar  bestaan.  Haar  opmerking  teenoor 
Anton  in  toneel  2 dat  sy  nooit  ’n  pa  gehad  het  nie  (en  die  aanduiding  in  die 
neweteks  dat  haar  glimlag  verdwyn  as  sy  hierdie  mededeling  maak) 
suggereer  dat  sy  nie  normale  huislike  omstandighede  in  haar  jeug  gehad 
het  nie.  Haar  verhouding  met  Krisjan  het  amper  elf  jaar  tevore  misluk  en 
sy  is  nie  intussen  getroud  nie  en  het  ook  nie  ’n  ander  mansvriend  nie.  En 
nou  het  haar  verbintenis  met  die  knapste  leerling  wat  sy  nog  ooit  gehad 
het  en  ook  die  persoon  vir  wie  sy  die  meeste  in  die  lewe  omgee,  in  ’n 

katastrofe  geëindig  wat  haar  hele  bestaan  bedreig  en  haar  as  ’n  gekwelde 
vereensaamde  gelaat  het.  Al  hierdie  verwikkelinge  het  waarskynlik  ook  by 
haar  die  gevoel  gewek  dat  Anton  haar  emosioneel  in  die  steek  gelaat  en 
verraai  het. 

Anton  is  ’n  kind  wat  uiterlik  alles  het  wat  sy  hart  begeer:  sy  ouers  is 
welgesteld  en  hy  is  intelligent  en  musikaal  uiters  begaaf.  Hy  word  egter 
deur  sy  ouers  emosioneel  verwaarloos.  Die  dinge  wat  hy  werklik  van  hulle 
verlang,  naamlik  liefde  en  aandag,  kry  hy  nie,  en  dit  maak  hom 
wanaangepas  en  ’n  volkome  vereensaamde  binne  sy  ouerhuis.  Sy 
afwykende  optredes,  soos  die  vroeëre  diefstal  van  ’n  motor  en  ’n  vals 
beskuldiging  van  Johanna,  is  ’n  uitvloeisel  van  sy  ongelukkigheid  en  gevoel 
van  verstotenheid  en  onsekerheid. 

Dit  mag  by  eerste  oogopslag  dalk  lyk  asof  Anton  se  ouers  nie  aandag  aan 
hom  gee  nie  omdat  daar  interessanter  dinge  is  wat  hulle  aandag  opeis. 
Dr.  Joubert  gaan  volledig  in  sy  werk  op  en  speel  duidelik  ’n  rol  in  die  mediese 
wêreld  - hy  was  byvoorbeeld  seremoniemeester  by  die  afsluiting  van  ’n 
mediese  kongres  die  aand  íoe  Anton  in  die  Johannesburgse  stadsaal 
gespeel  het.  Mev.  Joubert  lei  nie  net  ’n  besige  sosiale  lewe  nie,  maar  het 
ook  ’n  verhouding  met  die  argitek  wat  die  gesin  se  huis  op  die  platteland 
ontwerp  het. 

In  werklikheid  is  ook  hulle  vereensaamde  mense.  Dit  is  onwaarskynlik  dat 
dr.  Joubert  sy  lewe  so  sou  inrig  dat  hy  selde  tuis  is  as  hy  ’n  gelukkige 
huwelik  gehad  het,  en  dit  is  net  so  onwaarskynlik  dat  mev.  Joubert  ’n  buite- 
egtelike  verhouding  sou  aangeknoop  het  as  sy  vervulling  in  haar  huwelik 
en  gesinslewe  gevind  het.  Dit  is  dwarsdeur  die  drama  duidelik  dat  hulle 
nóg  met  mekaar,  nóg  met  hulie  kind  kommunikeer. 

Soos  so  dikwels  in  Barnard  se  werk  het  jy  dus  in  Piet-my-vrou  opnuut  ’n 
studie  van  die  vereensaamde  mens,  van  persone  wat  in  ’n  verskillende 
wêreld  met  ’n  groot  en  vernietigende  stilte  moet  saamleef.  Die  dramaturg 
se  uitvoerige  gebruik  van  stil  tonele  in  die  teruglits  ondersteun  hierdie 
leitmotiv  in  sy  werk  op  uitnemende  wyse. 

Piet-my-vrou  is  ’n  televisiedrama  wat  getuienis  daarvan  lewer  dat  Chris 
Barnard  een  van  die  beste  televisiedraaiboekskrywers  in  Afrikaans  is.  Hy 
doen  veel  meer  as  om  bloot  ’n  dialogiese  teks  te  skryf  en  dan  die  visuele 
voorstelling  daarvan  aan  die  regisseur  oor  te  laat.  Die  hele  struktuur  van 
sy  teks  - die  aanduidings  van  tonele,  die  uitvoerige  neweteks,  die  aandag 
aan  kamerawerk  - wys  dat  hy  ’n  geheel  antisipeer;  dat  hy  deurgaans 
beheer  oor  sowel  die  talige  as  die  nietalige  aspekte  van  die  stuk  behou. 
Die  terugflits  is  ongetwyfeld  die  sentrale  tegniese  greep  in  Piet-my-vrou 
en  Barnard  se  uitvoerige  benutting  van  die  terugflits  in  die  stuk  wys  uit  dat 
hy  deeglik  bewus  is  van  die  moontlikhede  wat  die  elektroniese  media  bied, 
en  by  name  die  geleentheid  wat  dit  jou  gee  om  maklike  tydruimtelike  skuiwe 
te  maak.  Barnard  gebruik  die  terugflits  wel  omvattend,  maar  deur  variasie 
verhoed  hy  dat  daar  patroonmatigheid  en  eenselwigheid  ontstaan.  In  dié 

verband  vervul  kruisdoof  en  veral  superponering  ’n  kardinale  rol. 


Verwysings 

1 Dit  is  miskien  nodig  om  hier  daarop  te  wys  dat  die  vier  belangrikste  punktueringstegnieke 
wat  gebruik  word,  die  snit,  indoof,  uitdoof  en  kruisdoof,  nie  breuke  met  dieselfde  intensiteit 
skep  nie.  Die  snit,  waar  twee  beelde  wat  nie  direk  op  mekaar  sou  volg  nie  dit  nou  wel 
doen,  of  daar  ’n  oorgang  van  een  klankbron  na  ’n  ander  is  sonder  dat  daar  ’n  dooftegniek 
gebruik  word,  bied  die  mees  opvallende  breuk.  Indoof  beteken  dat  die  beeld  stadig  te 
voorskyn  kom  uit  die  swart  of  die  klank  geleidelik  hoorbaar  word,  en  uitdoof  dat  die 
beeld  geleidelik  oorgaan  in  swart  of  die  intensiteit  van  die  klank  geleidelik  afneem  totdat 
dit  heeltemal  verdwyn.  Kruisdoof  beteken  dat  ’n  indoof  oor  ’n  uitdoof  gegooi  word:  die 
beelde  is  saam  sigbaar,  maar  die  een  word  helderder  en  verdring  die  ander  wat  dowwer 
word.  In  die  geval  van  klank  behels  dit  dat  die  intensiteit  van  ’n  klankbron  geleidelik 
verminder  terwyl  die  sterkte  van  ’n  ander  klankbron  geleidelik  sterker  word  totdat  dit  die 
eerste  een  verdring. 

Indoof  en  uitdoof  bring  al  ’n  versagting  in  die  intensiteit  waarmee  breuke  ervaar  word, 
maar  kruisdoof  bring  die  egaligste  verskuiwing  omdat  daar  nie  'n  spesifieke  oorgangspunt 
tussen  tonele  geregistreer  word  nie. 

Dit  is  normale  praktyk  om  in  die  loop  van  ’n  film  ’n  groot  aantal  snitte  te  maak,  en  waar 
’n  draaiboek  so  spesifiek  in  tonele  opgedeel  is  soos  hier,  het  ’n  mens  selfs  die  verwagting 
dat  daar  met  elke  verwisseling  na  ’n  nuwe  toneel  ook  ’n  ander  skoot  sal  kom.  Dit  val 
egter  op  dat  Barnard  in  etlike  gevalle  groter  vloei  probeer  bring  deur  van  kruisdoof 
gebruik  te  maak. 

Vir  meer  inligting  oor  hierdie  en  ander  terme  kan  die  glossarium  in  Smuts  (1986) 
geraadpleeg  word. 

2 Hierdie  saak  is  goed  deur  Bartho  Smit  raakgesien.  In  ’n  onderhoud  met  hom  het  Chris 
Barnard  vir  hom  gevra  waarom  hy  nie  van  ander  mitologieë  as  die  Bybel  gebruik  maak 
soos  wat  Etienne  Leroux  en  andere  dit  doen  nie.  Sy  antwoord  was:  “Nee.  Hulle  lesers 
kan  nog  altyd  gaan  naslaan  wie  of  wat  die  een  of  ander  figuur  in  ’n  sekere  mitologiese 
verhaal  was  as  hulle  dit  nie  weet  nie;  en  daarna  kan  hulle  weer  rustig  verder  lees.  Maar 
’n  teatergehoor  is  iets  anders:  hý  kan  nie  terugblaai  of  gou  eers  gaan  naslaan  nie.  Wat 
hy  op  ’n  sekere  moment  nie  verstaan  of  volg  nie,  gaan  by  hom  verby.  Vir  die  verhoog 
móét  jy  ’n  verwysingswêreld  gebruik  waarmee  die  grootste  deel  van  jou  gehoor  vertroud 
is.  En  vir  óns  land  en  óns  gehore  ken  ek  net  één  so  ’n  verwysingswêreld  - die  Bybel.” 
(Smit  1971:  86) 

3 Superponering  beteken  die  plasing  van  dinge  op  of  oor  mekaar,  en  in  die  televisiespel 
behels  dit  gewoonlik  die  oormekaarplasing  van  twee  beelde  of  twee  klankbronne.  Daar 
kan  ook  ’n  superponering  van  klank  en  beeld  ontstaan  as  klank  en  beeld  nie  ’n  logiese 
samehang  vertoon  nie.  Soos  kruisdoof  bring  superponering  egaliger  oorgange  as  die 
snit  of  in-  en  uitdoof. 

Olivier,  Johan  Calitz.  ’n  Muis  en  sy  huis.  - Jacklin,  c 1998.  (sb)  (K-TV)  R23.96 

Brink,  Luan.  Lyfkneg.  - Perskor,  1998.  (sb)  R27.96 

Coetzer,  Trudie.  Vlug  van  die  seemeeu.  - Van  der  Walt,  1999 R69.95 

Cronjé,  M-L.  Soeter  as  wraak.  - President-Boekklub,  1999 R46,50 

De  Villiers,  Frieda.  Terugkoms  van  die  hertogin.  - Van  der  Walt,  1 998. 

(Grootdruk) R55.10 

Drotsky,  Elsa.  Somer  op  Lemoenplaas.  - President-Boekklub,  1999 R46,50 

Du  Pisanie,  Sarah.  Die  woestynplantjie.  - Van  der  Walt,  1 998 R42,50 

Du  Plessis,  Rika.  Gryp  die  dag.  - Treffer-Boekklub,  1999 R46.50 

— . ’n  Handvol  onthou.  - Keurbiblioteek,  1999 R46.50 

— . Verborge  waarheid.  - Van  der  Walt,  1998 R42,50 

— . Vlug  na  Dorado.  - Van  der  Walt,  1999 R46.50 

— . Voetslaan  na  die  liefde.  - Eike-Boekklub,  1999 R46.50 

Du  Pré,  Henley.  Wye  horison.  - Keurbiblioteek,  1999 R46.50 

Du  Preez,  Cora.  Die  grootste  hiervan  is  liefde.  - Eike-Boekklub,  1999 R46.50 

— . Liefde  - dis  taboe!  - Keurbiblioteek,  1999 R46.50 

Esterhuysen,  José.  ’n  Nuwe  lewe.  - Eike-Boekklub,  1999 R46.50 

— . Vakature  op  Onderplaas.  - Van  der  Walt,  1998 R42.50 

Ferreira,  Jeanette.  Charlotta.  - H & R,  1999.  (sb)  

Green,  Michael.  Vreemde  verskynsels.  - Perskor/Kagiso,  1998.  (sb) 

(Geheime  dossiere;  1) R39,96 

Griessel,  Nita.  Intrige  op  Afsaal.  - President-Boekklub,  1999 R46,50 

Hambidge,  Joan.  Die  Judaskus.  - Perskor/Kagiso,  1998 R39,96 

Human,  Hennie.  Die  eerste  winter.  - Van  der  Walt,  1 999.  (sb) R79,95 

Jooste,  Wilmarí.  Koopsom  vir  die  liefde.  - Tafelberg,  1 999.  (sb) 

— . ’n  Saluut  vir  liefde.  - Keurbiblioteek,  1 999 R46.50 

— .Skynglans  van  klatergoud.  - Jasmyn,  1 999.  (sb) 

Kalmer,  Harry.  Die  man  met  dertien  kinders.  - Queillerie,  1998.  (sb)  R35.96 

Kriel,  Marlene.  Tweede  kans.  Perskor/Kagiso,  1998.  (sb) R27.96 

Le  Roux,  Christine.  Die  blou  uur.  - H & R.  1999.  (sb) 

Loots,  Kristel.  Keuses.  - Van  der  Walt,  c1999 

Louw,  Elmarie.  Verowering.  - Perskor/Kagiso,  1998.  (sb) R27.96 

Mans,  Villa.  Stene  van  die  weegskaal.  - President-Boekklub,  1998 R42.50 

Martin  Wille.  Bella  Vista.  - Van  der  Walt,  1 999.  (Grootdruk)  R69,95 

— . Eerste  liefde.  - Keurbiblioteek,  c1999 

— . Met  liefde  uit  Moskou.  - Treffer-Boekklub,  1999 R46,50 

Meiring,  Madré.  Sterrepand.  - Perskor/Kagiso,  1998.  (sb) R27.96 

Muller,  Alex.  Die  rooi  angelier.  - H & R,  1999.  (sb) R49.95 

Paul,  Chanette.  Eiland  van  begeerte.  - Perskor,  1997.  (sb) R27,96 

— . Vlerkaf.  - Perskor,  1998.  (sb) R39,97 

Pieterse,  Annemarie  J.  Rose  bloei  in  die  woestyn.  - Eike-Boekklub,  1999 R46.50 

Reitz,  Aletta.  Armonia.  - Treffer-Boekklub,  1999 R46.50 

— . Winterlied.  - Jasmyn,  1 999.  (sb) 

Roux,  Jaybee.  Verskroeide  vlerke.  - Jasmyn,  1 999.  (sb) 

Steyn,  llse.  'n  Droom  vir  ’n  dief.  - Van  der  Walt,  1 999 R46.50 

Strauss,  Sonja.  Strydvure  'oor  Windox.  - Van  der  Walt,  1999 R46,50 

Timmerman,  Adam.  Rotse  van  vergelding.  - President-Boekklub,  1999 R46.50 

Van  den  Berg,  Mari.  Pad  van  vergifnis.  - President-Boekklub,  1999 R46,50 

Van  der  Schyff,  Sarie.  Die  liefde  is  Grieks.  - Perskor,  c1998.  (sb) R30,36 

Van  der  Vyver,  Marita.  Wegkomkans.  - Tafelberg,  1999.  (sb) 

Van  Eeden,  Dianne.  Sal  ek  jou  weer  vind?  - Van  der  Walt,  1999. 

(Grootdruk) R69.95 

— . Soeter  as  heuning.  - Eike-Boekklub,  c1999 

Van  Nieuwenhuizen,  Jackie.  Liefdespad  na  móre.  - President-Boekklub,  1999.  R46.50 

— . Voordat  die  herfs  kom.  - Keurbiblioteek,  1999 R46.50 

Van  Schalkwyk,  Retha.  Jy  weet,  Maretha.  - Van  der  Walt,  1999. 

(Grootdruk) R69.95 

Van  Vuuren,  Annico.  Kroek  met  vlerkies.  - H & R,  1 999.  (sb) R39.95 

Van  Zyl,  Dine.  Annerkant-die-Berg.  - Tafelberg,  1998.  (sb) 

Venter,  Peet.  Vlieg,  duifie,  vlieg!  - Van  der  Walt,  1 999.  (sb) R79.95 

Von  Meck,  Anoeschka.  Annerkant  die  longdrop.  - Queillerie,  1 998.  (sb) 

Wolmarans,  Vera.  Moeras  van  hartstog  en  vrees.  - Treffer-Boekklub,  1998 R42,50 

— . So  min  liefde.  - Keurbiblioteek,  1999 R46.50 


Romans:  Vertaal 

Lahaye,  Tim  en  Jenkins,  Jerry  B.  Nicolae.  - CUM,  1999.  (sb) 
Mulisch,  Harry.  Die  aanslag.  - Queillerie,  1999.  (sb) 


Taalkunde 

Cillie,  Chris,  samest.  Woordeboek  met  elektrotegniese,  elektroniese  en 
aanverwante  terme  = Dictionary  containing  electrical,  electronic  and 

related  terms.  - ATKV,  1 998.  (sb) R85.00 

Du  Plessis,  Theo.  Afrikaans  as  taalberegtiger  in  die  nuwe  taalstryd. 

- UOVS,  1995.  (sb)  (Acta  Varia  1995:  3) 

Joubert,  P.A.  Tweetalige  frasewoordeboek  = Bilingual  phrase  dictionary. 

- P.haros,  1997.  (sb)  R71.96 

Lewis,  Irene  en  Morris,  Tertia.  Rimpelstories  leesreeks  onderwysersgids  vir 

graad  1 . - Kagiso,  1 997.  (sb) R44.76 

Odendal,  F.F.  en  Gouws,  R.H.,  red.  Die  elektroniese  verklarende  handwoorde- 

boek  van  die  Afrikaanse  taal  [cd-romj  Perskor,  [1998?]  R319.20 

Swanepoel,  Anieta.  Gevorderde  Afrikaans.  Graad  5.  - Shuter  & Shooter,  1997. 


(sb)  (Shuters  primêre  program) R22,16 

Van  Heusden,  Martie.  Afrikaans  vir  elke  dag.  Graad  5.  - Shuter  & Shooter. 

1997.  (sb) R22.28 

Vosloo,  Barry.  Gevorderde  Afrikaans.  Graad  6.  - Shuter  & Shooter,  1997. 

(sb)  (Shuters  primêre  program) R20.75 

Tienerfiksie 

Language,  Veronica.  Droomdief.  - Perskor/Kagiso,  1998.  (sb) 

(Geheime  orde) R27.96 

Oosthuysen,  Janie.  Eggo’s  van  gister.  - H & R,  1999.  (sb)  (Eerste  liefde) 

Varia 

Aucamp,  Hennie.  Lyflied.  - Tafelberg,  1999.  (sb) 

Combrink,  Johan.  Kwinksinnig.  -Tafelberg,  1998.  (sb) R37.46 


135 


V&R  Drukkery,  Ra,  Tel:  328-7180 


